
— CAPUT PRIMUM — 


Puer Qui Vixit 


Dominus et Domina Dursley, qui vivebant in aedibus Gestationis 
Ligustrorum numero quattuor signatis, non sine superbia dice¬ 
bant se ratione ordinaria vivendi uti neque se paenitere illius 
rationis, in toto orbe terrarum vix credas quemquam esse minus 
deditum rebus novis et arcanis, quod ineptias tales omnino 
spernebant. 

Dominus Dursley praeerat societati nomine Grunnings, quae 
terebras fecit, vir erat amplus et corpulentus nullo fere collo, 
maximo tamen mystace. Domina Dursley erat macra et flava et 
prope alterum tantum colli habebat quam alii homines, quod 
magno ei usui fuit quod tantum tempus consumebat in collo 
super saepes hortorum porrigendo, finitimos inspiciens. Durslei 
filium parvum nomine Dudley habebant nec usquam, eorum 
sententia, erat puer splendidior. 

Durslei omnia habebant quae volebant, sed rem quandam 
occultam tenebant, et maxime timebant ne quis hoc secretum 
cognosceret, putabant enim id fore intolerabile si quis de Potteris 
certior fieret. Domina Potter erat soror Dominae Dursley, sed 
aliquot iam annos altera cum altera non convenerat; re vera 
Domina Dursley simulabat se non habere sororem, quod soror 
et coniunx eius, vir nefarius, erant omnibus modis dissimiles 
Dursleis. Durslei horrescebant rati quid dicturi essent finitimi 
si in viam suam advenirent Potteri. Durslei sciebant Potteros 
quoque filium parvum habere, sed eum ne viderant quidem, 
hic puer erat alia causa cur Potteros arcerent; nolebant enim 
filium suum Dudleum puero tali familiarem esse. 

ubi Dominus et Domina Dursley experrecti sunt illo die Martis 
obscuro et tenebroso quo incipit narratio nostra, caelum nubilum 

externum haudquaquam ominabatur res novas et arcanas mox 
ubique eventuras esse. Dominus Dursley bombiebat dum fasciam 
hebetissimi coloris eligebat idoneam ad negotia gerenda et 
Domina Dursley animo contento garriebat dum Dudleum 
ululantem cogebat in sellam altam ascendere quasi cum eo 
luctaretur. 

nemo eorum animadvertit strigem magnam fulvi coloris 
praeter fenestram volitantem. 

octava hora et dimidia, Dominus Dursley chartarum thecam 
sumpsit, basium brevissimum in genam Dominae Dursley 
impegit et conatus osculo valedicere Dudleo rem male gessit, 
quod Dudley nunc tumultuabatur et cerealia sua in parietes 
iaciebat. ‘furcifer parvulus,’ cachinnavit Dominus Dursley domo 
egressus, in autocinetum ascendit et retro vectus est e gesta¬ 
tione numeri quattuor. 

in angulo viae primum animadvertit signum rei novae - felem 
chartam geographicam legentem, per secundum, Dominus 
Dursley non intellexit quid vidisset - tum subito motu caput 
convertit ut rem rursus inspiceret, feles maculosa stabat in 
angulo Gestationis Ligustrorum, sed nusquam erat charta 
geographica, quidnam animo conceperat? scilicet lux oculos 
suos fefellerat. Dominus Dursley punctum temporis connivuit 
et tum felem contemplavit, invicem feles contemplavit eum. 
Dominus Dursley, dum circum angulum et adversa via vehe¬ 
batur, in speculo felem intuebatur, quae nunc legebat signum 
inscriptum verbis Gestatio Ligustrorum - immo signum 
inspiciebat - feles enim poterant legere nec chartas nec signa. 
Dominus Dursley se paulum concussit et felem ex animo 
summovit. vectus ad oppidum nihil cogitabat nisi copiam 
magnam terebrarum quam sperabat clientem illo die imper¬ 
aturum esse. 

sed in margine oppidi, terebrae ex animo eius re alia expulsae 
sunt, dum sedet, ut mane fieri solet, inter vehicula impedita 
non potuit facere quin animadverteret multos adesse homines 
novis indutos vestibus, homines palliatos. Dominus Dursley non 
potuit ferre homines ridiculis indutos vestibus - eius modi quas 
iuvenes gerebant! credebat id esse aliquid novi et stulti, rotam 
gubernatoris leviter digitis pulsavit et oculis discernit turbam 


monstrorum illorum prope adstantem. commoti inter se 
susurrabant, iratus Dominus Dursley animadvertit duos non 
admodum esse iuvenes; nempe illum esse seniorem quam se, 
et pallium smaragdinum gerebat! quantam impudentiam! sed 
tum incidit in mentem eius id posse esse dolum aliquem 
ridiculum — scilicet pecuniam corrogabant ad aliquid ... ita vero, 
rem acu tetigerat, vehicula moveri coeperunt, et paucis post 
minutis Dominus Dursley advenit in stationem societatis 
Grunnings, animo rursus in terebras intento. 

in sede officii in nono tabulato sita Dominus Dursley semper 
sedebat tergo fenestrae adverso, quodnisi fecisset, forsan mane 
illius diei difficilius ei fuisset animum in terebras intendere, ipse 
striges clara luce praetervolantes non vidit, quamquam homines 
inferiores in via versati eas viderunt; ordinem longum strigum 
super capita festinantium digitis demonstrabant et oribus hian¬ 
tibus intuebantur, plerique eorum ne noctu quidem strigem 
viderant, quod tamen ad Dominum Dursley attinebat, matu¬ 
tinum tempus, ut fit, omnino strigibus vacabat, homines quinque 
increpuit, nonnulla colloquia telephonica magni momenti habuit 
et paulo plus clamavit, hilarissimus erat usque ad prandii tempus 
ubi constituit ambulare et transire viam ut libam sibi emeret de 
pistrino adverso. 

palliatorum illorum omnino oblitus erat dum globum eorum 
iuxta pistrinum praeteriit, praeteriens eos animo irato contem¬ 
plavit. causam nesciebat, sed aliquo modo eum vexabant, hi 
quoque commoti susurrabant, neque unum poterat videre vas 
nummarium, iam praeter eos pedem referebat, cum magna liba 
transatlantica in sacculo involuta, cum pauca verba sermonis 
eorum auribus cepit. * 

‘Potteri, ita est, id est quod audivi —’ 
ita vero, filius eorum, Harrius —’ 

Dominus Dursley in vestigio constitit, timore oppressus, 
susurrantes respexit quasi aliquid eis dicere vellet, sed consilium 
mutavit. 

reversus trans viam cucurrit, sursum in sedem officii festinavit, 
voce irata vetuit scribam se inquietare, telephonium arripuit et 
paene totum numerum domesticum elegerat cum mentem 
mutavit, instrumentum reposuit et mystacem mulsit, cogitans 

... se errare, stultum esse. Potter non esse nomen tam insolitum, 
scilicet multos esse homines nomine Potter qui haberent filium 
appellatum Harrium. se ne certo quidem scire an filius sororis 
uxoris suae re vera appellaretur Harrius. se puerum ne semel 
quidem vidisse, nomen eius posse esse Harvey aut Haroldus. 
inutile esse sollicitare Dominam Dursley; eam tantum vexari si 
qua mentio facta esset sororis, se eam non culpare - si ipse 
sororem habuisset similem illi ... sed nihilominus palliatos 
illos ... 

pomeridiano tempore multo difficilius ei erat terebris inten¬ 
dere animum, et cum ab aedificio quinta hora discederet, adhuc 
tam sollicitus erat ut recta incesserit in aliquem prope ianuam 
stantem. 

‘da veniam,’ inquit grandiens, cum senex minimus lapsus 
est et paene cecidit, pauci secundi praeterierunt priusquam 
Dominus Dursley sensit senem gerere pallium purpureum, ille 
haudquaquam videbatur perturbatus quod paene in terram 
deiectus erat, immo, subridens rictum diduxit et voce stridula 
locutus est quae oculos praetereuntium convertit: ‘non est paen- 
itentiae locus, o vir carissime, nam hodie nihil potest me pertur¬ 
bare! gaude, nam Quidam tandem abiit! etiam Muggles similes 
tui debent celebrare hunc laetum, laetum diem!’ 

et senex Dominum Dursley circa medium amplexus discessit. 

Dominus Dursley constitit solo defixus, vir ignotissimus eum 
amplexus erat, putavit quoque se appellatum esse Muggle, 
quidquid id erat, obstupefactus est. ad autocinetum festinavit 
et domum profectus est sperans se haec animo fingere, quod 
nunquam antea speraverat, quod res animo fictas non approb¬ 
abat. 

ubi primum intravit in gestationem numeri quattuor, vidit 
felem illam maculosam quam mane conspexerat - quod animum 
non in melius mutavit, nunc in muro horti sedebat, non dubitabat 
quin eadem esset; nam notas easdem circum oculos habebat. 

‘abi!’ inquit Dominus Dursley voce magna. 

feles immota manebat, modo oculis torvis eum contemplavit. 
Dominus Dursley nesciebat an sic semper essent mores felium, 
conatus se colligere, in aedes se admisit, in animo adhuc habebat 
nihil uxori dicere. 


Domina Dursley diem iucundum solito more degerat, super 
cenam ei dixit quam difficile esset Dominae Finitimae filiam 
suam regere et quomodo Dudley verbum novum (‘nolo!’) didi¬ 
cisset. Dominus Dursley conatus est non aliter ac solebat se 
gerere, cum Dudley in lectum impositus esset, in sessorium iit 
eo tempore quo nuntius novissimus commentariorum vesperti¬ 
norum emittebatur. 

‘quod reliquum est, spectatores avium ubique nuntiaverunt 
mores strigum nationis nostrae hodie miro modo mutatos esse, 
quamquam striges plerumque noctu venantur et vix unquam 
interdiu videntur, ex ortu solis centenae multae harum avium 
conspectae sunt in omnes partes volantes, homines periti non 
possunt explicare cur striges subito rationem dormiendi 
mutaverint.’ lector nuntiorum sibi permisit subridere, ‘res 
maxime arcana, nunc vos trado meteorologo Jim McGuffin. an 
plures erunt imbres strigum hac nocte, Jim?’ 

‘id nescio, Ted,’ inquit meteorologus, ‘sed non striges solum 
hodie se insolenter gesserunt, spectatores qui vivunt alii procul 
ab aliis in Cantio, in comitatu Eboraci, in oppido Dundee, per 
telephonium mihi dixerunt pro pluvia quam heri promisi se 
habuisse imbrem siderum cadentium! forsan homines maturius 
Noctem Ignium Festorum celebraverunt — haec proxima fiet 
hebdomade, mi amici! sed nunc possum vobis promittere 
noctem umidam.’ 

Dominus Dursley sedebat immobilis in sella reclinatoria, sidera 
cadentia per totam Britanniam? striges interdiu volantes? ubique 
miri homines palliati? et susurrus, susurrus de Potteris ... 

in sessorium ingressa est Domina Dursley duo pocula theanae 
potionis ferens, maritus non potuit rem tacere, debuit aliquid 
dicere, trepidus tussim edidit, ‘ehem — Petunia carissima — num 
nuper accepisti nuntium sororis tuae?’ 

sicut exspectaverat, Domina Dursley visa est offensa et irata, 
nam plerumque simulaverunt eam non habere sororem, 
‘minime,’ acriter inquit, ‘cur rogas?’ 

‘res mirae relatae sunt in nuntiis,’ mussavit Dominus Dursley. 
‘striges ... sidera cadentia ... et hodie in oppido erant multi 
homines insoliti aspectus 

'quid ergo?’ voce mordaci respondit Domina Dursley. 

‘modo succurrit mihi ... forsan ... id aliquo modo pertinere 
ad ... scis quid velim dicere ... ad turbam illius .’ 

Domina Dursley potionem theanam per labra astricta 
sorbillavit. Dominus Dursley animo volvebat num ei dicere 
auderet se audivisse nomen ‘Potter’. constituit se non audere, 
potius rogavit, incuriam quantum potuit simulans, ‘filius eorum 
- nonne prope eandem aetatem habet ac Dudley?’ 

‘potest fieri,’ inquit Domina Dursley rigide. 

‘quid dixisti nomen eius esse? nonne est Howard?’ 

‘Harrius. nomen iniucundum et vulgare, mea sententia.’ 

‘ita vero,’ inquit Dominus Dursley, animo maxime demisso, 
‘omnino tecum consentio.’ 

de re tacebat dum in cubiculum ascendebant, dum Domina 
Dursley est in balneo. Dominus Dursley ad fenestram cubiculi 
furtim iit, et in hortum anticum despexit, feles adhuc aderat, 
oculis Gestationem Ligustrorum lustrabat quasi aliquid 
exspectaret. 

an se haec animo fingere? num haec omnia aliquo modo 
pertinere ad Potteros? si id verum esset ... si percrebresceret 
ipsos cognatos esse pari - non putabat se id ferre posse. 

Durslei in lectum ascenderunt. Domina Dursley celeriter 
obdormivit, sed Dominus Dursley vigilabat, rem totam in animo 
volvens, priusquam tandem obdormivit, haec cogitatio aliquid 
solaminis ei attulit: nullam esse causam, etiamsi Potteri re vera 
huic negotio interessent, cur sibi et Dominae Dursley appropin¬ 
quarent. illos optime scire quid ipse et Petunia sentirent de se 
et genere hominum simili sibi, non posse fieri ut ipse et Petunia 
ulli negotio miscerentur, oscitatus in alterum latus se convertit, 
rem non posse tangere ipsos ... 
maxime tamen errabat. 

quamvis Dominus Dursley laberetur in somnum inquietum, 
feles in muro externo sedens nullum dabat signum somnolen¬ 
tiae. sedebat immobilis more statuae oculis rigide defixis in 
remotum angulum Gestationis Ligustrorum, ne tremebat 
quidem cum ianua autocineti personuit in via propinqua nec 
cum striges duae supra caput devolaverunt, re vera, paene media 
erat nox antequam feles motum vel minimum fecit. 


vir quidam apparuit in angulo quem feles spectaverat, tam 
subito et tacite autem ut putares eum modo e terra exsiluisse, 
felis cauda motu subito agitata est et oculi coartati sunt. 

nihil huic viro simile unquam visum erat in Gestatione 
Ligustrorum, altus erat, macer grandaevusque, aetatem quidem 
aestimantibus argenteo colore crinis et barbae, quae utraque 
satis longa erat ut in balteum eius implicaretur, indutus est veste 
talari, pallio purpureo quod humum verrebat et cothurnis 
calcibus altis et fibulis aptis, oculi caerulei erant candidi, splen¬ 
didi, scintillantes post perspicilla semicirculata, nasus autem 
longissimus et distortus quasi bis saltem fractus esset, huius 
viri nomen erat Albus Dumbledore. 

Albus Dumbledore non visus est intellegere se modo in viam 
advenisse ubi omnia a nomine suo ad cothurnos suos ingrata 
essent, occupatus erat in pallio perscrutando, aliquid quaerens, 
sed visus est intellegere se spectari, quod subito felem suspexit, 
quae eum ab altera parte viae adhuc intuebatur, nescio quo 
modo aspectus felis eum visus est delectare, ridens mussavit, 
‘id debui scire.’ 

invenerat quod in interiore sinu quaerebat, visum est esse 
ignitabulum nicotianum ex argento factum, rapido motu digi¬ 
torum id aperuit, in aera sustulit, crepitum fecit, lucerna proxima 
exstincta est cum fragore minimo, iterum crepitum fecit - 
lucerna altera tremuit et evanuit, duodeciens Exstinctore 
crepitum fecit, dum sola lumina quae in via lucebant erant duo 
igniculi procul fulgentes, qui erant oculi felis eum spectantis, 
si quis nunc e fenestra sua prospiceret, ne femina quidem 
curiosa Domina Dursley, quidquam posset videre quod deorsum 
in pavimento accideret. Dumbledore Exstinctorem in pallio 
reposuit et profectus est secundum viam ad numerum quattuor, 
ubi in muro iuxta felem consedit, illam non aspexit, sed mox 
allocutus est. 

‘mirum est quod te hic video. Professor McGonagall.’ 
conversus est ut feli maculosae subrideret, sed illa abierat, 
in loco eius feminae severiori subridebat quae perspicilla 
quadrata gerebat quorum figura erat simillima notis quae feles 
circa oculos habuerat, ea quoque vestita est pallio, smaragdini 

coloris, crines eius nigri in nodum artum contracti sunt, visa 
est sane perturbata. 

‘quomodo me agnovisti?’ rogavit. 

mea cara Professor, nunquam vidi felem tam rigide sedentem.’ 
tu esses rigidus,’ inquit Professor McGonagall, ‘si per totum 
diem sedisses in muro latericio.’ 

‘per totum diem? ubi potuisti festum celebrare? sine dubio 
huc veniens duodecim epulas et convivia praeterii.’ 

Professor McGonagall irata auras naribus captavit. 

‘ita vero, omnes festum celebrant,’ inquit impatienter, 
‘putares eos paulo cautiores esse, sed nolebant - etiam Muggles 
animadverterunt aliquid fieri, relatum est in nuntiis eorum.’ 
subito motu caput convertit ad fenestram obscuram sessorii 
Dursleorum. ‘id audivi, greges strigum ... sidera cadentia ... 
quid? num omnino stulti sunt? debuerunt aliquid animad¬ 
vertere. in Cantio sidera cadentia - sine dubio ea facta sunt a 
Dedalo Diggle. nunquam habebat multum prudentiae.’ 

‘illos non potes culpare,’ inquit Dumbledore leniter, ‘his 
undecim annis perpauca habuimus celebranda.’ 

id scio,’ inquit Professor McGonagall stomachose, ‘sed non 
est cur nobis inepte agendum sit. neglegentissime homines se 
gerunt, clara luce in viis versati, ne vestibus quidem Mugglen- 
sibus vestiti, rumores inter se permutantes.’ 

Dumbledorem acutis et limis oculis hic aspexit, quasi speraret 
eum aliquid sibi dicturum esse, sed nihil dixit, itaque ipsa plura 
locuta est: ‘pulchrum quidem sit si, eo ipso die quo Quidam 
videtur tandem abiisse, Muggles cognoscant de nobis omnibus, 
nonne re \era abiit, Dumbledore?’ 

certe videtur abiisse,’ inquit Dumbledore. ‘non sine causa 
gratiae sunt nobis agendae, an vis citrinam fervescentem?’ 

‘quid dixisti?’ 

citrinam fervescentem, genus est bellarioli Mugglensis quod 
admodum amo.’ 

‘benigne,’ inquit Professor McGonagall frigide, quasi non 
putaret id esse tempus citrinis fervescentibus, ‘sententia mea, 
etiamsi Quidam re veta abiit -’ 

mea cara Professor, nonne homo prudens similis tibi potest 
eum nomine proprio appellare? sane ineptum est eum “Quidam” 

appellare - undecim iam annos hominibus persuadere conor ut 
eum proprio nomine appellent: Voldemort. ’ Professor McGonagall 
inhorruit, sed Dumbedore, qui duas citrinas fervescentes con¬ 
glutinatas separabat, non visus est id animadvertere, ‘res fit tam 
perplexa si semper dicimus “Quidam”, nunquam causam vidi 
cur timeamus dicere nomen Voldemortis.’ 

‘scio tete non habere causam,’ inquit Professor McGonagall, 
partim irata, partim admirata, ‘sed non es nostri generis, omnes 
enim sciunt Quendam — an, si mavis, Voldemortem — neminem 
timuisse nisi te.’ 

‘mihi blandiris,’ inquit Dumbledore tranquille. ‘Voldemort 
enim artes habebat quas ego nunquam habebo.’ 

‘solum quod tu es nobilior — ut ita dicam — quam ut illis utaris.’ 
‘fortunate evenit ut tenebrae sint, non tantum erubui ex quo 
Magistra Pomfrey mihi dixit se amare tegumentum novum 
aurium mearum.’ 

Professor McGonagall aciem acutam ad Dumbledorem direxit 
et, ‘striges sunt nihil,’ inquit, ‘prae rumoribus quae circumvolant, 
an scis quid omnes dicant? de causa cur evanuerit? de re quae 
eum tandem cohibuerit?’ 

videbatur Professor McGonagall pervenisse ad rem quam 
maxime disputare volebat, quae vera erat causa cur per totum 
diem in muro frigido et duro exspectavisset, nam neque felis 
neque feminae partem agens Dumbledorem oculis acrioribus 
fixerat quam nunc, manifestum erat quidquid ‘omnes’ dicebant, 
eam verbis eorum non prius credituram esse quam Dumbledore 
ipse se certiorem fecisset ea vera esse. Dumbledore tamen aliam 
citrinam fervescentem eligebat neque respondit. 

‘dicunt,’ pluribus verbis usa est, ‘proxima nocte Voldemortem 
advenisse ad Godrici Cavernam. Potteros repertum iit. fama est 
Lily et James Potteros esse - esse - mortuos.’ 

Dumbledore caput inclinavit. Professor McGonagall anhelavit. 
‘Lily et James ... id non possum credere ... id credere 
nolebam ... oh, Albe ...’ 

Dumbledore manum porrexit et umerum eius leviter pulsavit, 
‘aeque ... aeque doleo ... ’ inquit graviter. 

vox Professoris McGonagall tremebat plura loquentis. ‘nec 
totam tibi fabulam dLxi. dicunt enim eum conatum esse 

interficere filium Potterorum, Harrium. sed - non potuit, 
parvulum puerum illum interficere non potuit, nemo scit cur, 
aut quomodo id factum sit, sed dicunt cum Harrium Potterum ' 
non posset interficere, potestatem Voldemortis nescio quo modo 
fractam esse - illamque esse causam cur abierit.’ 

Dumbledore adnuit lugubriter. 

‘an ... an verum est?’ rogavit Professor McGonagall haesitans. 

‘cum tot facta fecisset ... tot homines occidisset ... puerum 
tamen parvulum non potuit occidere? sane mirum est ... id 
potissimum eum cohibuisse ... sed, pro di immortales, 
quomodo Harrius superfuit?’ 

‘solum coniecturam facere possumus,’ inquit Dumbledore. 

‘fortasse id nunquam sciemus.’ 

Professor McGonagall sudarium operis subtilis deprompsit 
et oculos sub perspicillis leniter detersit. Dumbledore magnum 
de naribus edidit sonitum dum de sinu horologium aureum de¬ 
promit et inspicit, horologium erat mirissimi generis, duodecim 
enim habebat manus sed numeros nullos; parvae potius plan¬ 
etae circum marginem movebantur, sine dubio hunc modum 
operandi intellexit Dumbledore quod, horologio in sinu repo¬ 
sito, ‘serius venit Hagrid,’ inquit, ‘credo enim illum te certiorem 
fecisse me hic adfuturum esse.’ 

‘ita vero,’ inquit Professor McGonagall. ‘neque credo te me 
certiorem facturum esse cur hic potissimum adsis.’ 

‘hic adsum ducturus Harrium ad materteram et avunculum, 
alios enim propinquos iam non habet.’ 

‘num vis dicere - num potest fieri ut velis dicere de hominibus | 
qui hic habitant?’ clamavit Professor McGonagall, celeriter assur- 
gens et digito numerum quattuor demonstrans. ‘Dumbledore - 1 

hoc non tibi faciendum est. per totum diem eos spectavi, non 
possis duos homines invenire nobis dissimiliores, et hunc filium 
habent - eum vidi matrem usque calce petentem dum adversa 
via ibant, et bellariola ululatu magno postulantem. Harriumne [ 

Potterum huc venire et hic vivere!’ ‘ 

‘non melius est ei domicilium,’ inquit Dumbledore fortiter. j, 

matertera et avunculus poterunt omnia ei explicare cum erit > 

senior, epistolam eis scripsi.’ 

‘epistolamne?’ iteravit Professor McGonagall voce parva, in 

muro residens, ‘num, Dumbledore, putas te posse rem totam 
in epistula explicare? hi homines nunquam eum intellegent! 
clarissimus fiet — legendus - non ego admirer si apud posteros 
hodie appelletur Dies Harrii Potteri - libri scribentur de Harrio 
— nomen eius noverint liberi omnes in nostro orbe terrarum!’ 

‘recte iudicas,’ inquit Dumbledore, aspectu gravissimo super 
perspicilla semicirculata prospiciens, ‘sufficiat inflare animum 
cuiusvis pueri, clarissimum fieri priusquam pedibus et voce uti 
potest! clarissimum fieri ob aliquid quod ne meminisse quidem 
poterit! nonne vides quanto melius futurum sit si adolescat 
procul ab omnibus illis rebus dum paratus sit ad negotium 
capessendum?’ 

Professor McGonagall os aperuit, mentem mutavit, gluttum 
fecit et tum dixit, ‘ita ... ita est ut dicis, sed quomodo puer 
huc adveniet, Dumbledore?’ pallium eius subito aspexit quasi 
suspicaretur eum sub eo Harrium celare. 

‘Hagrid eum adducit.’ 

‘an putas id - prudentis - esse negotium tam grave Hagrido 
committere?’ 

‘vitam meam velim Hagrido committere,’ inquit Dumbledore. 
‘non nego eum optime sentire,’ inquit Professor McGonagall 
reluctans, ‘sed non potes simulare eum non neglegentem esse, 
solet enim - sed quid vult hic sonitus?’ 

murmur submissum silentium circumiectum ruperat, semper 
crebrescebat dum sursum deorsum viam scrutabantur signum 
lucis prioris quaerentes; iam magnus auditus est fremitus ab 
utroque sursum ad caelum spectante - et ingens birotula 
automataria ex aere delapsa in viam ante eos descendit. 

si birotula automataria erat ingens, nihil erat prae viro in ea 
sedente, altitudine paene duos ex medio aemulabatur, latitu¬ 
dine saltem quinque, maior visus est, ut ita dicam, quam fas 
erat, et admodum inconditus — nodi longi crinis et barbae nigrae 
et fruticosae partem maximam vultus celabant, manus erant 
instar operculorum domesticarum sordium receptaculorum 
pedesque scorteis induti caligis erant similes delphinis infan¬ 
tibus. lacertis vastis et robustis acervum lodicum tenebat. 

‘Hagrid,’ inquit Dumbledore, voce soluta, ‘tandem venisti, et 
unde illam birotulam automatariam nactus es?’ 

‘mutuatus sum illam, Professor Dumbledore, domine,’ inquit 
gigas, magna cum cura de birotula automataria descendens dum 
loquitur. Sirius Niger iuvenis eam mihi commodavit, illum 
habeo, domine.’ 

‘an difficultates ullas habebas?’ 

‘nullas, domine — domus paene deleta est sed eum eripui 
priusquam Muggles glomerari coeperunt, obdormivit dum 
urbem Bristol supervolamus.’ 

Dumbledore et Professor McGonagall se inclinaverunt super 
acervum lodicum, intus, vix oculis cernendus, erat infans puer, 
somno captus, sub crine nigerrimo super frontem pendente 
videre poterant vulnus mirae figurae, simile fulguri. 

‘an hic locus est -?’ susurravit Professor McGonagall. 

‘ita vero,’ inquit Dumbledore. ‘cicatricem illam semper 
habebit.’ 

‘nonne potes eam aliquo modo meliorem reddere, 
Dumbledore?’ 

‘etiam si possim, id facere nolim, prodesse enim possunt 
cicatrices, ipse cicatricem habeo super genu sinistrum quae mera 
est charta Ferriviae Subterraneae Londoniensis. agedum - trade 
eum mihi, Hagrid - melius sit si rem perficiamus.’ 

Dumbledore, Harrio bracchiis suscepto, ad domum 
Dursleorum conversus est. 

‘an licet mihi ... licet ei valedicere, domine?’ rogavit Hagrid. 
caput magnum et villosum super Harrium inclinavit et ei 
dedit osculum scilicet asperrimum et mystaciosum. tum, subito, 
Hagrid ululatum similem cani vulnerato emisit. 

‘st!’ sibilavit Professor McGonagall, ‘nisi vis Muggles expergere.’ 
‘d-d-da mihi veniam,’ inquit Hagrid lacrimis effusis et vultum 
magno et maculoso sudario celans, ‘sed non p-p-possum id ferre 
- Lily et James mortui - et Harrius, parvulus iste et miserrimus, 
abit ut vivat cum Mugglibus —’ 

‘ita vero, tristissima est res, sed nisi te cohibueris, Hagrid, 
nos reperiemur,’ susurravit Professor McGonagall, bracchium 
Hagridi caute mulcens dum Dumbledore murum horti trans¬ 
gressus ostium adiit. Harrium molliter in limine deposuit, epis¬ 
tulam de pallio depromptam in lodicibus Harri implicuit, ad 
alios duos rediit, per spatium minuti tres illi stabant fasciculum 

parvum contemplantes: umeri Hagridi concutiebantur, Professor 
McGonagall oculos rapidissime sursum deorsum movebat, 
flamma corusca quae ex oculis Dumbledoris emicare solebat 
videbatur exstincta. 

‘itaque res finem habet,’ tandem Dumbledore locutus est. 
‘neque hic nobis morandum est. melius sit si nos celebrationi 
adiungamus.’ 

‘ita vero,’ inquit Hagrid voce involutissima, ‘mihi tamen 
potius haec birotula est auferenda, sit vobis nox fausta, Professor 
McGonagall — Professor Dumbledore, domine.’ 

oculos madidos tunicae manica tergens, Hagrid in birotulam 
se iactavit et calce machinam excitavit; magno cum fremitu in 
aera surrexit et in noctem profecta est. 

‘spero me te mox visurum esse, Professor McGonagall,’ inquit 
Dumbledore, ei adnuens. Professor McGonagall sternutamento 
respondit. 

Dumbledore conversus secundum viam rediit, in angulo 
constitit et Exstinctorem illum argenteum deprompsit, crepitum 
unum fecit et duodecim globi luciferi tam celeriter ad lucernas 
suas redierunt ut Gestatio Ligustrorum subito luteo splenderet 
lumine et ipse oculis cernere posset felem maculosam se subdu¬ 
centem circa angulum in altera parte viae, acervum lodicum in 
limine numeri quattuor vix videre potuit. 

‘bene vale, Harri,’ mussavit. conversus est et pallio sibilante 
evanuit. 

aura agitabat saepes ordinatas Gestationis Ligustrorum, quae 
silens et nitida sub caelo nigerrimo iacebat, in illa regione qua 
minime exspectes res miras futuras esse. Harrius Potter in mediis 
lodicibus revolutus est nec tamen solutus est somno, una parva 
manu epistulam quae iuxta eum iacebat amplexa, dormiebat, 
nescius se esse egregium, nescius se esse praeclarum, nescius 
fore ut paucis horis excitaretur somno clamoribus Dominae 
Dursley ostium aperientis ut lagoenas lactis exponeret; nesciebat 
autem fore ut per proximas hebdomades consobrinum Dudleum 
pateretur se fodicantem et vellicantem nec scire.poterat hoc 
ipso tempore homines in secretis conventibus ubique habitis 
pocula tollere et dicere vocibus parvis: ‘floreat Harrius Potter - 
puer qui vixit!’ 

paene decem annos praeterierant ex quo Durslei experrecti 
filium sororis Dominae Dursley in gradu antico invenerant, 
sed Gestatio Ligustrorum vix ullo modo mutata erat, sol oriens 
in eosdem hortos tam nitidos ante domum iacentes spectabat 
et aeneum numerum quattuor in ostio Dursleorum infixum 
illuminabat; in sessorium eorum irrepsit, quod paene immu¬ 
tatum manserat ex illa nocte qua Dominus Dursley nuntium 
illum ominosum de strigibus viderat, solum imagines photo- 
graphicae in pluteo positae qui supra caminum exstabat vere 
demonstraverunt quantum temporis praeteriisset. decem 
abhinc annos, multae fuerant imagines rei magno folli litoreo 
rosei coloris similis tecto pileis multicoloribus globulis ornatis 
- sed Dudley Dursley non iam erat infans, et nunc imagines 
ostendebant puerum amplum flavis capillis in birotula quam 
primam habebat vehentem, circumvectione mechanica in 
ludicro publico utentem, cum patre ludo computatorio 
certantem, amplexus et oscula matris accipientem, toto illo 
spatio nusquam erat signum pueri alterius in eisdem aedibus 
habitantis. 

sed Harrius Potter adhuc aderat, illo tempore dormiens, sed 
non diutius dormiturus. Matenera enim Petunia evigilaverat et 
vox eius arguta primum sonitum matutinum fecit. 

‘expergiscere! surge! statim!’ 

Harrius subito experrectus est. matertera rursus ianuam 
pulsavit. 

‘surge!’ clamavit stridens. Harrius eam audivit ad culinam 
euntem et tum sonitum sartiginis in foco impositae, versus in 
tergum somnium recens meminisse conatus est. optimum fuerat 


somnium, in eo fuerat birotula automataria, nescio quo modo 
sensit se idem somnium prius habuisse, 
matertera regressa ante ianuam stabat. 

‘an iam surrexisti?’ rogavit. 

‘paene,’ inquit Harrius. 

‘festina modo, tuum est laridum curare, cave ne illud torreas, 
volo die natali Duddliculi omnia optime fieri.’ 

Harrius gemitum edidit. 

‘quid dixisti?’ voce mordaci rogavit matertera per ianuam. 
‘nihil, nihil ...’ 

dies natalis Dudlei — num eum oblitus erat? Harrius lente e 
lecto surrexit et tibialia quaerere coepit, bina sub lecto invenit 
et, cum araneum ab uno detraxisset, ea induit. Harrius assuetus 
erat araneis quod armarium sub scalis situm erat plenum eorum, 
et ibi Harrius dormiebat. 

vestitus per atrium iit in culinam, mensa paene celata est 
donis quae plurima die natali Dudley accepturus erat. Dudley 
visus est habere novum instrumentum computatorium quod 
volebat, ne dicam alterum instrumentum televisificum et biro- 
tulam cursoriam, veram causam cur Dudley birotulam curso¬ 
riam vellet Harrius nesciebat quod Dudley obesissimus erat et 
exercitationem omnem oderat - scilicet nisi occasionem habebat 
aliquem pulsandi, praesertim placebat ei pulsare Harrium, sed 
raro eum capiebat. Harrius, quamquam speciem cursoris non 
habebat, re vera erat celerrimus. 

comparatus cum aequalibus Harrius semper fuerat parvus et 
macer, quod fortasse nescio quo modo coniunctum est cum 
vita eius in armario obscuro, visus est vel minor et macrior quam 
re vera erat quod vestes quas solas habebat reiectae erant a 
Dudleo qui circa quater amplior erat quam ipse, faciem tenuem 
habebat Harrius, genua nodosa, capillos nigros, oculos viridis¬ 
simos. perspicilla rotunda gerebat multis fasciolis adhaerentibus 
conglutinata quod Dudley nasum totiens pulsaverat, in facie sua 
Harrius id solum amabat: cicatricem tenuissimam in fronte 
exceptam cuius figura erat fulguri similis, cicatricem tam diu 
habuerat quam meminisse poterat et meminerat primam quaes¬ 
tionem a se Materterae Petuniae propositam fuisse quomodo 
eam excepisset. 

‘in ea collisione autocinetoram qua interfecti sunt parentes 
tui.’ quod locuta addiderat ‘noli curiosus esse.’ 

noli curiosus esse - ea erat prima lex si quis volebat tran¬ 
quillam vitam apud Dursleos agere. 

Avunculus Vemon culinam iniit ubi Harrius laridum versabat, 
‘capillos pecte!’ pro salutatione matutina latravit, 
circa semel in hebdomade Avunculus Vemon supra acta 
diurna spectans clamabat capillos Hami recidendos esse, non 
dubium erat quin Harrius plures pateretur tonsuras quam 
universi pueri classis suae, sed nihil intererat, nam crines 
nihilominus crescebant - passim neque ordine ullo. 

Harrius ova frigebat cum Dudley in culinam advenit cum 
matre. Dudley simillimus erat Avunculo Vemon. faciem amplam 
habebat rosei coloris, non multum cervicis, ocellos subcaeruleos, 
crinem pinguem et flavum qui iacebat comptus in capite crasso 
et obeso. Matertera Petunia dictitabat Dudleum habere faciem 
angeli infantis — Harrius dictitabat Dudleum similem esse suis 
capillamentum gerentis. 

Harrius pateras ovorum et laridi in mensa posuit, quod erat 
difficile quia non multum erat spatium, interea Dudley dona 
sua numerabat, vultus signa doloris dedit. 

‘triginta sex,’ inquit, suspiciens matrem et patrem, ‘proximo 
anno habui triginta octo.’ 

at, carissime, omisisti donum Amitae Margaritae, ecce, latet 
sub hoc magno dono Materculae et Paterculi.’ 

‘ergo triginta septem habeo,’ inquit Dudley, erubescens. 
Harrius suspicans Dudleum tumultum magnum facturum esse 
coepit laridum lupi modo devorare veritus ne Dudley mensam 
inverteret. 

Matertera Petunia quoque periculum sentire videbatur quod 
dixit festinans, ‘et hodie in foro insuper duo dona tibi ememus, 
quid dicis, corculum? duo dona additicia, an placet tibi?’ 

per momentum Dudley cogitavit, videbatur res laboriosa, 
tandem lente locutus est, ‘itaque habebo triginta ... triginta ... ’ 
‘triginta novem, melculum,’ inquit Matertera Petunia. 

‘oh.’ Dudley graviter consedit et proximum rapuit fasciculum, 
‘ita bene est.’ 

Avunculus Vemon cachinnavit. 

‘puer improbus vult pretium operae non aliter ac pater, euge, 
Dudley!’ capillos Dudlei agitavit. 

illo momento telephonium sonuit et Matertera Petunia abiit 
responsum dum Harrius et Avunculus Vemon spectant 
Dudleum detegentem birotulam cursoriam, cinematographicam 
machinulam, aeroplanum ex longinquo directum, sedecim 
novos ludos computatorios, televisificum exceptaculum, tegi¬ 
mentum deripiebat ab aureo horologio bracchiali cum Matertera 
Petunia a telephonio rediit, facie et irata et sollicita. 

‘Vemon,’ inquit, ‘infelicem accepi nuntium. Domina Figg 
crus fregit, non potest eum excipere.’ motu capitis Harrium indi¬ 
cavit. 

Dudley horrore perculsus os demisit sed cor Harrii saliit, 
quotannis die natali Dudlei parentes excursionem faciebant cum 
Dudleo et amico in recreatorium saeptum rebus audendis, in 
thermopolium hammaburgorum, in cinematographeum. 
quotannis, Harrius relictus est cum Domina Figg, anu insana, 
cuius domus aberat duarum spatio viarum, locum illum Harrius 
oderat, domus tota caulibus olebat et Domina Figg eum cogebat 
imagines photographicas inspicere felium omnium quas 
unquam habuerat. 

‘quid nunc faciamus?’ inquit Matertera Petunia, Harrium furi¬ 
bunda contemplata quasi ipse rem excogitavisset. Harrius 
sciebat se debere misereri Dominae Figg quod crus fregerat, sed 
id difficile erat cum secum reputaret totum annum elapsurum 
esse priusquam sibi rursus videndae essent Tibbles, Nivea, 
Dominus Pediculus, Flocculus. 

‘an telephonice cum Margarita colloquamur?’ rogavit 
Avunculus Vemon adiuvans. 

‘noli stultus esse, Vemon, puerum odit.’ 

Durslei saepe hoc modo loquebantur de Harrio, quasi abesset 
- aut potius, quasi res esset foedissimi generis, quae eos non 
intellegeret, limaci similis. 

‘quid dicis de — nominis oblitus sum - amica tua — Yvonne?’ 

‘ferias agit in maiore insula Baleari,’ acriter respondit 
Matertera Petunia. 

‘quid si me hic reliquistis?’ magna cum spe Harrius verba 
interposuit (possit enim rem inusitatam facere: in televisione 

spectare quid vellet et, quod maius erat, forsitan habeat occa¬ 
sionem utendi instrumento computatorio Dudlei). 

Matertera Petunia visa est modo pomum citreum glutivisse. 

‘nolo domum regressa ruinam invenire,’ infremuit. 

‘non delebo domum materia explosiva,’ inquit Harrius, sed 
illi non audiebant. 

‘quid si eum nobiscum adducamus ad saeptum ferarum,’ 
lente rogavit Matertera Petunia, ‘... et eum in autocineto relin¬ 
quamus?’ 

‘novum est illud autocinetum, non licet ei in illo soli 
sedere ...’ 

Dudley magno cum sonitu coepit lacrimare, non vero 
lacrimabat, multos iam annos non vero lacrimaverat, sed sciebat 
si vultu contorto ululatum emisisset, matrem sibi daturam esse 
quidquid vellet. 

‘Dinky Duddidule, ne lacrimaveris, Matercula non ei 
permittet perdere diem tuum festivum!’ clamavit, bracchiis eum 
amplexa. 

‘ego ... nolo ... eum ... v-v-venire!’ clamavit Dudley inter 
plangores magnos et simulatos, ‘semper omnia p-perdit!’ per 
hiatum patentem in amplexu matris maligne Harrio subrisit. 

tum maxime, insonuit tintinabulum liminare - ‘pro di immor¬ 
tales, adsunt!’ inquit Matertera Petunia furibunda - et post 
momentum, intravit amicus optimus Dudlei, Piers Polkiss, cum 
matre sua. Piers erat puer macer cum facie ratti. solebat post 
tergum bracchia tenere eorum quos Dudley pulsabat. Dudley 
statim a lacrimis simulatis abstinuit. 

dimidia post hora, Harrius, qui fortunae suae credere non 
poterat, sedebat in posteriore parte autocineti Dursleorum, iter 
faciens ad saeptum ferarum quod nunquam antea viserat, 
matertera enim et avunculus non potuerant excogitare quomodo 
aliter eum curarent, sed priusquam discesserunt. Avunculus 
Vemon Harrium seduxerat. 

‘te admoneo,’ dixerat, faciem amplam et purpuream ori Harii 
prope admovens, ‘nunc te admoneo, puer - ne quid temptes 
ridiculi, qualecumque — nisi vis morari in armario isto usque 
ad diem natalem Christi.’ 

‘nil faciam,’ inquit Harrius, ‘sine fraude dico ...’ 


sed Avunculus Vemon non ei credidit, nemo unquam ei 
credebat. 

causa erat, quod res mirae saepe circum Harrium factae sunt, 
nec ullo modo ei proderat Dursleis dicere se ipsum extra culpam 
esse. 

olim, Matertera Petunia, pertaesa quod Harrius redibat a 
tonsore intonsis, ut videbatur, capillis, forficibus culinariis 
arreptis tam breves fecerat capillos eius ut paene calvus esset 
praeter fimbrias quas reliquit ‘ut cicatricem illam horribilem 
celaret.’ Dudley Harrium irriserat, qui totam noctem pervigilav¬ 
erat imaginatus quid postridie futurum esset in schola, ubi iam 
ludibrio erat ob vestes ampliores et perspicilla conglutinata, 
postridie mane, tamen, cum surrexisset, invenit crinem haud- 
quaquam breviorem esse quam fuisset priusquam Matertera 
Petunia eum totondisset, in armario per hebdomadem inclusus 
poenam dederat, quamquam conatus erat explicare se non posse 
explicare quomodo crines iterum tam celeriter crevissent. 

alio tempore, Matertera Petunia conata erat eum compellere 
in laneam tuniculam Dudlei obsoletam et foedam (fusca erat 
cum globulis lutei coloris), quo fortius eam supra caput eius 
trahere conata est, eo artior visa est fieri, dum postremo, 
quamquam potuit cum pupa manuali convenire, certe non 
convenit cum Harrio. Matertera Petunia, arbitrata eam in 
machina lavatoria contractam esse, poenas de Harrio non 
sumpsit, quod ei magno solamini erat. 

at contra, calamitate afflictus erat quod repertus est in tecto 
culinarum quae in schola erant. Dudleani eum persequebantur, 
ut fieri solebat, cum Harrius subito sensit se in camino sedere, 
quod non minus admirationis Harrio ipsi attulit quam ceteris 
hominibus. Durslei epistolam iratissimam a moderatrice scholae 
acceperant quae eos certiores fecit Harrium in aedificia scholas¬ 
tica ascendisse, sed nihil aliud temptaverat (quod Avunculo Vemon 
clamavit per ianuam occlusam armarii sui) quam salire post recep¬ 
tacula magna extra fores culinae posita. Harrius arbitratus est 
ventum nescio quo modo in medio saltu se sursum sustulisse. 

sed hodie, nulli futuri erant errores, dummodo careret schola, 
armario suo, sessorio Dominae Figg caulibus redolente, etiam 
tolerabile erat degere diem cum Dudleo et Piero. 

dum autocinetum dirigit, Avunculus Vemon questus est cum 
Matertera Petunia. libebat ei de rebus queri: praecipuas inter 
querelas, ut pauca modo referam, erant collegae, Harrius, decu¬ 
riones, Harrius, argentaria, Harrius. hodie mane querebatur de 
birotulis automatariis. 

frementes et ruentes modo furioso, adulescentuli e flagi¬ 
tiosorum grege,’ inquit ubi birotula automataria eos praetervecta 
est. 

somnium habui de birotula automataria,’ inquit Harrius, 
subito recordatus, ‘volabat illa.’ 

Avunculus Vemon paene collisionem fecit cum autocineto 
quod a fronte erat, toto corpore in sede conversus Harrio 
clamavit vultu simili betae, ingentis et mystaciosae, ‘BI RO¬ 
TULAE AUTOMATARIAE NON VOLANT!’ 

Dudley et Piers summissim riserunt. 

‘id scio,’ inquit Harrius. ‘somniabam modo.’ 
sed eum paenitebat quidquam dixisse, si Durslei curiositatem 
eius oderant, etiam peius id oderant si locutus erat de rebus 
contra fas agentibus vel in somnio vel etiam in libello picto- 
graphico — videbantur enim timere ne nova et periculosa sentiret. 

illo die Saturni caelum erat serenum et saeptum ferarum erat 
confertum familiis, in introitu Durslei emerant Dudleo et Piero 
sorbitiones magnas et gelidas e socolata factas et tum, quod 
mulier subridens in autoplaustro stans Harrium rogaverat quid 
vellet priusquam eum abriperent, vili pretio emerant ei cuppe- 
diolum gelatum citrei saporis, ‘neque malum est,’ arbitratus est 
Harrius, id lambens dum spectant gorillam caput radentem et, 
si modo flavos habuisset pilos, Dudleum miro modo referentem. 

Harrius diu non habuerat meliorem diem matutinum, curabat 
ut parvo intervallo disiunctus a Dursleis iret ne Dudley et Piers 
quos, hora prandii appropinquante, ferarum taedebat se confer¬ 
rent in studium quod maxime diligebant ipsius pulsandi, 
pranserunt in caupona saepti ferarum et cum Dudley tumultu¬ 
aretur quod sorbilium glaciatum transatlanticum non satis 
magnum esset, Avunculus Vemon ei alterum emit et Harrio 
permissum est ut primum conficeret. 

Harrius sensit, postea, se debuisse scire sibi non licere diutius 
beate vivere. 


post prandium adierunt domum reptilium, ibi frigidum erat 
et tenebrosum, fenestris illuminatis secundum muros, post 
vitrum, lacertae et angues omnis generis serpebant et labebantur 
supra ligna quaedam et lapides. Dudley et Piers volebant videre 
ingentes colubras venenatas et pingues pythones, hominum 
oppressores. Dudley celeriter anguem invenit qui maximus ibi 
inclusus est. ille poterat se bis implicare autocineto Avunculi 
Vemon et id compellere in receptaculum sordium domesticarum 
— sed eo momento id facere velle non videbatur, re vera arte 
dormiebat. 

Dudley stabat naso contra vitram presso, spiras intuens fuscas 
et splendentes. 

‘fac ut moveatur,’ questus patrem oravit. Avunculus Vemon 
leviter vitrum pulsavit, sed anguis noluit se movere. 

‘pulsa iterum,’ Dudley iussit. Avunculus Vemon vitrum 
fortiter condylis percussit, sed anguis nihilominus dormiebat, 
‘me taedet,’ ingemuit Dudley et passibus lentis aberravit. 
Harrius ante cisternam prodiit et anguem intente contem¬ 
plavit. non miratus esset si ipse taedio mortuus esset - sine 
comitatu solus relictus nisi a stultis per totum diem vitrum 
digitis pulsantibus ut eum vexarent, peius erat quam in armario 
dormire, a nullo visitatus nisi a Matertera Petunia ianuam feri¬ 
ente ut te excitaret - ipsi saltem licebat aliquando reliquam 
domum visitare. 

anguis ocellos splendentes subito aperuit, lente, lentissime, 
caput sustulit dum oculi oculos Harrii adaequaverunt. 
nictatus est. 

Harrius oculos defixit, tum celeriter circumspexit ne quis 
spectaret, nemo spectabat, anguem respexit et nictatus est ipse. 

anguis subito motu caput vertit ad Avunculum Vemon et 
Dudleum, tum oculos sursum ad tectum sustulit. Harrium ita 
contemplavit quasi manifeste diceret: ‘id semper patior .’ 

‘novi,’ per vitrum Harrius mussavit, quamquam nesciebat an 
anguis se audire posset, ‘debet molestum esse.’ 
anguis fortiter adnuit. 

‘at ubinam natus es?’ rogavit Harrius. 

anguis cauda titulum parvum iuxta vitrum positum fodicavit. 
Boa Constrictor, Brasilia. 

‘an iucundum ibi erat?’ 

boa constrictor titulum rursus cauda fodicavit et Harrius plura 
legit: hoc exemplum in saepta ferarum natum est. ‘intellego - itaque 
nunquam in Brasilia fuisti?’ 

angue abnuente, clamor ingens post Harrium ortus utrumque 
perterruit. ‘DUDLEY! DOMINE DURSLEY! HUC VENITE 
HUNC ANGUEM INSPECTURI! NUNQUAM CREDETIS 
QUID FACIAT!’ 

Dudley ad eos quam celerrime anatis modo incessit. 

‘heus, noli me obstare,’ inquit, Harrium in pectore fodicans, 
ex improviso oppressus, Harrius in pavimentum concretum 
graviter concidit, quod proxime accidit tam celeriter factum est 
ut nemo videre posset quomodo fieret. Piers et Dudley modo 
proxime adstantes ad vitrum se inclinabant, modo clamoribus 
horrendis resiluerant. 

Harrius sedere coepit et anhelavit; frons vitrea cisternae boae 
constrictoris evanuerat, anguis ingens rapide evolvebatur et in 
pavimentum elabebatur - passim per domum reptilium orti sunt 
clamores exitus celeriter petentium. 

Harrius, angue cito praeterlabente, iurare potuit se audivisse 
vocem summissam et sibilantem, ‘iter in Brasiliam facio ... tibi 
gratiasss ago, amigo.’ 

curator domus reptilium obstupefactus est. 

‘sed vitrum,’ dictitabat, ‘quo tandem vitrum abiit?’ 

moderator saepti ferarum ipse fecit theanam potionem fortem 
et dulcem Materterae Petuniae dum iterum atque iterum sese 
excusat. Piers et Dudley nil poterant facere nisi stridorem edere, 
quod Harrius viderat, anguis praeteriens ludibundus modo 
calces eorum hianti ore petiverat, sed cum omnes ad 
autocinetum Avunculi Vemon rediissent, Dudley narrabat 
quomodo paene crus suum demorsisset, Piers autem iurabat 
eum conatum esse se premendo interficere, sed quod pessimum 
erat, quantum ad Harrium quidem attinebat, Piers satis tran¬ 
quillus fiebat ut diceret, ‘Harrius cum eo colloquebatur, itane, 
Harri?’ 

Avunculus Vemon, moratus dum Piers sine iniuria domo 
discederet, Harrium vituperabat, adeo iratus est ut vix loqui 
posset, haec verba modo edidit, ‘abi - armarium - maneto - 


Vitrum Evanescens 23 

sine cibo,’ antequam in sellam collapsus est et Matertera Petunia 
debuit festinare ut ei afferret potionem magnam coniaci. 

* 

multo postea Harrius in armario tenebroso iacebat, horologium 
desiderans, nesciebat quota hora esset nec pro certo habebat 
Dursleos iam dormire, nam priusquam illi dormierunt, ipse non 
ausus est furtim in culinam ire ut aliquid cibi quaereret. 

paene decem annos cum Dursleis vixerat, decem miseros 
annos, tam diu quam meminisse potuit, ex quo infans fuit et 
parentes interfecti sunt illa collisione autocinetorum. non potuit 
meminisse se in autocineto fuisse ubi parentes mortui essent, 
aliquando, cum memoriam intenderet diutissime in armario 
inclusus, occurrit ei visum mirabile: fulgor lucis viridis oculos 
occaecans et dolor ardens frontis, haec erat, ut arbitrabatur, 
collisio, quamquam non potuit imaginari unde orta esset omnis 
illa lux viridis, haudquaquam poterat meminisse parentum, 
matertera et avunculus nunquam de eis locuti sunt, et ipse 
nimirum vetitus erat curiosus esse, domi nullae erant imagines 
eorum photographicae. 

Harrius, cum natu minor fuisset, semper somniabat propin¬ 
quum aliquem ignotum venisse qui se abduceret, sed nunquam 
factum erat; propinquos nullos habebat nisi Dursleos. interdum 
tamen arbitratus est (aut fortasse speravit) advenas quibus casu 
obviam ibat videri se novisse, advenas mirissimi generis, olim 
homunculus petasum violaceum et cylindratum gerens eum 
capite inclinando salutaverat dum ad mercatum it cum Matertera 
Petunia et Dudleo. Matertera Petunia, cum furibunda Harrium 
rogavisset num hominem novisset, eos e taberna festinare coegit 
priusquam quidquam emerent, olim anus, barbara visu, viridi 
tecta vestitu in laophorio eum manu iactanda salutaverat, nuper 
calvus quidam pallio longissimo et purpureo in via manum 
arripuerat, tunc abierat nihil locutus, hoc genus omne, id quod 
mirissimum erat, visum est evanescere simul ac Harrius conatus 
est eos propius inspicere. 

in schola, Harrius nullos habebat amicos, omnes enim 
sciebant gregem Dudleanum odisse Harrium Potterum, puerum 
illum novi generis, veste sordida et soluta, fractis perspicillis, 
neque quisquam voluit aliter sentire ac grex Dudleana. 

propter fugam boae constrictoris Brasiliensis Hamus poenam 
omnium longissimam dedit, cum tandem ei permitteretur rursus 
armario exire, coeperant feriae aestivae et Dudley iam novam 
cinematographicam machinulam fregerat, aeroplanum e long¬ 
inquo directum in terram praecipitaverat, primum in birotula 
cursoria vectus anum illam. Dominam Figg, deiecerat dum 
Gestationem Ligustrorum baculis innixa transgreditur. 

Hamus gaudebat quod studiis liberatus erat, sed gregem illum 
Dudleanum non poterat vitare, qui non omittebat domum 
cottidie visitare. Piers, Dudley, Malcolm, Gordonque omnes 
erant magni et stulti, sed Dudley, cum esset omnium maximus 
et stultissimus, erat dux gregis, ceteris admodum placebat inter- 
esse ludo, quem Dudley maxime amabat, Hami venandi. 

haec erat causa cur Harrius tantum temporis quantum poterat 
foris duceret, circumerrans et finem feriarum prospiciens, ubi 
vestigium rerum meliorum videre poterat, mense Septembri 
abiturus erat ad scholam secundariam et, quod nunquam antea 
ei contigerat, sine Dudleo futurus erat. Dudley acceptus erat a 
schola nomine Smeltings cuius Avunculus Vemon alumnus erat. 
Piers Polkiss quoque illuc iturus erat. Harrius autem iturus erat 
ad scholam nomine Lapidomurus Altus, quem omnes liberi 
regionis frequentabant, quod Dudley ridiculissimum esse arbi¬ 
trabatur. 

apud Lapidomurenses primo die capita hominum in latrinas 
detruduntur,’ dixit Harrio. ‘an vis sursum ascendere ut rem ipse 
experiaris?’ 

benigne, inquit Harrius, abnuens, ‘in latrinam illam miseram 
nunquam quidquam tam horribile quam caput tuum detrusum 


est - potest fieri ut aegrescat.’ tum aufugit, priusquam Dudley 
intellegeret quid dixisset. 

die quodam mensis Iulii, Matertera Petunia Dudleum 
Londinium duxit ut habitum scholasticum emeret, Harrio apud 
Dominam Figg relicto. Domina Figg minus molesta solito fuit, 
crus enim fregerat in fele obvia lapsa nec videbatur eas ita ut 
antea amare. Harrio permisit televisionem spectare et frustum 
libi e socolata facti dedit quod, ut sapor quidem indicabat, 
multos iam annos servatum erat. 

vespere illius diei, Dudley habitum novissimum familiae in 
sessorio ostendit, discipuli scholae Smeltings vestes caudatas 
colore purpureo gerebant, bracas solutas transatlantici generis 
luteo colore, petasos planos et stramenticios nomine lintrarios, 
baculos quoque nodosos ferebant, quibus alii alios pulsabant 
imprudentibus magistris, sic enim, ut fert opinio, aetatem 
adultam providebant. 

Avunculus Vemon, cum videret Dudleum novis indutum 
bracis, rauca negavit voce se unquam tota vita elatiorem fuisse. 
Matertera Petunia autem lacrimis effusis dixit se hominem tam 
pulchrum et adultum videre ut vix crediderit eum esse parvulum 
Diddulum suum. Harrius voce uti non audebat, veritus ne costas 
duas iam rupisset, conans risum supprimere. 

postridie mane, cum Harrius in culinam intravisset 
ientaturus, ibi erat odor taeterrimus, videbatur venire a labro 
magno et metallico in fusorio posito, inspectum iit. labrum vide¬ 
batur plenum esse panniculis sordidis in aqua glauca natan¬ 
tibus. 

‘quidnam est?’ Materteram Petuniam rogavit, illa os contraxit, 
ut semper fiebat, si Harrius ausus erat curiosus esse. 

‘tibi paratur habitus novus scholasticus,’ inquit. 

Harrius labrum rursus inspexit. 

‘oh,’ inquit, ‘nesciebam eum debere esse tam madidum.’ 
‘noli tam stultus esse,’ acriter respondit Matertera Petunia. 
‘tibi vestes Dudlei tritas glauco inficio colore, opus cum confe¬ 
cero similes erunt vestibus ceterorum discipulorum.’ 

quod iudicium sententia Harrii maxime dubitandum erat, sed 
ratus melius fore si rem non disputavisset, ad mensam consedit 
conatus ex animo expellere imaginem sui primo die in scholam 

Lapidomurum Altum advenientis - nimirum similis gerenti 
frusta dilabida pelliculae elephantinae. 

ingressi sunt Dudley et Avunculus Vemon, uterque naso 
rugoso quod eos pigebat odoris habitus novi Harrii. Avunculus 
Vemon, ut solebat, acta diuma explicuit et Dudley mensam 
baculo scholastico, quod secum ubique ferebat, pulsavit. 

crepitum arcus cursualis et sonitum epistularum in tapete 
calceis purgandis cadentium audiverunt. 

‘afferto epistulas. Dudley/ inquit Avunculus Vemon actis 
diurnis celatus. 

‘iube Harrium eas afferre/ 

‘afferto epistulas, Harri/ 

‘iube Dudleum eas afferre/ ! 

‘fodicato eum baculo isto scholastico, Dudley/ 

Harrio, baculo scholastico eluso, epistulas petebat, in tapeti 
tres res iacebant: publici cursus chartula a Margareta sorore 
Avunculi Vemon ferias in insula Vecte agente missa et involu¬ 
crum fuscum in quo mercium venditarum ratio inesse videbatur 
et - epistula ad Harrium missa. 

quam sublatam Harrius intuebatur, corde sonitum imitante 
ingentis catenae elasticae, nemo enim tota vita unquam ad eum 
scripserat, nesciebat autem quis scripturus esset, nullos amicos 
habebat, nullos praeter Dursleos propinquos - bibliothecae non 
adseriptus est, itaque ne libellos quidem impolitos acceperat 
librorum redditionem postulantes, haec tamen epistula aderat 
tam claris litteris inscripta ut error non posset fieri: f 

Dominus H. Potter 
Armarium sub Scalis 
IV Gestatio Ligustrorum 
Querela Parva 
Comitatus Surreyiae 

involucrum erat crassum et grave, membrana flaventis coloris ! 
confectum, inscriptio autem atramento smaragdino scripta est. 
pittacium cursuale deerat. 

involucro manu tremente inverso, Harrius ceram purpuream 
vidit insigni gentilicio impressam; leo, aquila, meles, anguisque 


cingebant litteram quadratam ‘H’. 

‘festina, puer!’ clamavit Avunculus Vemon e culina, ‘quid 
agis? num epistulas materia explosiva confertas quaeris?’ cacchi- 
navit facetiis suis elatus. 

Harrius ad culinam rediit, adhuc epistulam suam intuens. 
mercium venditarum ratione et publici cursus chartula Avunculo 
Vemon traditis, consedit et lente coepit involucrum flavum 
aperire. 

Avunculus Vemon, ratione mercium venditarum divulsa, 
fastidio motus fremitum fecit et invertit publici cursus chartulam. 

‘Margarita aegrotat/ Materteram Petuniam certiorem fecit, 
‘malum buccinum undatum consumpsit ../ 

‘pater!’ inquit Dudley subito, ‘pater, Harrius aliquid habet!’ 

Harrius epistulam suam, quae in membrana gravi eiusdem 
generis ac involucrum scripta est, explicaturus erat, cum 
repentino motu Avunculi Vemon e manu erepta est. 

‘ista epistula est meaV inquit Harrius, ereptam recuperare 
conatus. 

‘quis tibi velit scribere?’ inquit Avunculus Vemon voce 
maligna, epistulam una manu excutiens et breviter inspiciens, 
color vultus a rubro abiit in viridem celerius quam semaphorus. 
neque ibi mansit, paucis secundis habuit colorem cineraceum 
veteris pultis. 

‘P-P-Petunia! ’ anhelavit. 

Dudley epistulam captabat ut ipse legeret, sed alte sublatam 
ab Avunculo Vemon non attingere poterat. Matertera Petunia 
eam curiosa cepit et verba prima legit, momentum temporis visa 
est collapsura, gutture manu prensato sonitum strangulatum 
edidit. 

‘Vemon! pro deum fidem - Vemon!’ 

intuebantur alter alteram obliti, ut videbatur, Harrium et 
Dudleum adhuc adesse in conclavi. Dudley non solebat neglegi, 
caput patris acriter baculo scholastico fodicavit. 

Volo epistulam illam perlegere/ inquit voce magna. 

‘et ego eam perlegere volo/ inquit Hamus furibundus, ‘quod 
mea est/ 

‘exite foras ambo!’ rauca voce inquit Avunculus Vemon, m 
involucrum epistulam retrudens. 

Harrius noluit moveri. 

DA MIHI EPISTTjLAM MEAM!’ clamavit. 

‘ostendenda est mihi!’ postulavit Dudley. 

EXITE! exclamavit Avunculus Vemon, et cervicibus arreptis 
et Harrium et Dudleum in atrium eiecit. quo facto ianuam 
culinae magno cum fragore clausit, statim Harrius et Dudley 
inter se certabant pugna feroci sed tacita uter ad foramen in 
quo clavis insereretur aurem applicaturus esset; Dudleo victore, 
Harrius, perspicillis ab una aure pendentibus, pronus in ventre 
iacebat ut aurem alteram ad rimam inter ianuam et pavimentum 
patentem applicaret. 

‘Vemon,’ Matertera Petunia voce tremente dicebat, ‘vide 
inscriptionem — quo tandem modo cognoverunt ubi dormiat? 
num putas eos domum observare?’ 

‘observantes - speculantes - potest fieri ut nos sequantur,’ 
mussavit Avunculus Vemon insane. 

‘sed quid faciamus, Vemon? an rescribamus eis nos nolle -?’ 
Harrius calceos Avunculi Vemon nigros et splendidos huc 
illuc in culina spatiantes videre poterat. 

‘minime,’ denique inquit, ‘minime, rem neglegemus, nisi 
responsum acceperint ... ita vero, id melius erit ... nihil 
faciemus ...’ 

‘sed —’ 

‘nemini eius generis permittam domum inire, Petunia! nonne 
iuravimus ubi eum excepimus nos nugas illas periculosas aboli¬ 
turos esse?’ 

vespere illius diei domum ab officio regressus aliquid fecit 
quod nunquam antea fecerat; Harrium in armario visitavit. 

ubi est epistula mea?’ inquit Harrius ubi primum Avunculus 
Vemon per ianuam se insinuavit, ‘quis ad me scripsit?’ 

‘nemo, inscriptio tua erat error,’ inquit Avunculus Vemon 
breviter ‘epistulam incendi.’ 

‘non erat error,’ inquit Harrius iratus, ‘in inscriptione erat 
armarium meum.’ 

FAC SILEAS! clamavit Avunculus Vemon, et duo aranei 
de tecto ceciderunt aliquotiens fortiter anhelavit, deinde faciem 
in risum diduxit, quod videbatur aliquid doloris afferre. 

‘hem - ita vero, Harri - de hoc armario, ego et matertera tua 

rem cogitavimus ... armarium iam paulo angustius tibi videtur 
esse ... fortasse melius sit si in alterum cubiculum Dudlei 
movearis.’ 

‘cur?’ inquit Harrius. 

‘noli curiosus esse!’ acriter respondit avunculus, ‘sursum fer 
tua, statim.’ 

domus Dursleana quattuor cubicula habebat: unum erat 
cubiculum Avunculi Vemon et Materterae Petuniae, unum erat 
hospitibus reservatum (plerumque Margaritae sorori Avunculi 
Vemon), in uno dormiebat Dudley, in uno servabat instru¬ 
menta lusoria et cetera quibus non erat spatium in primo 
cubiculo, semel modo Harrio sursum ascendendum erat ut 
omnia sua ab armario in hoc cubile transferret, in lecto 
consedit et circumspexit, ibi fere omnia fracta sunt, machinula 
cinematographica uno antea mense accepta iacebat supra 
parvum currum loricatum machina propulsum quem Dudley 
olim supra canem finitimi propulerat; in angulo erat instru¬ 
mentum televisificum quod Dudley primum habuerat et pede 
laeserat, emissione quam maxime amabat sublata; inerat cavea 
magna quae quondam psittacum ceperat quem Dudley in 
schola mutaverat vera manuballista aere compresso acta quae 
nunc relicta est in pluteo alto tubo distorto quod Dudley in 
ea consederat, alia plutea erant libris plena, rerum omnium 
quae in cubili erant libri soli, ut videbatur, nunquam attrec¬ 
tati erant. 

ab inferiore parte domus vox Dudlei audiebatur matri 
clamantis: ‘nolo eum ibi inesse ... mihi necessarium est illud 
cubile ... iube eum discedere ...’ 

Harrius suspiravit et se in lecto extendit, quidnam heri non 
dedisset si modo ei permissum esset huc ascendere? hodie 
autem malebat in armarium regressus epistulam habere quam 
hic sursum adesse illa carens. 

postridie mane hora ientaculi, omnes admodum tranquilli 
erant. Dudley obstupefactus est. ululaverat, patrem baculo 
scholastico pulsaverat, vomitum consulto eiecerat, matrem calce 
petiverat, testudinem suam per tectum viridarii iecerat, sed 
nihilominus cubile non recuperaverat. Harrium quid eadem hora 
pridie evenisset secum reputantem paenitebat quod in atrio 

epistulam non aperuerat. Avunculus Vernon et Matertera ’ 
Petunia alter alteram ambigue intuebantur. ; 

adventu tabellarii, Avunculus Vernon, qui, ut vadebatur, '[ 
conabatur iucundus esse Harrio, iussit Dudleum epistulas 
afferre, secundum atrium euntem et res baculo scholastico feri¬ 
entem audiverunt, deinde clamavit, ‘en! altera venit epistula! 
Dominus H. Potter, Cubile Minimum, iv Gestatio Ligustrorum —’ 
voce strangulata, Avunculus Vernon sede exsiluit et secun¬ 
dum atrium cucurrit, Harrio proxime secuto, necesse erat 
Avunculo Vernon cum Dudleo luctari et eum in terram iacere 
priusquam epistulam ei adimeret, quod eo difficilius erat quod ; 
Harrius a tergo cervicem Avunculi Vernon oppresserat, post 
minutum pugnae et tumultus, quo omnes plagas multas baculi 
scholastici acceperunt. Avunculus Vernon surrexit anhelans et 
Harrii epistulam firma manu tenens. 

‘abi in armarium - immo in cubiculum,’ Harrium anhelans 
allocutus est. ‘Dudley - abi - abi modo.’ 

Harrius spatiabatur circum conclave novum, aliquis sciebat 
eum armarium reliquisse et videbantur scire eum non accepisse 
epistulam primam, nonne rem iterum temptaturi erant? nunc 
potissimum tamen rem non male gesturi erant, consilium enim 
ceperat. 

* 

postridie mane horologium monitorium refectum, ubi sexta hora ^ 
insonuit, Harrius celeriter sistit et silentio vestes induit. Durslei 
non excitandi erant, gradus furtim descendit nullis lucernis \ 
accensis. j 

tabellarium in angulo Gestationis Ligustrorum exspectaturus 
erat ut primus epistulas numero quattuor destinatas acciperet, 
corde micante per atrium obscurum ad ostium serpebat - 
‘AAAAARRRGH! ’ 

Harrius in aera saliit - pede presserat aliquid magnum et 
mollescens in tapeti iacens - aliquid vivum! 

lucernis sursum accensis Harrius horrore perculsus sensit 
aliquid illud magnum et mollescens fuisse faciem avunculi. 
Avunculus Vemon cubitum ierat iuxta ostium sacco dormitorio 
involutus, eo consilio ut Harrium id ipsum facere prohiberet 
quod facere conatus erat, circa dimidiam horam Harrium voce 


magna vituperavit et tum eum iussit abire potionem theanam 
paratum. Harrius tristis in culinam pede incerto abiit, et 
regressus invenit epistulas iam advenisse in medium sinum 
Avunculi Vemon. Harrius tres potuit videre atramento viridi 
scriptas. 

‘volo -’ loqui coepit, sed Avunculus Vemon ante oculos eius 
epistulas dilaniabat. 

illo die Avunculus Vemon non abiit in officium, domi mansit 
et arculam cursualem clavis obstmxit. 

‘vide modo,’ per os clavis confertum rem Materterae Petuniae 
exposuit, ‘nisi epistulas reddere poterunt, rem profecto omit¬ 
tent.’ 

‘sententia mea, de re illa dubitatio aliqua est, Vemon.’ 

‘oh, haec gens miram animi naturam habet, Petunia. dissim¬ 
iles sunt mihi ac tibi,’ inquit Avunculus Vemon, conatus clavum 
impellere segmento libi fructibus conditi quod Matertera Petunia 
modo ei attulerat. 

* 

die Veneris, non minus duodecim epistulae advenerunt Harrio 
destinatae, cum non possent ire per arculam cursualem, aliae 
sub ianuam trusae erant, aliae per latera insertae, paucae etiam 
per fenestram parvam latrinae inferioris compulsae. 

Avunculus Vemon iterum domi mansit, omnibus epistulis 
incensis, malleo et clavis depromptis, rimas ostii et postici ita 
obstmxit ut nemo exire posset, laborans carmen bombiebat 
‘Pedibus Suspensis per Tulipas Eamus,’ et saliebat cum parvum 
audiverat sonitum. 

* 

die Saturni, tumultus fiebat, viginti quattuor epistulae Harrio 
destinatae domum intraverunt, convolutae et celatae singillatim 
in viginti quattuor ovis quae lactearius, vir maxime perturbatus, 
per fenestram sessorii tradiderat, dum Avunculus Vemon furi¬ 
bundus telephonice colloquitur cum epistularum diribitorio et 
cella lactaria aliquem quaerens quocum quereretur. Matertera 
Petunia epistulas machina imxtoria dilaniavit. 

‘quisnam tam cupidus est tecum loquendi?’ rogavit Dudley 
admiratus. 

* 

die Solis mane. Avunculus Vemon ad mensam ientaculum ; j 
sumpturus consedit, fessus, ut videbatur, et aegrior, sed beatus. 

‘die Solis non advenit tabellarius,’ laetus eos admonuit, ; 1 
liquamine malosinensi acta diurna oblinens, ‘hodie nullae 
reddentur epistulae istae damnabiles 

aliquid ruit de canali fumario culinae et loquentis occipitium 
vi percussit, deinde triginta vel quadriginta epistulae e foco 
emicuerunt glandium modo. Durslei capita inclinaverunt, sed j 
Harrius in aera saliit unam capturus - ] 

‘exi! EXI!’ ’ j 

Avunculus Vemon medium corpus manibus complexus | 
Harrium in atrium eiecit. cum Matertera Petunia et Dudley brac- 
chiis ora operientibus aufugissent, Avunculus Vemon strepitu \ 
magno ianuam clausit, epistulas audiebant adhuc in conclave \ 
fluentes, a parietibus et pavimento resilientes. 

‘id satis habeo,’ inquit Avunculus Vemon, voce placida 
conatus loqui, sed simul crines multos de mystace extrahens, 
iubeo vos omnes huc quinque minutis redire, ad exitum paratos, 
hinc discedemus, ne quis dissentiat!’ 

tam ferox videbatur dimidio mystace carens ut nemo 
dissentire ausus sit. decem post minutis, cum viam per ianuas 
obstructas vi patefecissent, in autocineto sedebant, ad viam 
autocineticam festinantes. Dudley in sede posteriore querebatur, 
capite a patre pulsato quod eos moratus erat conatus instru¬ 
mentum televisificum, exceptaculum televisificum, instrumen¬ 
tumque computatorium in sacco lusorio imponere. 

in autocineto contendebant, et contendebant, ne Matertera 
Petunia quidem ausa est rogare quo irent, aliquando, itinere in 
obliquum verso. Avunculus Vemon in adversum aliquamdiu 
contendebat. 

quod cum fecerat, ‘excutiendi sunt... excutiendi,’ mussabat, 
illo die nunquam iter interruperunt ut famem sitimque 
dispellerent, nocte cadente Dudley ululabat, tota vita nunquam 
diem peiorem passus erat, esuriebat, quinque camerat emis¬ 
sionibus televisificis quas videre voluerat neque unquam tantum 
intermiserat tempus quin alienum quendam instrumento 
computatorio aboleret. 

Avunculus Vemon tandem constitit extra deversorium tristi i 


aspectu in suburbana regione urbis magnae. Dudley et Harrius 
in eodem cubiculo dormiverunt lectis geminis instructo et linteis 
umore et situ corruptis. Dudley stertuit sed Harrius vigilavit, 
sedens in proiectura fenestrae, despiciens lucernas autocine- 
torum praetereuntium et rem in animo volvens ... 

* 

postridie ientantes cerealia vetera habuerunt et lycopersica 
frigida e capsa deprompta cum pane tosto, quibus vix con¬ 
sumptis hospita mensae appropinquavit. 

‘bona venia rogo an hic adsit Dominus H. Potter. nam in 
scrinio priore habeo circum centum epistulas sic inscriptas.’ 

manu epistulam sustulit ut inscriptionem atramento viridi 
scriptam legerent. 

Dominus H. Potter 
Conclave xvii 

Deversorium Ferriviam Aspiciens 
Carbonedignum 

Harrius epistulam captabat sed Avunculus Vemon manum plaga 
avertit, femina stupebat. 

‘ego illas colligam,’ inquit Avunculus Vernon, celeriter 
surgens et feminam a triclinio sequens. 

* 

‘nonne melius sit si tantum domum redeamus, carissime?’ 
Matertera Petunia timide admonuit, aliquot post horas, sed 
Avunculus Vemon non videbatur eam audire, quidnam quaer¬ 
eret nemo eorum sciebat, in silvam mediam eos vexit, ex 
autocineto exiit, circumspexit, motu capitis abnuit, in 
autocinetum rediit, iterumque profecti sunt, idem factum est in 
medio arato, cum dimidiam partem pontis suspensi transiis- 
sent, in tabulato summo areae stativae. 

‘nonne Paterculus insanit?’ serius postmeridiano tempore 
Dudley animo demisso Materteram Petuniam rogavit. Avunculus 
Vemon autocinetum in ora maritima statuerat, omnes intus 
incluserat, evanuerat ipse. 

imber coepit, guttae magnae tectum autocineti pulsaverunt. 
Dudley querelam edidit. 

‘dies est Lunae,’ inquit matri, ‘hodie vesperi emittetur Humberto 
ille Magnus, utinam ad locum devertamur ubi est televisio.’ 

dies Lunae, baec verba Harrium rei alicuius admonuerunt, si 
re vera dies Lunae erat - et plerumque confidas Dudleum scire 
quis sit dies, propter emissiones televisificas - cras, dies Martis, 
erat undecimus dies natalis Harrii. scilicet dies natales eius 
nunquam erant admodum iucundi - proximo anno Durslei 
fulcimen vestiarium et bina tibialia trita Avunculi Vemon ei 
dederant, nihilominus, non omnibus diebus in duodecimum 
aetatis annum ingressus es. 

Avunculus Vemon regressus subridebat, sarcinam quoque 
ferebat longam et tenuem neque respondit Materterae Petuniae 
roganti quid emisset. 

‘locum perfectum inveni!’ inquit, ‘agite! exite omnes!’ • 
extra autocinetum frigus erat maximum. Avunculus Vemon 
digito ostendit quod videbatur esse saxum magnum procul in 
mari situm, in summo saxo stabat casula quam credas omnium 
miserrimam, hoc quidem certum erat, nullum inesse instru¬ 
mentum televisificum. 

‘meteorologi tempestatem hac nocte praedicunt!’ inquit 
Avunculus Vemon laete, manibus plaudens, ‘et ita est huius viri 
benignitas ut nobis lintrem suam accommodaturus sit.’ 

senex dentibus carens ad eos ambulavit, et, malignius subri¬ 
dens, eis lintrem veterem ostendit remis agendam quae in undis 
ferrariis deorsum fluentibus iactabatur. 

‘commeatum nostrum iam habeo,’ inquit Avunculus Vemon, 
‘itaque conscendite omnes!’ 

in lintre gelu rigebant, glacialis maris spuma pluvio immixta 
per colla stillabat et ventus frigidus ora pulsabat, post iter, ut 
videbatur, multarum horarum ad saxum pervenerunt ubi 
Avunculus Vemon incertis iens pedibus et saepe labens eos ad 
domum ruinosam duxit. 

pars interior erat horribilis; graviter alga olebat, ventus per 
rimas murorum ligneorum sibilabat, focus erat madidus et 
inanis, duo modo erant conclavia. 

commeatus ab Avunculo Vemon comparatus constitit, ut 
evenit, in singulis fasciculis frustrorum fragilium et quattuor 
bananae. conatus est ille ignem accendere, sed fasciculae inanes 

frustrorum fragilium fumum modo emiserunt et retorridae factae 
sunt. 

‘si modo aliquas epistularum illarum nunc haberemus!’ inquit 
animo laeto. 

hilarissimus erat, arbitrabatur enim nullam cuiquam fore 
occasionem huc media tempestate veniendi ad epistulas 
reddendas, privarim Harrius cum eo consentiebat quamquam 
nullam e re laetitiam capiebat. 

nocte cadente, circa eos orta est tempestas praedicta, spuma 
undarum altarum muros casulae aspergebat et ventus ferox 
fenestras sordidas agitabat. Matertera Petunia lodices paucas situ 
corruptas in altero conclavi inventas Dudleo stravit in grabato 
blattis pereso, ipsa et Avunculus Vemon se contulerunt in 
lectum nodosum in conclavi vicino situm. Harrio autem relicto 
invenienda erat pars quam mollissima pavimenti in qua 
quiesceret sub lodice omnium tenuissima et maxime lacera. 

illa nocte violentia tempestatis semper crescebat. Harrius non 
poterat dormire, algens horrebat et huc illuc se vertebat conatus 
corpus curare, stomacho ob famem murmurante. Dudleo ster¬ 
tenti obstrepebat summissa vibratio tonitrus prope mediam 
noctem coorta, facies illuminata Dudlei horologii pendentis 
supra extremum grabatum et obeso carpo eius infixi Harrium 
certiorem fecit ipsum decem minutis perventurum esse ad 
duodecimum annum aetatis, iacebat in horologio spectans 
natalem suum appropinquantem et secum reputans num 
Durslei non diem natalem suum omnino oblituri essent, secum 
reputans ubi nunc esset auctor epistularum illarum. 

iam deerant quinque minuta. Harrius audivit aliquid foris 
stridere, sperabat tectum non concisurum esse quamquam ruina 
tecti ipsi potuit aliquid caloris afferre, quattuor iam deerant 
minuta, quid si ad Gestationem Ligustrorum regressi domum 
invenirent tam plenam epistularum ut unam aliquo modo furari 
posset? 

tria iam deerant minuta, an mare tanta vi saxum percutiebat? 
et (iam duo deerant minuta) quid erat crepitus ille novi generis? 
an saxum friatum in mare labebatur? 

iam deerat unum minutum, in annum duodecimum ingres¬ 
surus erat, triginta secundis ... viginti ... decem - novem - an 

excitaret Dudleum somno, ut eum vexaret modo? - tribus - 
duobus — uno secundo — 

BOMBUS. 

casula tota intremuit et Harrius coepit sedere erectus, ianuam 
in tuens, aliquis foris stabat, introitum pulsando petens. 


— CAPUT QUARTUM — 

Custos Clavium 


BOMBUS, iterum pulsaverunt. Dudley repente excitatus est 
somno. 

‘ubi est tormentum?’ inquit stulte. 

tum fragor post tergum auditus est et Avunculus Vemon 
pedum impotens in conclave lapsus est. pyroballistum manibus 
tenebat - nunc sciebant quid fuisset in fasciculo longo et tenui 
quem secum attulerat. 

‘quis adest?’ clamavit, ‘cave - armatus sum!’ 

intervallum erat, tum - 

FRAGOR! 

ianua tanta vi percussa est ut tota a cardinbus avulsa crepitu 
maximo in solum prona ceciderit. 

stabat in limine vir giganteus. vultus paene omnis celatus est 
crinibus longis et incomptis atque barba horrida et inculta, sed 
discernas oculos, splendentes more scarabeorum nigrorum sub 
crinibus promissis. 

gigas se aegre in casulam inseruit, caput ita inclinans ut 
tectum modo stringeret, corpore demisso ianuam facile rursus 
in forma inclusit, sonitu tempestatis externae paulo minore 
facto, conversus omnes intuebatur. 

‘an potest fieri ut nobis potionem theanam paretis? difficile 
enim erat iter 

spatiatus est ad grabatum in quo sedebat Dudley metu 
gelidus. 

‘fac loco cedas, o res ponderosa,’ inquit ignotus. 

Dudley stridorem edidit et ruit se post matrem celatum quae, 
perterrita ipsa, post Avunculum Vemon subsidebat. 

‘en Harrius!’ inquit gigas. 


I 

Harrius in vultum eius ferocem, barbaricum, obscurum 
suspiciens vidit oculos illos scarabaeicos contortos esse et sibi 
subridere. 

‘infans eras cum te novissime vidi,’ inquit gigans. ‘simillimus 
es patri, sed oculos habes matris.’ 

Avunculus Vemon sonitum fecit mirum et asperum. 

‘tibi impero, domine, ut statim discedas!’ inquit, ‘in loca 
privata vi intrasti!’ 

‘fac taceas, Dursley, stultissime hominum,’ inquit gigas. 
manum supra posteriorem partem grabati porrexit, subito motu 
pyroballistam e manibus Avunculi Vemon eripuit, in nodum 
flexit, haud aliter quam si e cummi facta esset, in angulum 
conclavis abiecit. 

Avunculus Vemon itemm sonitum mirum fecit similem muri 
pede alicuius obtrito. 

‘sed ad rem - Harri,’ inquit gigas, a Dursleis aversus, ‘feli¬ 
cissimus sis die natali, ecce! habeo aliquid tibi, potest fieri ut 
aliquando in eo consederim, sed sapor erit iucundus.’ 

de sinu interiore lacernae nigrae cistam paulo deformiorem 
deprompsit quam Harrius digitis trementibus aperuit, intus 
habebat libam magnam et glutinosam e socolata factam et 
saccharo viridi inscriptam Felix Sis Die Natali, Harri. 

Harrius gigantem suspexit, ‘gratias tibi ago,’ dicere voluit, sed 
his verbis priusquam ad os pervenirent perditis, potius dixit, 
‘quisnam tu es?’ 
gigas cacchinavit. 

‘num omisi tibi dicere nomen meum? ego sum Rubeus 
Hagrid, Custos Clavium et Camporum apud Hogvartenses.’ 
manu ingenti porrecta bracchium totum Harrii agitavit, 
‘ubinam est illa potio theana?’ rogavit, manu manum fricans, 
‘quodsi potionem paulo robustiorem habes, recusare nolim.’ 

camino inani cum fasciculis retorridis frustrorum fragilium 
aspecto infremuit. supra focum se inclinavit; non videre poterant 
quid faceret sed cum post secundum pedem referret, en, ignis 
ibi flagrabat, totam casulam illam tam madidam lumine micanti 
complevit et Harrius sensit teporem se superlabentem quasi in 
balneum calidum immersus esset. 

gigas in grabato resedit, qui pondere oppressus cedebat, et 


Custos Clavium 39 

res varias de sinu depromere coepit: fervefactorium aeneum, fasci¬ 
culum mollescens tomaculorum, rutabulum, vasculum theae 
decoquendae, cantharos nonnullos vix integros, ampullam nescio 
cuius liquoris sucini cuius haustum sumpsit antequam potionem 
theanam parare coepit, mox casula erat plena sonitus et odoris 
tomaculorum ferventium, nemo loquebatur dum gigas laborabat, 
sed ubi prima sex pinguia, sucosa, subusta tomacula de rutabulo 
deduxit, Dudley paulo inquietior factus est. Avunculus Vemon 
acriter dixit, ‘noli quidquam tangere tibi ab isto datum, Dudley.’ 
gigas cacchinavit ambigue. 

‘tam obesus est filius tuus, Dursley, ut non sit magis sagi¬ 
nandus. non opus est ut crucieris.’ 

tomacula Harrio tradidit, qui ita esuriebat ut nil unquam 
melius gustavisset, sed nihilominus oculos a gigante avertere 
non poterat, denique, cum nemo, ut videbatur, quidquam expli¬ 
caturus esset, inquit, ‘da veniam, quaeso, sed re vera adhuc 
nescio quis tu sis.’ 

gigas, haustu theanae potionis sumpto, os manu aversa tersit, 
‘me Hagrid appella,’ inquit, ‘omnes id faciunt, et sicut dixi, 
ego sum Custos Clavium apud Hogvartenses - scilicet Scholam 
Hogvartensem bene novisti.’ 

‘hem - non novi eam,’ inquit Harrius. 

Hagrid videbatur stupere. 

‘me paenitet,’ inquit Harrius celeriter. 

‘te paenitet ?’ latravit Hagrid conversus ut Dursleos intueretur 
qui in umbras refugerunt, ‘oportet eos paenitere! cognoveram 
te epistulas non accipere sed nunquam, pro dolor, in mentem 
incidit te ne novisse quidem Scholam Hogvartensem! an 
nunquam animo agitavisti ubi parentes omnia didicissent?’ 
‘quidnam didicerunt illi?’ 

‘QUID DIDICERUNT?’ intonuit Hagrid. ‘manedum sec¬ 
undum modo unum!’ 

surrexerat saliens, iratus casulam totam implere videbatur. 
Durslei tremebant iuxta parietem summissi. 

‘num vultis mihi dicere,’ fremens Dursleos allocutus est, 
‘hunc puerum - hunc puerum! - nihil scire de RE ULLA?’ 

Harrius putavit eum nimium dLxisse; se scholam frequen¬ 
tavisse, se magistris satis placuisse. 

‘nonnulla scio,’ inquit, ‘mathematicae et rebus huius generis 
studeo.’ 

sed Hagrid tantum manum iactavit et inquit, ‘de nostro 
mundo dico, de tuo mundo, de meo mundo, de mundo parentum 
tuorum. ’ 

‘de quo mundo dicis?’ 

Hagrid videbatur diruptum iri. 

‘DURSLEY!’ bombivit. 

Avunculus Vemon, qui expallidus factus erat, ineptias aliquas 
sensu carentes sibilavit. Hagrid Harrium insane intuitus est. 

‘nonne de matercula et paterculo cognovisti? celeberrimi enim 
sunt, tu quoque celeberrimus es.’ 

‘quid dicis? num matercula et paterculus celeberrimi erant?’ 
‘nescis ... nescis ...’ Hagrid digitos per crinem movit et 
stupens Harrium intuitus est. 

‘tu nescis quid sis?’ denique dixit. 

Avunculus Vemon subito loqui ausus est. 

‘fac taceas!’ imperavit, 'noli plura dicere, domine! veto te 
quidquam puero dicere!’ 

vir fortior quam Vemon Dudley aciem ferocem ab Hagrido nunc 
in eum coniectam sustinere non potuit; ubi Hagrid locutus est, 
adeo tremebat ut non esset syllaba quin iracundiam praeferret. 

‘nunquam eum certiorem fecisti? nunquam eum certiorem 
fecisti quid esset in epistula a Dumbledore ei relicta? ipse 
aderam, ipse vidi Dumbledorem eam relinquere, Dursley! num 
tot annos eam puerum celavisti?’ 

‘quid me celavit?’ inquit Harrius intente. 

FAC TACEAS! VETO TE PLURA LOQUI!’ clamavit 
Avunculus Vemon perterritus. 

Matertera Petunia obstupefacta anhelavit. 

‘abite in malam rem, vos ambo,’ inquit Hagrid. ‘Harri - tu 
es magus.’ 

in casula fuit silentium, solum mare et ventus stridens 
audiebantur. 

‘quid dixisti me esse?’ rogavit Harrius anhelans. 

‘scilicet es magus,’ inquit Hagrid, in grabato residens, qui 
ingemuit et etiam longius subsedit, ‘et sententia mea magus eris 
optimi generis cum peritiam aliquam adeptus eris, nam talibus 


ortus parentibus, quomodo aliter evadas? et nunc puto tempus 
adesse legendae epistulae tuae.’ 

Harrius tandem manum porrexit ut involucrum flaventis coloris 
caperet atramento smaragdino inscriptum: Dominus H. Potter, 
Pavimentum, Casula-in-Saxo, ad Mare, epistulam extractam legit: 

SCHOLA HOGVARTENSIS ARTIUM 
MAGICARUM ET FASCINATIONIS 

Praeses: Albus Dumbledore 
(Primo Classi Ordinis Merlini Adscriptus, Incantator 
Grandis, Princeps Magorum, Mugwump Maximus 
Confederationis Intemationalis Magicae) 

Minerva McGonagall Praeses Vicaria Salutem Dicit Domino 
Pottero. 

placet nobis te certiorem facere locum tibi assignatum esse 
in Schola Hog\’artensi Artium Magicarum et Fascinationis, 
cum hac epistula indicem mittimus librorum et apparatus 
quibus tibi opus erit. 

schola aperietur Kalendis Septembribus, strigein tuam 
exspectamus non serius quam Pridie Kalendas Augustas. 

in animo Harrii quaestiones velut pyromata displodebantur nec 
sciebat quid primum rogaret, pauca post minuta balbutiens 
inquit, ‘quid significat eos strigem meam exspectare?’ 

‘Gorgones galopantes, hoc locutus me admonuisti,’ inquit 
Hagrid, tanta vi frontem pulsans quae iumentum sterneret, et 
ab alio sinu lacernae strigem deprompsit - strigem veram, vivam, 
incomptiorem — pennam longam volumenque membraneum, 
lingua intra dentes inserta, epistulam brevem et inconditam 
scripsit quam inversam Harrius legere poterat: 

Hagrid Salutem Dicit Domino Dumbledori. 

epistulam Hamo dedi, cras in fotum ibimus ad res emendas, 
horribile est caelum, cura ut valeas. 

Hagrid epistulam convolutam strigi dedit, quae eam fortiter 
in rostro infixit, ad ianuam iit, strigemque in tempestatem eiecit. 
tum regressus consedit quasi nihil insolentius fecisset quam 
colloquium telephonicum. 

Harrius sensit os suum apertum esse et celeriter clausit, 
‘quid modo dicebam?’ inquit Hagrid, sed tum maxime. 
Avunculus Vemon, adhuc pallens sed vultu iratissimo, in 
spatium igne illuminatum processit. 

‘non ibit,’ inquit. 

Hagrid grundivit. 

‘Muggle magnus similis tui vix eum prohibebit.’ 

‘quid eum appellavisti?’ inquit Harrius, animo erecto. 

‘eum appellavi Muggle,’ inquit Hagrid. sic enim appellamus 
homines non magicos similes illorum, et fortuna usus adversa 
in familia educatus es Mugglium quos maximos unquam his 
oculis vidi.’ 

‘iuravimus ubi eum excepimus nos nugas illas abolituros 
esse,’ inquit Avunculus Vemon, ‘iuravimus nos eas ex animo 
eius exstirpaturos esse! huncine magum esse!’ 

‘an sciebatis?’ inquit Harrius. ‘sciebatis me - me esse magum?’ 
‘num rogas?’ clamavit Matertera Petunia subito, ‘num id 
rogas? scilicet sciebamus! non potuit aliter fieri cum soror mea, 
mulier infamis, talis esset, epistula eiusdem generis accepta, 
abiit in illam — illam scholam - et feriatis diebus regressa semper 
habebat sinus ranarum ovis refertos et pocula theana in rattos 
vertebat, ego sola cognovi qualis re vera esset - monstrum! sed 
parentibus deliciae eadem atque ocellus erat, maga familiari 
superbiebant!’ 

breviter loqui desivit ut spiritum altum traheret et tum plura 
delirabat, visa est multos annos voluisse haec omnia dicere. 

‘tum in schola Pottero isti occurrit et inde egressi nuptias 
celebraverunt et te genuerunt, et scilicet sciebam te eundem 
fore, non minus mirabilem, non - non minus - prodigiosum - 
et tum, o rem inauditam, illa effecit ut disploderetur et tu relictus 
es nobiscum!’ 

color omnis ab ore Harrii abierat, ubi primum vox reddita 
est, inquit, ‘num displosa est? mihi dixisti eos collisione 
autocinetorum interfectos esse!’ 


‘quid dicis de COLLISIONE AUTOCINETORUM?’ infre- 
muit Hagrid, tanta ira e sede saliens ut Durslei trepidi in 
angulum recurrerent, ‘quomodo collisio autocinetorum poterat 
interficere Lily et James Potterum? pro facinus indignum! 
Harriumne Potterum historiam suam nescire, liberos autem 
omnes nostri mundi nomen eius scire!’ 

‘sed quae fuit causa? quid factum est?’ Harrius instans rogavit, 
ira a vultu Hagridi recessit, subito anxius videbatur. 

‘hoc nunquam speravi,’ inquit, voce summissa et sollicita, 
‘nesciebam, ubi Dumbledore mihi dixit fortasse difficile futurum 
esse te apprehendere, quantum ignorares, ah, Harri, nescio an 
is sim qui tibi rem exponat - sed ab aliquo tibi dicenda est — 
non potest fieri ut hinc ad Scholam Hogvartensem abeas 
ignarus.’ 

Dursleos vultu accusatorio aspexit. 

‘melius erit si tibi quantum possum dicam - scilicet non 
possum omnia dicere, nam mysterium est magnum, partim ...’ 

consedit et ignem secunda pauca contemplatus loqui coepit: 
‘res coepit, ut mihi videtur, ab - ab homine appellato - sed 
incredibile est te non nomen eius novisse - nemo enim est in 
mundo nostro quin noverit -’ 

‘quem dicis?’ 

‘nomen eius dicere nolo si id vitare possum, nemo vult nomen 
dicere.’ 

‘quidni?’ 

‘gargolli glutientes, Harri, homines adhuc metuunt, edepol, 
hoc est difficile dictu, erat olim magus qui factus est ... corrup¬ 
tior. quam potuit corruptissimus, peior, peior quam peior, nomen 
ei erat ...’ 

Hagrid gluttivit, sed verba nulla secuta sunt. 

‘an possis nomen scribere?’ admonuit Harrius. 

‘minime — non possum litteras recte ordinare, esto! - 
Voldemort.’ Hagrid inhorruit, ‘ne me coegeris id iterum dicere, 
sed ad rem! hic - hic magus circa viginti abhinc annos assec¬ 
tatores quaerebat, et inveniebat — alii timebant, alii tantum vole¬ 
bant partem eius potentiae habere, nam non dubium erat quin 
sibi potentiam obtineret, de nigris diebus dico, Harri. nesciebam 
quibus crederem, neque audebam familiariter versari cum magis 

ignotis utriusque sexus, facta sunt terribilia, rerum iste 
potiebatur, scilicet, nonnulli ei resistebant — quos necavit, taetre, 
refugium (neque multa relicta erant) erat Schola Hogvartensis. 
sententia mea Quidam Dumbledorem nec quemquam alium 
timebat, itaque non ausus est scholam occupare, saltem non 
illo tempore. 

‘nunquam autem novi magam et magum meliores matercula 
et paterculo tuo. quondam Praefectus et Praefecta Scholae » 

Hogvartensis! non satis liquet cur Quidam nunquam antea eos ^ 

ad partes suas allicere conatus sit ... verisimile est eum scivisse 
eos Dumbledori coniunctiores esse quam ut cum Partibus Nigris | 
conversarentur. 

‘fortasse putabat se posse eis persuadere ... fortasse in animo 
modo habebat eos e medio tollere, hoc tantum compertum est 
eum ad vicum in quo vos omnes habitabatis Vespere Sancto 
decem abhinc annos advenisse, tu modo unum natus es annum. [ 
domum tuum advenit et - et ! 

Hagrid subito sudarium deprompsit maculosum et sordidis- 
simum et de naribus sonitu tanto spiritum efflavit ut crederes 
navem instrumento praenuntio in nebula personare. 

‘ignosce,’ inquit, ‘sed rem tristissimam narro, parentes tuos 
noveram nec usquam erant homines amabiliores - sed - 

Quidam eos interfecit, et deinde — rem difficilem et inex- ' 
plicabilem - te quoque interficere conatus est. noluit, ut mea 
fert opinio, reliquias ullas familiae superesse, aut fortasse ad id 
furoris tum processerat ut occideret occidendi gratia, sed te non 
potuit occidere, nonne te rogavisti quomodo cicatricem illam in 
fronte acceperis? non erat vulnus cottidianum. effectum est 
contactu exsecrationis potentis et malignae quae materculam et 
paterculum necnon et domum tuam pessum dedit - sed tibi 
non potuit nocere, et haec est causa cur celeberrimus sis, Harri. 
nemo unquam vixit quem iste occidere constituit, nemo nisi tu, 
et inter eos erant magae et magi nostrae aetatis optimi - illi 
McKinnons, illi Bones, illi Prewetts - et tu, quamquam modo 
infans eras, tu tamen vixisti.’ 

luctuosissimum aliquid animo Harrii obversabatur, cum 
Hagrid finem faceret narrandi, rursus vidit, clariorem quam 
prius vidisse meminerat, fulgorem illum lucis viridis oculos 

occaecantem - et aliud quoque nunc primum meminerat - 
risum acutum, frigidum, crudelem. 

Hagrid tristi vultu eum aspiciebat. 

‘a domo ruinosa ipse te abstuli, Dumbledoris iussu. ad hos 
homines te attuli ...’ 

‘nugas meras dicis,’ inquit Avunculus Vemon. Harrius saliit, 
paene oblitus Dursleos adesse. Avunculus Vemon certe vide¬ 
batur virtutem recuperavisse, oculis torvis Hagridum intuebatur 
et compressis digitis pugnum fecerat. 

‘age vero, puer, audi verba mea,’ inquit hirriens, ‘confiteor 
te aliquid insolitum habere, sed, ut mihi videtur, te vehementer 
caedendo id sanare potuimus — et quod ad parentes tuos attinet, 
non dubium est quin monstra fuerint, et sententia mea eis 
remotis omnia meliora reddita sunt — pro merito suo poenas 
dederunt, his hominibus magicis immixti - id est quod 
exspectabam, semper sciebam eos pessum datum iri 

sed eo puncto, Hagrid grabato desiluit et umbellam ruptam 
rosei coloris ex interiore parte lacernae extraxit, qua Avunculo 
Vemon quasi gladio minatus inquit, ‘te moneo, Dursley - te 
moneo - ne plura ...’ 

veritus ne umbella extrema gigantis barbati transfigeretur 
Avunculus Vemon, virtute iterum deficiente, se contra parietem 
compressit et conticuit. 

‘sic melius est,’ inquit Hagrid, graviter suspirans et in grabato 
residens, qui nunc usque ad solum demissus est. 

interea Harrius adhuc multa rogare voluit, immo permulta, 
‘sed quid Vol — ignosce — quid Cuidam accidit?’ 

‘quod rogas bene est, Harri. ex oculis abiit, evanuit, eadem 
nocte qua te occidere conatus est. quo etiam celebrior factus 
es. mysterium enim maximum est ... semper potentiam 
maiorem acquirebat ... cur discessit? 

‘alii dicunt eum mortuum esse, quod, ut mihi quidem videtur, 
sane ineptum est. nescio an satis mortalitatis in eo relictum sit 
ut morte periret, alii dicunt eum adhuc aliquo loco regione in 
extera latere, occasionem, ut ita dicam, exspectantem, quod non 
credo, qui partibus illius favebant ad nostras redierunt, nonnulli, 
animis nescio quo modo a corpore abstractis, se colligerunt. 
quod sententia mea non facere potuerunt si ille rediturus erat. 

‘plerique nostrum putant eum adhuc in extera regione latere, 
potentia tamen amissa, infirmior est quam ut rem bene gerat, 
tu enim, Harri, aliquid habebas quod eum confecit, ea nocte 
aliquid fiebat quod ille non exspectaverat - nescio quid fuerit 
neque quisquam id scit - sed sine dubio aliquid habebas quod 
ille superare non potuit.’ 

Hagrid Harrium aspexit oculis flagrantibus, amorem et rever¬ 
entiam praeferentibus, sed Harrius tantum afuit ut laetus esset 
et elatus ut non dubitaret quin horribilis factus esset error, sene 
magum esse? non poterat fieri, per totam vitam a Dudleo 
pulsatus erat et a Matertera Petunia et Avunculo Vemon laces¬ 
situs. si re vera magus erat, cur non mutabantur in bufones 
verrucosos cum eum in armarium includere conati erant? si 
quondam maximum magorum omnium vicerat, quomodo even¬ 
erat ut Dudley eum semper huc illuc pedibus propelleret sicut 
follem in campo lusorio? 

‘Hagrid,’ inquit voce summissa, ‘sententia mea errorem 
fecisti, nam, ut mihi quidem videtur, non possum esse magus.’ 

quo dicto Hagridum ridentem miratus est. 

‘num negas te esse magum? an nunquam territus aut iratus 
mira effecisti?’ 

Harrius ignem intuitus est. occurrit ei rem secum reputanti 
omnia quibus materteram et avunculum vexavisset facta esse 
cum ipse aut perturbatus aut iratus esset ... cum Dudleani se 
persequerentur, nescio quo modo se effugisse e periculo ... 
veritum ad scholam redire capite modo ridiculo tonso se capillos 
novos genuisse ... et nuperrime cum Dudley se pulsavisset, 
nonne se ultionem exegisse neque sensisse quidem se id facere? 
nonne se boam constrictorem in eum immisisse? 

Harrius Hagridum respexit, subridens, et eum vidit se ore 
renidenti contemplantem. 

‘videsne?’ inquit Hagrid. ‘num negas Harrium Potterum esse 
magum? scilicet in Schola Hogvartensi inter celeberrimos eris.’ 

sed Avunculus Vemon non sine pugna cessurus erat. 

‘nonne tibi dixi eum non discessurum esse?’ sibilavit. ‘ibit 
ad Lapidomurum Altum et gratiam pro beneficio habebit, epis¬ 
tulas istas perlegi et opus est illi quisquiliis omnis generis - 
libris incantamentorum et baculis magicis et -’ 

‘si vult ad scholam ire, Muggle magnus similis tui non eum 
prohibebit,’ infremuit Hagrid. ‘tene prohibere filium lily et 
James Potteri ire ad Scholam Hogvartensem! deliras, nomen eius 
ascriptum est eo die quo natus est. ibit in scholam artium magi¬ 
carum et fascinationis quae optima est in orbe terrarum, cum 
ibi septem annos studuerit, se ipsum non noverit, inter iuvenes 
sui generis versabitur, vicem mutans, et informabitur a Praeside 
quem optimum Schola Hogvartensis unquam habuit. Albo 
Dumbled-’ 

‘NON PECUNIAM SENI ALICUI VESANO 
NUMERABO UT PUERUM PRAESTIGIAS MAGICAS 
DOCEAT!’ clamavit Avunculus Vemon. 

sed tandem modum excesserat. Hagrid umbellam raptam 
supra caput vibravit. ‘NUNQUAM —’ intonuit, ‘— MALE - 
DIXERIS - ALBO - DUMBLEDORI - CORAM - ME!’ 

umbellam per aera detulit cum sonitu sibilanti ut Dudleum 
indicaret - erat fulgor violaceus, sonus similis pyrobolo char¬ 
taceo, stridor acutus et post secundum Dudley in vestigio 
saltabat manibus nates obesas amplexus, dolorem ululatu mani¬ 
festans. cum tergum ab eis avertisset, Harrius caudam suis 
curvatam per foramen bracarum protrusam vidit. 

Avunculus Vemon fremitum edidit, trahens Materteram 
Petuniam et Dudleum in altemm conclave, Hagridum oculis 
territis novissime contemplavit et fragore magno ianuam post 
ipsos clausit. 

Hagrid in umbellam despexit et barbam palpavit. 

‘non debui irasci,’ inquit paenitentia motus, ‘at praestigiae 
meae in irritum cecidemnt. in animo habebam eum in suem 
vertere, sed, ut mea fert opinio, tam similis erat suis ut vix 
quidquam reliqui faciendum esset.’ 

sub superciliis hirsutis Harrium oculis limis contemplavit, 
‘te amabo,’ inquit, ‘si de hac re apud Hogvartenses silebis, 
non mihi permittitur, ut accurate dicam, artem magicam 
exercere, licebat mihi pauca facere ut te persequerer et tibi epis¬ 
tulas redderem et cetera - ea erat inter causas cur tam cupidus 
essem officio fungendi 

‘cur tibi non licet artem magicam exercere?’ rogavit Harrius. 
‘quid dicam? - ipse eram discipulus in Schola Hogvartensi 

sed - fatebor enim - expulsus sum. tertio anno, baculum 
fractum et in partes duas divisum est et alia quoque passus 
sum. sed per Dumbledorem mihi licebat manere et animalia 
custodire, vir admirandus est Dumbledore.’ 

‘cur expulsus es?’ 

advesperascit et cras multa nobis agenda sunt,’ inquit Hagrid 
voce magna, ‘eundum est ad urbem et libri omnes et cetera 
comparanda sunt.’ 

lacernam nigram et crassam exutam ad Harrium iecit. 

‘sub ea dormire poteris,’ inquit, ‘noli timere si paulum 
movebitur, haud scio an glires duo in sinu adhuc lateant.’ 


— CAPUT QUINTUM — 

postridie mane Harrius mature somno solutus est. quamquam 
sensit lucem adesse, oculos arte compressos tenebat. 

‘somnium erat,’ sibi dixit firmiter, ‘somniavi gigantem nomine 
Hagridum advenisse qui nuntiaret me ad scholam magorum 
iturum esse, cum oculos aperuero, domi ero in armario meo.’ 
subito erat sonitus magnus plagarum digitis factarum. 

‘et Matertera Petunia adest et ianuam pulsat,’ Harrius putavit, 
animo demisso, nec tamen oculos aperuit, tam bonum fuerat 
somnium. 

ictus, ictus, ictus. 

‘sit ita!’ Harrius murmuravit, ‘surgo.’ 

coepit sedere et lacerna gravis Hagridi ab eo lapsa est. casula 
erat plena solis, tempestas abierat, Hagrid ipse in grabato 
collapso dormiebat, strixque ungula fenestram pulsabat, rostro 
acta diurna tenens. 

Harrius surrexit festinans, ita elatus ut sentiret quasi intus 
haberet follem magnum et tumescentem, recta ad fenestram iit 
et motu rapido eam aperuit, strix involavit et acta diurna supra 
Hagridum demisit, qui non experrectus est. deinde strix in 
solum volitavit et lacernam Hagridi oppugnare coepit. 

‘noli id facere.’ 

Harrius strigem manibus iactandis abigere conatus est, sed 
illa, cum rostro feroci ei minata esset, nihilominus in lacernam 
Hagridi saeviebat. 

‘Hagrid!’ inquit Harrius voce magna, ‘adest strix —’ 

‘solve pecuniam ei debitam,’ in grabatum grundivit Hagrid. 
‘quid?’ 

‘vult pecuniam quod acta diurna reddidit, scrutare sinus.’ 

lacerna Hagridi visa est nil nisi sinus habere — claves in anulis 
suspensas, pilulas limaces repellentes, glomera lini, bellariola 
menta condita, saccos theanos ... denique pugillum nummorum 
novi generis Harrius deprompsit. 

‘da ei quinque Knuces,’ inquit Hagrid somnolentus. 

‘quales sunt?’ 

‘illi nummuli aenei.’ 

Harrius quinque nummulos aeneos numeravit et strix crus 
porrexit ut ille pecuniam insereret in sacculum scorteum cruri 
alligatum, tum per fenestram apertam avolavit. 

Hagrid magno sonitu oscitavit, sedere coepit seque extendit, 
‘melius erit abire, Harri. multa hodie agenda sunt, eundum 
est Londinium, apparatus omnis scholasticus tibi emendus est.’ 

Harrius nummos illos magicos vertebat et inspiciebat, cogi¬ 
tatio quaedam animum subierat et follis ille interior plenus felic¬ 
itatis punctus esse videbatur. ‘Hagrid, dic mihi -’ 

‘quid est?’ inquit Hagrid, qui caligas ingentes sibi inducebat, 
‘nulla est mihi pecunia - audivisti quid heri vespere 
Avunculus Vemon diceret - se non pecuniam numeraturum 
esse ut abeam ad artes magicas discendas.’ 

‘noli te de hac re sollicitare,’ inquit Hagrid surgens et caput 
scabens, ‘num putas parentes nihil tibi reliquisse?’ 

‘sed si domus eorum deleta est -’ 

‘aurum non domi servaverunt, puer! primum visemus 
Gringotts, argentariam magorum, habe tomaculum, non mala 
sapiunt si sunt frigida - neque nolim accipere paululum libi 
propter diem natalem tuam facti.’ 

‘num magi argentarias habent?’ 

‘unam modo. Gringotts. a daemonibus administratur.’ 
Harrius demisit quod tomaculi tenebat. 

‘num daemones dixisti?’ 

‘ita vero - et profecto, si quis locum spoliare conetur, certe 
insaniat, noli unquam manus cum daemonibus miscere, Harri. 
nullus est locus in orbe terrarum tutior quam Gringotts si quid 
vis conservare - nisi fortasse schola Hogvartensis. ut accidit, 
necesse est mihi ad argentariam Gringotts ob rem aliam adire. 
Dumbledoris causa, datum est mihi negotium Hogvartense.’ 
statu proceriorem se fecit superbiens, ‘solet enim me praeficere 

rebus magni momenti, me iussit te arcessere et res ab argen¬ 
taria Gringotts auferre, nam bene scit se posse milii confidere, 
ut vides. 

t ‘an omnia habes? tempus est abire.’ 

in saxum Harrius Hagridum foras secutus est. iam caelum 
erat serenissimum et mare radiis solis relucebat, adhuc aderat 
linter ab Avunculo Vemon conducta, plena sentinae in ima parte 
i post tempestatem collectae. 

‘quomodo huc advenisti?’ rogavit Harrius, circumspiciens et 
lintrem alteram quaerens. 

‘volavi,’ inquit Hagrid. 

‘num volavisti ?’ 

‘ita vero - sed in lintre redibimus, non mihi licet arte uti 
magica te adepto.’ 

in lintre consederunt, Harrio adhuc Hagridum contemplante 
et volatum eius imaginari conante. 

‘subpudet autem remigari,’ inquit Hagrid, oculis limis 
Harrium rursus aspiciens, ‘si iter - hem - paulum acceleravero, 
rogo ut apud Hogvartenses de re sileas.’ 

‘scilicet silentium tenebo,’ inquit Harrius, cupiens plus artis 
magicae videre. Hagrid umbella rosea rursus extracta latus lintris 
bis fodicavit et ad terram cucurrerunt. 

‘cur dixisti si quis argentariam Gringotts spoliare conaretur, 
eum insanum fore?’ rogavit Harrius. 

‘carminbus utuntur et incantamentis,’ inquit Hagrid, acta 
diuma explicans dum loquitur, ‘dicunt dracones cellas muni¬ 
tissimas custodire, deinde locus est inveniendus - nam argen¬ 
taria Gringotts latet centena milia sub urbe Londinio, multo 
altior est quam ferrivia subterranea, fame moriaris dum effugere 
conaris etiamsi quid praedae manibus teneas.’ 

Harrius sedens rem reputabat dum Hagrid acta diuma 
nomine Vatis Cottidianus legebat, ab Avunculo Vemon didicerat 
homines nolle turbari dum hoc faciunt, sed difficillimum erat 
quod nunquam antea tota vita tot rogare voluerat. 

‘Ministerium Magicum, ut solet fieri, res conturbat,’ murmu¬ 
ravit Hagrid, paginam versans. 

‘num exstat Ministerium Magicum?’ Harrius prius rogavit 
quam se cohiberet. 


I. 

scilicet exstat,’ inquit Hagrid. ‘nempe Dumbledorem 
Ministrum fieri volebant, sed nolebat unquam a schola 
Hogvartensi discedere, itaque senex ille Cornelius Fudge minis¬ 
terio praepositus est. nunquam fuit vir inscitior, itaque cottidie 
mane striges multas ad Dumbledorem quasi conicit, consilium 
quaerens.’ 

‘sed quid facit Ministerium Magicum?’ 

‘quid? praecipuum munus est Muggles celare magas 
magosque ubique versari.’ 

‘cur?’ 

‘curi edepol, Harri, omnes velint difficilia solvere arte magica 
utendo, melius est si non perturbamur.’ 

hoc momento linter molem portus leviter tetigit. Hagrid acta 
diurna implicuit et gradus lapideos in vicum ascenderunt. 

ei qui praeteribant Hagridum multum intuebantur dum per 
oppidum parvum ad stationem ibant. Harrius non poterat eos 
culpare. Hagrid non solum erat altero tanto maior quam aliquis 
alius, sed etiam stationis autocineticae instrumenta mensuralia 
et alia usitata semper demonstrabat et voce magna dicebat, 
‘videsne, Harri? qualia Muggles comminiscuntur!’ 

‘Hagrid,’ inquit Harrius, paulum anhelans et currens ut 
cursum aequaret, ‘an dixisti dracones adesse in argentaria 
Gringotts?’ 

‘sic fama est,’ inquit Hagrid. ‘edepol, utinam draconem 
haberem!’ 

‘num vis draconem habere?’ 

‘draconem volui ex quo puer eram - en, huc advenimus.’ 

ad stationem pervenerant, hamaxostichus Londinium 
quinque minutis abiturus erat. Hagrid, qui ‘Mugglensem pecu¬ 
niam’ (his enim verbis utebatur) non intellexit, nummos char¬ 
taceos Harrio dedit ad tesseras vectorias emendas. 

in hamaxosticho homines etiam acrius Hagridum intue¬ 
bantur. duas enim sedes occupabat et sedebat acibus binis 
intexens quod visum est tentorium circense coloris fring illa e 
canaris. 

‘an epistulam tuam adhuc habes, Harri?’ rogavit, tractus 
acuum numerans. 

Harrius involucrum membraneum de sinu deprompsit. 


‘bene est,’ inquit Hagrid. ‘habes igitur indicem reru ^ 1 
omnium quibus tibi opus est.’ 

Harrius chartam alteram explicavit quam priore nocte nO n 
animadverterat et legit: 

SCHOLA HOGVARTENSIS ARTIUM MAGICARUM 
ET FASCINATIONIS 

Vestimentum 

Opus erit discipulis primi anni: 

i. trinae \estes simplices cottidiancie (nigrae) 

ii. petasus simplex et acutus (niger) diurnum in usum 

iii. par digitabulorum protegentium (e tergo draconis aut 
materia simili) 

iv. pallium hibernum (nigrum argenteis vinculis) 
Quaesumus ut vestimenta omnia nomine discipuli signentur. 

Libri Necessarii 

Discipuli omnes debent habere exempla librorum insequen¬ 
dum: 

Liber Ordinarius Incantamentorum (Gradus Primus) a 
Miranda Goshawk 

Historia Artis Magicae a Bathilda Bagshot 
Theoria Magica ab Adalberto Waffling 
Expositio Elementorum Transfigurationis ab Emerico 
Switch 

Mille Magicae Herbae et Fungi a Phyllida Spore 
Haustus et Potiones Magicae ab Arsenio Jigger 
Bestiae Imaginariae et Ubi Inveniendae Sunt a Newt 
Scamander 

Vires Tenebrosae: Liber Expositorius Se Defendendi a 
Quentin Trimble 

Apparatus Alius 
baculum unum 

lebes unus (e stanno plumboque mixtus, ordinariae magni¬ 
tudinis secundae) 

synthesis una phialarum vitrearum aut aystallinarum 

telescopium unum 
libra aenea una 

Discipulis quoque licet afferre strigem AUT felem AUT 
bufonem 

PARENTES MONENTUR UT NON PERMITTATUR 
DISCIPULIS PRIMI ANNI PROPRIUM HABERE 
MANUBRIUM SCOPARUM 

‘an poterimus haec omnia Londinii comparare?’ Harrius voce 
dixit id quod animo volvebat. 

‘ita vero,’ inquit Hagrid. ‘dummodo scias quo eundum sit.’ 

* 

Harrius nunquam antea Londinium ierat, quamquam Hagrid 
videbatur scire quo iret, manifestum erat eum non solere illuc 
modo ordinario ire. in Ferrivia Subterranea haesit in claustris 
ad tesseras inspiciendas institutis et voce magna questus est 
sedes esse minores, hamaxostichos autem tardiores. 

‘mirum est quomodo Muggles sine arte magica rem suam 
gerant,’ inquit, dum pedibus ascendunt escalatorem defectum 
ferentem ad viam frequentem tabernis saeptam. 

Hagrid erat tam ingens ut turbam facile divideret; Harrius nil 
debebat facere nisi eum proxime subsequi, librarias et emporia 
musica, thermopolia hammaburgorum et cinematographea prae¬ 
terierunt sed nusquam erat locus ubi bacula magica visa sunt 
venire, haec erat tantum ordinaria via hominum ordinariorum 
plena, num acervi auri magici multa milia passuum sub ipsis 
sepulti sunt? num tabernae erant ubi libri incantamentorum et 
manubria scoparum venibant? an poterat fieri ut hic esset iocus 
ingens a Dursleis commentus? nisi Harrius scivisset Dursleos 
omnino facetiis carere, fortasse id credidisset; sed nescio quo 
modo, quamquam omnia adhuc ab Hagrido narrata incredibilia 
erant, Harrius non poterat facere quin ei crederet. 

‘en, hic est locus quem petimus,’ inquit Hagrid, gressum 
comprimens, ‘Lebes Rimosus, celeber est.’ 

sordida erat cauponula, quam nisi Hagrid demonstravisset, 
Harrius non animadvertisset, qui praeteribant festinantes, eam 

non aspexerunt, oculi lapsi sunt a libraria magna ab uno latere 
sita ad emporium discorum sonantium ab altero quasi 
haudquaquam Lebetem Rimosum viderent, re vera, modo miris¬ 
simo Harrius sensit se tantum et Hagridum eum videre posse, 
quod priusquam commemoraret, Hagrid eum intus duxerat. 

ut locus celeber, erat nigerrimus et sordidissimus, anus 
paucae in angulo sedebant, bibentes pocula exigua vini Astensis 
Hispani, quaedam ex infundibulo longo fumum hauriebat, 
homunculus petaso cylindrato tectus cum cauponis famulo sene 
loquebatur, qui admodum calvus erat et similis iuglandi 
gummosae. susurrus levis colloquentium, eis ingressis, conti¬ 
cuit. omnes Hagridum novisse videbantur; manus iactaverunt 
et ei subriserunt, et famulus manum ad poculum porrexit dicens, 
‘an solitam vis potionem, Hagrid?’ 

‘non possum potionem capere, Tom. negotium enim 
Hogvartense facio,’ inquit Hagrid, umerum Harrii manu magna 
pulsans et genua eius labefaciens. 

‘di immortales,’ inquit famulus, oculis Harrium inspiciens, 
‘num - potest fieri -?’ 

subito in Lebete Rimoso facta est summa quies et silentium, 
‘pro deum atque hominum fidem,’ sibilavit famulus senex. 
‘Harrius Potter ... quantus honor.’ 

a tergo cancelli venit festinans, ad Harrium ruit, manumque 
arripuit, lacrimis obortis. 

‘te regressum salutamus. Domine Potter, te salutamus.’ 
Harrius nesciebat quid diceret, omnes enim eum aspiciebant, 
anus infindibulo utens fumum hauriebat neque sensit ignem 
exstinctam esse. Hagrid renidebat. 

deinde magnus erat stridor sellarum et mox accidit ut Harrius 
dextram iungeret cum omnibus qui in Lebete Rimoso aderant. 

‘ego sum Doris Crockford, Domine Potter. vix credere possum 
me tandem obviam tibi esse.’ 

‘ita elatus sum. Domine Potter, ut elationem vix verbis 
exprimere possim.’ 

‘semper tecum dextram iungere volui — toto trepido corpore.’ 
‘gaudeo. Domine Potter. deest quod dicam, nomen meum 
est Diggle, Dedalus Diggle.’ 

‘te antea vidi!’ inquit Harrius cum petasus cylindratus Dedali 

Diggle delapsus est prae animi commotione, ‘in taberna me 
quondam salutavisti capite inclinando.’ 

meminit! clamavit Dominus Diggle, omnes circumspiciens, 
‘an id audivistis? me meminit!’ 

Harrius iterum atque iterum dextram iunxit- Doris Crockford 
redibat atque redibat plura petens. 

iuvenis pallens prodiit, trepidationis plenus, oculus alter 
tremebat. 

‘Professor Quirrell!’ inquit Hagrid. ‘Harri, Professor Quiriell 
erit inter eos qui te in Schola Hogvartensi docebunt.’ 

‘P-P-Potter,’ inquit Professor Quirrell balbutiens, manum 
Harrii complexus, ‘non p-possum d-dicere quantum g-gaudeam 
tecum congressus.’ 

‘qualem magiam doces. Professor Quirrell?’ 

‘q-quomodo Artes T-T-Tenebrosae arceantur,’ murmuravit 
Professor Quirrell quasi nollet rem cogitare, ‘n-num tibi opus 
est id discere, P-P-Potter?’ risit trepidans, ‘nempe apparatum 
omnem c-comparas? m-mihi liber 'novus de sanguisugis scriptus 
c-colligendus est.’ perterritus visus est rem modo reputans. 

sed ceteri Professori Quirrell non permiserunt Harrium ipsi 
reservare, paene decem minuta praeterierunt priusquam omnes 
effugeret, tandem, Hagrid effecit ut vox supra fremitum exau¬ 
dita sit. 

‘progrediendum est - multa emenda sunt, agedum, Harri.’ 

Doris Crockford manum cum Harrio novissime iunxit et 
Hagrid eos per cauponulam eduxit in aulam parvam et muretam 
ubi nihil erat nisi receptaculum sordium et nonnullae herbae 
steriles. 

Hagrid Harrio subrisit. 

‘nonne te admonui? nonne tibi dixi te esse celebrem? etiam 
Professor Quirrell tremebat tecum congressus - scilicet pler¬ 
umque tremit.’ 

‘an semper sic trepidus est?’ 

‘ita vero, homo est misellus, ingenio abundat, rem bene 
gerebat dum libris studebat, sed tum vacationem unius anni 
sumpsit ut ipse rerum peritior fieret ... ferunt eum sanguisugis 
obviam fuisse in Silva Nigra atque ei molestam fuisse nescio 
quo modo anum horribilem — ex quo nunquam eiusdem coloris 


fuit, timet discipulos, artem suam timet - ubinam est umbella 
mea?’ 

quid significaverunt sanguisugi illi? quid anus illae? mens 
Harrii, ut ita dicam, natabat, interea Hagrid lateres muri supra 
receptaculum sordium surgentis numerabat. 

‘ter sursum ... duo transversum ...’ murmuravit, ‘sit ita. 
pedem refer, Harri.’ 

ter murum umbella extrema fodicavit. 

later quem tetigerat intremuit — sinuatus est - in medio, 
foramen parvum apparuit - semper crescebat - post secundum 
stabant pro fornice satis magno vel Hagrido, fornice qui ferebat 
ad viam lapillis rotundatis stratam quae torquebatur et flecte¬ 
batur dum e conspectu abiit. 

‘salvus sis,’ inquit Hagrid, ‘in Angiportu Diagonio.’ 

Harrio aclmiranti subrisit, pedibus per fornicem ierunt. 
Harrius celeriter supra umerum respiciens vidit fornicem statim 
contrahi et in murum solidum submergi. 

in lebetes extra tabernam proximam acervatos sol fulgebat. 
Lebetes — Formarum Omnium — Ex Aere — Ex Orichalco — E Mixtura 
Stanni Plumbique - Ex Argento - P ermixtores Spontanei - 
Contractabiles inscriptum est in titulo supra eos suspenso. 

‘ita vero, opus erit tibi lebete,’ inquit Hagrid, ‘sed primum 
debemus pecuniam tuam nancisci.’ 

Harrius circa octo oculos duobus suis addere volebat, in 
omnes partes caput vertebat dum adversa via ibant, omnia simul 
aspicere conatus: tabernas, res extra ostentas, eos qui emebant, 
femina pinguis extra pharmacopolium stans caput quassabat 
dum praeteribant dicens, ‘iecume draconis unciarium septen¬ 
decim Falcibus venire! delirant 

cantus submissus et mollis ortus est a taberna obscura cum 
titulo inscripto Eeylops Strigum Emporium — Striges Fulvae, Ululae, 
Horreariae, Brunnae, Niveae, pueri complures plus minus 
aequales Harrii nasos in fenestram presserant in qua erant 
scoparum manubria, ‘ecce,’ Harrius audivit puerum dicentem, 
‘novus Nimbus MM - nunquam fuit manubrium celerius -’ 
tabernae ibi erant ubi venibant vestes longae, ubi venibant tele- 
scopia et instrumenta mira et argentea quae Harrius nunquam 
antea viderat, fenestrae confertae vasibus lienum vespertiliorum 

et oculorum anguillarum plenis, acervis titubantibus librorum 
incantamentorum, pennis et voluminibus membraneis, ampullis 
potionum, sphaeris lunaribus ... 

‘Gringotts,’ inquit Hagrid. 

ad aedificium niveum pervenerant quod tabernulis ceteris 
imminebat, stans iuxta valvas aere fulgentes, vestimento indutus 
coccino et aureo, erat - 

‘ita vero, est daemon,’ inquit Hagrid voce parva dum gradus 
albos e lapidibus factos ad eum ascendunt, daemon erat plus 
minus capite brevior Harrio. vultum habebat nigriorem et 
callidum, barbam acutam, et, ut Harrius animadvertit, digitos 
et pedes longissimos, ingredientes capite inclinando salutavit, 
nunc stabant pro valvis alteris, argenteis et sic inscriptis: 

hospes, ini, doctus quae mox patietur avarus; 

qui rapit immaitas res dabit ipse vicem, 
quaerere divitias alienas parce sepultas, 
plura opibus ne sint invenienda tibi. 

‘ita est ut dixi, deliret si quis hinc thesaurum furari conetur,’ 
inquit Hagrid. 

daemones bini capite inclinando eos salutaverunt euntes per 
valvas argenteas, et nunc erant in atrio ingenti et marmoreo, 
daemones alii plus minus centum in scamnis altis post mensam 
longam sedebant, in libris magnis rationum scribentes, nummos 
in lanceis aeneis pendentes, gemmas perspicillis amplificatoriis 
inspicientes, ianuae plures quam ut numerarentur ab atrio fere¬ 
bant, et daemones alii utroque homines dirigebant. Hagrid et 
Harrius mensam petiverunt. 

‘salvus sis,’ Hagrid daemonem otiosum allocutus est. ‘huc 
venimus aliquid pecuniae ab arca Domini Harrii Potteri 
ablatum.’ 

‘an elavem illius habes, domine?’ 

‘aliquo loco habeo,’ inquit Hagrid et sinus vacuefacere et res 
in mensa ponere coepit, aliquot crustula canina putrescentia 
supra tabulas daemonis spargens, daemon nasum contraxit. 
Harrius daemonem dexterum spectavit acervum gemmarum 
rubidarum pendentem instar carbunculorum ferventium. 

‘habeo,’ inquit Hagrid tandem, elavem exiguam ex auro 
factam ostendens. 

daemon eam accurate inspexit. 

‘bene habere videtur.’ 

‘et hic quoque epistulam habeo a Professore Dumbledore 
scriptam,’ inquit Hagrid graviter, pectore dilato, ‘attinet ad Rem 
Quandam in camera DCCXI1I positam.’ 

daemon epistulam diligenter perlegit. 

‘esto,’ inquit, epistulam Hagrido reddens, ‘curabo vos 
deducendos ad utramque cameram. Griphook!’ 

Griphook erat etiam alius daemon. Hagrid, cum sinus iterum 
crustulis caninis refersisset, et Harrius daemonem Griphook ad 
ianuam quandam ex aula ferentem secuti sunt. 

‘quid est Res Quaedam in camera DCCXIII posita?’ rogavit 
Harrius. 

‘id non possum dicere,’ inquit Hagrid ambagibus usus, ‘res 
est maxime arcana, negotium ago Hogvartense. Dumbledore 
mihi confisus est. vix operae pretium est id tibi dicere.’ 

Griphook ianuam eis apertam tenuit. Harrius, qui plus 
marmoris exspectaverat, miratus est. in angusto transitu erant 
e lapidibus facto et facibus flagrantibus illuminato, alte declin¬ 
abat et in solum defixae sunt orbitae parvae ferriviae. Griphook 
sibilo signum dedit et plaustrum parvum ad eos adversis orbitis 
appropinquavit festinans, conscenderunt - Hagrid non sine diffi¬ 
cultate — et profecti sunt. 

primum per labyrinthum viarum variarum admodum vola¬ 
bant. Harrius conatus est meminisse quo iter ferret, ad sinis¬ 
tram, ad dextram, ad dextram, ad sinistram, in medium trivium, 
ad dextram, ad sinistram, sed non poterat, plaustrum crepitans 
sponte sua scire viam videbatur, quod Griphook cursum non 
regebat. 

oculi Harrii aere frigido praetervolante irritabantur, sed eos 
apertissimos tenuit, semel, putavit se eruptionem ignium in 
transitu extremo videre et se contorsit si forte draco adesset, 
sed sero erat - etiam altius submergebantur, lacum subterra¬ 
neum praetereuntes ubi stalagmitides et stalactites ingentes e 
tecto et solo crescebant. 

‘nunquam scio,’ Harrius Hagrido clamavit sono plaustri 

obstrepens, ‘quid intersit inter stalagmitidem et stalactitem.’ 

‘in stalagmitide inest littera “m”,’ inquit Hagrid. ‘neque nunc 
ipsum me interrogaveris, nescio an vomiturus sim.’ 

certe viridissimus videbatur et cum tandem plaustrum consti¬ 
tisset iuxta ianuam parvam in muro transitus positam, Hagrid 
egressus se contra murum inclinare debebat ut genuum 
tremorem prohiberet. 

Griphook ianuam reseravit, fumus viridis multus exhalatus 
est, et eo evanescente, Harrius anhelavit, intus erant montes 1 
nummorum aureorum, columnae argenti, acervi parvarum 
Knucum aenearum. 

‘haec omnia tua sunt,’ inquit Hagrid subridens, 
haecine omnia Harrium habere - incredibile erat. Durslei si 
hoc comperissent omnia ei celerius quam oculorum nictatio 
ademissent, quotiens questi erant quanti essent alimenta Harrii, 
et semper fortunam parvam habuerat sub urbe Londinio 
sepultam. 

Hagrido subveniente Harrius saccum farsit aliqua parte pecu¬ 
niae. 

‘aurei nummi appellantur Galleones,’ explanavit Hagrid. 
‘septendecim Falces argenteae Gallonem et undetriginta Knuces 
Falcem faciunt, non est difficile, sic bene habet, nummi quos 
habes terminis duobus debent sufficere, ceteros tibi conserv¬ 
abimus.’ ad daemonem Griphook versus est. ‘nunc, quaeso, ad 
cameram DCCXIII eamus, neque tanta celeritate.’ 

‘semper eadem celeritate utimur,’ inquit Griphook. 
nunc etiam altius ibant et iter accelerabant, volantes circum 
angulos angustos senserunt aera semper frigidiorem fieri, supra 
fauces subterraneas ierunt crepitantes et Harrius se extrinsecus 
inclinavit ut videret quid esset in tenebris profundis sed Hagrid 
collo arrepto cum gemitu eum retraxit. 

camera DCCXIII nullum habebat foramen in quo clavis 
insereretur. 

‘vos recipite,’ inquit Griphook graviter, ianua digito longo 
eius leniter tractata subito evanuit. 

‘si quis nisi daemon Gringottensis id conetur, per ianuam 
sorbitus intus includatur,’ inquit Griphook. 

‘quotiens cameram inspicis, si quis intus sit?’ Harrius rogavit. 

‘decimo quoque anno plus minus,’ inquit Griphook, subri¬ 
dens malignius. 

Harrius non dubitavit quin aliquid miri in hac camera 
summae securitatis lateret, et animo alacri prorsum se inclinavit 
sperans se saltem gemmas fabulosas visurum esse — sed primum 
putavit cameram esse inanem, deinde fasciculam sordidam 
charta fusca involutam animadvertit in solo iacentem, quam 
Hagrid sublatam penitus in lacernam inseruit. Harrius maxime 
cupiebat cognoscere quid esset, sed sciebat melius fore si non 
rogaret. 

‘agedum, in hoc plaustrum infernum iterum conscendamus, 
neque mecum locutus sis dum redimus, melius erit si os 
dausero,’ inquit Hagrid. 

* 

post iter tumultuosum in plaustro factum stabant oculis 
nictantes extra argentariam Gringotts. Harrius nesciebat quo 
primum curreret nunc habens saccum plenum pecuniae, nescius 
quot Galleones libram facerent, tamen sciebat se plus pecuniae 
manibus tenere quam prius vita tota - plus pecuniae quam vel 
Dudley unquam habuisset. 

‘quid si vestimentum tuum comparemus?’ inquit Hagrid, 
nutu monstrans Vestes Magistrae Malkin ad Occasiones Omnes 
Aptas, ‘audi, Harri, nisi tibi molestum est, ipse abibo in Lebetem 
Rimosum potionem restitutricem petens, plaustra illa argen¬ 
tariae Gringotts odi.’ re vera adhuc paulum nauseare videbatur, 
itaque Harrius solus in vestiarium Magistrae Malkin intravit, non 
sine trepidatione. 

Magistra Malkin erat maga parva et obesa, subridens, tota 
vestibus purpureis induta. 

‘an Hogvartensis es, carissime?’ inquit, ubi Flarrius loqui 
coepit, ‘omnia hic habeo - forte iuvenis alter modo vestitu 
instruitur.’ 

in ulteriore parte tabernae, puer facie pallida et acuta in 
scamno stabat dum maga altera vestes longas et nigras acibus 
figebat. Magistra Malkin Harrium in scamno proximo consti¬ 
tuit, supra caput vestem longam induxit quam acibus figere 
coepit ut rectam haberet longitudinem. 

‘salve,’ inquit puer, ‘an tu es Hogvartensis?’ 

‘ita vero,’ inquit Harrius. ! 

‘pater est in taberna vicina libros meos comparans et mater 
hinc adversa via iit bacula inspectura,’ inquit puer voce pertaesa 
et languida, ‘tum eos abstraham ut manubria scoparum cursoria 1 

inspiceremus, non mihi liquet cur non permittatur primanis sua 
habere, in animo habeo patrem cogere ut mihi manubrium 
comparet et nescio quo modo clam introducam.’ 
in memoriam Harrii rediit imago vivida Dudlei. 

‘an tu manubrium scoparum proprium habes?’ inquit puer, 
plura quaerens. 

‘minime,’ inquit Harrius. 

‘an unquam interfuisti ludo Quidditch?’ 

‘minime,’ inquit Harrius iterum, nescius quidnam esset 
Quidditch. 

‘equidem peritus sum ludi - pater dicit scelestissimum fore 
nisi adscriptus erim turmae domesticae et, fatebor enim, cum 
eo consentio, iamne scis cuius domus futurus sis socius?’ 

‘minime,’ inquit Harrius, sentiens se stultiorem in minutum 
fieri. 

‘re vera nemo id scit priusquam eo advenit, nonne? equidem 
tamen scio me Slytherinum fore sicut cognati omnes nostri, 
inter Hufflepuffos allectus nescio an ibi mansurus sim. quid tibi 
videtur?’ 

Harrius ambiguo respondit sono, volens aliquid paulo gravius 
posse dicere. 

‘en, vide hominem illum!’ inquit puer subito, fenestram 
anticam nutu demonstrans. Hagrid ibi stabat, Harrio subridens 
et duas gelidas sorbitiones magnas ostendens ut se inire non 
posse demonstraret. 

‘ille est Hagrid,’ inquit Harrius, gavisus quod aliquid ipse 
sciebat quod puer nesciebat, ‘operarius est in schola Hog- 
vartensi.’ 

‘oh,’ inquit puer, ‘nomen eius audivi, nonne famulus qualis- 
cumque est?’ 

‘saltuarius est,’ inquit Harrius. puerum minus ac minus 
amabat quotquot ibant secunda. 

‘ita vero, audivi eum esse barbarum nescio cuius generis — 
in casa campestri prope scholam vivit et aliquando inebriatus 


magicam artem exercere conatur et denique lectum incendit.’ 
‘sententia mea praeclarus est,’ inquit Harrius frigide. 

‘quid ais?’ inquit puer, fastidiosius, ‘cur iste te comitatur? ubi 
sunt parentes tui?’ 

‘mortui sunt,’ inquit Harrius breviter, noluit enim cum puero 
de re loqui. 

‘me tui miseret,’ inquit alter, voce vix misericordiae plena, 
‘nonne tamen nostri generis erant?’ 

‘erant maga et magus, si id vis dicere.’ 

‘num alieni admittendi sunt? dissimiles nobis sunt, mores 
nostros nunquam didicerunt, nonnulli eorum ne nomen quidem 
Hogvartense audiverunt priusquam epistulam accipiunt, an 
credere potes? sententia mea debent solum eos admittere qui a 
vetustis familiis magorum orti sunt, quidnam est nomen tuum?’ 

sed priusquam Harrius responderet. Magistra Malkin inquit, 
‘negotium tuum confectum est, carissime,’ et Harrius, laetus 
quod occasio data est sermonis illius interrumpendi, de scamno 
desiluit. 

‘itaque, ut videtur, te in Schola Hogvartensi videbo,’ inquit 
puer languidus. 

Harrius haud multum loquebatur dum gelidam sorbitionem 
edebat quam Hagrid ei emerat (confectam e socolata et rubis 
Idaeis cum nucibus minute concisis). 

‘quid est?’ inquit Hagrid. 

‘nihil,’ Harrius mentitus est. constiterunt ut membraneum et 
pennas emerent. Harrius paulum laetior factus est cum lagonam 
atramenti invenit quod colorem mutabat dum scribebas, cum 
a taberna discessissent, inquit, ‘Hagrid, quid est Quidditch?’ 

‘edepol, Harri, semper obliviscor quot rerum sis ignarus, tene 
ludum Quidditch ignorare!’ 

‘ne feceris ut etiam peius habeam,’ inquit Harrius. Hagridum 
certiorem fecit de puero pallido qui apud Magistram Malkin 
fuerat. 

‘- et affirmavit homines a Mugglibus ortos ne admittendos 
quidem esse —’ 

‘tu non es a Mugglibus ortus, si modo scivisset quis esses - 
adolevit non ignarus nominis tui si parentes sunt homines 
magici - eos vidisti in Lebete Rimoso, sed ipse de re nihil scit. 

inter eos quos optimos vidi magos erant nonnulli orti a linea 
longa Mugglium omnino artis magicae imperitorum - vide 
matrem tuam! vide qualem habuerit sororem!’ 

‘quid igitur est Quidditch?’ 

‘ludus est noster, ludus magorum, sim ilis est - similis ludo 
follis pedumque apud Muggles - omnes ludum Quidditch sequ¬ 
untur — campus lusorius est in caelo — in scoparum manubriis 
vehuntur lusores et quattuor pilis utuntur - difficilius est regulas 
explicare.’ 

‘et quae sunt Slytherin et Hufflepuff?’ 

‘domus scholasticae, sunt quattuor, omnes dicunt Huffle- 
puffos esse catervam inutilem, sed -’ 

‘sponsionem faciam me fore inter Hufflepuffos,’ inquit 
Harrius voce tristi. 

‘melius erit inter Hufflepuffos esse quam inter Slytherinos,’ 
inquit Hagrid obscure, ‘nec maga nec magus corruptus est factus 
quin esset inter Slytherinos. inter eos erat Quidam.’ 

num Vol— da veniam — Quidam erat discipulus Hog- 
vartensis?’ 

‘multos abhinc annos,’ inquit Hagrid. 
libros scholasticos Harrii emerunt in taberna nomine 
Vibramen et Litturae cuius in pluteis acervati sunt usque ad 
tectum libri similes saxis viis sternendis tegumentis corii muniti; 
libri sericati instar pittaciorum cursualium; libri pleni signis novi 
generis; libri pauci omnino inanes, vel Dudley, qui nunquam 
quidquam legebat, insane cupivisset aliquot eorum tractare. 
Harrius Hagrido paene abstrahendus erat ab Imprecationes et 
Imprecationes Imprecationibus Oppositae (Fascina Amicos et 
Devove Inimicos Ultionibus Novissimis: Fac Capilli Decidant, Crura 
Tremiscant, Lingua Haereat et multa, multa alia) a Professore 
Vindicto Viridian. 

conabar invenire quomodo Dudley esset exsecrandus.’ 
non nego rem illam laudandam esse, sed ars magica non est 
tibi apud Muggles exercenda nisi in rebus extraordinariis,’ inquit 
Hagrid. ‘neque iam poteris talibus imprecationibus uti. multo 
magis tibi studendum erit priusquam ad gradum illum pervenis.’ 

nec licebat Harrio per Hagridum emere lebetem e solido auro 
(‘in indice scribitur e mixtura stanni plumbique’), sed libram 

pulchram comparaverunt idoneam ad examinanda elementa 
compositoria potionum et telescopium aeneum contractabile, 
tum apothecam adierunt cuius blandimenta odorem horribilem, 
mixturam ovorum malorum et brassicarum putrescentium 
compensaverunt, vasa rebus mucosis plena in solo posita sunt, 
amphorae plenae herbis, radicibus siccatis, pulveribusque 
splendidis secundum parietes ordinatae sunt, fasces pinnarum, 
dentes ferarum linea colligatae, unguesque inter se implicati de 
tecto pendebant, dum Hagrid hominem qui post mensam stabat 
copiam elementorum simplicium potionum rogabat quibus 
Harrius uteretur, Harrius ipse inspiciebat cornua argentea mono¬ 
cerotum quae venibant vicenis singulis Galleonibus et oculos 
minimos scarabeorum nigrantes et splendentes quorum cochlear 
quinque Knucibus venibat. 

extra apothecam Hagrid indicem Harrii iterum scrutatus est. 
‘solum reliquum est baculum tuum - nec tibi donum emi 
diei natalis celebrandi causa.’ 

Harrius se erubescere sensit. 

‘nil opus tibi -’ 

‘scio nil opus mihi esse, dicam quid facturus sim. animal 
tuum comparabo, non erit bufo, multos abhinc annos bufones 
obsoleverunt, ludibrio sis - nec feles amo, nam sternutamentum 
in me excitant, strigem tibi comparabo, liberi omnes striges 
habere volunt, utilissimae sunt ad epistulas reddendas et cetera.’ 

viginti post minutis, ab Eeylops Strigum Emporio dis¬ 
cesserunt, quod fuerat tenebrosum et plenum susurris et oculis 
micantibus et gemmantibus. Harrius iam caveam magnam 
ferebat in qua inclusa est pulchra strix nivea, arte dormiens 
capite sub ala celato, sine fine gratias balbutiens agebat, sonans 
haud aliter ac Professor Quirrell. 

‘aufer mihi ista,’ inquit Hagrid aspere, ‘dubito an multa dona 
a Dursleis istis acceperis, solum reliquum est ut Ollivandros 
adeamus, nusquam meliora bacula sunt invenienda, apud 
Ollivandros dico, et tibi opus est baculo optimo.’ 

baculum magicum ... hoc maxime Harrius desiderabat, 
taberna ultima erat angusta et sordida, supra ianuam 
inscriptum est litteris auri situ recedentibus Ollivandri: 
Baculorum Pulchrorum Fabricatores ex Anno CCCLXXXII AC. 

baculum unum in pulvino colorem purpureum deperdente 
iacebat in fenestra pulverulenta. 

alicubi in intima tabema eis ingressis tintinabulum tinniit, 
spatium erat exiguum, nil intus habens praeter sellam unam 
cruribus longis in qua Hagrid consedit exspectans. Harrius sibi 
visus est miro modo intravisse bibliothecam legibus severis 
subiectam; quaestiones novas quae plurimae in mentem modo 
venerant suppressit et potius milia cistarum angustarum usque 
ad tectum ordinatim acervata aspexit, aliquam ob causam, 
collum a tergo pruriebat, pulvis ipse et silentium loci videbantur 
fervere nescio quo spiritu magico et occulto. 

‘salvus sis!’ inquit vox summissa. Harrius saluit. Hagrid visus 
est quoque saluisse quod fragore magno audito celeriter a sella 
cruribus longis surrexit. 

stabat ante eos senex oculis latis et pallidis fulgentibus more 
lunarum per tenebras tabernae. 

‘ave,’ inquit Harrius haerens. 

‘ita, ut dicis,’ inquit senex, ‘ita vero, sperabam me te mox 
visurum esse. Harrius Potter es.’ ea non erat percontatio, ‘oculos 
habes similes matri, modo, modo, ut mihi videtur, ipsa hic 
aderat, primum emens baculum, longum erat decem uncias et 
quartam partem, sibilum, saligneum, baculum aptissimum ad 
illecebras exercendas.’ 

Dominus Ollivander Harrio appropinquavit, ‘utinam oculis 
conniveat!’ Harrius sibi dixit, oculi enim illi argentei paulum 
eum perturbabant. 

‘patri autem placebat baculum e ligno moganico. undecim 
uncias longum, flexibile, paulo potentius et maxime idoneum 
ad transfigurationem, dixi baculum patri placuisse, sed re vera 
baculum eligit magum, scilicet.’ 

Dominus Ollivander tam prope accesserat ut naso suo Harrii 
nasum paene tangeret. Harrius imaginem suam oculis illis nebu¬ 
losis redditam videre potuit. 

‘et hic est locus ubi 

Dominus Olivander cicatricem fulguri similem in fronte Harii 
digito longo et candido tetigit. 

‘me paenitet (fatebor enim) baculum vendidisse nocens,’ voce 
inquit summissa. ‘tredecim uncias et dimidiam partem longum. 


taxeum, baculum potens, potentissimum, et manibus impiis 
tractatum ... si scivissem quid baculum illud inter homines 
facturum esset ...’ 

caput quassavit et tum, quod magno levamento erat Harrio, 
Hagridum conspexit. 

‘Rubeus! Rubeus Hagrid! gaudeo te rursus videre ... nonne 
baculum habebas querceum, sedecim uncias longum, flexi¬ 
bilius?’ 

‘ita vero, domine,’ inquit Hagrid. 

‘pulchrum erat baculum illud, sed credo, te expulso, id 
fractum et in partes duas divisum esse,’ inquit Dominus 
Ollivander, repente severa usus voce. 

‘ehem - ita vero factum est,’ inquit Hagrid, pedibus dissolute 
per humum tractis, ‘sed partes adhuc habeo,’ addidit alacriter. 

‘num eis utais?’ inquit Dominus Ollivander acriter. 

‘minime, domine,’ inquit Hagrid celeriter. Harrius animad¬ 
vertit eum hoc loquentem umbellam manibus artissime 
complecti. 

‘hmmm,’ inquit Dominus Ollivander, acie acuta Hagridum 
contemplans, ‘agedum, Domine Potter. opus incipiamus.’ e sinu 
extraxit institam longam mensoriam notis argenteis signatam, 
utro bracchio baculum vibras?’ 

‘ehem - manu dextra utor,’ inquit Harrius. 

‘bracchium extende, sic bene est.’ Harrium ab umero ad 
digitum, a carpo ad cubitum, ab umero ad solum, a genu ad 
alam, circum caput mensus est. dum metitur, inquit, ‘bacula 
omnia Ollivandria habent in medio materiam potentem et 
magicam. Domine Potter. crinibus utimur monocerotum, pennis 
phoenicum caudis ablatis, nervisque cordum draconum, ut 
nunquam invenies duos monocerotes aut dracones aut phoenices 
non aliquid inter se differentes, sic nunquam invenies duo bacula 
Ollivandria quae non inter se differunt, et scilicet, ut magus, 
semper rem melius geres baculo proprio quam alieno.’ 

Harrius subito sensit institam mensoriam sponte sua spatium 
inter nares metiri. Dominus Ollivander inter pluteos volitabat, 
cistas deferens. 

‘satis est,’ inquit, et instita mensoria imbecillior facta est et 
in solum lapsa» cumulata iacebat. ‘bene est, Domine Potter. hoc 

tempta, factum est e fago et nervo cordis draconis, novem uncias, 
maxime flexibile, manu captum vibra modo.’ 

Harrius baculum cepit et (sentiens se stultum esse) paulum 
vibravit, sed paene statim e manu eripuit Dominus Ollivander. 

factum ex acere et penna phoenicis, septem uncias, ad¬ 
modum lentum, tempta 

Harrius temptavit - sed vix baculum sustulerat cum id 
quoque a Domino Ollivandro iterum raptum est. 

‘non ita, non ita - ecce, factum ex ebeno et crinibus mono¬ 
cerotis, octo uncias et dimidiam partem, resiliens, agedum, 
agedum tempta illud.’ 

Harrius temptavit, et rursus temptavit, nesciebat quid 
Dominus Ollivander exspectaret, acervus baculorum tempta¬ 
torum semper maior fiebat in sella cruribus longis, sed quo 
plura bacula Dominus Ollivander e pluteis extraxit, eo beatior 
visus est fieri. 

an cliens es difficilis? noli perturbari, consordonem per¬ 
fectam alicubi inveniemus - quid tum? - quippe ni? - mixtura 
insolita - baculum ex aquifolia et penna phoenicis, undecim 
uncias, bellum et molle.’ 

Harrius baculum cepit, subito sensit calorem esse in digitis, 
baculum supra caput sustulit et per aera pulverulentum detulit 
cum sonitu sibilanti et torrens igniculorum rubrorum et aure¬ 
orum ab extrema parte eruptus est similis spectaculo pyrotech- 
nico, scintillas saltantes in muros iaciens. Hagrid ululavit et plausit 
et Dominus Ollivander exclamavit, ‘euge! ita vero, optime factum 
est. sed quid sibi hoc vult? mirum est ... immo mirissimum ... ’ 
baculum Harrii in cistam repositum charta fusca involvit, 
adhuc murmurans, ‘mirum ... mirum 

‘obsecro mihi ignoscas,’ inquit Harrius, ‘sed quid est mirum?’ 
Dominus Ollivander oculos pallidos in Harrio fixit. 

‘nullum est baculum a me venditum quin meminerim. 
Domine Potter. unum quidque memini, accidit ut phoenix illa 
cuius penna caudea est in baculo tuo aliam dedit pennam - 
modo unam aliam, re vera mirissimum est te huic baculo desti¬ 
natum esse cuius frater - ne plura, cuius frater cicatricem illam 
tibi dedit.’ 

Harrius vocem gluttivit. 


‘ita vero, tredecim uncias et dimidiam partem, e taxo, miris¬ 
simum est quomodo talia eveniant, memento baculum magum 
eligere, sententia mea, debemus exspectare te magna facturum 
esse, Domine Potter. nam Ille Qui Non Nominandus Est magna 
fecit — terribilia, fatebor enim, sed nihilominus magna.’ 

Harrius inhorruit, nesciebat an Dominum Ollivandrum nimis 
amaret, baculum septem Galleonibus aureis emit et discedentes 
a taberna Dominus Ollivander capite inclinando salutavit. 

* 

postmeridiano tempore sol inclinabat in caelo cum Harrius et 
i Hagrid secundum Angiportum Diagonion redierunt, pedem 

; referentes per murum et Lebetem Rimosum, nunc vacuefactum. 

Harrius nihil locutus est dum secundum viam eunt; ne animad¬ 
vertit quidem quantum homines ipsos intuerentur in Ferrivia 
Subterranea, oneratos tot fasciculis novae figurae, strige nivea 
in Harrii gremio dormiente, alias scalas moventes ascenderunt 
I et exierunt in stationem Paddingtonem; nec Harrius prius sensit 

ubi essent quam Hagrid umerum fodicavit. 

‘tempus erit aliquid edendi priusquam abit hamaxostichus,’ 
inquit. 

hammaburgum Harrio emit et consederunt in sedibus plas¬ 
ticis ut ea comessent. Harrius usque circumspiciebat, omnia 
enim tam mira videbantur, nescio quo modo. 

‘an bene habes, Harri? taciturnissimus es,’ inquit Hagrid. 
Harrius nesciebat an rem explicare posset, modo diem 
natalem celebraverat totius vitae optimum - at tamen - hamma¬ 
burgum manducabat, verba idonea invenire conatus. 

‘omnes putant me extraordinarium esse,’ tandem inquit, 
‘homines qui in Lebete Rimoso erant, Professor Quirrell, 
Dominus Ollivander ... sed artis magicae omnino ignarus sum. 
quomodo exspectare possunt me magna facturum esse? celeber 
sum nec meminisse quidem possum causam cur celeber sim. 
nescio quid factum sit ubi Vol- da veniam - dicere volui illa 
nocte ubi parentes mortui sunt.’ 

Hagrid trans mensam inclinatus est. post barbam et super¬ 
cilia incompta benignissime subridebat. 

‘noli te sollicitare, Harri. satis cito disces, omnes ab initio 
incipiunt in schola Hogvartensi. salvus eris, talis esto qualis es. 

scio id difficile esse, electus es, quod semper difficile est. sed 
tu belle habebis in schola illa - equidem belle habebam - et 
adhuc (fatendum enim est) belle habeo.’ 

Hagrid Harrio auxiliatus est ascendenti in hamaxostichum 
quo rediturus erat ad Dursleos et involucrum ei tradidit. 

‘habe tesseram ut veharis ad scholam Hogvartensem,’ inquit. 
‘Kalendis Septembribus - necesse est adsis in statione Regis 
Crucis - omnia in tessera scripta sunt, si qua Durslei molesti 
erunt, mihi epistulam cum strige tua mitte, illa sciet ubi inve¬ 
niendus sim. mox te videbo, Harri.’ 

hamaxostichus stationem relinquere coepit. Harrius 
Hagridum spectare volebat dum e conspectu abiret; a sede 
surrexit et nasum contra fenestram pressit, sed oculos connivuit, 
et Hagrid evanuerat. 


— CAPUT SEXTUM — 


Iter a Crepidine Novem 
cum Tribus Partibus 

mensis ultimus quem Harrius cum Dursleis egit non erat 
iucundus. Dudley vero Harrium nunc adeo timebat ut in eadem 
conclavi manere nollet, Matertera Petunia autem er Avunculus 
Vemon eum neque in armario incluserunt neque quidquam 
facere coegerunt neque inclamaverunt - re vera nunquam eum 
allocuti sunt, partim territi, partim irati, si in sella Harrius 
sederat, illam pro inani habebant, quae si multis modis meliora 
erant quam priora, tamen aliquando Harrius animum paulum 
demittebat. 

in conclavi moratus est cum strige nova, constituerat eam 
Hedvigam appellare, quod nomen in Historia Magica invenerat, 
libros scholasticos amabat et legens iacebat in lecto multam in 
noctem, Hedviga ad libitum intra extra per fenestram apertam 
volante, feliciter evenit ut Matertera Petunia non iam cum 
pulveris hauritorio ingrederetur, quod Hedviga semper mures 
mortuos referebat, noctu priusquam dormivit, Hariius semper 
diem alium erasit e charta quam in pariete fixerat, dies numerans 
ad Kalendas Septembres. 

pridie Kalendas Septembres ratus melius fore si colloqueretur 
cum matertera et avunculo de itinere ad stationem Regis Crucis 
postero die faciendo ad conclave sessorium descendit, ubi illi 
quaestiones lusorias instrumento televisifico usi spectabant, 
tussim parvam edidit ut scirent ipsum adesse, et Dudley ululavit 
et e conclavi aufugit. 

‘hem — Avuncule Vemon?’ 

Avunculus Vemon grundivit significans se audire. 

‘hem - necesse est mihi cras mane adesse in statione Regis 
Crucis ut - ut iter ad scholam Hogvartensem faciam.’ 
Avunculus Vemon iterum grundivit. 

‘an vis me illuc in autocineto vehere?’ 

grunditus erat. Harrius putavit eum esse signum affirmationis. 

‘gratias tibi ago.’ 

sursum rediturus erat cum Avunculus Vemon etiam locutus 
est. 

‘si vis iter facere ad scholam magorum, param idoneum 
vehiculum est hamaxostichus. an omnia tapetia magica puncta 
habent?’ 

Harrius nihil dixit. 

‘ubinam est haec schola?’ 

nescio, inquit Harrius, id primum animo comprehendens, 
e sinu deprompsit tesseram sibi ab Hagrido datam. 

‘hamaxostichum undecima hora abiturum a crepidine novem 
cum tribus partibus modo conscendam,’ legit, 
matertera et avunculus oculos fixerunt. 

‘a qua crepidine?’ 

‘a crepidine novem cum tribus partibus.’ 
noli garrire,’ inquit Avunculus Vemon, ‘non est crepido 
novem cum tribus partibus.’ 

‘scriptum est in tessera mea.’ 

‘delirant,’ inquit Avunculus Vemon, ‘mente alienata est hoc 
genus omne, videbis, exspecta modo, esto, te ad Crucem Regis 
vehemus, nisi Londinium aliam ob causam eamus, non id faci¬ 
amus.’ 

‘cur Londinium ibitis?’ rogavit Harrius, conatus cum eo famil¬ 
iariter agere. 

‘Dudleum in valetudinarium ducemus,’ infiemuit Avunculus 
Vemon. ‘amputanda est illa cauda exsecrabilis priusquam ad 
scholam Smeltings it.’ 

* 

postridie mane quinta hora experrectus Harrius fervidior atque 
commotior erat quam ut rursus dormiret, surrexit et bracas 
linteas caeruleas induit quod noluit in stationem ire vestitum 
magicum gerens — in animo habebat in hamaxosticho vestem 


mutare, indicem Hogvartensem iterum scrutatus est ne quid 
oblitus esset, curavit Hedvigam in cavea includendam, deinde 
huc illuc per conclave spatiatus est exspectans dum Durslei 
surgerent. duabus post horis, vidulus Harrii ingens et gravis in 
Dursleorum autocineto impositus erat, Matertera Petunia 
Dudleo persuaserat ut iuxta Harrium sederet profectique erant, 
ad Crucem Regis decima hora et dimidia pervenerunt. Avunculus 
Vemon vidulum Harrii in carrulo impositum propulit in 
stationem. Harrius putavit hanc esse insolitam benevolentiam 
dum Avunculus Vemon repente ante crepidines constitit 
maligne subridens. 

‘itaque advenisti, puer, hic sunt crepidines novem et decem, 
crepido tua debet esse alicubi in medio, sed nondum, ut mihi 
videtur, aedificata est. quid putas?’ 

neque erravit ille, supra crepidinem unam erat numeras 
magnus novem e plastico et supra alteram numeras magnus 
decem e plastico, neque quidquam omnino in medio. 

‘sit tibi terminus felix,’ inquit Avunculus Vernon etiam malig¬ 
nius subridens, discessit haud plura locutus. Harrius conversus 
tres Dursleos vidit in autocineto abeuntes et inter se ridentes, 
admodum siccum fiebat os eius, quidnam faceret? multi eum 
oculis mirantibus intuebantur, ob Hedvigam. debebat aliquem 
rogare. 

custodem praetereuntem consistere iussit, neque ausus est 
mentionem facere crepidinis novem cum tribus partibus, custos 
nunquam de schola Hogvartensi audiverat et cum Harrius ne 
dicere quidem posset in qua regione esset, irascebatur, quasi 
Harrius consulto stultus esset, desperans, Harrius quaesivit de 
hamaxosticho undecima hora abituro, sed custos negavit talem 
esse, denique custos discessit, de tempus perdentibus mussans, 
nunc Harrius conabatur se continere neque pavori cedere, 
horologium magnum supra tabulam hamaxostichorum adven¬ 
ticiorum positum eum admonuit ut decem minutis hamaxos¬ 
tichum ad scholam Hogvartensem abiturum deberet 
conscendere nec sciebat omnino quomodo id faciendum esset; 
solus relictus est in media statione cum vidulo vix tollendo, 
sinu pleno pecuniarum magicarum magnaque strige. 

Hagrid, ut vadebatur, oblitus erat praeceptum aliquod ei 

tradere, ut ingredienti in Angiportum Diagonion necesse erat 
laterem tertium a sinistra fodicare, nesciebat an baculo 
deprompto diribitorium intra crepidines novem et decem 
positum fodicaret. 

illo momento turba hominum a tergo eum praeteribant et 
pauca verba quae dicebant audivit, 
confertus Mugglibus, scilicet 

Harrius se circumegit, femina pinguior pueros quattuor 
omnes fulgentibus capillis rubri coloris alloquebatur quorum 
quisque ante se propellebat vidulum similem illius Harrii - et 
strigem habebat. 

Harrius, corde saliente, carrulum post eos propulit, ubi 
constiterunt Harrius quoque constitit, satis prope ut audiret 
quid dicerent. 

‘qui est numerus crepidinis?’ inquit puerorum mater. 

‘novem cum tribus partibus!’ voce acuta respondit puella 
parva, capillis quoque rubris, quae manum eius tenebat, ‘mater¬ 
cula, nonne mihi licet ire ...?’ 

‘non satis aetatis habes, Ginny, nunc tace, bene est, Persi, 
tibi primum eundum est.’ 

puer qui visus est natu maximus ad crepidines novem et decem 
contendit. Harrius spectavit, cavens ne oculis connivendis occa¬ 
sionem amitteret - sed simul ac puer eo pervenit ubi divisio in 
duas crepidines facta est, turba magna peregrinatorum volup¬ 
tariorum ante oculos glomerata est, et cum tandem ultimum 
sacciperium dorsuale e conspectu abiisset, puer evanuerat. 

‘Frederice, tu proximus ibis,’ inquit femina pinguior. 

‘ego non sum Fredericus, sum Georgius,’ inquit puer, ‘pro 
fidem, femina, tene appellas matrem nostram? nonne agnoscis 
me esse Georgium?’ 

‘da veniam, Georgi carissime.’ 

‘iocabar modo, ego sum Fredericus,’ inquit puer, et profectus 
est. geminus discedentem voce magna festinare iussit, quod 
fecisse videbatur, nam post secundum evanuerat - sed quomodo 
id fecerat? 

nunc frater tertius alacriter ad claustrum tesseris inspiciendis 
ibat — eo paene pervenerat — et tum, admodum subito, nusquam 
erat. 


nihil aliud reliquum erat. 

‘obsecro mihi ignoscas,’ dixit Harrius feminae pinguiori. 

‘salve, carissime,’ inquit, ‘an primanus es Hogvartensis? 
Ronaldus quoque scholam incipit.’ 

filiorum ultimum et natu minimum ostendit, procerus erat, 
macer, inhabilis, cum lenticulis, manibus et pedibus magnis 
nasoque longo. 

‘ita vero,’ inquit Harrius. ‘sed - sed nescio quomodo -’ 

‘quomodo in crepidinem ingrediaris?’ inquit voce benigna, 
et Harrius adnuit. 

‘noli te sollicitare,’ inquit, ‘necesse est solum ut recta eas in 
claustrum intra crepidines novem et decem situm, ne consti¬ 
teris neve timueris ne in claustrum incurras, id maxime refert, 
si trepidas, rem melius geres paulum festinans, agedum, i ante 
Ronaldum.’ 

‘hem — sit ita,’ inquit Harrius. 

carrulo circumacto claustrum intuitus est. solidissimum vide¬ 
batur. 

coepit ad claustrum ire. ei qui crepidinibus novem et decem 
appropinquabant eum trudebant. Harrius celerius ibat, in 
diribitorium illud infracturus erat calamitatem sibi inferens — in 
carrulum innixus nervis intentis cursum accelerabat — claustrum 
semper propius fiebat - non possit se cohibere - non carrulo 
moderabatur — aberat iam pedem unum — oculos clausit colli¬ 
sionem exspectans — 

non facta est collisio ... adhuc currebat ... oculos aperuit. 

machina vectoria vaporalis coccini coloris iuxta crepidinem 
hominibus confertam stabat, in signo sublato inscriptum est 
Hamaxostichus Rapidus Hogvartensis, Undecima Hora. Harrius 
respiciens ubi diribitorium fuerat arcum e ferro procuso vidit, 
cum titulo Crepido Novem cum Tribus Partibus, rem bene 
gesserat. 

fumus e machina surgens supra capita turbae garrientis lente 
volabat, feles autem variorum colorum huc illuc inter crura 
hominum vagabantur, striges aliae alias ululatu querentium 
modo salutabant, clamori hominum et vidulorum gravium stri¬ 
dori obstrepentes. 

currus primae partis hamaxostichi iam discipulis conferti 

erant, aliis de fenestris pendentibus ut curri familiis loquerentur, 
aliis de sedibus certantibus. Harrius carrulum secundum 
crepidinem propulit sedem vacuam quaerens, puerum facie 
rotunda praeteriit dicentem, ‘avia, rursus bufonem amisi.’ 

‘oh, Ne ville,’ audivit anum suspirantem. 

puer crinibus Rastafarianorum turba parva circumdatus est. 

‘cedo, Lee, da nobis aspectum.’ 

puer operculum sustulit cistae quam bracchiis tenebat et 
circulus ululavit et clamavit ubi aliquid ex interiore crus longum 
et villosum extendit. 

Harrius per turbam se impulit dum loculum inanem prope 
hamaxostichum extremum invenit, primum Hedvigam intus 
imposuit, deinde vidulum ad ianuam hamaxostichi trudere 
atque trahere coepit, conatus eum sursum per scalas tollere vix 
potuit extremam partem sublevare et bis in pedem demisit quod 
ei dolorem magnum attulit. 

‘an vis auxilium?’ locutus erat unus geminorum capillis rubris 
quos per diribitorium secutus erat. 

‘benigne facis,’ Harrius anhelavit. 

‘heus tu, Frederice, huc veni! fer auxilium!’ 
geminis subvenientibus, vidulus Harrii tandem in angulo 
loculi repositus est. 

‘gratias vobis ago,’ inquit Harrius, capillos sudore madentes 
ex oculis trudens. 

‘quid est illud?’ subito inquit geminus unus, ostendens cica¬ 
tricem Harrii fulguri similem. 

‘edepol,’ inquit geminus alter, ‘num es -?’ 

‘est,’ inquit geminus primus, ‘nonne es ille?’ Harrio addidit, 
‘quid?’ inquit Harrius. 

‘Hartius Potter,’ gemini simul clamaverunt. 

‘oh, illum dicitis,’ inquit Harrius. ‘immo, fateor me esse illum.’ 
pueri duo hiantes eum aspexerunt et Harrius sensit se 
erubescere, tum vox exaudita est illapsa per apertam hamaxos¬ 
tichi ianuam, levamen ei praebens. 

‘Frederice? Georgi? an ibi estis?’ 

‘venimus, Mater.’ 

postremum Harrium intuiti, gemini de hamaxosticho 
desiluerunt. 

Harrius iuxta fenestram consedit unde, semicelatus, familiam 
capillis rubris in crepidine stantem videre poterat et audire quid 
dicerent, mater sudarium modo deprompserat. 

‘Ronalde, aliquid in naso habes.’ 

puer natu minimus motu subito effugere conatus est, sed 
complexa eum nasum extremum fricare coepit. 

‘Mater - abito.’ sinuando se liberavit. 

‘eheu, an Ronaldulus aliquid in nasunculo habet?’ inquit 
geminorum unus. 

‘tace,’ inquit Ronaldus. 

‘ubi est Persius?’ inquit mater. 

‘appropinquat.’ 

puer natu maximus fortibus longisque passibus in 
conspectum venit, vestitu iam mutato vestes longas 
Hogvartenses nigras et undulantes gerebat et infixum in pectore 
Harrius insigne fulgens ex argento factum et littera P notatum 
animadvertit. 

‘non possum diu morari, Mater,’ inquit, ‘sum in prima parte 
ubi loculi duo Praefectis reservati sunt -’ 

‘num es Praefectus, Persi?’ inquit geminus unus, visus 
maxime admirari, ‘debebas aliquid dicere, id omnino ignor¬ 
abamus.’ 

‘immo,’ inquit geminus alter, ‘videor meminisse eum aliquid 
de re dixisse semel —’ 

‘aut bis -’ 

‘per minutum -’ 

‘tota aestate —’ 

‘tacete modo,’ inquit Persius ille Praefectus. 

‘cur tandem Persius vestes novas nactus est?’ dixit unus e 
geminis. 

‘quod est Praefectus,’ inquit mater amans, ‘sic bene habet, 
carissime, sit terminus tibi felix - mitte mihi strigem cum 
adveneris.’ 

Persius, osculo matris in gena accepto, abiit, deinde ad 
geminos illa versa est. 

‘nunc, vos ambo - iubeo vos hoc anno vitam honestam agere, 
si unam modo strigem accepero nuntiantem vos - vos latrinam 
pulvere dirupisse aut -’ 

‘quid dicis de latrina pulvere diripienda? nunquam latrinam 
pulvere dirupimus.’ 

‘sed consilium optimum proposuisti, gratias tibi agimus, 
Mater.’ 

‘non est res iocosa. et vos iubeo Ronaldum curare.’ 

‘noli te sollicitare, nobis custodientibus salvus erit parvulus 
Ronaldulus.’ 

‘tace,’ iterum inquit Ronaldus. iam paene tam procerus erat 
quam gemini et nasus adhuc erat rubidus ubi mater eum 
fricuerat. 

‘scisne quid modo factum sit, Mater? scisne cui modo in 
hamaxosticho obviam iverimus?’ 

Harrius celeriter reclinatus est ne ipsum se spectantem 
viderent. 

‘novistine puerum illum capillis nigris qui in statione prope 
nos erat? novistine quis sit?’ 

‘quis?’ 

1 Harrius Potter!' 

Harrius vocem puellulae audivit. 

‘oh. Mater, licetne mihi in hamaxostichum ascendere ut eum 
videam? oh, Mater te oro obsecroque 

‘iam eum vidisti, Ginny, neque puer ille miserrimus 
spectandus est sicut animal in vivario, an re vera est ille, 
Frederice? quomodo id scis?’ 

‘rogavi eum. cicatricem vidi, illa re vera ibi dst — similis 
fulguri.’ 

‘me miseret carissimi - nec mirum est eum solum fuisse, ego 
mirabar, summa cum comitate rogavit quomodo in crepidinem 
iniret.’ 

‘nihil id interest. putasne eum meminisse qui sit aspectus 
Cuiusdam?’ 

mater subito severissima facta est. 

‘veto te eum rogare, Frederice. noli tam audax esse, num vult 
hanc rem primo scholae die commemorari?’ 

‘bene est, ne sis irata.’ 
fistula cecinit. 

‘festinate!’ inquit mater, et tres pueri hamaxostichum 
conscenderunt, e fenestra se inclinaverunt ut illa osculis dandis 


sibi valediceret et soror natu minor lacrimare coepit. 

‘noli lacrimare, Ginny, striges multas tibi mittemus.’ 

‘tibi sedem latrinae Hogvartensis mittemus.’ 

‘Georgi!’ 

‘iocabar modo. Mater.’ 

hamaxostichus moveri coepit. Harrius vidit matrem puerorum 
manus iactare et sororem, partim ridentem, partim lacrimantem, 
currere ut cursum hamaxostichi adaequaret dum nimis facta est 
acceleratio; tum cessit illa et manus iactavit. 

hamaxosticho flectente iter, Harrius puellam et matrem 
evanescentes spectavit, domus praeter fenestram volitabant. 
Harrius sensit magnam animi concitationem, nesciebat quid 
adiret - sed non dubitabat quin melius esset quam quod relin¬ 
queret. 

ianua loculi lapsu aperta est et natu minimus puerorum 
capillis rubris intravit. 

‘an aliquis ibi sedet?’ rogavit, sedem Harrio adversam osten¬ 
dens. ‘alibi sedes omnes occupatae sunt.’ 

Harrio abnuente, puer sedit. Harrium intuitus est et tum 
celeriter e fenestra prospectavit, simulans se non intuitum esse. 
Harrius animadvertit eum adhuc in naso habere maculum 
nigrum. 

‘salve, Ronalde.’ 

redierant gemini. 

‘audi, nos abibimus in medium hamaxostichum - Lee Jordan 
tarantulam maximam ibi habet.’ 

‘sit ita,’ mussavit Ronaldus. 

‘Harri,’ inquit geminus alter, ‘an nos introduximus? sumus 
Fredericus et Georgius Vislius. et hic est Ronaldus, frater noster, 
itaque mox vos revisemus.’ 

‘avete,’ dixerunt Harrius et Ronaldus. gemini abeuntes 
ianuam loculi lapsu clauserunt. 

‘num es Harrius Potter?’ subito exclamavit Ronaldus. 

Harrius adnuit. 

‘oh - putavi fieri posse ut Fredericus et Georgius iocar- 
entur,’ inquit Ronaldus. ‘num quoque habes - tenesne quid 
dicam ... ?’ 

frontem Harrii digito demonstravit. 


80 Harrius Potter 

Harrius fimbrias retraxit ut cicatricem fulguri similem osten¬ 
deret. Ronaldus oculos defixit. 

‘iste igitur est locus ubi Quidam -?’ 

‘ita vero,’ inquit Harrius, ‘sed non memini.’ 

‘an nihil meministi?’ inquit Ronaldus alacriter. 

‘multum lucis viridis memini, sed praeterea nihil.’ 

‘euoe,’ inquit Ronaldus. sedens pauca momenta Harrium 
contemplavit, deinde, subito visus sentire quid faceret, celeriter 
e fenestra rursus prospectavit. 

‘an omnes cognati tui magi sunt?’ rogavit Harrius, cui 
Ronaldus non minus iucundus erat quam ipse Ronaldo. 

‘hem - id credo,’ inquit Ronaldus. credo matrem habere 
consobrinum secundum qui sit calculator, sed nunquam de eo 
loquimur.’ 

‘itaque multum artis magicae iam scire debes.’ 
manifestum erat Vislios esse inter familias illas vetustas 
magorum de quibus puer pallidus in Angiportu Diagonio locutus 
erat. 

‘audivi te iisse inter Muggles victurum ’ inquit Ronaldus. 
‘quales sunt?’ 

‘horribiles — nec tamen omnes, sed matertera, avunculus, 
consobrinus sunt horribiles, utinam tres fratres magicos 
habuissem.’ 

‘quinque,’ inquit Ronaldus. ob aliquam causam tristis vide¬ 
batur. ‘sextus familiae nostrae scholam Hogvartensem frequento, 
profecto exempla summa mihi sequenda sunt. Gulielmus et 
Carolus iam abierunt - Gulielmus erat Caput Scholae et Carolus 
ludo Quidditch praesidebat, nunc Persius Praefectus est. 
Fredericus et Georgius saepe tumultuantur, sed nihilominus 
notas accipiunt optimas et ab omnibus facetissimi habentur, 
nunc omnes exspectant me ceteros aemulaturum esse, quodsi 
fecero, non erit notabile quod illi id prius fecerunt, neque 
unquam aliquid novi accipies si fratres quinque habes, habeo 
vestes veteres Gulielmi, baculum vetus Caroli, rattumque 
veterem Persii.’ 

Ronaldus manu in tunicam inserta rattum pinguem et canum 
et adhuc dormientem extraxit. 

‘appellatur Scabbers, inutilis est, vix unquam expergiscitur. 

I Persius Praefectus creatus strigem praemium a patre accepit, 
sed non habebant pecun — volebam dicere me Scabberum pro 
strige accepisse.’ 

aures Ronaldi erubuerunt, videbatur credere se nimis dixisse 
i quod rursus e fenestra prospectare coepit. 

Harrius non putabat nefas esse non satis pecuniae habere ad 
strigem emendam, ipse usque ad mensem proximum nunquam 
tota vita ullam pecuniam habuerat, id quod Ronaldo dixit, 
addens se vestes abiectas Dudlei induere coactum esse neque 
f unquam die natali dona idonea accepisse, quibus auditis 

Ronaldus visus est laetior fieri. 

‘... neque priusquam Hagrid me certiorem fecit quidquam 
sciebam de statu meo magico, de parentibus meis, de 
Voldemorte -’ 

Ronaldus anhelavit. 

‘quid?’ inquit Harrius. 

‘dixisti nomen Cuiusdam!’ inquit Ronaldus, voce et stupentis 
et reverentis, ‘crediderim te potissimum -’ 

‘non conor fortis esse aut aliquid nomine dicendo,’ inquit 
Harrius. ‘nunquam enim cognovi id nefas esse, tenesne quid 
■ dicam? multa mihi discenda sunt ... sponsionem faciam,’ 

addidit, primum verbis aliquid exprimens quod nuper anxium 
eum habuerat, ‘sponsionem faciam me pessimum fore in 
classe.’ 

‘erras, multi adsunt e familiis Mugglium et satis cito discunt.’ 
dum loquuntur, hamaxostichus eos Londinio evexerat, nunc 
praeter agros vaccarum et ovium plenos festinabant, paulisper 
tacebant, spectantes agros et vias vicinales praetervolare. 

circa duodecima hora et dimidia, crepitu magno extra in tran¬ 
situ audito, femina subridens vultu lacunato lapsu ianuam 
aperuit et inquit, ‘an vultis aliquid e carrulo, carissimi?’ 

Harrius, qui non ientaverat, saltu surrexit, sed Ronaldus 
auribus iterum erubescentibus murmuravit se quadrulas 
duplices panis secum attulisse. Harrius in transitum exiit, 
i apud Dursleos nunquam pecuniam habuerat bellariolis 

emendis et nunc cum sinus auro argentoque conferti essent 
paratus est ad tot Quadras Martis emendas quot ferre poterat 
- sed femina nullas habebat Quadras Martis, habebat tamen 

Fabas Alberti Botti Omnium Saporum, Cummem Drooblensem 
Optime Dilatandam, Ranas Socolatas, Crustulas Peponis, Libas 
e Lebete, Bacula e Glycyrrhiza et nonnullas res alias miri generis 
quas nunquam tota vita Harrius viderat, ne quid omitteret, 
exempla omnium bellariolorum emit et feminae pependit 
undecim argenteas Falces et septem aeneas Knuces. 

oculis defixis Ronaldus Harrium contemplavit haec omnia in 
loculum referentem et in sedem inanem deponentem. 

‘an fame laboras?’ 

‘esurio,’ inquit Harrius, morsu partem magnam crustulae 
peponis capiens. 

Ronaldus fasciculam glebosam depromptam explicuerat, 
inerant quattuor quadrulae duplicis panis, quarum una divulsa 
inquit, ‘illa semper obliviscitur me non amare bubulam salitam.’ 

‘inter nos fiat permutatio,’ inquit Harrius, crustulam tollens, 
‘en, hoc tibi dabo -’ 

‘sed num vis hanc quadrulam? siccata enim est,’ inquit 
Ronaldus. ‘scilicet non multum temporis habet illa,’ addidit 
festinans, ‘nos quinque curans.’ 

‘agedum, crustulam sume,’ inquit Harrius, qui nunquam prius 
aliquid partiendum habuerat neque, vero, aliquem quocum 
partiendum erat, iucundum erat ibi cum Ronaldo sedere atque 
omnes crustulas et libas Harrii consumere (quadrulae duplices 
iacebant relictae). 

‘quae sunt haec?’ Harrius Ronaldum rogavit, fasciculum 
Ranarum Socolatarum tollens, ‘num re vera ranae sunt?’ incip¬ 
iebat sentire nihil admirationem sibi moturum esse. 

‘minime,’ inquit Ronaldus. ‘sed vide quae sit charta, deest 
mihi Agrippa.’ 

‘quid?’ 

‘oh, nempe rem ignoras - Ranae Socolatae chartas intus 
habent, tenesne? colligendas - Magas Magosque Celebres, habeo 
circa quingentos sed neque Agrippam neque Ptolemaeum.’ 

Harrius Ranam Socolatam detexit et chartam sustulit, faciem 
ostendit perspicilla semilunaria gerentis cum naso longo et 
distorto, capillis argenteis et promissis, necnon barba et mystace. 
sub pictura scriptum est nomen Albus Dumbledore. 

‘itaque hic est Dumbledore!’ inquit Harrius. 

‘ne mihi dixeris te nunquam de Dumbldore audivisse!’ inquit 
Ronaldus. ‘an licet mihi ranam habere? potest fieri ut mihi 
Agrippa contingat - gratias tibi ago -’ 

Harrius, charta inversa, legit: 

Albus Dumbledore, nunc Praeses Scholae Hogvartensis. 
magus nostrae aetatis maximus, ut fert opinio multorum 
hominum, Professor Dumbledore praecipue inclaruit ob 
magum sinistrum Grindelwald anno MCMXLV victum, 
ob duodecim modos utendi sanguine dracontis inventos, 
ob studia alchemistica cum socio Nicolas Flamelo 
suscepta. Professor Dumbledore symphoniacis in camera 
canentibus et decem conorum ludo fruitur. 

Harrius, charta iterum inversa, miratus est quod vultus 
Dumbledoris evanuerat. 

I ‘abiit!’ 

1 ‘non potes exspectare eum totum diem moraturum esse,’ 

inquit Ronaldus. ‘redibit, non ita, iterum habeo Morganam cuius 
iam sex exempla habeo ... an tu chartam vis? potes ipse collec- 
, tionem incipere.’ 

| oculi Ronaldi ad acervum Ranarum Socolatarum nondum 

detectarum erraverunt. 

‘velim tu ipse sumas,’ inquit Harrius. ‘sed apud Muggles, si 
scire vis, imagines hominum photographice expressae eodem 
loco morantur.’ 

‘satin hoc certum est? num dicis eas haudquaquam moveri?’ 
inquit Ronaldus voce plena admirationis, ‘rem miram!’ 

Harrius Dumbledorem in picturam chartae suae relabentem 
et sibi paulum subridentem oculis defixis contemplavit. 
Ronaldus ranas esse malebat quam chartas inspicere Magarum 
I et Magorum Celebrorum, sed Harrius oculos ab eis avertere non 

poterat, mox non solum Dumbledorem et Morganam habebat, 
sed etiam Hengistum de Woodcroft, Albericum Grunnionem, 
i Circem, Paracelsum, Merlinumque. denique a druida Cliodna 

nasum scabente oculos avellit ut saccum aperiret Fabarum 
J Alberti Botti Omnium Saporum. 

i ‘labae illae tibi summa cum cura tractandae sunt,’ Ronaldus 


I 

Harrium admonuit, ‘cum dicunt omnes sapores, id ipsum signif- i 
icant - non solum solitos sapores socolatae, menthae piperatae, 
liquaminis malosinensis, sed etiam spinaciae, iecoris, omenti. 
Georgius credit se semel fabam edisse mucum sapientem.’ j 

Ronaldus fabam viridem sustulit, accurate inspexit, angulum 
unum dente momordit. 

‘vae - viden? saporem habet cauliculorum.’ 
laetabantur inter se Fabas Omnium Saporum edentes. Harrius 
adeptus est saporem panis tosti, nucis palmae, fabarum 
coctarum, fragorum, prandii Indorum, herbarum, cafaei, 
sardarum, et satis audaciae habebat ut extremam partem 
momorderit fabae cineraceae a Ronaldo spretae, quae tandem 
piperata evasit. 

rus iam fenestram praetervolans incultius fiebat, arva culta 
abierant, nunc aderant silvae, flumina obliqua, colles obscuri et 
viridantes. 

ianua loculi pulsata, intravit puer vultu rotundo quem Harrius 
in crepidine novem cum tribus partibus praeterierat, lacrimosus t 
videbatur. 

‘obsecro mihi ignoscatis,’ inquit, ‘sed bufonem usquam 
vidistis?’ 

abnuentibus illis, ululavit, ‘amisi eum! semper a me aufugit!’ 

‘rursus apparebit,’ inquit Harrius. 

‘ita vero,’ inquit puer miser, ‘si eum videritis ...’ 
discessit. 

‘nescio cur tam sollicitus sit,’ inquit Ronaldus. ‘bufonem si 
attulissem quam celerrime amittere vellem. Scabbero tamen 
allato, vix me decet sic loqui.’ 

rattus in gremio Ronaldi adhuc dormiebat. 

‘si mortuus esset, nil interesset,’ inquit Ronaldus fastidiose. 

‘heri conatus sum eum in flavum mutare colorem ut mihi magis 
placeret, sed incantamentum parum processit, en, tibi osten¬ 
dam ...’ 

vidulum rimatus baculum deformissimum extraxit quod 
nonnullas cicatrices habebat et aliquid candidi in extrema parte 
fulgens. 

‘crinis monocerotis paene extrusus est. attamen -’ 
baculum modo sustulerat cum ianua loculi iterum lapsu 

aperta est. puer bufone carens redierat, sed nunc puella eum 
comitabatur quae vestes novas Hogvartenses iam induerat. 

‘an aliquis bufonem vidit? Neville suum amisit,’ inquit, vocem 
habebat arrogantiorem, multum crinium densorum fulvi coloris, 
dentes priores aliquanto maiores. 

‘iam negavimus nos eum vidisse,’ inquit Ronaldus, sed puella 
non audiebat, baculum spectabat quod ille manu tenebat. 

‘an artem magicam exerces? cedo, quaeso, artificium ostende.’ 
locuta consedit. Ronaldus videbatur stupere. 

‘hem - sit ita.’ 
tussim parvulam edidit. 

‘miteque butyrum bellesque et lumina solis 
alloquor et precibus numina vestra colo, 
rattum habeo pinguem et stolidum, vultisne colorem 
mutare in croceum? numina vestra colam.’ 
baculum iactavit, sed nihil accidit. Scabbers cinereus manebat 
et sopitus. 

‘an certum scis id verum esse incantamentum?’ inquit puella, 
‘at non videtur efficacissimum esse, egomet incantamenta pauca 
et simplicia temptavi solum ut peritior fiam et res mihi semper 
bene gesta est. in familia mea nulli fuerunt homines magici, 
maxime mirata sum epistulam meam nacta, sed scilicet valde 
gaudebam, nusquam enim exstat schola melior magicae artis, 
ut audivi - scilicet omnes libros necessarios edidici, spero modo 
id satis fore - ego sum Hermione Granger, ne quid omittam, 
dicite mihi nomina vestra.’ 
haec omnia celerrime dixit. 

Harrio Ronaldum contemplanti magno erat solacio quod 
vultu obstupefacto ostendit se quoque non omnes libros neces¬ 
sarios edidicisse. 

‘ego sum Ronaldus Vislius,’ mussavit Ronaldus. 

‘Harrius Potter,’ inquit Harrius. 

‘ain tu?’ inquit Hermione, ‘scilicet omnia de te scio - libros 
aliquos extraordinarios comparavi ut scientiam legendo 
augerem, et tu es in Historia Recens Magicae Artis et Ortus atque 
Occasus Artium Obscurarum et Casus Praestigiosi Saeculi Vicesimi. 
‘an verum dicis?’ inquit Harrius obstupefactus. 

‘tene hoc nescire! in locum tuum assumpta ego omnia 

cognovissem,’ inquit Hermione, ‘an alteruter vestrum scit in qua 
domo futurus sis? quaestione habita, spero me fore inter 
Giyffindorenses, domus enim illa longe optima esse videtur, 
audio Dumbledorem ipsum Gryffindorensem fuisse, sed credo 
domum Ravenclaw non ita malam futuram esse ... melius tamen 
sit si abeamus bufonem Ncvilli quaesitum, vos ambos admoneo 
ut iam vestes mutetis, spero enim nos mox illuc adventuros 
esse.’ 

et discessit, secum ducens puerum bufone carentem. 

‘quacunque in domo ero, spero eam procul afuturam esse,’ 
inquit Ronaldus. baculum in vidulum reiecit. ‘incantamentum 
stultum — Georgius mihi dedit, sponsionem faciam eum scivisse 
id inutile esse.’ 

‘in qua domo sunt fratres tui?’ rogavit Harrius. 

‘Gryffindor,’ inquit Ronaldus. visus est rursus tristitia 
opprimi, ‘in illa quoque erant Matercula et Paterculus, nescio 
quid dicturi sint si domus alia mihi assignata sit. non credo 
domum Ravenclaw/ore ita malam, sed puta me inter Slytherinos 
positum." 

‘an ea est domus in qua Vol- dicere volebam Quidam fuit?’ 

‘ita vero,’ inquit Ronaldus. in sedem relapsus est, tristitiam 
vultu praeferens. 

‘arbitror mvstaces extremos Scabberi paulo candidiores factos 
esse,’ inquit Harrius, animum Ronaldi a contemplatione 
domorum avocare conatus, ‘at quid faciunt fratres tui natu 
maximi iam e schola egressi?’ 

Harrius secum agitabat quid schola relicta faceret magus. 

‘Carolus in Romania draconibus studet et Gulielmus 
negotium aliquod in Africa curat sibi ab argentaria Gringotts 
datum, audivistine de argentaria Gringotts? scriptum est ubique 
in Vate Cottidicmo , sed non credo te eum habere apud Muggles 
— aliquis arcam munitissimam spoliare conatus est.’ 

Harrius oculos defixit. 

‘quid ais? quid eis accidit?’ 

‘nihil, haec est causa cur nuntius tanti sit momenti, non capti 
sunt, pater dicit sine dubio invasionem illam argentariae 
Gringotts factam esse a Mago Nigro summae potentiae, sed non 
putant eos quidquam abstulisse, quod mirum est. scilicet omnes 


timent cum res huius modi accidit ne Quidam sit auctor.’ 

Harrius hunc nuntium animo volvebat, incipiebat timore angi 
cum mentio Cuiusdam facta erat, arbitrabatur eam esse partem 
ineundi in mundum magicum, sed multo facilius fuerat dicere 
‘Voldemort’ animo tranquillo. 

‘cui turmae faves in ludo Quidditch?’ Ronaldus rogavit, 
‘hem — nullam novi,’ Harrius confessus est. 

‘quid?’ Ronaldus visus est stupere, ‘mane modo, non est in 
orbe terrarum ludus melior -’ iam coeperat omnia explanare de 
quattuor follibus et de locis septem lusorum, narrans de certa¬ 
minibus notis quae cum fratribus frequentaverat et de scoparum 
manubrio quod dixit se velle emere si satis pecuniae haberet, 
subtilitates ludi modo Harrio interpretabatur cum ianua loculi 
rursus lapsu aperta est, sed nunc aderant neque Neville, puer 
ille bufone carens, neque Hermione Granger. 

tres pueri intraverunt quorum medium Harrius statim 
agnovit: erat puer pallidus cui obviam ierat in vestiario Magistrae 
Malkin. Harrium multo diligentius contemplabatur quam in 
Angiportu Diagonio. 

‘an verum est?’ inquit, ‘omnes in inferiore parte hamaxost- 
ichi dicunt Harrium Potterum esse in hoc loculo, tune igitur 
ille es?’ 

‘ita vero,’ inquit Harrius. pueros ceteros spectabat, ambo 
erant corpore compacto atque robusto et malignissimi vide¬ 
bantur. latera pueri pallidi claudebant ita ut corporis stipatores 
esse viderentur. 

‘oh, hic est Crabbe et hic est Goyle,’ obiter inquit puer 
pallidus, animadvertens quo Harrius spectaret, ‘et nomen meum 
est Malfoy, Draco Malfoy.’ 

Ronaldus tussim parvam edidit, quae cacchinum celare 
potuit. Draco Malfoy eum intuitus est. 

‘an putas nomen meum ridiculum esse? nil opus est rogare 
quis tu sis. pater mihi dixit omnes Vislios crines rubros habere 
et lentiginem et liberos plures quam alere possent.’ 
ad Harrium reversus est. 

‘mox invenies familias alias magorum multo meliores aliis 
esse, Potter. te admoneo ne sis familiaris peioribus, hac re tibi 
auxiliari possum.’ 

manum porrexit ad Harrium, sed ille manus coniungere 
noluit. 

‘puto me ipsum agnoscere posse qui sint peiores, benigne 
facis,’ inquit Harrius frigide. 

Draco Malfoy non erubuit, sed genae pallidae roseo tinctae 
sunt colore. 

‘te moneo ut caveas, Potter,’ inquit lente, ‘nisi te paulo 
comiorem praebueris, eadem patieris ac parentes, illi quoque 
nesciebant quid sibi profuturum esset, si inter homines infimos, 
Vislios et Hagridum istum, versatus eris, similis eis fies.’ 

et Harrius et Ronaldus surrexerunt. vultus Ronaldi non minus 
erubuerat quam crines. 

‘itera quod dixisti,’ inquit. 

‘num nobiscum pugnabitis?’ inquit Malfoy fastidiens. 

‘nisi statim abibitis,’ inquit Harrius voce forti, pectore autem 
minus finno, quod Crabbe et Goyle multo maiores erant quam 
Ronaldus et ipse. 

‘sed nobis non placet abire, quid censetis, pueri? nos cibum 
omnem consumpsimus, vos autem aliquid reliqui habere 
videmini.’ 

Goyle manum porrexit ad Ranas Socolatas Ronaldo propin¬ 
quas - prosiluit Ronaldus, sed priusquam Goylem vel tangeret, 
ille clamorem horribilem edidit. 

rattus ille Scabbers de digito eius pendebat, dentibus parvis 
et acutis in Goylis condylo immersis - Crabbe et Malfoy pedem 
rettulerunt, Goyle Scabberum magno cum ululatu circumagente, 
et cum tandem Scabbers avolavisset et fenestrae incursavisset, 
tres illi statim evanuerunt, fortasse putabant rattos plures inter 
bellariola latere, fortasse sonum pedum audiverant quod post 
secundum, ingressa est Hermione Granger. 

‘quid tandem factum est?’ inquit, bellariola passim per solum 
sparsa aspiciens et Ronaldum cauda comprehensa Scabberum 
tollentem. 

‘puto eum exanimatum esse,’ Ronaldus Harrio dixit. 
Scabberum propius inspexit, ‘non ita - vix credibile est - rursus 
obdormivit.’ 

quod verum erat. 

‘an prius obviam Malfoni iisti?’ 


Harrius eum certiorem fecit de congressu in Angiportu 
Diagonio. 

‘de familia eius audivi,’ inquit Ronaldus ambagibus usus, 
‘inter primos erant qui ad partes nostras redierunt postquam 
Quidam evanuit, dixerunt se fascinatos esse, pater id non credit, 
negat patrem Malfonis causam requisivisse cur ad Partes Nigras 
secederet.’ ad Hermionem versus est. ‘quid nos vis facere?’ 

‘melius erit si festinantes vestes induetis, modo ii ad frontem 
rectorem hamaxostichi consultum et ille dicit nos mox illuc 
adventuros esse, num pugnavistis? vos in mala incidetis etiam 
antequam advenimus!’ 

‘Scabbers pugnabat, nos non pugnabamus,’ inquit Ronaldus, 
frontem contrahens, ‘an vis abire dum vestem mutamus?’ 

‘sit ita - solum huc ingressa sum quod extra homines se 
pueriliter gerunt, huc illuc in transitu currentes,’ inquit 
Hermione voce arroganti, ‘sciebasne quoque te sordes in naso 
habere?’ 

Ronaldus eam discedentem oculis torvis aspexit. Harrius e 
fenestra prospectabat, tenebrae fiebant, sub caelo purpureo 
montes silvasque videre poterat, retardare visus est hamaxost- 
ichus. 

ille et Ronaldus tunicis exutis vestes longas et nigras 
induerunt, vestes Ronaldi paulo breviores erant ita ut calceos 
gymnasticos videres extrusos. 

per hamaxostichum vox insonuit, ‘quinque minutis in 
stationem Hogvartensem adveniemus, quaesumus impedimenta 
in hamaxosticho relinquatis ut in scholam separata transfer¬ 
antur.’ 

anxietate animi et stomachi nausea Harrius laborabat; 
Ronaldum autem animadvertit sub lentigine pallescere, bellari- 
olis reliquis sinus farserunt et turbae in transitum influenti se 
addiderunt. 

hamaxostichus, celeritate tardata, denique constitit, homines 
ad ianuam contenderunt et exierunt in crepidinem parvam et 
tenebrosam. Harrius frigore noctis inhorruit, tum lucerna 
advenit sursum deorsum supra capita discipulorum mota et 
vocem notam Harrius audivit: ‘primani! primani huc venite! an 
bene habes, Harri?’ 

vultus Hagridi magnus et villosus supra capita fluctuantia 
renidebat. 

‘agite, me sequimini - pluresne sunt primani? cavete ne 
cadatis! primani, me sequimini!’ 

labentes et titubantes, Hagridum secundum tramitem 
arduum et angustum, ut videbatur, secuti sunt, tantae erant 
utrimque tenebrae ut Harrius putaret arbores densas ibi adesse, 
nemo multum locutus est. Neville, puer ille qui semper bufonem 
amittebat, semel atque iterum de naribus edidit sonum. 

‘mox primum conspectum scholae Hogvartensis habebitis,’ 
Hagrid respiciens clamavit, ‘hic ubi flectit iter.’ 

maximus erat clamor admirationis. 

semita angusta in ripam lacus magni et nigri subito patuerat, 
in summo monte alto in altera ripa, fenestris in caelo stellato 
fulgentibus, insidebat castellum ingens multis turribus turri¬ 
culisque instructum. 

‘lintres non plus quattuor capiunt!’ clamavit Hagrid, classem 
lintrium parvarum ostendens sedentem in aqua litori propin¬ 
quam. Harrium et Ronaldum in lintrem secuti sunt Neville et 
Hermione. 

‘an omnes conscendistis?’ clamavit Hagrid, qui propriam sibi 
lintrem habebat, ‘esto - PROGREDIAMUR!’ 

et tota classis lintrium simul profecta est, trans lacum tam 
levem quam vitrum labens. conticuere omnes, intuentes 
castellum magnum sibi imminens dum ad rupem in qua stabat 
semper propius vehebantur. 

‘capita demittite!’ clamavit Hagrid ubi lintres primae ad 
rupem advenerunt; omnes, capitibus demissis, vecti sunt per 
velum hederae, quod foramen latum in fronte rupis celavit, et 
secundum cuniculum obscurum quod videbatur eos recta sub 
castellum ferre, dum ad portum subterraneum nescio cuius 
generis pervenerunt, qua in saxa et lapillos aegre exierunt. 

‘heus, te voco! an tuus est hic bufo?’ inquit Hagrid, qui 
lintres, hominibus egredientibus, inspiciebat. 

‘Trevor!’ clamavit Neville laetitiae plenus, manibus porrectis, 
deinde transitum in rupe factum aegre ascenderunt, lucernam 
Hagridi secuti, tandem exeuntes in herbas leves et madidas 
umbra castelli omnino obscuratas. 

scalas lapideas ascenderunt et ostio ingenti e quercu facto 
circumfusi sunt. 

an omnes adestis? heus tu, an adhuc bufonem habes?’ 
Hagrid, pugno enormi sublato, ter ostium castelli pulsavit. 

cardine versato ostium statim apertum est. maga grandis capillis 
nigris, vestibus induta smaragdinis ibi stabat, vultum habebat 
severissimum et statim Harrio succurrit eam non esse laces- 
sandam. 

‘adsunt primani, Professor McGonagall,’ inquit Hagrid. 
‘gratias tibi ago, Hagrid. hinc eos abducam.’ 
ostium illa late patefecit, tantum erat Vestibulum ut in eo 
totam domum Dursleorum imponere posses, muri lapidei 
facibus flagrantibus illuminati erant haud aliter ac in argentaria 
Gringotts, tectum erat altius quam ut pervideretur, adversae eis 
scalae magnificae e marmore factae ad tabulata superiora fere¬ 
bant. 

Professorem McGonagall trans pavimentum lapidibus 
stratum secuti sunt. Harrius murmur vocum centenarum a ianua 
dextera veniens audivit - intellexit discipulos ceteros iam adesse 
- sed Professor McGonagall primanos in conclave parvum et 
inane propinquum atrio duxit, influebant, turba solito confer¬ 
tior, animis anxiis circumspectantes. 

‘vos salvere iubeo in schola Hogvartensi,’ inquit Professor 
McGonagall. ‘dapes primae termini mox incipient, sed 
priusquam in Atrio Magno sedes occupatis, in domos 
distribuemini. Distributio est caerimonia maximi momenti 
quod, dum vos hic aderitis, contubernales erunt similes familiae 
vestrae in schola Hogvartensi. cum contubernalibus magistros 
audietis, in dormitorio cum contubernalibus dormietis, otium 
in loco communali cum contubernalibus agetis. 

‘nomina quattuor domorum sunt Gryffmdor, Hufflepuff, 
Ravenclaw Slytherinque. domus quaeque historiam suam 


nobilem habet et magas magosque egregios genuit, dum in 
schola Hogvartensi eritis, triumphis vestris puncta pro domo 
merebitis, praeceptis autem violandis puncta domestica amit¬ 
tetis. ad finem anni domus quae plurima puncta adepta erit. 
Poculum Domesticum accipiet, honorem praecipuum, spero 
unumquemque vestrum famam aucturum esse domus illius 
quae vobis assignata erit. 

‘Distributio paucis minutis coram discipulis ceteris fiet, vos 
admoneo ut cutem quantum possitis curetis dum exspectatis.’ 

oculi eius in pallio Nevilli, quod sub aure sinistra alligatum 
est, et in naso inquinato Ronaldi paulisper morati sunt. Harrius 
trepidans crines planos facere conatus est. 

‘redibo cum vobis parati erimus,’ inquit Professor 
McGonagall. ‘quaesumus sine clamore exspectetis.’ 
a conclavi discessit. Harrius gluttum fecit. 

‘quo tandem modo nos inter domos distribuent?’ Ronaldum 
rogavit. 

‘puto eos de nobis nescio quo modo experimentum facturos 
esse. Fredericus dixit id multum doloris afferre, sed sententia 
mea iocabatur.’ 

ictu horribili mens Harrii concussa est. experimentum illud 
coram discipulis omnibus timebat, artem enim magicam omnino 
ignorabat - quid tandem ei faciendum erat? non exspectaverat 
aliquid huius generis simul ac advenerunt, anxio animo circum¬ 
spectavit et vidit ceteros quoque perturbatos esse, nemo multum 
loquebatur nisi Hermione Granger, quae celerrime susurrabat 
de incantamentis quae plurima didicerat; se nescire quibus opus 
sibi futurum esset. Harrius aures obstruere conatus est. 
nunquam magis anxius fuerat, ne tum quidem cum in schola 
iussus esset domum ad Dursleos referre se aliquo modo capil¬ 
lamentum magistri caeruleo infecisse colore, oculos intentos in 
ianuam tenebat, iam iam Professor McGonagall reditura erat ut 
eum ad fatum abduceret. 

deinde aliquid accidit quod eum coegit circa pedem sursum 
salire - complures a tergo stantes ululaverunt, 
pro -? 

et ipse et homines circumstantes anhelaverunt, circa viginti 
simulacra per murum posticum modo fluxerant, margarito 

candicantia et paulum translucida, trans conclave lapsa sunt 
inter se colloquenda et pnmanos vix aspicientia, visa sunt secum 
disputare, eidolon simile monacho pingui et brevi dicebat, 
‘suadeo ut ignoscamus et obliviscamur; occasionem alteram ei 
dare debemus 

‘Frater carissime, nonne Peevi occasiones omnes quas meruit 
dedimus? nos omnes infamat nec verum quidem est simulacrum 
- quid tandem vos omnes hic vultis?’ 

simulacrum torquem linteum et bracas strictas gerens 
primanos subito animadverterat. 

nemo respondit. i 

‘discipuli novi!’ inquit Frater Pinguis, circumspiciens et eis y 
subridens, ‘nonne mox disribuemini?’ 

pauci adnuerunt nihil locuti. 

‘spero me vos apud Hufflepuffos visurum esse!’ inquit Frater. 

‘illa enim erat domus mea.’ 

‘vos illinc movete,’ inquit vox acuta, ‘mox incipiet 
Distributio.’ 

redierat Professor McGonagall. simulacra diffluxerunt singula 
per murum adversum. 

‘nunc, agmine facto,’ Professor McGonagall primanos iussit, .i 
‘me sequimini.’ 

mirum in modum oppressus quasi cruribus plumbatis, 
Harrius, quem Ronaldus subsecutus est, se agmini adiunxit post 
puerum crinibus rufis, et e conclavi egressi trans vestibulum 
redierunt et per valvas binas in Atrium Magnum intraverunt. 

Harrius locum tam mirum atque splendidum ne unquam 
quidem imaginatus erat, illuminatus est multis milibus cande¬ 
larum quae in medio aere supra quattuor mensas pendebant, 
ubi discipuli ceteri sedebant, hae mensae patinis et poculis auro 
fulgentibus ornatae sunt, in summo Atrio erat alia mensa longa 
ubi sedebant doctores. huc Professor McGonagall primanos ita 
duxit, ut in ordine constiterint discipulis ceteris adversi, 
doctoribus a tergo instructis, vultus centeni qui eos intuebantur 
similes erant lucernis pallentibus inter candelas micantes, sparsa 
inter discipulos, simulacra luce argentea radiabant obscure, prae¬ 
cipue ut omnes oculos illos tam defixos vitaret, Harrius sursum 
spectavit et tectum lubricum et nigrum stellis aptum vidit. 

Hermionem audivit susurrantem, ‘fascinatum est ut simile sit 
caelo externo, id legi in Scholae Hogvartensis Historia.’ 

difficile erat credere ibi tectum aliquod adesse, nec Atrium 
Magnum apertum caelo esse. 

Harrius celeriter oculos iterum demisit ubi Professor 
McGonagall silentio scamnum quadrupes ante primanos posuit, 
in summo scamno petasum acutum magi posuit qui erat 
consutus et tritus et admodum sordidus neque is qui ad domum 
Materterae Petuniae admitteretur. 

fortasse ipsis ex eo cuniculus nescio quo modo extrahandus 
erat, animo impotenti coniecit, aut aliquid eius generis — ubi 
animadvertit omnes qui in atrio adessent iam oculos in petasum 
defixisse, ille quoque in eum oculos defixit, pauca secunda 
summum erat silentium, tum petasus motum subitum fecit, 
scissura prope oram accepta haud aliter ac os patuit - et petasus 
canere coepit: 

discipuli, pulchrum si me non esse putatis, 
externa specie plus valet ingenium, 
nam petasus nusquam toto si quaeritis orbe 
me melior vobis inveniendus erit, 
lautitias odi: nolo tegmenta rotunda, 
neve cylindratos tradite mi petasos. 

Distribuens Petasus vobis Hogvartius adsum 
cui petasos alios exsuperare datur. 

Distribuens Petasus scrutatur pectora vestra, 
quodque videre nequit nil latet in capite, 
in caput impositus vobis ostendere possum 
quae sit, vaticanans, optima cuique domus, 
vos forsan iuvenes Gryffindor habebit alumnos; 

hanc semper fortes incoluere domum, 
gens hominum generosa illa est fortisque feroxque; 

illi nulla potest aequiperare domus, 
gentibus a iustis et fidis Huffle tenetur 
Puff. adversa tamen scit domus illa pati, 
hic homines animisque piis verique tenaces 
invenietis, erit vestra secunda domus, 
tertia restat adhuc Ravenclaw nomine dicta; 

est vetus et sapiens ingeniisque favet, 
sunt lepus hic hominum cultorum artesque Minervae; 

discipulos similes hic habitare decet, 
forsitan in Slytherin veri invenientur amici; 

improbus es? fallax? haec erit apta domus, 
ut rata vota habeant scelus omne patrandum est 
gentibus his; quaerunt nil nisi lucra sua. 
verticibus iubeo me vos imponere nec non 
pectoribus firmis rem tolerare velim! 

‘incolumes eritis petasi tutamine,’ dicunt, 

‘cum careat manibus, cogitat ille tamen. ’ 

cum petasus carmen finivisset, omnes qui in Atrio aderant 
plauserunt, ille quattuor mensas in vicem se inclinando salu¬ 
tavit et tum conticuit. 

‘itaque solum necesse est ut petasum induamus!’ Ronaldus 
Harrio susurravit. ‘Fredericum interficiam de luctando cum 
trollo locutum.’ 

Harrius debiliter subrisit, non dubium erat quin petasum 
induere multo melius esset quam incantamentum facere, sed 
maluit eum induere e conspectu omnium remotus, petasus 
admodum multum visus est postulare; illo tempore Harrius 
sensit se neque fortem esse neque alacrem neque aliquid, si 
modo petasus mentionem fecisset domus idoneae ad homines 
aliquid nauseantes, ea Harrio aptissima fuisset. 

nunc prodiit Professor McGonagall volumen longum 
membranae tenens. 

‘cum nomen tuum pronuntiavero, petaso induto, in scamno 
sedebis distribuendus,’ inquit. ‘Abbott, Hannah!’ 

puella facie rosea et crinibus flavis in formam caudae demissis 
ex ordine titubavit, petasum supra oculos delapsum induit, 
consedit, intermissio fuit brevissima - 

‘HUFFLEPUFF!’ clamavit petasus. 

ei qui ad mensam dexteram sedebant clamore et plausu 
Hannam salutaverunt euntem ut cum Hufflepuffis sederet. 
Harrius simulacrum laetum Fratris Pinguis eam manibus 
iactandis salutans vidit. 

‘Bones, Susan!’ 


‘HFJFFFEPFJFF!’ iterum clamavit petasus, et Susan prop¬ 
eravit ut iuxta Hannam sederet. 

‘Boot, Terry!’ 

‘RAVE N C FAW! ’ 

nunc ei qui ad mensam secundam a sinistra sedebant 
plauserunt; nonnulli Ravenclavenses surrexerunt ut manus cum 
Terrio se sibi adiungente coniungerent. 

‘Brocklehurst, Mandy’ quoque domui Ravenclaw assignata 
est, sed ‘Brown, Lavender’ facta est prima Giyffindorensis nova 
et mensa ultima a sinistra clamoribus resonavit; Harrius potuit 
videre fratres geminos Ronaldi deridentes. 

‘Bulstrode, Millicent’ tum facta est Slytherina. forsitan Harrius 
hoc animo fingebat, postquam tot de Slytherinis audivit, sed 
visi sunt homines iniucundi. 

nunc sine dubio nauseare coeperat, electionem turmarum in 
schola priore meminerat, semper ultimus electus erat, non quia 
arte careret, sed quod omnes timebant ne Dudley putaret se 
eum amare. 

‘Finch-Fletchley, Justin!’ 

‘HUFFLEPUFF!’ 

Harrius animadvertit petasum aliquando statim domum 
declarare, aliquando post intervallum aliquod. ‘Finnigan, 
Seamus,’ puer ille crinibus rufis, qui in agmine iuxta Harrium 
steterat, in scamno prope totum minutum prius sedit quam 
petasus nuntiavit eum esse Gryffindorensem. 

‘Granger, Hermione!’ 

Hermione ad scamnum paene cucurrit et petasum alacriter 
in caput imposuit. 

‘GRYFFINDOR!’ clamavit petasus, ingemuit Ronaldus. 

res horribilis Harrio succurrit, quod fieri solet cum anxio es 
animo, quid si prorsus non electus est? quid si diu sedit oculis 
petaso opertis dum Professor McGonagall, eo subito motu capiti 
adempto, nuntiavit errorem factum esse meliusque fore si iterum 
in hamaxostichum conscenderet? 

Neville Longifundus, puer ille qui semper bufonem amittebat, 
scamno appropinquans decidit, petasus diu cogitavit priusquam 
domum Nevillo assignavit, ubi tandem ‘GRYFFINDOR’ clamavit, 
Neville aufugit capite adhuc tecto, et inter cachinnos ei 

recurrendum erat ut petasum discipulo proximo ‘MacDougal, 
Morag’ traderet. 

Malfoy vocatus magnifice incessit et statim voti compos factus 
est: petasus vix caput tetigerat cum ululavit, ‘SLYTHERIN!’ 

Malfoy iit se amicis suis Crabbe et Goyle adiuncturus, visus 
sibi admodum contentus. 

non multi erant nunc reliqui. 

‘Moon’... ‘Nott’... ‘Parkinson’... tunc geminae puellae, ‘Patii’ 
et ‘Patii’... tum ‘Perks, Sally-Anne’... et tum denique - 

‘Potter, Harrius!’ 

dum Harrius progreditur, susurri subito eruperunt passim in 
atrio similes igniculis sibilantibus. 

‘an dixit illa Potter ?’ 

‘Harrius ille Potter?’ 

ubique Harrius homines vidit cervices extendentes ut 
meliorem ipsius conspectum haberent cum petasus demissus 
oculos celavit, post secundum partem interiorem nigram petasi 
spectabat, exspectavit. 

‘hem,’ inquit vox parva in aure, ‘difficile, difficillimum, 
multum virtutis, ut videtur, satis quoque rationis, ingenio 
abundat, id luce clarius - et studium laudandum habes demon¬ 
strandi qualis sis, id est iucundum ... ubi tandem te ponam?’ 

Harrius marginibus scamni comprehensis putabat, ‘non in 
Slytherinum, non in Slytherinum.’ 

‘an non vis fieri Slytherinus?’ inquit vox parva, ‘certumne est 
tibi? tu enim possis fieri magnus, in capite indolem video, et 
Slytherin te adiuvabit ad maiora nitentem, id non potest dubitari 
- sed tu non vis? sed, si certum est tibi recusare - melius erit 
si fies GRYFFINDORENSIS!’ 

Harrius petasum verbum ultimum Atrio toti exclamantem 
audivit, petaso exuto pedibus incertis ad mensam Gryffindorensem 
iit. adeo gaudebat se electum esse neque inter Slytherinos positum 
ut vix animadverteret se maiore clamore prioribus omnibus 
exceptum esse. Persius ille Praefectus surrexit et dextram eius vi 
magna arripuit, gemini autem Vislii clamaverunt, ‘Potterum 
habemus! Potterum habemus!’ Harrius considit adversus simu¬ 
lacro torquem linteum gerenti quod antea viderat, simulacrum 
bracchium eius ita tetigit ut Harrius subito rem horribilem senserit 


quasi id modo in hama immersisset plena aquae glacialis. 

nunc Mensam Superiorem oculis claris videre poterat, in parte 
Harrio proxima sedit Hagrid, qui oculos eius in se convertit et 
eum pollice verso salutavit. Harrius respondens subrisit, et ibi, 
in media Mensa Superiore, in sella magna et aurea, sedebat 
Albus Dumbledore. Harrius statim eum a charta agnovit quam 
in hamaxosticho e Rana Socolata extraxerat, praeter simulacra 
nihil toto Atrio ita splendebat ac crinis argenteus Dumbledoris. 
Harrius quoque conspexit Professorem Quirrell, iuvenem illum 
trepidantem cui in Febete Rimoso obviam ierat, miro erat 
aspectu mitra indutus magna et purpurea. 

et nunc tres modo reliqui erant qui distribuerentur. ‘Turpin, 
Fisa’ facta Ravenclavensi, vice functus est Ronaldus. iam viridis¬ 
simus erat. Harrius sub mensa digitos decussarim posuit et post 
secundum petasus clamaverat, ‘GRYFFINDOR!’ 

Harrius cum ceteris vehementer plausit ubi Ronaldus in 
sellam proximam concidit. 

‘gratulor tibi, Ronalde. euge, perbene!’ trans Harrium inquit 
Persius Vislius magniloquentia usus, dum ‘Zabini, Blaise’ fit 
Slytherina. Professor McGonagall, volumine convoluto, Petasum 
Distribuentem abstulit. 

Harrius in patinam suam auream et inanem despexit, iam 
coeperat sentire quanta fame laboraret, iamdudum, ut videbatur, 
crustulas illas peponis ederat. 

Albus Dumbledore surrexerat. discipulis renidebat bracchiis 
extensis quasi nil posset ei iucundius esse quam omnes eos ibi 
videre. 

‘ineunte anno novo vos salvere iubeo in schola Hogvartensi. 
priusquam cenamus, pauca verba dicere velim, quae sunt: 
Caudex! Adeps! Reliquum! Vellicatio! 

‘gratias vobis ago!’ 

resedit, omnes plauserunt et clamaverunt. Harrius nesciebat 
utrum rideret necne. 

‘an est - insanior?’ Persium rogavit incertus. 

‘insanitne?’ inquit Persius magnifice, ‘vir est ingeniosissimus! 
non est toto orbe terrarum magus melior! sed est insanior, 
fatebor enim, an vis tubera solani, Harri?’ 

Harrius spectaculum inhiavit, paropsides ante eum positae 

iarri cibo exstructae sunt, nunquam in una mensa tot viderat 
quae libenter esset: aderant bubula assa, pulli assi, ofellae suum 
et agnorum, tomacula, laridum et carnes bovillae, tubera solani 
elixa, tubera solani assa, globuli solaniani fricti, placenta comi¬ 
tatus Eboracensis, pisa, carotae, ius, condimentum lycopersi- 
corum, nescioque qua causa bellariola menthana. : 

Durslei nunquam conati erant Harrium, ut ita dicam, fame 
enecare, sed nunquam ei permissum erat tantum esse quantum 
libebat, si quid Harrio re vera gratum fuerat id Dudley auferebat, 
etsi nausea stomacho eius facta est. Harrius patellam portione 
ciborum omnium exstruxit nisi bellariolis menthanis et esse 
coepit, nihil erat non omni laude dignum. 

‘id iucundissimum videtur,’ voce tristi inquit simulacrum 
torquem linteum gerens dum Harrium carnem bovillam 
secantem contemplatur. 

‘nonne potes -?’ 

‘paene quingentos annos nihil edi,’ inquit simulacrum, ‘scil¬ 
icet non opus est mihi cibo, manet tamen desiderium, num me 
introduxi? vir egregius Nicholas de Mimsy-Porpington tibi servire 
vult, sum simulacrum residens in turri Gryffindorensi.’ 

‘scio quis sis!’ inquit Ronaldus subito, ‘fratres me de te 
certiorem fecerunt - es Nick Paene Capite Carens!’ 

‘malim appellari vir egregius Nicholas de Mimsy -’ severe 
coepit simulacrum, sed rufus ille Seamus Finnegan sermonem 
interrupit. 

‘Paene Capite Carens? quo modo potes paene capite carere?’ 
vir egregius Nicholas visus est admodum irasci quasi 
sermunculus eorum haudquaquam ex sententia procederet. 

‘ita fieri potest,’ inquit iratus, aurem sinistram arreptam 
vulsit, caput totum a cervice motum in umerum cecidit quasi 
cardine verso, manifestum erat aliquem conatum caput eius 
securi ferire rem male gessisse, aspectu eorum obstupefacto 
delectari visus, capite in cervicem reiecto, Nick Paene Capite 
Carens tussim edidit at inquit, ‘estis igitur Gryffindorenses novi! 
spero nos cum auxilio vestro victores hoc anno futuros esse in 
certaminibus de Principatu Domestico, nunquam antea tantum 
fuit intervallum ex quo Gryffindor vicit, sex iam continuos i 
annos Slytherini poculum adepti sunt. Baro Cruentus vix 

tolerandus fit - est ille simulacrum Slytherinum.’ 

Harrius mensam Slytherinam spectavit et ibi simulacrum 
horribile sedens vidit oculis vacuis defixis, facie macra, vestibus 
sanguine argenteo pollutis, proximus erat Malfoni qui, quod 
Harrius non sine gaudio vidit, ordinationem sedium non nimis 
amare videbatur. 

‘quomodo sanguine aspersus est?’ rogavit Seamus magno cum 
studio. 

‘nunquam rogavi,’ urbane inquit Nick Paene Capite Carens. 

cum omnes tantum edissent quantum potuerunt, quod cibi 
superfuit e pateris ita evanuit ut illae non minus purae et mundae 
quam antea relictae essent, post punctum temporis apparuerunt 
bellaria, massae gelidae sorbitionis omnium saporum qui animo 
fingerentur, scriblitae e malis factae, crustula mellaceo condita, 
lagana turgida socolata, liba transatlantica baccarum conditura 
conferta, ius Anglicum, fraga, gelatinum, oryza lacte saccharoque 
condita ... 

dum Harrius crustulum mellaceo conditum sumit, de familiis 
colloqui coeperunt. 

‘partim sum Muggle, partim magus,’ inquit Seamus. ‘pater 
est Muggle. non prius mater ei dixit se esse magam ante nupta 
est. nonnihil attonitus est.’ 

ceteri riserunt. 

‘quid tu, Neville?’ inquit Ronaldus. 

‘avia me educavit, quae est maga,’ inquit Neville, ‘sed diu 
familia credidit me esse Mugglem. avunculus magnus Algie 
semper me incautum opprimere conabatur ut imprudens aliquid 
magicum facerem - semel me de mole Nigri Stagni detrusit, 
non multum afuit quin submersus essem - sed nihil prius accidit 
quam octo annos habui, avunculus magnus Algie ad theanam 
potionem sumendam venit et me e fenestra superiore suspen¬ 
debat talaria tenens ubi matertera magna Enid ei placentam 
ovicatam obtulit et ille casu me demisit, ego tamen resilui - 
iens totum per hortum et in viam, omnes vero gavisi sunt, avia 
tam laeta erat ut lacrimaret, et vultus eorum videre debuistis 
ubi huc admissus sum - timebant enim ne non satis magicus 
essem ut admitterer, avunculus magnus Algie ita gaudebat ut 
bufonem illum mihi emeret.’ 

ab altero latere Harrii, Persius Vislius et Hermione de studiis 
colloquebantur Cutinam statim studere incipiamus, tantum 
enim est discendum, praesertim Transfigurationi studere velim, 
quae est ars alia in alia mutandi, scilicet dicitur esse difficil¬ 
lima ‘a parvo incipies mutans assulas flammiferas in acus 
et alia huius generis 

Harrius, qui calidus et somnolentus fiebat, iterum Mensam 
Superiorem suspexit. Hagrid poculum hauriebat. Professor 
McGonagall cum Professore Dumbledore loquebatur. Professor 
Quirrell, mitram illam ridiculam gerens, cum magistro collo¬ 
quebatur crinibus nigris et unctis, naso unco, colore lurido. 

improviso accidit, magister ille naso unco praeter mitram 
Professoris Quirrell recta in oculos Harrii spectavit - quo facto 
in fronte Harrii excruciatur et aestuat cicatrix illa. 

‘vae!’ Harrius manum capiti applicuit. 

‘quid est?’ rogavit Persius. 

‘n-nihil.’ 

abierat dolor tam cito quam advenerat, difficilius erat 
augurium in mente inhaerens excutere - magistrum aspectu illo 
ostendisse se Harrium haudquaquam amare. 

‘quis «st magister ille qui cum Professore Quirrell collo¬ 
quitur?’ Persium rogavit. 

‘num Professorem Quirrell iam novisti? non mirum si tam 
anxius videtur, colloquitur enim cum Professore Snape. ille 
Potiones docet, invitus tamen - omnes enim sciunt eum velle 
officium Professoris Quirrell usurpare. Artium Obscurarum peri- 
tissimus est Snape.’ 

Harrius Snapem aliquamdiu observavit, sed Snape non iterum 
eum respexit. 

tandem, bellaria quoque evanuerunt et Professor Dumbledore 
iterum surrexit. in Atrio conticuere omnes. 

‘hem - vobis cenatis et aquatis pauca insuper dicere velim, 
ineunte termino nonnulla mihi nuntianda sunt. 

‘primanos admoneo discipulis omnibus interdictam esse 
silvam vicinam, et melius sit si nonnulli quoque discipulorum 
seniorum id meminerint.’ 

oculos micantes in geminos Vislios Dumbledore direxit. 

‘a ianitore Domino Filch quoque rogatus sum ut vos omnes 

admoneam ne arte magica in transitu ullo inter classes euntes 
utamini. 

‘quod ad ludum Quidditch attinet, lusores optimos secunda 
termini hebdomade quaeremus, quicunque vult partem esse turmae 
domesticae debet consilium cum Magistra Hooch communicare. 

‘denique necesse est ut dicam hoc anno transitum tertiae 
tabulatae in dextera parte omnibus prohibitum esse qui nolint 
morte gravissima affici.’ 

Harrius risit, sed non multi alii. 

‘num serio hoc dixit?’ Persio mussavit. 

‘quidni?’ inquit Persius frontem contrahens et Dumbledorem 
contemplatus, ‘mirum est, quod plerumque nobis causam dicit 
cur aliquo ire vetiti simus - omnes scimus silvam esse plenam 
bestiis saevissimis, sententia mea, debuit saltem nos Praefectos 
certiores facere.’ 

‘et nunc, antequam cubitum imus, carmen Hogvartense 
canamus!’ clamavit Dumbledore. Harrius animadvertit risus 
ceterorum magistrorum rigidiores factos esse. 

Dumbledore baculum paulum vibravit quasi muscam ab 
extremitate abigere conaretur et taenia longa et aurea evolavit, quae 
supra mensas alte surrexit et se in verba anguis more contorsit. 

‘suum quisque eligat numerum gratissimum,’ inquit 
Dumbledore, ‘et incipiamus!’ 
et schola fremebat: 

te nostras audire preces, schola cara, iubemus 
atque docere aliquid discipulos cupidos, 
sive sumus pueri teneri genibus scabiosis 
sive coma veteres deficiente sumus, 
doctrinae studiis animos implere necesse est 
in quis nunc adsunt pulvis et aura modo 
muscaeque exanimes, igitur discenda doce nos 
quodque animo cecidit tu, schola cara, refer! 
quanta potes fac tu, nam cetera nos faciemus, 
tabescant animi dum studio nimio. 

alii alias carmen finiverunt, denique, gemini Vislii soli relicti 
sunt ad lentissimam pompam funebrem canentes. Dumbledore 

versus ultimos baculo direxit, et cum finivissent, erat inter eos 
qui vehementissime plauserunt. 

‘ah, musica,’ inquit, oculos detergens, ‘haec maiorem habet vim 
magicam quam quaevis ars nostra, et nunc hora adest somni, 
discedite!’ 

primani Gryffindorenses Persium secuti sunt per turbas garri¬ 
entes, et ex Atrio Magno egressi scalas marmoreas ascenderunt. 
Harrii crura iterum velut plumbo gravata sunt, sed solum quod 
tam fessus erat et plenus cibi, somnolentior etiam erat quam 
ut miraretur imagines pictas hominum in andronibus affixas 
susurrare et praetereuntes digitis demonstrare, aut Persium ipsos 
bis ducere per ianuas celatas post tabulas labentes et vela 
pendentia, scalas plures ascenderunt oscitantes et pedes aegre 
trahentes, et Harrius modo animo volvebat quantum viae adhuc 
maneret cum subito constiterunt. 

fascis baculorum ambulatoriorum ante eos in medio aere 
pendebat et ubi Persius gradum ad ea protulit in eum se iacere 
coeperunt. 

‘Peeves,’ susurravit Persius primanis, ‘idolon clamosum.’ voce 
maiore locutus est, ‘Peeves, fac te ostendas.’ 

sonitus magnus et illepidus, similis aeris e folliculo emissi, 
respondit. 

‘an vis ut ad Baronem Cruentum eam?’ 

stloppus erat et apparuit homunculus oculis malis et nigris et 
ore hianti, pendens in aere, poplitibus alternis genibus impositis, 
bacula ambulatoria complexus. 

‘oooooooh!’ inquit, maligne cacchinans. ‘parvuli primani! 
quot ioca erunt!’ 

subito in eos devolavit, omnes capita summiserunt. 

‘abi, Peeves, nisi vis ut Baronem certiorem faciam, non irrita 
dico!’ latravit Persius. 

Peeves, lingua extrusa, evanuit, baculis ambulatoriis in 
caput Nevilli demissis, aufugientem magno cum bombo audi¬ 
verunt et, dum praeterit, tegumenta ferrea corporis tremefa¬ 
cientem. 

‘necesse est ut Peevem caveatis,’ inquit Persius ubi rursus 
profecti sunt, ‘soli obtemperabit Baroni Cruento, nos Praefectos 
etiam audire non vult, advenimus.’ 


ad finem ipsum transitus pendebat imago feminae obes¬ 
issimae veste rosea et serica indutae. 

‘quid est signum?’ inquit. 

‘Caput Draconis ,’ inquit Persius, et imago prolapsa est 
foramen rotundum in pariete ostendens, per quod cum nullo 
ordine omnes iissent - Nevilli ut ascenderet subveniendum erat 

- in loco communi Gryffindorensium se invenerunt, conclavi 
amoeno et rotundo pleno mollium sellarum reclinatoriarum. 

Persius puellas per ianuam unam, pueros per alteram ad 
dormitorium ire iussit. in summis scalis involutis — manifestum 
erat eos esse in una turrium - lectos quinque sibi paratos tandem 
invenerunt, quattuor postibus instructos et coccineis velis e 
velvetto factis ornatos, viduli iam advenerunt, nimis fatigati 
quam ut multum loquerentur, cubitoriis vestibus induti in lectos 
ceciderunt. 

‘nonne optimus est cibus?’ Ronaldus Harrio per velamenta 
mussavit. ‘abi, Scabbers! stragula mordet.’ 

Harrius Ronaldum rogaturus erat num quid crustuli mellaceo 
conditi sumpsisset, sed paene statim obdormivit. 

fortasse Harrius paulo nimis ederat, quod somnium vidit 
mirissimum, mitram Professoris Quirrell gerebat, quae semper 
cum eo loquebatur et eum iubebat statim ad Slytherinos se 
transferre; illud enim fatum eius esse. Harrius mitrae dixit se 
nolle inter Slytherinos versari, quae semper gravior fiebat; cum 
eam avellere conaretur, artior fiebat dolorem magnum afferens 

- et, ecce, Malfoy aderat eum deridens cum mitra luctantem - 
tum Malfoy in Snapem, magistrum illum naso unco mutatus 
est, cuius risus factus est argutus et crudelis - eruptio erat lucis 
viridis et Harrius experrectus est, sudans et tremens. 

conversus iterum obdormivit, et cum postridie experrectus 
esset, somnium haudquaquam meminerat. 

‘aspice illuc.’ 

‘quo?’ 

‘iuxta puerum procerum crine rutilo.’ 

‘an perspicilla gerit?’ 

‘faciemne vidisti?’ 

‘cicatricemne vidisti?’ 

postridie simul ac Harrius a dormitorio discessit susurri eum 
secuti sunt, ei qui extra auditoria in ordine stabant in digitis 
pedum erecti sunt ut eum aspicerent, aut pedes rettulerunt festi¬ 
nantes ut eum rursus oculis defixis in transitoriis praeterirent, 
quorum Harrium pigebat quod animum intendere conabatur ad 
classes inveniendas. 

in schola Hogvartensi erant scalae centum quadraginta duae: 
partim latae et magnificae; partim angustae et instabiles; aliae 
quae die Veneris alio ferebant; aliae quae in medio gradum 
evanescentem habebant ut necesse erat meminisse eum tibi tran¬ 
siliendum esse, ianuae quoque erant quae aperiri nolebant nisi 
comiter rogatae, aut in loco maxime idoneo titillatae, et ianuae 
quae re vera non erant ianuae, sed muri solidi simulantes se 
esse ianuas. difficillimum quoque erat meminisse ubi aliquid 
esset, quod omnia continuo locum mutare videbantur, homines 
in imaginibus depicti alii semper alios visitabant et Harrius non 
dubitabat quin tegumenta ferrea corporum se movere possent. 

nec simulacra magno erant auxilio, semper horrore afficiebaris 
cum simulacrum repente per ianuam lapsum est quam aperire 
conabaris. Nick Paene Capite Carens semper volebat demon¬ 
strare quo Gryffmdorensibus novis eundum esset, sed Peeves 
idolon illud clamosum idem valebat ac binae ianuae obseratae 


et scalae dolosae singulae si ei occurreras tardus ad scholam 
iens, receptacula abiectaculorum chartaceorum in caput demit¬ 
tebat, tapetia pedibus subtrahebat, frusta cretae in te iaciebat, 
denique cum clam tibi appropinquavisset, invisibilis, naso 
arrepto, voce stridula exclamabat, ‘HABEO NAREM!’ 

etiam peior quam Peeves, si quid peius esse poterat, erat 
ianitor, Argus Filch. iam primo die mane Harrius et Ronaldus 
eum offenderunt. Filch eos invenit ianuam perfringere conantes 
quae, ut infeliciter accidit, ad transitum illum vetitum tertii tabu¬ 
lati ferebat, nolebat eis credere dicentibus se erravisse; affirmabat 
autem se scire eos consulto in eum infringere conari atque 
minabatur se eos in carcerem inclusurum esse cum liberati sunt 
a Professore Quirrell, qui praeteribat. 

ianitori Filch erat feles nomine Domina Norris, animal 
macrum colore pulverulento oculisque protrusis et lucentibus 
haud aliter ac dominus habebat, transitus sola circumibat, si 
quis coram illa praeceptum violaverat, si delictum vel minimum 
admiserat, festinabat ad ianitorem arcessendum, qui duobus 
post secundis apparebat anhelans, nemo transitus occultos 
scholae melius noverat quam Filch (nisi fortasse gemini Vislii) 
et omnibus locis tam repente prosilire poterat quam quodvis 
simulacrum, discipuli omnes eum oderant et multi eorum nil 
magis volebant quam Dominam Norrem vehementer calce ferire. 

et cum tandem auditoria inventa essent, restabant studia ipsa, 
ars magica, ut Harrius mox intellexit, multo plus postulabat 
quam baculum vibrare atque dicere verba pauca et mira. 

media nocte die Mercurii semper eis caelum nocturnum per 
telescopia observandum erat et discenda erant nomina stellarum 
variarum et motus planetarum, ter in hebdomade ad viridaria 
post castellum sita exierunt ut Herbologiae studerent cum maga 
pinguiore et parva appellata Professore Caulicula, ubi omnes 
herbas et fungos novos curare didicerunt et cognoverunt quos 
usus haberent. 

ex omnibus studiis eos maxime taedebat Historiae Artis 
Magicae, quae sola a simulacro docta est. Professor Binns iam 
antiquissimus fuerat cum ante focum conclavis magistrorum 
obdormivit et postridie mane docturus surrexit, corpus suum 
relinquens. Binns sine intervallo mussabat dum nomina et rerum 

gestarum ordinem neglegenter scribebant et Emericum illum t 
Improbum cum Urico illo Ridiculo confundebant. t 

Professor Flitvicus, doctor Carminum Magicorum, erat magus f 
minimae staturae qui in acervo librorum stare debebat ut supra | 
pulpitum prospiceret, ineunte prima classe, ubi nomina discip- I 
ulorum in album referens ad Harrium pervenit, tantam habebat 
animi commotionem ut stridore edito e conspectu lapsus sit. 

dissimilis eis erat Professor McGonagall. haudquaquam errav¬ 
erat Harrius ratus eam esse magistram non lacessendam, severa 
et docta, verba gravia apud eos fecit simulae in prima classe 
eius consederunt. t 

‘vix ulla pars artis magicae quam in schola Hogvartensi 
discetis est Transfiguratione difficilior et magis periculosa,’ 
inquit, ‘si quis in classe mea perturbationem fecerit, discedet 
neque redibit, admoniti estis.’ 

tum pulpito in suem mutato, rursus suem in pulpitum f 
mutavit, quod mentes omnium ita permovit ut sperarent statim 
se ipsos rem temptaturos esse, sed mox senserunt sibi diu 
exspectandum fore priusquam supellectilem in animalia 
mutarent, cum multa et difficilia enotavissent, suam quisque 
accepit assulam flammiferam quam in acum mutare conabatur, 
ad finem classis, sola Hermione Granger vel minime assulam 
suam flammiferam mutaverat; Professor McGonagall classi 
demonstravit quomodo illa omnis argentea et acuta facta esset 
et Hermioni subrisit, quod perraro accidit. 

classis Professoris Quirrell, Defensio Contra Artes Obscuras, 
ab omnibus praecipue exspectata subridicula evenit, auditorium 
alium obolebat, quo omnes dicebant eum uti ut monstrum 
sanguisugum arceret cui in Romania obviam iisset et quem 
timeret ne aliquando regressus se opprimeret, mitra, ut eis 
narravit, ei a principe Africano data erat gratias agente ob 
zombium molestum remotum, sed nesciebant an huic fabulae 
crederent, primum enim cum Seamus Finnigan studiose 
rogavisset ut audiret quomodo Quirrell zombium arcuisset, ille 
erubuit et de tempestate dicere coepit; deinde animadverterunt 
odorem insolitum circa mitram versari, et gemini Vislii affirma¬ 
bant eam quoque alio confertum esse, ut Quirrell defenderetur 
quocunque iret. 

Harrio magno erat solamini cognoscere se non longe a ceteris 
relictum esse, multi a familiis Mugglium orti, sicut ipse, omnino 
nesciverant se magas magosque esse, tantum erat discendum 
ut ne homines quidem similes Ronaldi ab initio multo superi¬ 
ores essent. 

dies Veneris erat magni momenti Harrio et Ronaldo. tandem 
ad Atrium Magnum descenderunt ut ientaculum sumerent nec 
semel deerraverunt. 

‘quid hodie habemus?’ Harrius Ronaldum rogavit, saccharum 
in farinam avenaceam fundens. 

‘Potiones duplices cum Slytherinis,’ inquit Ronaldus. ‘Snape 
Slytherinis praesidet, dicunt eum illis semper favere - poter¬ 
imus videre num vera dicant.’ 

‘utinam McGonagall nobis faveat,’ inquit Harrius. Professor 
McGonagall Gryffindorensibus praesidebat, quod pridie non 
eam prohibuerat permulta pensa eis imponere. 

tum ipsum, epistulae redditae sunt; quod iam usitatum erat 
Harrio, sed primo die mane eum aliquid perturbaverat cum 
subito hora ientaculi circa centum striges in Atrium Magnum 
influxerunt mensas circumvolantes dominos quaerentes epistu¬ 
lasque et fasciculos in gremia eorum demittentes. 

Hedvig nihil adhuc Harrio reddiderat, interdum involabat ut 
aurem eius arroderet et frustum panis tosti sumeret priusquam 
cubitum in strigarium iit cum ceteris strigibus scholasticis, mane 
huius diei, tamen, inter liquamen malosinense et vas sacchari 
devolavit et litterulas in patellam Harri demisit quas ille statim 
scindendo aperuit. 

Hagrid salutem dicit Harrio (scriptum est litteris valde 
incomptis). 

scio te die Veneris post meridiem otiosum esse, itaque rogo 
ut apud me circa tertia hora theanam potionem sumas, velim 
audire quid hebdomade prima feceris, remitte Hedvigam cum 
responso, vale. 

Harrius pennam Ronaldi mutuatus scripsit festinans ‘mihi placet, 
mox igitur te revisam’ in litterulis aversis et Hedvigam iterum 
dimisit. 

fortunate evenit ut Harrius exspectaret se cum Hagrido 
theanam potionem sumpturum esse quod, ut accidit, adhuc 
nihil peius quam horam Potionum passus erat. 

in primis dapibus teimini, Harrio succurrerat Professorem 
Snapem se non amare, ad finem primae horae Potionum sciebat 
se erravisse, nam Snape non eum non amabat — eum oderat. 

Potiones deorsum in uno carcerum discebant, hic maius erat 
frigus quam sursum in castello ipso et satis horribilis fuisset 
locus etsi caruisset animalibus muria conditis ubique circum 
muros in vasibus vitreis pendentibus. 

Snape, sicut Flitvicus, ineunte classe nomina in album 
referebat et, sicut Flitvicus, constitit ubi ad nomen Harrii pervenit. 

‘ita vero,’ inquit voce summissa, ‘Harrius Potter. advena 
noster — celeberrimus.’ 

Draco Malfoy et amici Crabbe et Goyle cacchinaverunt 
manibus celati. Snape nomina cetera in album rettulit et classem 
suspexit, oculi eius erant nigri sicut Hagridi, nec tamen eandem 
habebant humanitatem, nam frigidi erant et inanes ut de cuni¬ 
culis tenebricosis putares. 

‘hic adestis ut scientiam subtilem et artem exquisitam 
potionum faciendarum discatis,’ coepit, voce vix maiore quam 
susurra loquebatur, sed verba omnia excipiebant - sicut 
Professor McGonagall, Snape ita ingenio valebat ut facile posset 
discipulorum silentium servare, ‘cum plerumque abhorreamus 
a stulta ista vibratione baculorum, multi vestrum vix credent 
hanc esse partem artis magicae, equidem haud spero vos re 
vera intellecturos esse quam pulcher sit lebes lente fervens et 
fumos tremulos exhalans aut quam delicati et potentes sint 
liquores illi qui serpant per venas hominum, fascinantes 
animum, sensus illicientes ... vos docere possum quomodo 
fama in ampullas infundatur, quomodo gloria coquatur, 
quomodo mors etiam condatur — nisi vos tales estis caudices 
quales mihi plerumque docendi sunt.’ 

plus silentii hanc oratiunculam secutum est. Harrius et 
Ronaldus oculos alter in alterius vultum coniciebant superciliis 
sublatis. Hermione Granger in extrema sella sedebat et vide¬ 
batur magnam habere cupiditatem continuo demonstrandi se 
non esse caudicem. 


‘Potter!’ inquit Snape subito, ‘quid habeam si radicem aspho¬ 
deli in pulverem contritam infusioni absinthi addam?’ 

radicem cuius rei in pulverem contritam infusioni cuius rei? 
Harrius oculos in Ronaldum coniciebat qui non minus quam 
ipse videbatur stupere; manus Hermionis festinans in aera 
sublata erat. 

‘nescio, domine,’ inquit Harrius. 

Snape labra contorsit contemnens. 

‘eheu - sunt igitur alia praeter famam.’ 
simulabat se non videre manum Hermionis. 

‘rem aliam experiamur. Potter, si te lapidem bezoardicum 
mihi invenire iubeam, quo loco eum quaeras?’ 

Hermione, si altius manum porrexisset, sellam reliquisset, 
sed Harrius omnino nesciebat quid esset lapis bezoardicus. 
oculos a Malfone, Crabbe, Goyle, qui risu quatiebantur, avertere 
conatus est. 

‘nescio, domine.’ 

‘an putabas te librum non aperturum esse priusquam huc 
advenires, Potter?’ 

Harrius in oculos illos frigidos se recta intueri coegit, scilicet 
libros suos apud Dursleos perspexerat, sed Snape videbatur 
exspectare eum omnia recordaturum esse quae in Mille Magicae 
Herbae et Fungi scripta essent. 

Snape manum trementem Hermionis adhuc ignorabat. 

‘quid interest, Potter, inter napellum et lycoctonum?’ 
quo audito, surrexit Hermione, manu ad tectum carceris 
porrecta. 

‘nescio,’ inquit Harrius voce summissa. ‘puto tamen 
Hermionem id scire, cur non eam rogas?’ 

nonnulli riserunt; Harrius oculos Seami in se convertit et 
Seamus nictavit. Snape, tamen, stomachabatur. 

‘conside,’ iratus Hermionem iussit. ‘ut certior fias, Potter, 
asphodelus et absinthium soporem tam potentem faciunt ut 
appelletur Haustus Mortis Viventis, lapis bezoardicus stomacho 
capri ablatus venena plurima arcebit, quod attinet ad napellum 
et lycoctonum, sunt herba eadem quae quoque appellatur 
aconitum, quid? cur non omnes id describitis?’ 

subito magno cum strepitu quaerebantur pennae et 

membrana, cui sono obstrepens, Snape inquit, ‘et ob impu¬ 
dentiam tuam, Potter, punctum Gryffindorensibus auferetur.’ 

nec res meliores Gryffindorensibus per horam Potionibus 
deditam fiebant. Snape eos omnes in paria divisos potionem 
simplicem miscere iussit quae furunculos sanaret, pallio longo 
et nigro vestitus circumibat festinans, eos spectans urticas 
siccatas pendentes et dentes anguium conterentes, paene 
omnes vituperans praeter Malfonem, quem amare videbatur, 
omnes admirari iubebat cochleas cornigeras optime ab illo 
elixas cum nubes fumi viridis et aciduli et sibilus magnus 
carcerem impleverunt, nescio quo modo Neville lebetem Seami 
ita liquefecerat ut facta esset massa contorta et potio eorum 
trans pavimentum lapideum manabat, urens et pungens calceos 
hominum, paucis secundis, classis tota in scamnis stabat, 
Neville autem, qui lebete collapso potione madefactus erat, 
prae dolore ululabat dum passim per bracchia et crura erumpe¬ 
bant furunculi rubidi et inflammati. 

puer stultissime!’ inquit Snape ganniens et potionem effusam 
baculo semel vibrando detergens, ‘nonne spinas hystricis addi¬ 
disti priusquam lebetem ab igne removisti?’ 

Neville vagiebat furunculis ubique per nasum erumpentibus, 
deduc eum in alam valetudinariam,’ Snape Seamo praecepit 
furibundus, deinde Harrium et Ronaldum, qui iuxta Nevillem 
laboraverant, adortus est. 

‘tu - Potter - cur tu non eum vetuisti addere spinas? scil¬ 
icet putabas te meliorem visurum esse discipulum si ille erra¬ 
visset! punctum aliud iam Gryffindorensibus amisisti.’ 

quod tam iniquum erat ut Harrius os diduxit rem dispu¬ 
taturus, sed post lebetem Ronaldus eum calce petivit. 

‘cave ne nimium audeas,’ mussavit. ‘audivi Snapem posse 
malignissimum fieri.’ 

cum gradus e carcere ferentes post horam ascenderent, 
Harrius animo erat demisso et multa secum volvebat: prima 
hebdomade se duo iam puncta Gryffindorensibus amisisse - cur 
Snapem se tantum odisse? 

bono sis animo, inquit Ronaldus. ‘Snape semper puncta 
Frederico et Georgio adimit, an licet mihi tecum Hagridum 
visere?’ 


quinque minutis ante tertiam a castello discesserunt et 
campos transierunt. Hagrid in casula lignea in margine Silvae 
Interdictae habitabat, extra ianuam anticam erant manuballista 
et par cumminosorum calceamentorum. 

cum Harrius ianuam pulsavisset, ab interiore parte sonitum 
pedum scabentium et latratus nonnullos bombientes audi¬ 
verunt. tum insonuit vox Hagridi, dicens, ‘pedem refer. Dentate 
— pedem refer.’ 

vultus magnus et barbatus Hagridi ianuam aperientis in rima 
apparuit. 

‘manetedum,’ inquit, ‘pedem refer. Dentate.’ 

admisit eos, nisus ut collum Molossici canis nigri et ingentis 
teneret. 

intus erat solum conclave unum, de tecto pendebant pernae 
et phasiani, olla aenea in foco fervebat, in angulo stabat lectum 
ingens panniculis consutis stratum. 

‘domus mea vobis patet,’ inquit Hagrid, Dentatum liberans, 
qui recta in Ronaldum ruit et aures eius lambere coepit, mani¬ 
festum erat Dentatum, sicut Hagridum, minus ferocem esse 
quam videbatur. 

‘hic est Ronaldus,’ Harrius Hagrido dixit, qui aquam 
ferventem in vas amplum theae decoquendae fundebat et liba 
dura in pateram ponebat. 

‘nonne es Vislius alius?’ inquit Hagrid, lentiginem Ronaldi 
aspiciens, ‘dimidium vitae degi fratres mos geminos a Silva abigens.’ 

liba dura dentes paene fregerunt, sed Harrius et Ronaldus 
simulabant se ea amare dum Hagridum de classibus primis 
certiorem faciebant. Dentatus capite in genu Harrii innisus vestes 
eius sputo madefaciebat. 

Harrius et Ronaldus gaudebant quod Hagridum audiverunt 
appellantem ianitorem Filch ‘seniculus iste’. 

‘et quod ad felem istam. Dominam Norrem, attinet, velim ut 
aliquando in Dentati notitiam adveniat, quotiens enim ad 
scholam ivi, ubique me sequitur, non possum eam excutere — 
Filch eam instigat.’ 

cum Harrius Hagridum de classe Snapis certiorem fecisset, 
ille, sicut Ronaldus, eum admonuit ne re sollicitaretur; Snapem 
vix quemquam discipulorum amare. 

‘sed videbatur me re vera odisse.’ 

‘nugas!’ inquit Hagrid. ‘num causam habet?’ 
sed nescio quo modo Harrius sentiebat Hagridum se non 
oculis omnino rectis aspicere haec loquentem. 

‘an valet frater Carolus?’ Hagrid Ronaldum rogavit, ‘multum 
eum amabam - tam bene animalium mores noverat.’ 

Harrius nesciebat an Hagrid consulto de re alia loqui 
coepisset, dum Ronaldus Hagridum docet de draconum studiis 
a Carolo susceptis, Harrius chartam in mensa sub tegmine vasis 
theae iacentem sustulit, segmentum erat Vatis Cottidiani: 

NOVISSIMA DE IRRUPTIONE IN 
ARGENTARIAM GRINGOTTS 
quaestio adhuc habetur de imiptione in argentariam Gringotts 
pridie Kalendas Augustas facta, quam plerique credunt opus 
fuisse nigrorum magorum aut magarum, hominum ignotorum. 

daemones argentariae Gringotts hodie affirmaverunt nihil 
ablatum esse, camera explorata re vera eodem die vacuefacta 
erat. 

‘sed vobis non dicemus quid intus fuerit, itaque si sapitis 
rei vos non immiscebitis, ’ hodie post meridiem inquit daemon 
locutus pro argentaria Gringotts. 

Harrius meminerat Ronaldum sibi in hamaxosticho dixisse 
aliquem argentariam Gringotts spoliare conatum esse, sed 
Ronaldus diem non dixerat. 

‘Hagrid!’ inquit Harrius. ‘irruptio illa in argentariam Gringotts 
die natali meo facta est! potest fieri ut facta sit dum adsumus!’ 

non dubium erat quin nunc potissimum Hagrid oculos Harrii 
vitaret, grundivit et alium libum durum ei obtulit. Harrius 
fabulam iterum legit, camera explorata re vera prius eodem die 
vacuefacta erat. Hagrid cameram DCCXIII vacuefecerat, si 
amovere fasciculam illam sordidam idem erat ac cameram vacue¬ 
facere. an illam fures petiverant? 

dum Harrius et Ronaldus ad castellum cenaturi redeunt, 
vestibus oneratis libis duris quae humanitatis causa recusare 
noluerant, Harrius putabat nullum studium adhuc animum 
magis ad cogitationem adduxisse quam theanam potionem cum 

Hagrido sumptam, an Hagrid fasciculam illam opportunissime 
collegerat? ubi nunc erat? an Hagrid aliquid de Snape sciebat 
quod Harrio dicere nolebat? 

— CAPUT NONUM — 

Mediae Noctis 

Harrius nunquam crediderat se puero obviam iturum esse quem 
magis odisset quam Dudleum, sed id erat priusquam Draconem 
Malfonem noverat, nihilominus, primani Giyffindorensium 
solum Potionibus cum Slytherinis studebant ut non saepe 
tolerandus esset Malfoy. saltem, non saepe tolerandus erat 
priusquam libellum in loco communali Giyffindorensium 
infixum viderunt; quo viso omnes ingemuerunt, nam die Iovis 
artem volandi discere incepturi erant - et Gryffindorenses et 
Slytherini futuri erant condiscipuli. 

‘sic fere fit,’ inquit Harrius animo demisso, ‘id est quod 
semper volui, me ridiculum facere in scoparum manubrio coram 
Malfone.’ 

nihil cupidius exspectaverat quam artem volandi discere, 
‘non pro certo habes te ridiculum factum iri,’ Ronaldus non 
sine ratione inquit, ‘scio Malfonem semper iactare se peritis- 
simum esse ludi Quidditch, sed sponsionem faciam eam esse 
iactationem modo verborum.’ 

certe Malfoy multum de volando loquebatur, voce magna 
querebatur quod primani nunquam in turmas domesticas admit¬ 
tebantur et fabulas longas et iactantes narrabat quarum in fine 
ipse semper videbatur aegerrime effugere a Mugglibus heli- 
copteris usis, neque solus erat Malfoy: e sermone Seami Finnigan 
crederes eum partem maximam pueritiae egisse circum rus in 
scoparum manubrio celerrime volitantem, etiam Ronaldus, si 
quis audire volebat, narrabat quomodo vectus in vetere 
scoparum manubrio Caroli cum anemoplano paene conflixisset. 


omnes a familiis magicis orti sine fine de ludo Quidditch loque¬ 
bantur. Ronaldus iam vehementer cum Decano Thomas, qui 
eodem dormitorio utebatur, de ludo follis pedumque rixatus 
erat. Ronaldus non intellegebat quo modo ludus homines stim¬ 
ularet in quo folle modo uno uterentur nec cuiquam volare 
liceret. Harrius Ronaldum oppresserat fodicantem picturam 
Decani quae catervam Viculi Occidentalis ostendebat, conantem 
lusoribus persuadere ut se moverent. 

Neville tota vita nunquam in scoparum manubrio sederat 
quod avia nunquam ei permiserat ad manubrium appropin¬ 
quare. privatim, Harrius sensit eam non sine causa hoc fecisse, 
quod Neville iniurias mirum quam multas patiebatur etiamsi 
pedem utrumque in terra habebat. 

Hermione Granger vix minus anxia de volatu erat quam 
Neville. hic enim non erat e libro ediscendus - quamquam id 
temptaverat, hora ientaculi die Iovis omnes fatigabat praeceptis 
volandi recitandis quae invenerat in libro bibliothecae nomine 
Ludus Quidditch per Saecula. Neville ab ore loquentis pendebat, 
auxilium quodlibet quaerens quo usus postea in scoparum 
manubrio haereret, sed ceteri omnes maxime gaudebant cum 
sermo Hermionis adventu cursus publici interruptus est. 

Harrius ne unam quidem epistulam habuerat post litterulas 
ex Hagrido acceptas, quod Malfoy — nec mirum - celeriter 
animadverterat, bubo Malfonis semper ad eum fasciculos bel- 
lariolorum domo afferebat quos oculos pascens in mensa 
Slytherinorum aperiebat. 

strix horrearia ad Nevillem fasciculum parvum ab avia missum 
attulit, quem cum excitatus aperuisset, globum vitreum eis 
demonstravit instar magnae pilae e marmore factae, qui plenus 
fumi albi videbatur. 

‘est Omnimemor!’ explicuit, ‘avia scit me res oblivisci — 
Omnimemor te admonet si quid oblitus es. aspicite, arte 
tenendus est sic et si rubescit oh ...’ vultum demisit quod 
Omnimemor subito coccino fulserat colore, ‘... tu aliquid 
oblitus es ...’ 

Neville meminisse conabatur quid oblitus esset cum Draco 
Malfoy, qui mensam Gryffindorensem praeteribat, Omni- 
memorem e manu eripuit. 

Harrius et Ronaldus saltu surrexerunt. spem nonnullam 
habebant causam inveniendi cur cum Malfone pugnarent, sed 
Professor McGonagall, quae tumultum celerius magistris 
omnibus scholae praevenire poterat, aderat statim. 

‘quid est?’ 

‘Malfoy Omnimemorem meum habet, Professor.’ 
frontem contrahens, Malfoy celeriter Omnimemorem iterum 
in mensam demisit. 

‘modo eum inspiciebam,’ inquit, et lente discessit Crabbe et 
Goyle pone sequentibus. 

* 

tertia hora et dimidia post meridiem illius diei, Harrius et 
Ronaldus cum ceteris Gryffindorensibus gradus priores in 
campos descenderunt festinantes ut volatum discere inciperent, 
caelum erat serenum et ventosum et herba undabat sub pedibus 
contendentium per prata declivia ad pratum situm in parte 
camporum aversa a Silva Interdicta, cuius arbores longinquae 
obscure agitabantur. 

Slytherini iam aderant, et quoque viginti scoparum manubria 
quae recte ordinata humi iacebant. Harrius Fredericum et 
Georgium Vislios de manubriis scoparum scholasticis querentes 
audiverat: alia coepisse vibrare si altius volares, alia semper 
cursum paulum ad sinistram flectere. 

praeceptrix, Magistra Hooch, advenit, capillos habebat breves 
et canos oculosque flavos sicut accipiter. 

‘quid igitur vos omnes exspectatis?’ latravit, ‘suo adstet 
quisque scoparum manubrio, agitedum, festinate.’ 

Harrius in manubrium scoparum despexit, quod vetus erat 
cum virgis nonnullis temere prominentibus. 

‘extendite dextram supra scoparum manubrium,’ clamavit 
Magistra Hooch a fronte, ‘et dicite, “surge!” ’ 

‘SURGEF clamaverunt omnes. 

manubrium scoparum Hami in manum statim saluit, sed 
pauca ceterorum imperata fecerunt, id Hermionis Granger humi 
modo revolutum erat neque id Nevillis omnino se moverat. 
Harrius nesciebat an manubria scoparum, sicut equi, timorem 
hominum sentire possent; vox Nevillis ita tremebat ut satis 
liqueret eum velle pedes in terra retinere. 

deinde Magistra Hooch eis demonstravit quomodo manubria 
scoparum conscendere deberent ita ut non ab extrema parte 
delaberentur, et huc illuc per ordines ibat movens manus eorum 
ut melius manubria scoparum tenerent. Harrius et Ronaldus 
gaudebant cum dixit Malfoni eum multos iam annos ratione 
prava uti. 

‘cum sibilo signum dedero, vos humo extrudite impetu 
pedis,’ inquit Magistra Hooch. ‘manubria scoparum stabilite, 
pedes paucos surgite, deinde recta descendite paulum in 
frontem inclinando, sibilo audito - tres - duo -’ 

sed Neville, anxius et tremulus et veritus ne humi relin¬ 
queretur, se impetu pedis extrusit priusquam fistula sibila labra 
Magistrae Hooch tetigit. 

‘redi, puer!’ clamavit, sed Neville recta surgebat sicut cortex 
e lagoena expulsa - duodecim pedes - viginti pedes. Harrius 
vultum eius trepidum et pallentem vidit despicientem humum 
recidentem, eum vidit anhelantem, de scoparum manubrio in 
obliquum labentem et - 

WHAM - vastus sonitus auditus est et crepitus iniucundus 
et Neville iacebat, pronus, in herba collapsus, scoparum 
manubrium eius semper altius surgebat et segniter ad Silvam 
Interdictam et e conspectu labebatur. 

Magistra Hooch Nevilli incumbens vultum non minus 
pallidum quam ille habebat. 

‘carpus est fractus,’ Harrius eam audivit mussantem, ‘agedum 
puer - bene habet, surgendum est tibi.’ 
versa est ad ceteros discipulos. 

‘nemo vestrum debet moveri me hunc puerum ad alam vale¬ 
tudinariam ducente! si manubria illa scoparum loco moveritis, 
e schola Hogvartensi expellemini priusquam “Quidditch” dicere 
potestis, agedum, carissime.’ 

Neville, vultu madente, carpum amplexus, abiit claudicans 
cum Magistra Hooch, quae eum bracchio sustentabat. 

simul ac illi tantum aberant ut voces audire non possent, 
Malfoy cachinnum sustulit. 

‘an vultum hominis illius obesissimi vidistis?’ 
ceteri Slytherini quoque ridebant. 

‘tace, Malfoy,’ inquit Parvati Patii acriter. 

‘ooh, num Longifundo faves?’ inquit Pansy Parkinson, 
Slytherina facie dura, ‘nunquam crediderim te amare infantes 
parvulos et lacrimosos, Parvati.’ 

‘ecce!’ inquit Malfoy, prosiliens et aliquid ex herba rapiens, 
‘est res stulta illa Longifundo ab avia missa.’ 

Omnimemor sole fulgebat ab illo sublatus. 

‘huc illud redde, Malfoy,’ inquit Harrius voce summissa. 
conticuere omnes rem spectaturi. 

Malfoy subrisit maligne. 

‘nescio an id alicubi relinquam ubi Longifundo colligendum 
sit - fortasse - in arbore.’ 

‘huc illud redde!’ Harrius clamavit, sed Malfoy in scoparum 
manubrium insiluerat et volare coeperat, neque mentitus erat, 
re vera bene volare poterat — pendens aequus summis ramis 
quercus clamavit, ‘huc veni si vis id capere, Potter!’ 

Harrius manubrium scoparum rapuit. 

‘non ita!' clamavit Hermione Granger. ‘Magistra Hooch nos 
vetuit moveri - nobis omnibus mala inferes.’ 

Harrius eam ignoravit, in auribus sentiebat pulsum sanguinis, 
scoparum manubrium conscendit, se humo impetu forti pedis 
extrusit, sursumque semper sursum surrexit, aere per capillos 
ruente et vestibus a tergo subito extensis - et laetitiae impotens 
sensit se aliquid invenisse quod indoctus facere posset - hoc 
esse facile, hoc esse mirum, frontem scoparum manubrii paulum 
sustulit ut etiam altius iret et ululatus et anhelitus puellarum 
humi rehctarum et clamorem laetum Ronaldi admirantis audivit. 

repente cursum manubrii scoparum mutavit ut in medio aere 
Malfoni obviam iret. Malfoy stupere videbatur. 

‘nisi id huc reddideris,’ Harrius clamavit, ‘te de manubrio 
scoparum excutiam!’ 

‘quid ais?’ inquit Malfoy, verba eius contemnere conatus, sed 
anxietatem vultu praeferens. 

Harrius, nescio quo modo, sciebat quid faciendum esset, 
procumbens manu utraque scoparum manubrium arte 
complexus est quod ad Malfonem sicut pilum volavit. Malfoy 
id aegerrime in ipso tempore vitavit; Harrius repente circum¬ 
actus scoparum manubrium stabilivit, in terra pauci homines 
plaudebant. 

‘nec Crabbe nec Goyle huc ascenderunt cervicem tuam serva¬ 
turi, Malfoy,’ clamavit Harrius. 

quod Malfoni quoque succurrisse videbatur. 

‘itaque id cape si potes!’ clamavit, et globo vitreo alte in aera 
iacto celeriter avolavit ad terram rediturus. 

Harrius globum, quasi lente se moventem, surgentem in aera 
et tum cadere incipientem vidit, procumbens scoparum 
manubrium deorsum direxit - post secundum praeceps accel¬ 
erabat, cum globo certans - ventus in auribus sibilabat, 
immixtus spectantium clamoribus - manum porrexit - pedem 
unum a terra distantem eum cepit, in ipso tempore ut scoparum 
manubrii cursum corrigere posset, et leniter in herbam collapsus 
est Omnimemorem tutum in pugno tenens. 

‘HARRI POTTER!’ 

animi demissio celerior erat quam praecipitatio recens. 
Professor McGonagall ad eos currebat. Harrius surrexit, trem¬ 
escens. 

‘nunquam - tot annis in schola Hogvartensi actis -’ 
Professor McGonagall ita stupebat ut vix loqui posset, et 
perspicilla furiose splendebant, ‘- quam audax eras - poteras 
cervicem frangere -’ 

‘non erat culpa eius. Professor —’ 

‘tace, Dominula Patii -’ 

‘sed Malfoy -’ 

‘satis dixisti, Domine Visli. Potter, me sequere, statim.’ 
Harrius discedens vultus triumphantes Malfonis, Crabbis, 
Goylisque conspexit, dum torpens Professorem McGonagall 
sequitur ad castellum progredientem, pro certo habebat se 
expulsum iri. volebat aliquid dicere causam sibi orans, sed 
nescio quo modo vox deficiebat. Professor McGonagall celeri 
incedebat gradu neque eum aspiciebat quidem; paene ei 
currendum erat ut cursum aequaret, intellexit se, re male gesta, 
ne suffecisse quidem ad duas hebdomadas; se decem minutis 
sarcinulas alligaturum esse; quid Dursleos dicturos esse cum in 
limine appareret? 

gradus priores, scalas marmoreas in interiore parte ascen¬ 
derunt, neque semel Professor McGonagall eum allocuta est. 
ianuas vi magna arreptas aperuit et per transitus contendit Harrio 

miserabiliter a tergo festinante, fortasse eum ad Dumbledorem 
ducebat. Hagridum meminerat, cui expulso licebat manere 
officio saltuarii fungenti, nesciebat an sibi permissuri essent fieri 
Hagridi adiutori. nauseabundus imaginabatur Ronaldum et 
ceteros magos fieri; se autem spectare eos dum campos graviter 
circumit, saccum Hagridi ferens. 

Professor McGonagall extra auditorium quoddam constitit, 
ianua aperta, caput intus inseruit. 

‘obsecro mihi ignoscas. Professor Flitvice. an licet mihi 
punctum temporis Silvium mutuari?’ 

Harrius haerebat, nescius quid esset Silvius; an esset ferula 
qua vapulaturus esset? 

sed Silvius evasit homo, quintanus et robustus, qui e classe 
Professoris Flitvici egressus est vultu perturbato. 

‘vos ambo, me sequimini,’ inquit Professor McGonagall, et 
longius adverso transitu contenderunt, Silvio Harrium curiose 
aspiciente. 

‘huc intrate.’ 

Professor McGonagall eos in auditorium direxit in quo nihil 
erat nisi Peeves, qui occupatus erat in scribendis verbis rudibus 
in tabula nigra. 

‘exi foras, Peeves!’ latravit. Peeves cretam in receptaculum 
magno cum clangore iecit et elapsus est exsecrationes edens, 
eo egresso Professor McGonagall magno cum fragore ianuam 
clausit et se ad pueros duos vertit. 

Potter, hic est Oliver Silvius ... Silvi — tibi Petitorem inveni.’ 

Silvius, dubitatione omissa, iam gaudium prae se ferebat. 

‘an serio dicis, Professor?’ 

‘ita vero,’ inquit Professor McGonagall voce firma, ‘ingenio 
valet puer, nunquam eius similem vidi, an prius in scoparum 
manubrio fuisti, Potter?’ 

Harrius abnuit nihil locutus, omnino nesciebat quid fieret, 
sed non videbatur expelli, et aliquid sensus in crura redibat. 

‘rem illam manu cepit quinquaginta pedes in praeceps 
lapsus,’ Professor McGonagall Silvio dixit, ‘sese ne rasit quidem. 
Carolus Vislius non id facere potuit.’ 

Silvius nunc vultum habebat eius cui vota omnia simul rata 
fuissent. 


‘an unquam ludum Quidditch vidisti, Potter?’ rogavit animo 
concitato. 

‘Silvius turmae Gryffindorensi praeest,’ explicuit Professor 
McGonagall. 

‘formam quoque idoneam Petitoris habet,’ inquit Silvius, 
Harrium nunc circumiens et oculis defixis intuens. ‘levis est et 
celer — debebimus curare ut bonum habeat scoparum 
manubrium, Professor — Nimbum MM aut Purgatorem VII, ut 
mihi videtur.’ 

‘loquar cum Professore Dumbledore si forte lex illa 
primanorum flecti possit, pro deum fidem! turma meliore nobis 
opus est quam proximo anno, in ultimo certamine a Slytherinis 
contriti sumus, multas hebdomadas oculos rectos in vultum 
Severi Snapis conicere non poteram ...’ 

Professor McGonagall oculis severis Harrium supra perspic- 
illa contemplata est. 

‘velim audire te strenue exerceri, aut potest fieri ut senten¬ 
tiam de poena de te sumenda mutem.’ 

tum subito subrisit. 

‘pater tuus animo elatus fuisset,’ inquit, ‘erat ipse lusor 
optimus ludi Quidditch.’ 

* 

‘tu iocaris 

tempus erat cenae. Harrius modo Ronaldo dixerat quid 
accidisset cum a campis cum Professore McGonagall disces¬ 
sisset. Ronaldus frustum crustuli camis-bovillae-et-renium ad os 
admoverat, sed id omnino oblitus erat. 

‘Petitor?' inquit, ‘sed primani nunquam - debes esse lusor 
natu minimus in certamine domestico plus minus 

- centum annis,’ inquit Harrius, os crustulo saginans, post 
miracula pomeridiani temporis praeter solitum esuriebat. ‘Silvius 
id mihi dixit.’ 

Ronaldus ita obstupefactus, ita commotus erat ut sederet 
modo, ore hianti Harrium aspiciens. 

‘exercitationem hebdomade proxima incipiam,’ inquit 
Harrius, ‘sed noli id cuiquam dicere. Silvius vult id celare.’ 

Fredericus et Georgius Vislii nunc in atrium ingressi Harrium 
aspexerunt et adierunt festinantes. 

tibi gratulamur,’ inquit Georgius voce summissa. ‘Silvius id 
nobis dixit, nos quoque pars turmae sumus - Pulsatores.’ 

‘tibi dico nos sine dubio hoc anno poculum illud, praemium 
ludi Quidditch, reportaturos esse,’ inquit Fredericus. ‘non 
vicimus ex quo Carolus discessit, sed turma huius anni erit 
optima, tu debes esse ingeniosus, Harri. Silvius paene saltabat 
cum id nobis dixit.’ 

‘nunc tamen nobis abeundum est. Lee Jordan putat se novum 
invenisse transitum occultum e schola ferentem.’ 

‘sponsionem faciam eum esse transitum post statuam 
Gregorii illius Oleaginei situm quem prima hebdomade nos ipsi 
invenimus, mox te revisemus.’ 

Fredericus et Georgius vix evanuerant cum aliquis apparuit 
multo ingratior: Malfoy, e lateribus a Crabbe et Goyle comi¬ 
tatus. 

‘an cenam ultimam sumis, Potter? quando hamaxostichum 
conscendes ad Muggles rediturus?’ 

‘nunc multo fortior es humum regressus, amiculis parvis 
comitantibus,’ inquit Harrius frigide, scilicet nec Crabbe nec 
Goyle quicquam parvi in se habebant, sed cum ad Mensam 
Altam multi adessent magistri, neuter eorum aliud facere poterat 
quam digitis crepare atque frontem contrahere. 

tecum quovis tempore solus contendere paratus sum,’ inquit 
Malfoy. hodie noctu, si vis. certamen singulare magorum, 
baculis modo — contactu nullo, quid est? nonne mentionem 
prius audivisti de certamine singulari magorum?’ 

scilicet mentionem audivit,’ inquit Ronaldus, se circuma¬ 
gens. ‘sum fautor eius, quis est tuus?’ 

Malfoy Crabbem et Goylem contemplavit, eos examinans. 
Crabbe,’ inquit, ‘quid dicitis de media nocte? vobis in 
tropaeario obviam ibimus, id semper reseratum est.’ 

cum Malfoy discessisset, Harrius at Ronaldus alter alterum 
spectaverunt. 

quid est magorum certamen?’ inquit Harrius, ‘et quid 
volebas, dicens te esse fautorem meum?’ 

‘est fautoris partem tuam suscipere si mortuus eris,’ inquit 
Ronaldus incuriose, crustulum frigidum tandem adortus, vultum 
Harrii conspicatus, festinans addidit, ‘sed homines solum in 


certaminibus veris moriuntur cum veris magis certantes, tu et 
Malfoy nil maius facere poterunt quam scintillas alter in alterum 
mittere, neuter vestrum satis artis magicae scit ut iniurias veras 
inferatis, sponsionem faciam eum exspectavisse te recusaturum 
esse, si scire vis.’ 

‘et quid si baculo vibrato nihil accidit?’ 

‘baculo abiecto nasum eius feri,’ Ronaldus inquit admonens, 
‘da veniam.’ 

suspexit uterque. erat Hermione Granger. 

‘nonne licet cuiquam hoc loco tranquille cenare?’ inquit 
Ronaldus. 

Hermione, eo neglecto, Harrium allocutus est. 

‘non poteram facere quin exaudirem quid tu et Malfoy 
diceretis —’ 

‘sponsionem faciam te potuisse,’ mussavit Ronaldus. 

‘- et nefas est vos nocte circum scholam vagari, cogitate modo 
puncta quae Gryffindorensibus amittetis si capti eritis, quod est 
inevitabile, nil nisi commoda vestra spectatis.’ 

‘re vera hoc nihil tua interest,’ inquit Harrius. 

‘valeas,’ inquit Ronaldus. 

* 

nihilominus, Harrius putabat eam vix optimam diei finem appel¬ 
landam esse, dum multo postea vigil iacebat audiens Decanum 
et Seamum obdormientes (Neville nondum ab ala valetudinaria 
redierat), toto vespere Ronaldus ei praecepta talia dederat: ‘si 
conabitur exsecrationibus te adoriri, melius erit id evitare, quod 
non memini quomodo obstruendae sint.’ veri simillimum erat 
fore ut a ianitore Filch aut Domina Norre caperentur, et Harrius 
sensit se nimium ausurum esse, si hodie praeceptum aliud 
scholae violaret, vultus autem arrogans Malfonis e tenebris 
eminebat — haec erat occasio Malfonis comminus vincendi, non 
erat omittenda. 

‘undecima hora et dimidia,’ Ronaldus tandem mussavit. 
‘eundum est nobis.’ 

induti amictibus cubitoriis, baculis sublatis, lente ibant trans 
conclave turritum, de scalis involutis, in locum communem 
Gryffindorensium. cineres pauci adhuc in foco ardebant, sellas 
reclinatorias omnes in umbras nigras et gibberas mutantes. 

paene ad foramen imagine celatum pervenerant cum vox locuta 
est a sella eis proxima: ‘non possum credere te hoc facturum 
esse, Harri.’ 

lucerna tremula accensa est. erat Hermione Granger, gerens 
roseum amictum cubitorium et frontem contractam. 

‘tu!’ inquit Ronaldus furibundus, ‘redi ad lectum!’ 

‘haud multum afuit quin de re fratri dicerem,’ inquit 
Hermione acriter. ‘Persius - Praefectus est, hoc prohibeat.’ 

Harrius non poterat credere quemquam posse tam curiosum 
esse. 

‘agedum,’ inquit Ronaldo. trudendo aperuit imaginem 
Feminae Obesae et per foramen ascendit. 

Hermione tam facile cedere nolebat. Ronaldum per foramen 
imagine celatum secuta est, eos sicut anser iratus sibilans. 

‘nonne Gryffindor vobis curae est? num solum vos ipsi vobis 
curae sunt? equidem nolo Slytherinos Poculum Domesticum 
reportare et puncta omnia amittetis quae mihi Professor 
McGonagall dedit quod de Carminibus Mutandis sciebam.’ 
‘abi.’ 

‘esto, sed vos admonui, mementote modo quid dixerim cras 
in hamaxosticho domum redeuntes, vos estis ita -’ 

sed quid essent, non cognoverunt. Hermione versa ad imag¬ 
inem Feminae Obesae in interiorem partem reditura se adversam 
picturae inani invenit. Femina Obesa peregrinationem 
nocturnam faciebat et Hermione e Turre Giyffindorensi exclusa 
est. 

‘nunc quid agam?’ rogavit voce stridula. 

‘id tua refert,’ inquit Ronaldus. ‘nobis eundum est. sero adve¬ 
niemus.’ 

ne ad finem quidem transitus pervenerant cum Hermione 
eos assecuta est. 

‘vos comitabor,’ inquit. 

‘nos non comitaberis.’ 

‘num putatis me hic exclusam mansuram esse dum Filch me 
capiat? si nostres omnes invenerit, verum confessa ei dicam me 
conatam esse vos prohibere, et vos poteritis verba mea confir¬ 
mare.’ 

‘aliquid habes impudentiae —’ inquit Ronaldus voce magna. 


‘tacete, vos ambo!’ inquit Harrius acriter, ‘aliquid audivi.’ 

erat sonus similis respirationi animalis. 

‘an est Domina Norris?’ spiravit Ronaldus, transversa per 
tenebras tuens. 

non erat Domina Norris. erat Neville. erat convolutus in pavi¬ 
mento, arte dormiens, sed subito motu experrectus est dum 
propius repunt. 

‘dis gratias ago quod me invenistis! hic multas iam horas 
exclusus sum. non poteram signum novum meminisse ut 
cubitum irem.’ 

‘summitte vocem, Neville. signum est “suis rostrum” sed 
nunc non erit tibi auxilio. Femina Obesa aliquo abiit.’ 

‘quid agit bracchium?’ inquit Harrius. 

‘bene valet,’ inquit Neville, id eis ostendens, ‘uno fere minuto 
Magistra Pomfrey id sanavit.’ 

‘bene habet - nunc, Neville, debemus alicubi adesse, mox 
te revisemus -’ 

‘nolite me relinquere!’ inquit Neville, cito surgens. ‘nolo hic 
solus manere, bis iam Baro Cruentus praeteriit.’ 

Ronaldus, cum horologium spectavisset, oculos furibundus 
in Hermionem Nevillemque coniecit. 

‘si culpa alterutrius vestrum capti erimus, nunquam requi¬ 
escam priusquam Exsecrationem illam Phantasmatum de qua 
nobis Quirrell dixit didicero et in vos direxero.’ 

Hermione os aperuit, fortasse ut Ronaldo accurate diceret 
quomodo Exsecratione Phantasmatum uteretur, sed Harrius 
sibilans eam tacere iussit et digito signum dedit ut omnes 
progrederentur. 

per transitus virgatos claustris luminis lunae altis fenestris 
admissi volitaverunt, in omni flexu viae Harrius exspectabat se 
in ianitorem Filch aut Dominam Norrem incursurum esse, sed 
fortuna secunda utebantur, celeriter scalas ad tabulatum tertium 
ferentes ascenderunt et in digitos erecti ad tropaearium iverunt. 

nondum aderant Malfoy et Crabbe. thecae crystallinae 
tropaeorum fulgebant tactae lumine lunae, pocula, scuta, 
paterae, statuae argento et auro inter tenebras micabant, caute 
secundum parietes se movebant, oculis in utrumque exitum 
conclavis defixis. Harrius baculum deprompsit ne Malfoy 



128 Harrius Potter 

insiliret et statim rem adoriretur, minuta lente praeteribant. 

‘sero venit, fortasse per ignaviam rem omisit,’ Ronaldus 
susurravit. 

tum sonus e proximo conclavi ortus effecit ut salirent. Harrius 
modo baculum sustulerat cum aliquem loquentem audiverunt 
- neque Malfoy erat. 

‘naribus est investigandum, deliciae meae, potest fieri ut in 
angulo lateant.’ 

Filch cum Domina Norre loquebatur, horrore perculsus, 
Harrius manibus insane iactandis ceteris imperavit ut se quam 
celerrime sequerentur; nil locuti ad ianuam aversam a voce iani- 
toris Filch properaverunt, vestes Nevillis vix circa angulum volav¬ 
erant cum ianitorem in tropaearium intrantem audiverunt. 

‘hic alicubi adsunt,’ eum mussantem audiverunt, ‘veri simile 
est eos se celare.’ 

‘hac via!’ Harrius sine verbis expressis ceteris imperavit et, 
perterriti, per porticum longam et tegumentis ferreis corporis 
plenam lentissime ire coeperunt, ianitorem appropinquantem 
audire poterant. Neville subito stridorem, signum terroris, edidit 
et currere coepit - pedem offendit, medium Ronaldum amplexus 
est amboque in ferreum tegumentum corporis recta inciderunt. 

tantus erat clangor et fragor ut incolae totius castelli somno 
excitari possent. 

‘FUGITE!’ Harrius exclamavit et quattuor illi per porticum 
cucurrerunt neque respexerunt si forte Filch se sequeretur - 
circa postem se iactaverunt et per transitum unum ruerunt, 
deinde per alterum, Harrio ducente et omnino ignaro ubi essent 
aut quo irent, suspensis aulaeis perruptis se in transitu celato 
invenerunt per quem cum se iecissent festinantes, exierunt 
prope auditorium ubi Incantamenta discebant, quod sciebant 
multa milia passuum a tropaeario abesse. 

‘puto nos ab eo effugisse,’ inquit Harrius anhelans dum muro 
frigido innititur et frontem detergit. Neville corpore inclinato et 
duplicato anhelabat et balbutiebat. 

‘ego - monui - vos,’ inquit Hermione, singultans et pectus 
amplectens doloribus subitis oppressum, ‘ego - monui - vos.’ 

‘redeundum est nobis ad Turrem Gryffindorensem,’ inquit 
Ronaldus, ‘quam celerrime.’ 

‘Malfoy te fefellit,’ Hermione Harrio dixit, ‘nonne id intel¬ 
legis? nunquam in animo habebat tibi obviam ire - Filch sciebat 
aliquem in tropaeario adfuturum esse - necesse est ut Malfoy 
eum praemonuerit.’ 

Harrius putabat veri simile esse eam non errare, sed nolebat 
id ei dicere. 

‘eamus.’ 

non admodum facile futurum erat, non plus duodecim passus 
ierant cum ianuae ansa increpuit et aliquid ex auditorio ante 
eos emissum est. 

Peeves erat, cum eos conspexisset, gavisus stridorem edidit, 
‘tace, Peeves - te obsecro - culpa erit tua si expulsi erimus.’ 
Peeves cachinnavit. 

‘an media nocte circumerratis, parvuli primani? vae vobis! 
improbi estis, male fecistis, mox capti eritis.’ 

‘non capiemur nisi nos prodideris, Peeves, te obsecramus.’ 
‘ianitori debeo rem dicere,’ inquit Peeves, voce pietatem praef¬ 
erens, oculis tamen maligne fulgentibus, ‘scilicet, vobis proderit.’ 

‘desine nos impedire,’ inquit Ronaldus voce feroci, conatus 
Peevem ferire, quod magnus erat error. 

‘DISCIPULI LECTA RELIQUERUNT!’ Peeves voce 
magna clamavit. ‘DISCIPULI LECTIS RELICTIS ADSUNT 
IN TRANSITU INCANTAMENTORUM!’ 

cum capitibus demissis sub Peevem subiissent, summa 
virium contentione cucurrerunt usque ad finem transitus ubi 
ianuae impacti sunt - quae erat obserata. 

‘hoc habemus!’ ingemuit Ronaldus dum impotentes ianuam 
impellunt, ‘actum est de nobis! hic est finis!’ 

sonum pedum audire poterant; Filch quam celerrime ad clam¬ 
ores Peevis currebat. 

‘oh, cedite loco,’ Hermione inquit hirriens, baculo Harrii 
rapto claustrum fodicavit et susurravit, ‘ Alohomora!’ 

claustrum crepitum fecit et ianua lapsu aperta est - acer¬ 
varim transgressi celeriter eam clauserunt et aures applicuerunt, 
audientes. 

‘qua via ibant, Peeves?’ Filch dicebat, ‘dic mihi festinans.’ 
‘necesse est dicas “sodes”.’ 

‘noli me vexare, Peeves, cedo quo ibant?’ 


i 

‘nihil non dicam nisi sodes dixeris,’ inquit Peeves voce sua 
molesta et unisona. 

‘esto - sodes. ’ 

‘NIHIL! ha haaa! tibi dixi me nihil non dicturum esse nisi 
sodes dixisses! ha ha! haaaaaa!’ et sonitum audiverunt Peevis 
cito avolantis et vocem furibundam ianitoris Filch eum exse- 
crantis. 

‘putat hanc ianuam obseratam esse,’ susurravit Harrius. ‘puto 
nos salvos fore - aufer te, Neville!’ nam Neville iam minutum 
manicam amictus cubitorii Harrii vellebat, ‘quid?’ 

Harrius conversus est - et oculis claris vidit quid esset, 
punctum temporis, non dubitabat quin in incubonem ingressus 
esset - hoc erat nimium, ad omnia accedens quae adhuc 
acciderant. 

non erant in conclavi, ut crediderat, erant in transitu, qui 
erat transitus ille prohibitus in tertio tabulato, et nunc sciebant 
cur prohibitus esset. 

rectis oculis in oculos canis monstruosi intuebantur, qui 
spatium totum inter tectum et solum implebat, tria capita 
habebat, tria paria oculorum volubilium et insanorum; tres 
nasos, motu subito et tremulo eis appropinquantes; tria ora 
spumantia, saliva funibus lubricis de dentibus flavidis pendente. 

stabat immotus, omnibus sex oculis in eos defixis, et Harrius 
sciebat unam modo causam esse cur nondum mortui essent; 
eam esse quod cani tam subito occurrissent, sed nunc ille se 
colligebat, neque dubitari poterat quid vellet fremitus ille reso¬ 
nans. 

Harrius ianuae ansam manibus quaerebat - si eligendus sit 
aut Filch aut mors, ianitorem eligat. 

retro ceciderunt - Harrius ianuam magno cum sonitu clausit, 
et cucurrerunt, immo paene volaverunt, per transitum rede¬ 
untes. Filch, ut videbatur, alio festinaverat ut eos quaereret quod 
nusquam eum viderunt, sed id vix curae eis erat - nil voluerunt 
nisi interponere spatium quam maximum inter se et monstrum 
illud, neque prius currere destiterunt quam ad imaginem 
Feminae Obesae in tabulato septimo pervenerunt. 

‘ubinam vos omnes fuistis?’ rogavit illa, amictus cubitorios 
aspiciens de umeris pendentes et vultus rubentes et sudantes. 

‘hoc omittamus - suis rostrum, suis rostrum,’ inquit Harrius 
anhelans, et imago prolapsa est. ordine nullo in locum 
communem ruerunt et tremebundi in sellas reclinatorias ceci¬ 
derunt. 

diu omnes tacebant. Neville quidem aspectum habebat 
hominis nunquam iterum locuturi. 

‘quo tandem animo rem talem in schola inclusam habent?’ 
rogavit Ronaldus ex intervallo, ‘si qui canis exercitatione eget, 
ille est.’ 

Hermione et spiritum et ferociam recuperaverat. 

‘num quis vestrum oculis utitur?’ inquit acriter, ‘nonne 
vidistis in qua re canis staret?’ 

‘an in solo?’ inquit Harrius, aliquid proferens, ‘pedes non 
aspiciebam, occupatior eram capitibus.’ 

‘haud ita, non in solo, stabat in ianua caduca, manifestum 
est eum aliquid custodire.’ 

surrexit, oculis iratis eos contemplata. 

‘spero vos vobis placere, potuimus omnes occidi - aut, quod 
etiam peius fuisset, expelli, nunc, nisi vobis molestum erit, 
cubitum ibo.’ 

Ronaldus eam abeuntem ore aperto intuitus est. 

‘non est nobis molestum,’ inquit, ‘nonne credideris nos eam 
nobiscum traxisse?’ 

Hermione tamen animum Harrii in lectum iterum ascendentis 
in rem aliam intenderat, canis aliquid custodiebat ... quid 
Hagrid dixerat? si quid celandum erat, non erat toto orbe 
terrarum locus tutior quam argentaria Gringotts - nisi forte 
schola Hogvartensis. 

Harrius videbatur cognovisse ubi esset fasciculus ille sordidus 
camerae DCCX1II ademptus. 

Malfoy oculis diffidebat cum postridie vidit Harrium et 
Ronaldum in schola adhuc adesse, vultu lassitudinem sed hilar¬ 
itatem solitam praeferentes, re vera, mane putabant congressum 
cum cane tribus capitibus fuisse rem egregiam neque ab altero 
abhorrebant, interea, Harrius Ronaldum de fasciculo certiorem 
fecit qui, ut videbatur, ab argentaria Gringotts ad scholam 
Hogvartensem motus erat, et diu secum agitabant quidnam prae¬ 
sidio tanto egeret. 

‘inest res aut pretiosissima aut maxime periculosa,’ inquit 
Ronaldus. 

‘aut res et pretiosissima et maxime periculosa,’ inquit Harrius. 

sed quod nil pro certo de re arcana habebant nisi quod circa 
duas uncias longa erat, non spem multam habebant coniciendi 
quid intus esset nisi indicia alia nacti erant. 

nec Nevillis nec Hermionis quidquam intererat quid sub cane 
et ianua caduca lateret. Neville nil curabat dummodo nunquam 
rursus cani appropinquaret. 

Hermione iam nolebat cum Harrio et Ronaldo colloqui, sed 
quod erat puella arrogans et plusscia, illi putabant id quoque 
sibi prodesse, nunc nil quaerebant nisi occasionem poenarum 
a Malfone expetendarum quae plus minus hebdomade oblata 
est cum adventu cursus publici, quod magnum eis gaudium 
attulit. 

cum striges, ut solebant, in Atrium Magnum influxissent, 
omnes fasciculum longum et tenuem animadverterunt sex 
magnis strigibus ululis portatum, non minus quam ceteri Harrius 
videre volebat quid esset in hoc tanto fasciculo et mirabatur 
cum striges devolaverunt et eum recta ante ipsum ita demiserunt 


ut laridum eius in solum deiceretur. vix illinc evolaverant cum 
strix alia in summum fasciculum epistulam demisit. 

primum Harrius epistulam scindendo aperuit, fortuna usus, 
quod scriptum est: 

salutem dat Professor M. McGonagall. 

NOLI APERIRE FASCICULUM AD MENSAM, 
inest novus iste Nimbus MM, sed nolim omnes 
scire te habere scoparum manubrium ne idem 
omnes habere velint. Oliver Silvius tibi obviam ibit 
septima hora post meridiem in campo lusorio 
ludi Quidditch ut exercitationem incipias. 

Harrius gaudium vix celare poterat epistula Ronaldo tradita 
quam ipse perlegeret. 

‘Nimbum MM habes!’ ingemuit Ronaldus invidens, ‘tale 
scoparum manubrium ne unquam tetigi quidem.’ 

ab Atrio celeriter abierunt ut scoparum manubrium ante 
classem primam retegerent, sed non prius dimidium Vestibuli 
transierant quam viam sursum ferentem a Crabbe et Goyle 
obstructam invenerunt, fasciculum ab Harrio raptum Malfoy 
tractavit. 

‘est manubrium scoparum,’ inquit, Harrio id reiciens, 
invidiam malignitate immixtam vultu praeferens, ‘nunc actum 
erit de te, Potter. primanis non permittuntur.’ 

Ronaldus non poterat se cohibere. 

‘non est vulgare scoparum manubrium,’ inquit, ‘est Nimbus 
MM. quid dixisti te domi habere, Malfoy? an erat Cometes 
CCLX?’ Ronaldus Harrio vultu distorto subrisit. ‘Cometae 
aspectum habent splendentem, sed multo inferiores sunt 
Nimbo.’ 

‘quidnam de hac re scias, Visli? ne dimidium quidem 
manubrii emere possis,’ respondit Malfoy acriter, ‘puto tibi et 
fratribus nummulos reservandos esse virgis singulis.’ 

priusquam Ronaldus responderet, Professor Flitvicus ad 
cubitum Malfonis apparuit. 

‘num vos pueri rixamini?’ inquit voce stridula. 

‘Pottero missum est scoparum manubrium. Professor,’ inquit 
Malfoy celeriter. 

‘ita vero, sic est,’ inquit Professor Flitvicus, Harrio renidens. 
‘Professor McGonagall me certiorem de causa insolita fecit, 
Potter. et cuius generis est manubrium illud scoparum?’ 

‘Nimbus MM, domine,’ inquit Harrius, conatus non ridere 
videns vultum Malfonis plenum horroris, ‘et gratiae Malfoni 
agendae sunt quod habeo,’ addidit. 

Harrius et Ronaldus sursum ascenderunt, clam ridentes mani¬ 
festam iram et confusionem Malfonis. 

‘at verum est,’ Harrius cachinnavit ubi ad summas scalas 
marmoreas pervenerunt, ‘nisi Omnimemorem Nevillis furatus 
esset, non essem pars turmae ... ’ 

‘num credis id esse praemium quod regulas violaveris?’ audita 
est vox a tergo propinqua et irata. Hermione scalas ingressu 
gravi ascendebat oculis accusatoriis fasciculum contemplans 
quem Harrius manu tenebat. 

‘putavi te nobiscum colloqui nolle,’ inquit Harrius. 

‘ita vero, noli nunc consilium mutare,’ inquit Ronaldus. 
‘tantum nobis prodest.’ 

Hermione ab eis contendit naso in aera sublato, 
illo die res erat multi laboris Harrio animum in studia inten¬ 
dere, qui semper ad dormitorium vagabatur, ubi sub lecto 
manubrium scoparum novum iacebat, aut errabat ad campum 
ludi Quidditch ubi illa nocte incepturus erat ludum discere, 
vespere cenam lurcinabundus consumpsit neque animadvertit 
quid esset et tum sursum cum Ronaldo ruit ut aliquando 
Nimbum MM retegeret. 

‘euoe,’ Ronaldus suspirium duxit, scoparum manubrio in 
stragulum Harrii voluto.. 

etiam Harrio, qui nihil de generibus variis scoparum manubri¬ 
orum sciebat, mirabile videbatur, nitidum et splendens, capulo 
e ligno moganico facto, caudam longam habebat virgarum 
mundarum et rectarum et prope summum litteris aureis 
inscriptum est Nimbus MM. 

septima hora appropinquante, Harrius a castello abiit et ad 
campum ludi Quidditch profectus est. nunquam prius in stadio 
fuerat, fori cum centenis sedilibus circa campum lusorium erecti 


erant ut spectatores satis alti essent ut viderent quid ageretur, 
in utraque fine campi erant tres asseres ex auro facti et circulis 
superati. Harrio videbantur similes esse fusticulis plasticis per 
quos liberi Mugglium flando bullas faciebant, praeter quod quin¬ 
quaginta pedes alti erant. 

cupidior rursus volandi quam ut Silvium exspectaret, 
manubrium scoparum conscendit et se humo impetu pedis 
extrusit, quam iucundus erat sensus ille - intra postes et extra 
volitabat et tum huc illuc supra campum accelerabat. Nimbus 
MM cursum mutavit quocunque ire volebat tactu levissimo, 
‘heus, Potter, descende!’ 

advenerat Oliver Silvius, cistam magnam et ligneam sub brac- 
chio ferebat. Harrius iuxta eum ad terram descendit. 

‘optime factum,’ inquit Silvius, oculis micantibus, ‘intellego 
quid McGonagall dicere voluerit... re vera ingeniosus es. regulas 
tantum te hoc vespere docebo, posthac ter in hebdomade cum 
cetera turma exerceberis.’ 

cistam aperuit, intus erant pilae quattuor variae magnitudinis, 
‘agedum,’ inquit Silvius, ‘ludum Qudditch non difficile est 
intellegere, difficilius autem est ludere, pars utraque septem 
habet lusores, tres appellantur Secutores.’ 

‘tres Secutores,’ iteravit Harrius, dum Silvius pilam splen¬ 
didam et rubram plus minus instar follis lusorii deprompsit. 

haec pila appellatur Quaffle,’ inquit Silvius. Secutores Quaffle 
alii ad alios iactant et conantur eam per unum circulorum 
propellere ut ad calcem perveniant, quisquis Quaffle per unum 
circulorum propellit decem puncta accipit, an satis liquet?’ 

‘Secutores Quaffle iactant et per circulos mittunt ut puncta 
accipiant,’ recitavit Harrius. ‘nonne est nescio quo modo similis 
folliculi canistrique ludi in quo manubriis scoparum et sex 
circulis lusores utuntur?’ 

‘quid est folliculi canistrique ludus?’ inquit Silvius curiose, 
‘nullius est momenti,’ inquit Harrius celeriter. 

‘lusorem autem alium habet utraque pars qui appellatur 
Ianitor — ego sum Ianitor Gryffindorensis. circulos nostros 
circumvolare debeo et turmam alteram prohibere quominus ad 
calcem perveniat.’ 

‘tres Secutores, unus Ianitor,’ inquit Harrius, cui certum erat 

omnia meminisse, ‘et ludunt pila Quaffle appellata, sit ita, rem 
intellego, ad quem usum tandem sunt illae?’ digito pilas tres in 
cista relictas ostendit. 

‘nunc te docebo,’ inquit Silvius, ‘hoc cape.’ 
fusticulum Harrio tradidit aliquo modo similem clavae qua 
homines in ludo circumcursio utuntur. 

‘te docebo quid faciant Bludgeri,’ inquit Silvius, ‘hi duo sunt 
Bludgeri.’ 

Harrio duas eiusdem formae pilas ostendit nigerrimas et paulo 
minores quam Quaffle rubrum. Harrius animadvertit eas videri • 
contendere ut loris effugerent quae eas in cista retinerent. 

‘cede loco,’ Silvius Harrium admonuit, inclinatus unum 
Bludgerorum liberavit. 

statim, pila nigra alte in aera surrexit et tum recta in faciem 
Harrii ruit. Harrius fusticulo iactando eam prohibuit quominus 
nasum frangeret et cursu anfracto procul in aera emisit - capita 
circumvolavit et tum irruit in Silvium, qui se supra eam iecit et 
in terra retinere poterat. 

‘an vides?’ anhelavit Silvius, Bludgerum luctantem in cistam 
redire cogens et eum loris alligans ut omnia tuta essent. ‘Bludgeri 
velut missilia circumvolant conantes lusores de scoparum 
manubriis decutere, ea est causa cur utraque pars duos Per¬ 
cussores habeat, nostri sunt gemini Vislii - oportet eos turmam 
suam a Bludgeris protegere et conari Bludgeros percutere et in 
turmam alteram devertere, an putas te haec omnia intellexisse?’ 

‘tres Secutores conantur Quaffle per circulum propellere; 

Ianitor postes servat; Percussores Bludgeros a turma sua arcent,’ 
recitavit Harrius. : 

‘optime factum,’ inquit Silvius. 

‘hem - an unquam Bludgeri aliquem occiderunt?’ rogavit 
Harrius, sperans vocem incuriosum sonare. 

‘nunquam in schola Hogvartensi. apud nos maxillae duorum 
fractae sunt sed nil peius factum est. ultimus autem lusor est ! 
Petitor, quae sunt partes tuae, neque te oportet de Quaffle aut j 
Bludgeris curare -’ j 

‘- nisi caput illiserunt.’ 

‘noli te sollicitare, Vislii plus quam pares sunt Bludgeris - 
sunt enim ipsi similes duobus Bludgeris gentis humanae.’ 


Silvius, manu in cistam porrecta, pilam quartam et ultimam 
deprompsit, prae Quaffle et Bludgeris erat parvula, plus minus 
instar magni nucis iuglandi. auro splendebat et parvas pinnas 
volitantes habebat ex argento factas. 

‘hoc,’ inquit Silvius, ‘est Aureum Raptum, et e pilis omnibus 
est maximi momenti, vix capiendum est quod tam celere est et 
difficile visu, est Petitoris id capere, te oportet huc illuc inter 
Secutores et Percussores et Bludgeros et Quaffle sinuare ut id 
capias praeveniens Petitorem alterius partis, quod Petitor qui 
Raptum cepit pro turma sua centum quinquaginta puncta 
insuper accipit, itaque paene semper victoriam reportant, ea est 
causa cur Petitores tot iniurias iniquas patiantur, ludus 
Quidditch non prius finem habet quam Raptum captum est, 
itaque potest in longum produci - puto longissimum fuisse 
ludum trium mensium, quo semper necesse erat alios in locum 
aliorum suffectos esse ut lusores aliquando dormirent. 

‘satis dixi - an tu vis aliquid rogare?’ 

Harrius abnuit, quid faciendum esset intellexit; id facere 
futurum erat difficilius. 

‘nondum nos exercebimus Rapto utentes,’ inquit Silvius, id 
iterum magna cum cura in cista includens, ‘nimiae sunt tene¬ 
brae. potest fieri ut id perdamus, paucis harum pilarum te 
exerceamus.’ 

saccum pilarum ordinariarum ludi Caledonici de sinu 
deprompsit, et paucis post minutis, Silvius et Harrius alte vola¬ 
bant, Silvio pilas illas in partes omnes quam ferocissime iactante 
quas Harrius caperet. 

ne unam quidem Harrius omisit quod gaudium magnum 
Silvio attulit, post horam dimidiam, nox re vera ceciderat neque 
diutius rem gerere poterant. 

‘poculum illud, praemium ludi Quidditch, hoc anno nomine 
nostro inscriptum erit,’ inquit Silvius laetus dum adversa via 
ingressu gravi ad castellum redeunt, ‘nec mirum erit si lusor 
melior eveneris quam Cardus Vislius, et ille potuit in turma 
Anglica ludere nisi abiisset dracones secutus.’ 

* 

Harrius iam occupatus erat non solum pensis scholasticis sed 
etiam ter in hebdomade exercitationibus vespertinis ludi 

Quidditch; fortasse haec erat causa cur rem vix credere posset 
ubi intellexit se iam duos menses in schola Hogvartensi fuisse, 
sensit se esse acceptum in castello, quasi in domo sua, ut 
nunquam fuerat in Gestatione Ligustrorum, studia quoque 
semper iucundiora fiebant postquam elementa didicerunt. 

mane Vespere Sancto experrecti odorem suavissimum 
peponis furnacei per transitus diffusum senserunt, quod etiam 
melius erat, hora Incantamentorum Professor Flitvicus nunti¬ 
avit se putare eos iam satis didicisse ut res volare iubere 
inciperent, quod omnes fortiter desideraverant temptare ex quo 
viderunt eum iubentem bufonem Nevillis auditorium celeriter 
circumvolare. Professor Flitvicus classem in paria divisit ut rem 
experirentur, socius Harrii erat Seamus Finnigan (quod ei leva¬ 
mento erat, quod Neville oculos eius ad se convertere conatus 
erat). Ronaldus tamen cum Hermione Granger laboraturus erat, 
difficile erat dictu utrum Ronaldus an Hermione propter hoc 
iratior esset, illa nil alterutri eorum dixerat ex eo die quo advenit 
scoparum manubrium Harrii. 

‘nolite autem oblivisci motum illum pulchrum carpi quem 
iamdudum temptamus!’ inquit Professor Flitvicus voce stridula, 
positus, ut semper, in summo acervo librorum, ‘bacula vibrate 
modo lente, modo cito, mementote, modo lente, modo cito 
vibrate, est quoque magni momenti recte dicere verba magica 
- ne unquam obliti sitis Magi Baruffionis qui dixit “s” pro “F 
et se invenit in solo et bovem bubulum in pectore iacentem.’ 

difficillimum erat. Harrius et Seamus modo lente, modo cito 
bacula vibrabant, sed penna quam iussi erant ad caelum mittere 
nihilominus in scrinio summo iacebat. tam impatiens factus est 
Seamus ut eam baculo fodicatam incenderit — ab Harrio ignis 
petaso exstinguendus erat. 

Ronaldus, qui ad mensam proximam sedebat, vix fortuna 
meliore utebatur. 

‘Wingardium Leviosa!’ clamavit, bracchia longa iactans more 
molae venti. 

‘vitiose id dicis,’ Harrius Hermionem vituperantem audivit, 
‘est Win-gar-dium Levi-o-sa, fac “gar” illud pulchrum et 
longum.’ 

‘si tam sapiens es, tu fac illud,’ inquit Ronaldus hirriens. 


Hermione, manicis vestis plicatis, baculum lente vibravit et 
inquit, ‘Wingardium Leviosa!’ 

pinna a scrinio surrexit et circa quattuor pedes supra capita 
pependit. 

‘oh, optime factum!’ clamavit Professor Flitvicus, manibus 
plaudens, ‘huc aspicite omnes. Dominula Granger rem bene 
gessit!’ 

cum ad finem classis advenissent, Ronaldus iratissimus erat, 
‘non mirum est si nemo eam amat,’ inquit Harrio dum viam 
faciunt in transitum frequentem, ‘est incubo, mihi crede.’ 

aliquis in Harrium offendit celeriter praeteriens, erat Hermione. 
Harrius, vultu eius aspecto, mirabatur quod lacrimabat. 

‘puto eam te audivisse.’ 

‘quid igitur?’ inquit Ronaldus, sed paulum sibi diffidere vide¬ 
batur. ‘sine dubio animadvertit se nullos amicos habere.’ 

in proxima classe non aderat Hermione neque visa est toto 
illo pomeridiano tempore, descendentes ad Atrium Magnum ut 
dapes Vesperis Sancti celebrarent, Harrius et Ronaldus Parvati 
Patilem exaudiverunt dicentem amicae Lavandulae Hermionem 
in lavatoriis puellarum flere neque quemquam velle videre, quo 
audito Ronaldus videbatur etiam magis sibi diffidere, sed post 
punctum in Atrium Magnum ingressi, ornamentis Vesperis 
Sancti visis, Hermionem obliti sunt. 

mille vespertiliones vivi a muris et tectis volitaverunt, mille 
autem supra mensas velut nubes humiles et nigrae ita lapsi sunt 
ut candelae in peponibus positae trepidarent, cena subito in 
pateris aureis apparuit, sicut in dapibus primis termini. 

Harrius tuber solani pelliculatum sibi sumebat cum Professor 
Quirrell in Atrium ruit, mitra obliqug et vultu perterrito, omnes 
eum intuebantur ad sellam Professoris Dumbledore progredi¬ 
entem, contra mensam collabentem, haec verba cum singultu 
loquentem, ‘trollum - in carceribus - putabam te debere id scire.’ 
tum lente in solum cecidit exanimatus, 
tumultus erat, neque prius sedatus est quam aliquot pyro- 
mata purpurea magno cum sono ab extrema parte baculi 
Professoris Dumbledore emissa sunt. 

‘Praefecti,’ insonuit, ‘domesticos vestros statim ad dormitoria 
reducite!’ 

sane non deerat Persius. 

‘me sequimini! ne deerraveritis, primani! trollum non est 
timendum si iussa mea sequimini! inhaerete, quaeso, vestigiis 
meis, via cedite, veniunt primani! date veniam, ego sum 
Praefectus!’ 

‘quomodo poterat intrare trollum?’ rogavit Harrius dum scalas 
ascendunt. 

‘noli me rogare, dicuntur stultissima esse,’ inquit Ronaldus. 
‘fortasse Peeves id admisit, iocandi Vespere Sancto causa. 

alios alio festinantes praeteribant, dum cubitis usi sibi viam 
per turbam confusam Hufflepufforum faciunt, Harrius brac- 
chium Ronaldi subito arripuit. 

‘modo mihi succurrit - Hermione.’ 

‘quid de ea dicere vis?’ 

‘nescit de trollo.’ 

Ronaldus labrum momordit. 

‘oh, sit ita,’ inquit acriter, ‘sed melius erit si Persius nos non 
videbit.’ 

capitibus inclinatis, se Hufflepuffis altera via euntibus 
adiunxerunt, per desertum transitum lateralem delapsi sunt, ad 
lavatoria puellarum festinaverunt, angulum modo circumierant 
cum sonum pedum rapidorum post se audiverunt. 

‘Persius!’ sibilavit Ronaldus, Harrium post grypum magnum 
et lapideum trahens. 

quem circum capita proferentes, tamen, non Persium 
viderunt sed Snapem. transitum transgressus e conspectu 
evanuit. 

‘quid facit ille?’ susurravit Harrius. ‘cur non in carceres cum 
doctoribus ceteris descendit?’ 

‘nescio.’ 

silentio quam maximo, per transitum proximum lente iverunt 
vestigia deficientia Snapis secuti. 

‘tabulatum tertium petit,’ inquit Harrius, sed Ronaldus 
manum sustulit. 

‘an aliquid olfacis?’ 

Harrius aera captavit et ad nares odor taeterrimus pervenit, 
mixtura pedulium veterum et lavatorii publici eius generis quod 
nemo purgare videtur. 

et tum id audiverunt - grunditum summissum et incessum 
incertum pedum ingentium. Ronaldus digito demonstravit: in 
fine transitus a laeva parte, immane aliquid ad eos appropin¬ 
quabat. in umbras refugerunt et illud in spatium luna illumi¬ 
natum emergens spectaverunt. 

horribile visu erat, duodecim pedes altum, pellem habebat 
colore hebeti ac cano simili granitis, corpus magnum et glebis 
plenum instar saxi, caput parvum et calvum insuper positum 
sicut nucem palmae indicae. crura erant brevia et tam crassa quam 
trunci arborum cum pedibus planis et corneis, odorem exhalabat 
incredibilem, ingentem clavam e ligno factam tenebat, quae 
secundum solum trahebatur quod bracchia tam longa erant. 

trollum iuxta ianuam constitit et caput inseruit interiora 
inspiciens, aures longas incerte movit, animo minimo rem cogi¬ 
tans, tum lente conclave intravit incessu parum erecto firmoque. 
‘clavis est in foramine,’ mussavit Harrius. ‘quid si id includamus?’ 
‘bene suades,’ inquit Ronaldus animo anxio, 
ad ianuam lente se moverunt, oribus siccis, orantes ne trollum 
emergere pararet. Harrius impetu uno prosiluit, elavem arripuit, 
ianuam magno cum fragore clausam obseravit. 

‘ita vero!’ 

victoria elati adverso transitu recurrebant, sed cum ad 
angulum pervenissent aliquid audiverunt quod eos exanimavit 
- clamorem acutum et perterritum - qui e conclavi veniebat 
quod modo obseraverant. 

‘eheu,’ inquit Ronaldus, tam pallidus quam Baro Cruentus, 
‘venit a lavatoriis puellaribus!’ inquit Harrius anhelans. 
‘Hermione!’ una voce inquiunt. 

nil minus facere volebant, sed quae optio eis data est? circum¬ 
acti ad ianuam cursu celerrimo redierunt et elavem verterunt, 
adeo paventes ut rem aegre efficerent - Harrius viribus 
adhibendis ianuam aperuit — intus ruerunt. 

Hermione Granger corpore demisso se ad murum oppositum 
applicabat, collapsura, ut videbatur, trollum in eam progred¬ 
iebatur, obiter pelves de muris deiciens. 

‘fac id perturbes!’ Harrius desperatus Ronaldo inquit, et epito- 
nium arreptum quam vehementissime in murum iecit. 

pedes paucos ab Hermione trollum constitit, incessu gravi et 

incerto circumerravit, stolide connivens, quaerens unde venisset 
sonus ille, ocelli maligni Harrium conspexerunt, haesitavit, 
deinde impetum in eum potius fecit, clavam obiter tollens. 

‘heus, caudex!’ clamarit Harrius ab altera parte conclavis, et 
in illud fistulam metallicam iecit. trollum ne visum est quidem 
animadvertere umerum fistula pulsatum esse, sed clamore 
audito iterum constitit, rostrum deforme potius ad Ronaldum 
vertens, quod occasionem eius circumcursandi Harrio dedit. 

‘agedum, festina, festinal’ Harrius Hermioni clamavit, conatus 
eam ad ianuam trahere, sed illa non moveri poterat, toto corpore 
muro inhaerens et inhians prae terrore. 

clamores et voces resonae trollum ad insaniam adigere vide¬ 
bantur. iterum infremuit et in Ronaldum ire coepit, qui prox¬ 
imus erat neque viam effugiendi habebat. 

deinde Harrius aliquid fecit et fortissimum et stultissimum: 
impetu magno prosiluit et bracchia collo trolli a tergo innexuit, 
trollum Harrium ibi pendentem sentire non poterat, sed vel 
trollum animadvertet si in nasum lignum longum inserueris, et 
Harrius adhuc baculum manu tenebat ubi prosiluit - in narem 
unam trolli recta propulsum erat. 

ululans dolore, trollum se contorquebat et clavam vibrabat, 
Harrio omnibus nervis contendente ut inhaereret; iam iam 
nollum eum erepturum aut ictu terribili clavae pulsaturum erat. 

Hermione perterrita in solum lapsa erat; Ronaldus baculum 
suum deprompsit - nescius quid facturus esset se audivit incan¬ 
tamentum clamantem quod primum in mentem venit: 
‘Wingardium Leviosa!’ 

clava repente e manu trolli volavit, alte suirexit, alte in aera, 
lente conversa est - et demissa est, fragore cum nauseoso, in 
caput domini, trollum huc illuc in vestigio agitatum, tanto sonitu 
cecidit pronum ut conclave totum tremefaceret. 

Harrius surrexit. tremebat et anhelabat. Ronaldus ibi stabat 
baculo adhuc sublato, contemplans quid fecisset. 

Hermione prima locuta est. 

‘an - mortuum est?’ 

‘non puto,’ inquit Harrius. ‘puto id modo exanimatum esse.’ 
inclinatus baculum e naso trolli extraxit, obductum est, ut 
videbatur, glutino cano et gleboso. 


‘pro pudor - muci trollosi.’ 
baculum in bracis trolli detersit. 

strepitus valvarum subitus et sonus magnus pedum oculos 
trium illorum sursum direxit, nesciverant quantum tumultum 
fecissent, sed scilicet, non poterat fieri quin aliquis in inferiore 
parte versatus fragores et fremitus trolli audiret, post punctum. 
Professor McGonagall in conclave irruperat, Snape prope 
sequente, et Quirrelle agmen cogente. Quirrell, cum trollum 
tantum aspexisset, vagitum parvum edidit et cito in lavatorio 
consedit, pectus amplexus. 

Snape trollo incubuit. Professor McGonagall Ronaldum et 
Harrium aspiciebat. Harrius nunquam eam tam iratam viderat, 
labra palluerant, spes quinquaginta punctorum Gryffindor- 
ensibus reportandorum celeriter animo Harrii abiit. 

‘quidnam, quaeso, putabatis?’ inquit Professor McGonagall, 
voce frigida et furibunda. Harrius Ronaldum contemplavit, qui 
adhuc stabat baculo sublato, ‘fortuna secunda usi non interfecti 
estis, cur non estis in dormitorio?’ 

Snape aciem oculorum cito et acute in Harrium direxit. 
Harrius solum contemplavit, si modo Ronaldus baculum 
demittat! 

tum vox parva ex umbris orta est. 

‘ignosce, Professor McGonagall - me quaerebant.’ 
‘Dominula Granger!’ 

Hermione suriexerat tandem. 

‘trollum quaerebam quod ego - ego putabam me solam id 
regere posse - scilicet, quod legendo omnia de eis didici.’ 

Ronaldus baculum demisit, num Hermione Granger 
mendacium merum doctori dixerat? 

‘nisi me invenissent, nunc mortua essem. Harrius baculum 
in nasum eius inseruit et Ronaldus id clava propria exanimavit, 
neque otium eis erat ad quemquam arcessendum, manum 
extremam mihi impositurum erat cum advenerunt illi.’ 

Harrius et Ronaldus vultum induere conati sunt quasi haec 
non esset fabula eis incognita. 

‘hem - quae cum ita sint ...’ inquit Professor McGonagall, 
tres illos intuens. ‘Dominula Granger, stultissima rerum, 
quomodo animo concepisti sola trollum montanum adoriri?’ 

Hermione caput demisit. Harrius non loqui poterat, nemo enim 
minus prona erat ad peccandum quam Hermione, et ecce simu¬ 
labat se aliquid illicitum fecisse, eo consilio ut eos culpa liber¬ 
aret. non aliter erat ac si Snape bellariola distribuere coepisset. 

‘Dominula Granger, quinque puncta Gryffindorensibus 
propter hoc adimentur,’ inquit Professor McGonagall. ‘spem 
meam maxime fefellisti, si viva salvaque es, melius erit si ad 
Turrem Gryffindorensem abibis, discipuli dapes in domibus suis 
conficiunt.’ 

Hermione discessit. 

Professor McGonagall ad Harrium et Ronaldum versa est. 
‘etiamnunc affirmo vos fortuna secunda usos esse, sed non 
multi primani trollum montanum adukae aetatis adoriri 
potuerunt, vos ambo quinque puncta Gryffindorensibus repor¬ 
tavistis. Professor Dumbledore de re certior fiet, licet abeatis.’ 

e conclavi festinaverunt neque quidquam dixerunt priusquam 
scalas duas ascenderunt, magno erat levamento odore trolli 
carere, ut alia omittantur. 

‘plus decem puncta accipere debuimus,’ questus est 
Ronaldus. 

‘quinque debuisti dicere; quinque enim Hermioni abstulit.’ 
‘benigne fecit illa nos sic a malis liberans,’ confessus est 
Ronaldus. ‘scilicet nos eam servavimus.’ 

‘fortasse non servanda fuisset nisi cum ea rem istam inclu¬ 
sissemus,’ Harrius eum admonuit. 

ad imaginem Feminae Obesae pervenerant. 

‘suis rostrum,’ dixerunt et intraverunt, 
locus communis erat frequens et plenus clamoris, omnes 
cibum sursum missum edebant. Hermione, tamen, sola prope 
ianuam stabat, eos exspectans, silentium fuit dubitationis 
plenum, tum, oculos alii ab alis avertentes, omnes ‘gratias ago’ 
dixerunt, et ad pateras petendas abierunt festinantes. 

sed ex eo tempore, Hermione Granger familiaris eorum facta 
est. necesse est eos qui quaedam participaverunt denique inter 
se amare, inter quae est exanimare trollum montanum altitu¬ 
dine duodecim pedum. 


— CAPUT UNDECIMUM — 


Ludus Quidditch 


incipiente mense Novembre, caelum frigidissimum factum est. 
montes scholae circumiacentes gelu canescebant et lacus erat 
similis ferro glaciato, cottidie mane solum pruina obductum est. 
a fenestris altioribus Hagrid poterat videri, in campo Ludi 
Quidditch scoparum manubria egelidans, involutus lacerna 
longa talparum pellium, manuum tegumentis e cuniculi vellere 
factis, caligisque ingentibus fibrinarum pellium. 

tempus ludi Quidditch inceperat, die Saturni, Harrius hebdo¬ 
madas multas exercitatus in primo certamine lusurus erat: 
Gryffindorenses contra Slytherinos. Gryffindorenses si vincant, 
progrediantur in locum secundum Principatus Domestici. 

vix quisquam Harrium ludentem viderat quod Silvius 
constituerat Harrium, quippe qui telum erat secretum, secretum, 
ut ita dicam, tenendum esse, sed nescio quo modo sensim 
percrebuerat fama eum agere partem Petitoris, neque Harrius 
sciebat utrum peius esset alios dicere eum lusorem praes- 
tantissimum fore an alios dicere se subter eum cursuros esse, 
culcitam tenentes. 

peropportune accidit quod Harrius nunc Hermione famil¬ 
iariter utebatur, nesciebat quomodo pensa omnia sine ea confi¬ 
cere potuisset, quod Silvius usque ad ultimum minutum eos ad 
exercitationes cogebat ludi Quidditch. illa quoque ei librum 
Ludus Quidditch per Saecula commodoverat, quem, ut accidit, 
iucundissimum erat legere. 

Harrius cognovit septingentos esse modos in ludo Quidditch 
legum violandarum quorum omnes inciderant in certamine de 
Principatu Mundi anno MCCCCLXX1I1 edito; Petitores 
plerumque esse lusores minimos et celerrimos et iniurias 

gravissimas ludi Quidditch videri eis inferri; quamquam homines 
perraro mortui essent in Ludo Quidditch, tamen arbitros 
nonnunquam evanuisse et multos post menses in desertis 
Saharae apparuisse. 

Hermione minus firmo animo a regulis violandis abhorrebat 
ex quo Harrius et Ronaldus eam a trollo montano servaverant, 
et idcirco multo amabilior erat, pridie primum certamen Ludi 
Quidditch quo Harrius lusurus erat tres illi foris erant in aula 
gelida intermissione classium data, et illa praestigiis usa ipsis 
ignem splendentem et caeruleum produxerat qui in vase bacarum 
conditarum circumferri poterat, cui aversi stabant, se foventes, 
cum Snape aream transgressus est. Harrius statim animadvertit 
Snapem claudicare. Harrius, Ronaldus Hermioneque propiores 
inter se admoti sunt ut ignem a conspectu celarent; non enim 
dubitabant eum non sibi permissum iri. infeliciter accidit ut 
vultus eorum nocentes nescio quo modo Snapem attentum 
lacerent, claudicans appropinquavit, ignem non viderat, sed 
nihilominus videbatur causam quarere eos culpandi. 

‘quid ibi habes, Potter?’ 

erat Ludus Quidditch per Saecula. Harrius librum ei ostendit, 
‘libri bibliothecae non sunt a schola removendi,’ inquit Snape. 
‘cedo mihi. Gryffindor quinque puncta amittit.’ 

‘regulam illam modo finxit,’ mussavit Harrius iratus dum 
Snape abiit claudicans, ‘quidnam crus patitur?’ 

‘nescio, sed spero id maxime dolere,’ inquit Ronaldus acerbe. 

* 

locus communis Gryffindorensis illo vespere strepitu resonabat. 
Harrius et Ronaldus et Hermione iuxta fenestram coniuncti sede¬ 
bant. Hermione opem ferens Harrio et Ronaldo scrutabatur 
pensa eorum de Incantationibus scripta, nunquam eis permisit 
se imitari (‘quomodo enim discetis?’), sed illa roganda ut pensa 
sua perlegeret, responsa recta nihilominus adepti sunt. 

Harrius erat animo inquieto, volebat recuperare Ludus 
Quidditch per Saecula ut minus anxius esset de certamine cras¬ 
tino. cur Snapem timeret? surgens, Ronaldo et Hermioni dixit 
se Snapem rogaturum esse ut librum sibi redderet. 

‘malim te hoc facere quam me,’ simul dixerunt, sed Harrius 
credidit Snapem non recusaturum esse si alii magistri audirent. 


ad conclave magistrorum descendit et ianuam pulsavit, 
nullum erat responsum, iterum pulsavit, nihil. 

quid si Snape librum intus reliquerat? res erat temptanda, 
ianuam ita propulit ut parva pateret rima, et interiorem partem 
conclavis inspiciebat — et spectaculum horribile oculis obiectum 
est. 

inerant Snape et Filch, soli. Snape vestes supra genua tenebat, 
crus alterum erat sanguinolentum et lacerum. Filch ligamenta 
Snapi tradebat. 

‘rem scelestam,’ dicebat Snape. ‘quomodo potest fieri ut 
omnia tria capita simul observes?’ 

Harrius conatus est ianuam tacite claudere, sed - 
‘POTTER!’ 

vultus Snapis furore contortus est, vestibus celeriter demissis 
ut crus celaret. Harrius gluttum fecit. 

‘pergratum mihi feceris si librum mihi reddideris.’ 

‘EXI FORAS! FORAS!’ 

Harrius discessit, antequam Snape plura puncta Gryffindori 
adimeret, currens in tabulatum superius rediit. 

‘librumne nactus es?’ Hamum regressum rogavit Ronaldus. 
‘quid est?’ 

susurrans summissa voce, Harrius eis dixit quid vidisset. 

‘an scitis quid hoc significet?’ ultima verba dixit anhelans, 
‘iste canem illum tribus capitibus Vespere Sancto praeterire 
conatus est! illuc enim ibat cum eum vidimus - petit quod- 
cumque custodit! et manubrium scoparum pignerans spon¬ 
sionem facere velim eum trollum illud admisisse, ut animos 
omnium averteret!’ 

oculi Hermionis late patebant. 

‘non crediderim eum rem talem ausurum esse,’ inquit, ‘scil¬ 
icet non admodum bonus est, sed non is est qui conetur furari 
aliquid a Dumbledore servatum.’ 

‘quid ais, Hermione? num putas magistros omnes esse 
sanctos aut aliquid?’ inquit Ronaldus iracunde, ‘ego cum Harrio 
consentio, credo enim Snapem ad omne nefas paratum esse, 
sed quid ruit? quid canis ille custodit?’ 

Harrius cubitum iit eadem quaestione animum agitante. 
Neville sonitu magno stertebat, sed Harrius non poterat dormire. 



148 


Harrius Potter 


149 


animum vacuare conatus est — dormiendum ei erat, necesse erat 
ut dormiret, paucis horis initurus erat in primum certamen ludi 
Quidditch - sed difficile erat oblivisci vultum Snapis ubi Harrius 
crus vidit. 

* 

postridie mane sole surgente caelum erat splendidissimum et 
frigidissimum. Atrium Magnum redolebat tomaculis frictis et 
resonabat sermonibus laetis omnium exspectantium certamen 
bonum ludi Quidditch. 

‘necesse est consumas aliquid ientaculi.’ 

‘nolo aliquid.’ 

‘nonne vis saltem frustum panis tosti?’ blanditiis usa est 
Hermione. 

‘non esurio.’ 

pessime erat Harrio. intra horam in campum lusorium iturus 
erat. 

‘Harri, opus est tibi robore corporis,’ inquit Seamus Finnigan. 
‘Petitores semper fraudem et iniurias alterius partis patiuntur.’ 

gratias tibi ago, Seame,’ inquit Harrius, Seamum spectans 
dum condimentum lycopersicorum in tomaculis congessit. 

undecima hora tota schola visa est adesse in foris circa 
campum lusorium erectis, discipuli multi telescopia geminata 
habuerunt, quamvis sedilia in aera sublata essent, tamen 
nonnunquam difficile erat videre quid fieret. 

Ronaldus et Hermione se addiderunt Nevilli, Seamo 
Decanoque, fautori Viculi Occidentalis, in summo ordine, 
vexillum magnum, quod admirationem Harri moveret, in uno 
e linteis a Scabberso perditis pinxerant, inscriptum erat titulo 
Praesideat Potter et Decanus, qui imaginum xerographis pingen¬ 
darum peritus erat, leonem magnum Gryffindorensem 
subiecerat. tum Hermione incantatione brevi et subdola usa erat 
ut pigmentum variis coloribus fulgeret. 

interea, in cellis ad vestem mutandam designatis, Harrius et 
cetera turma vestes coccineas induebant quas in ludo Quidditch 
gerere solebant (Slytherini lusuri erant prasinis induti vestibus). 
Silvanus tussim parvam edidit silentium poscens. 

‘audite, viri,’ inquit. 

‘et feminae,’ inquit Secutrix Angelina Johnson. 


Ludus Quidditch 

‘et feminae,’ morem ei gessit Silvanus, ‘discrimen adest.’ 
‘summum discrimen,’ inquit Fredericus Vislius. 

‘quod nos omnes exspectamus,’ inquit Georgius. 

‘ex memoria orationem Oliveri scimus,’ Fredericus Harrio 
dixit, ‘anno enim proximo pars turmae eramus.’ 

‘tacete, vos ambo,’ inquit Silvius, ‘haec est turma quam 
optimam Gryffindor multis annis habuit, victuri sumus, id scio.’ 

omnes vultu feroci contemplavit quasi poenam minitans si 
res aliter evenisset. 

‘satis verborum, nunc tempus adest, bene sit omnibus vobis.’ 
Harrius Fredericum et Georgium e cella vestiaria secutus est 
et, sperans genua non lapsura esse, in campum processit magnis 
comitatus clamoribus. 

Magistra Hooch erat arbitrix certaminis, stabat in medio 
campo, duas exspectans turmas, manu scoparum manubrium 
amplexa. 

‘vos omnes, quaeso, rem bona fide agatis,’ inquit, simul ac 
omnes circum eam congregati sunt. Harrius animadvertit eam 
praesertim alloqui praefectum Slytherinorum, Marcum Silicem, 
quintanum, formam illius contemplans Harrius suspicabatur 
inter maiores Silicis esse trollum aliquod, oculis obliquis 
vexillum alte supra turbam volitans vidit titulo inscriptum 
Praesideat Potter. cor saliit, sensit se fortiorem factum esse, 
‘manubria scoparum, quaeso, ascendite.’ 

Harrius aegre ascendit in Nimbum suum MM. 

Magistra Hooch fistula argentea insonuit, 
quindecim scoparum manubria surrexerunt, sursum, semper 
sursum in caelum, res coepta erat. 

‘et Quaffle statim capitur ab Angelina Johnson Gryffindorensi 
- quam bona Secutrix illa est, et admodum pulchra -’ 
‘JORDANI’ 

‘da veniam, Professor.’ 

amicus geminorum Visliorum, Lee Jordan, commentarium 
certaminis faciebat, a Professore McGonagall diligenter obser¬ 
vatus. 

‘illa vero festinat per aera, sollertia magna Quaffle tradit 
Aliciae Spinnet, nuper repertae ab Olivero Silvio, quae proximo 
anno partem tantum subsidiariam agebat - redditum est 

Angelinae Johnson et - non ita, Slytherini Quaffle ceperunt, 
praefectus Slytherinus Marcus Silex potitur Quaffle et incipit ire 

- Silex more aquilae ibi sursum volat - propulsurus est Quaffle 
in calc— non ita, prohibitus est motu optimo Ianitoris 
Gryffindorensis Silvii et Giyffindorenses capiunt Quaffle - ecce! 
Secutrix Katie Bell Gryffindorensis quam dextere lapsu praecipiti 
Silicem praeterit, incipit ire adverso campo et — VAE — id sane 
dolorem attulit, in occipitio a Bludgero pulsatur - Quaffle 
capitur a Slytherinis - ecce! Adrianus Pucey ad palos festinat, 
sed impeditus est ab altero Bludgero - obviam ei misso a 
Frederico aut Georgio Vislio, uter fuerit non possum dicere - 
sed quisquis erat, res bene gesta est a Percussore Gryffindorensi, 
et Johnson iterum Quaffle habet, campus a fronte patescit et 
illa incipit ire — iam vero volat — Bludgerum evitat festinantem 

- pali ante iacent - agedum, Angelina - Ianitor Bletchley se 
praecipitem mittit - frustra - GRYFFINDORENSES 
QUAFFFE IN CAECEM PROPELLUNT!’ 

Giyffindorenses aera frigidum clamoribus compleverunt, 
Slytherinis ululantibus et gementibus. 

‘heus, loco cedite, date spatium.’ 

‘Hagrid!’ 

Ronaldus et Hermione artius coierunt ut spatium haberet 
Hagrid secum sedendi. 

‘ludum de casa mea spectabam,’ inquit Hagrid, manu leniter 
pulsans magnum telescopium geminatum quod circum collum 
habebat, ‘sed aliud est procul spectare, aliud adesse in media 
turba, num Raptum iam ab aliquo visum est?’ 

‘nemo id vidit,’ inquit Ronaldus. ‘adhuc otiosior fuit Harrius.’ 
‘sed non incidit in mala; id valet aHquid,’ inquit Hagrid, tele¬ 
scopium geminatum tollens ad caelum et punctum longinquum 
quod erat Harrius intuens. 

sublatus in altum Harrius ludum superlabebatur, oculis Urnis 
vestigium abquod quaerens Rapti, nam haec erat pars consilii 
ludendi quod ipse et Silvius ceperant. 

‘procul abes dum Raptum conspicias,’ dixerat Silvius, 
‘nolumus te prius oppugnari quam necesse est.’ 

cum Angelina Quaffle in calcem propulisset, Harrius duos gyros 
volans fecit ut gaudium testificaret. nunc rursus circumspectans 

Raptum quaerebat, semel auri fulgorem conspexit sed imago modo 
erat horologii braccialis unius Visliorum, et semel Bludger in eum 
festinans ire constituit similior globo missili quam alicui rei, sed 
Harrius eum vitavit et Fredericus Vislius advenit eum secutus. 

‘an ibi bene habes, Harri?’ occasio clamandi ei data est, dum 
furibundus Bludgerum ad Marcum Silicem pulsat. 

‘Slytherini Quaffle habent,’ dicebat Lee Jordan. ‘Secutor Pucey 
se inclinans Bludgeros duos, Vislios duos Secutricemque Bell 
vitat et festinat ad - manetedum - an Raptum vidi?’ 

murmur turbam pervasit, Quaffle ab Adriano Pucey demisso, 
dum occupatior est in auro fulgenti respiciendo quod aurem 
sinistram praeterierat. 

Harrius id vidit, maxime commotus se praecipitavit aurum 
coruscum secutus. Petitor Slytherinus Terentius Higgs id quoque 
viderat, pariter pariterque cursu celerrimo ad Raptum volabant 
- Secutores omnes officii immemores, ut videbatur, in medio 
aere pendebant ut rem spectarent. 

Harrius celerior erat quam Higgs - pilulam rotundam videre 
poterat pennis volitantibus, praecurrentem et celeriter ascen¬ 
dentem - cursum acceleravit. 

WHAM! fremitus irae a Gryffindorensibus inferioribus reso¬ 
nuit - Marcus Silex Harrium consulto impediverat et manubrium 
scoparum Harrii alio contortum est, Harrio omnibus nervis 
contendente ut ei inhaereret. 

‘dolus malus!’ clamaverunt Giyffindorenses. 

Magistra Hooch verbis iratis Silicem allocuta, Giyffindorenses 
ictum Uberum ad palos dirigere iussit. sed, ut fit in tanta confu¬ 
sione rerum, Raptum Aureum iterum e conspectu evanuerat. 

sedens loco inferiore inter spectatores. Decanus Thomas 
clamabat, ‘expeUe eum, arbitrix! chartam rubram ostende!’ 

‘non est ludus follis pedumque. Decane,’ Ronaldus eum 
admonuit, ‘in ludo Quidditch non licet lusores expellere - et 
quid est charta rubra?’ 

sed Hagrid Decano favebat. 

‘debent leges mutare, potuit fieri ut Silex Harrium de caelo 
deiceret.’ 

difficile erat commentatori Lee Jordan neutri parti se coni- 
ungere. 

‘itaque - post fraudem illam et manifestissimam et foedis¬ 
simam 

‘Jordani’ inquit Professor McGonagall fremens. 

‘volebam dicere post iniuriam illam et apertissimam et turpis¬ 
simam 

‘Jordan, te admoneo - 

‘esto, esto. Silex Petitorem Gryffindorensem paene interficit, 
quod cuilibet accidere poterat, fatebor enim, itaque ictus 
poenalis Gryffindorensibus datur, quem sibi sumit Spinnet, 
Quaffle facile in calcem impellens, et ludus procedit, 
Gryffindorensibus adhuc Quaffle habentibus.’ 

cum Harrius Bludgerum alium vitaret qui contortus summo 
cum periculo praeter caput volitabat res accidit, scoparum 
manubrium repente modo terribili in latus inclinatum est. 
punctum temporis, putabat se casurum esse, scoparum 
manubrium manibus et genibus ambobus arte amplexus est. 
nunquam quidquam simile senserat. 

accidit rursus, scoparum manubrium, ut videbatur, eum 
deicere conabatur, sed non erat Nimbi MM repente constituere 
rectorem deicere. Harrius reverti ad palos Gryffindorenses 
conatus est; nesciebat an Silvium rogaret ut ludum terminaret 

- et tum sensit scoparum manubrium sibi nullo modo regendum 
esse, non poterat id vertere, haudquaquam poterat ei moderari, 
cursu anfracto per aera ibat, interdum motus violentos sibilo 
cum sono faciens qui eum paene deiciebant. 

Lee adhuc commentarium faciebat. 

‘Slytherini Quaffle possident - Silex habet - praeterit Spinnet 

- praeterit Bell - vultum vi magna pulsat Bludger - spero nasum 
fractum esse - iocabar modo. Professor - Slytherini Quaffle in 
calcem impellunt - eheu ... ’ 

Slytherini plaudebant, nemo, ut videbatur, animadverterat 
scoparum manubrium Harrii miro modo se gerere, lente eum 
altius a ludo ferebat, cursu spastico et flexuoso. 

‘nescio quid Harrius in animo habeat,’ mussavit Hagrid. per 
telescopium geminatum spectavit, ‘nisi plusscius essem, 
auderem dicere eum non iam scoparum manubrio moderari ... 
sed non potest fieri ...’ 

subito, digitis sublatis spectatores ubique per foros Harrium 


demonstrabant, manubrium scoparum iterum iterumque 
convolvi coeperat, ipso vix insidente, tum turba omnis anhelavit, 
manubrium scoparum Harrii motum subitum et incompositum 
fecerat et Harrius delapsus est. nunc ab eo pendebat, una modo 
manu usus. 

‘an aliquid damni factum est illi ubi Silex eum impedivit?’ 
susurravit Seamus. 

‘non poterat fieri,’ inquit Hagrid, voce tremula, ‘nil potest 
morari scoparum manubrium nisi potens Magica Nigra — merus 
iuvenis non poterat Nimbum MM sic afficere.’ 

quibus auditis, Hermione telescopium geminatum Hagridi 
arripuit, sed Harrio supra volitante neglecto, turbam potius furi¬ 
bunda scrutari coepit. 

‘quid facis?’ ingemuit Ronaldus, vultu pallido. 

‘id sciebam,’ anhelavit Hermione, ‘aspice - Snapem.’ 
Ronaldus telescopium geminatum arripuit. Snape erat in 
medus foris eis adversus, oculis in Harrium infixis sine fine ita 
murmurabat ut verba audiri non possent. 

‘aliquid facit - scoparum manubrium fascinans,’ inquit 
Hermione. 

‘quid faciamus?’ 

‘rem mihi permitte.’ 

priusquam Ronaldus verbum aliud diceret, Hermione 
evanuerat. Ronaldus telescopium geminatum iterum in Harrium 
direxit, scoparum manubrium tam vehementer vibrabat, ut ille 
vix posset ei diutius inhaerere, turba tota surrexerat, animis pert¬ 
erritis, spectans Vislios sursum volantes ut conarentur Harrium 
incolumem in unum scoparum manubriorum suorum trahere, 
quod non efficere poterant - quotiens ad eum appropinqua¬ 
verant, totiens scoparum manubrium etiam altius saliebat, 
demissi sub eo circumvolabant, scilicet eo consilio ut eum 
caperent si cecidisset. Marcus Silex Quaffle arreptum quinquiens 
in calcem ingessit neque quisquam animadvertit. 

‘agedum, Hermione, festina,’ Ronaldus mussavit desperans. 
Hermione cum summa contentione sibi viam fecerat ad foros 
ubi Snape stabat et nunc secundum ordinem post eum situm 
ruebat; ne constitit quidem veniam oratura, Professore Quirrell 
praecipite in ordinem priorem deiecto. cum ad Snapem 

pervenisset, inclinata baculum deprompsit et verba pauca et 
idonea locuta est. ignes candentes et caerulei e baculo in 
marginem vestium Snapis eiecti sunt. 

plus minus triginta secundis Snape sensit se ardere. clamor 
subitus et acutus eam certiorem fecit rem bene gestam esse, 
igne ab eo in vasculum quod in sinu habebat sublato secundum 
sedes nullo ordine rediit festinans - Snape nunquam cogniturus 
erat quid accidisset. 

satis erat. Harrius, sublimis in aere, subito rursus scoparum 
manubrium aliquo modo conscendere potuit. 

‘Neville, licet rem aspidas!’ inquit Ronaldus. illis quinque 
minutis Neville fleverat vultu tunica manicata Hagridi celato. 

Harrius ad terram properabat cum turba eum vidit manum ad 
os moventem quasi nauseabundum - quattuor membris campum 
attigit - tussim edidit - et aliquid aureum in manum cecidit. 

‘habeo Raptum!’ clamavit, id supra caput iactans, et ludus 
in rerum omnium confusione terminatus est. 

‘non id cepit, id paene gluttivit,’ Silex adhuc gemebat viginti 
post minutis, sed nihil intererat - Harrius nullas violaverat leges 
et Lee Jordan, homo beatus, eventum adhuc voce magna 
pronuntiabat - Gryffindorenses vicerant centum septuaginta 
puncta nacti, sexaginta tantum punctis a Slytherinis comparatis, 
quarum rerum, tamen, nil audivit Harrius. regressus in casam 
Hagridi validam theanam potionem accepturus erat, cum 
Ronaldo et Hermione. 

‘Snape erat,’ Ronaldus rem explicabat, ‘ego et Hermione eum 
vidimus, manubrium scoparum tuum fascinabat, voce sum- 
missa, oculos a te avertere nolebat.’ 

‘nugas,’ inquit Hagrid, qui nihil rerum in sedilibus iuxta se 
gestarum audiverat, ‘cur Snape rem talem facere velit?’ 

Harrius, Ronaldus Hermioneque oculos alius in alium 
verterunt, nescii quid ei dicerent. Harrius verum dicere consti¬ 
tuit. 

‘aliquid de eo cognovi,’ Hagrido inquit, ‘canem illum tribus 
capitibus Vespere Sancto praeterire conatus est. ille eum 
momordit, putamus eum conatum esse furari quidquid custo¬ 
diat.’ 

Hagrid vas theae coquendae demisit. 

‘quomodo cognovistis de Lanigero?’ inquit. 

‘de Lanigero?’ 

‘ita vero - est meus - de homine Graeco emi cui proximo 
anno in caupona obviam ii - Dumbledori eum commodavi ut 
custodiret -’ 

‘quidnam?’ inquit Harrius alacriter. 

‘noli me plura rogare,’ inquit Hagrid aspere, ‘haec res est 
omnino occultanda.’ 

‘sed Snape id furari conatur.’ 

‘nugas,’ inquit Hagrid rursus. ‘Snape est magister 
Hogvartensis, neque is est qui rem talem faciat.’ 

‘cur igitur Harrium interficere modo conatus est?’ clamavit 
Hermione. 

res post meridiem gestae certe videbantur ea mutavisse quae 
de Snape sentiebat. 

‘non ignara sum fascinationis, Hagrid, rei diligentissime 
studui! necesse est oculos fixos tenere, nec Snape vel minime 
connivebat, eum vidi!’ 

‘dico te errare,’ inquit Hagrid indignatus, ‘nescio cur 
scoparum manubrium Harrii sic egerit, sed Snape non is est qui 
discipulum interficere conetur! nunc tres omnes vestrum iubeo 
me audire - vos rebus alienis immiscetis, periculosum est. 
obliviscimini canem illum et obliviscimini quid canis custodiat, 
rem illam curent Professor Dumbledore et Nicolas Flamel -’ 

aha!’ inquit Hamus, ‘an rei interest aliquis nomine Nicolas 
Flamel?’ 

Hagrid sibi valde irasci videbatur. 

festum nativitatis Christi appropinquabat, mane medio 
Decembri die Hogvartenses experrecti invenerunt scholam 
pedibus compluribus nivis obtectam, lacus autem congelatus 
est et gemini Vislii poenam dederunt quod globos nonnullos 
nivis ita fascinaverant ut Professorem Quirrell secuti a mitra 
aversa semper salirent, striges quae paucae aegerrime per caelum 
turbulentum iter fecerunt ad epistulas reddendas ad sanitatem 
Hagrido restituendae erant priusquam iterum avolarent. 

omnes initium feriarum animis alacribus exspectabant. j 
quamquam locus communis Gryffindorensis et Atrium Magnum 
ignes flagrantes habebant, tamen transitus ventosi facti erant 
glaciales et in auditoriis ventus acerbus fenestras quatiebat, nil 
peius erat quam classes Professoris Snape deorsum in carceribus 
habitae, ubi spiritus in nebula ante eos surgebat neque procul 
a lebetibus calidis aberrabant. 

‘maxime me miseret,’ inquit Draco Malfoy, hora quadam 
Potionum, ‘omnium quos necesse est in schola Hogvartensi 
manere per festum nativitatis Christi quod domi repudiati sunt.’ 

dum loquebatur, ad Harrium aspiciebat. Crabbe et Goyle 
cacchinaverunt. Harrius, qui spinam pulveratam leopiscium 
metiebatur, eos ignorabat. Malfoy etiam malignior solito fuerat 
post certamen ludi Quidditch. indignatus quod Slytherini victi 
erant, ut risum omnium moveret per iocum dixerat ranam 
arboream ore patulo mox loco Harrii Petitorem factum iri. quod 
cum sensisset frigere, quod omnes admirabantur quomodo 
Harrius instabili scoparum manubrio insedere potuisset, Malfoy, 
invidus et iratus, redierat ad Harrium lacessendum quod non | 
propriam haberet familiam. I 

\ 


verum erat Harrium non ad Gestationem Ligustrorum redi¬ 
turum esse ad festum nativitatis Christi celebrandum, priore 
hebdomade Professor McGonagall circumierat, nomina 
quaerens discipulorum qui volebant ferias in schola agere, et 
Harrius statim se ascripserat, haudquaquam misericordia sui 
captus est; sperabat se optimum totius vitae festum nativitatis 
Christi celebraturum esse. Ronaldus et fratres quoque remansuri 
erant quod Vislii parentes ad Romaniam ituri erant ut Carolum 
viserent. 

cum a carceribus post finem Potionum discessissent, tran¬ 
situm adversum abiete magna obstructum invenerunt, duo 
pedes ingentes ab infima parte protrusi et anhelitus magnus eos 
admonuit Hagridum pone eam esse. 

‘salve, Hagrid, an vis auxilium?’ rogavit Ronaldus, caput per 
ramos trudens. 

‘nil opus, bene habeo, gratias tibi ago, Ronalde.’ 

‘an vultis loco cedere?’ audita est vox Malfonis frigida et 
languida a tergo, ‘an pecuniam extraordinariam mereri conaris, 
Visli? nonne speras te ipsum saltuarium futurum esse cum a 
schola discesseris? casa illa Hagridi debet videri palatium prae 
domicilio in quo familia tua habitare solet.’ 

Ronaldus se in Malfonem praecipitabat cum maxime Snape 
apparuit scalas ascendens. 

‘VISLI!’ 

Ronaldus frontem vestium Malfonis remisit. 

‘lacessitus est, Professor Snape,’ inquit Hagrid, faciem 
ingentem et barbatam a tergo arboris protrudens. ‘Malfoy 
familiae eius maledicebat.’ 

‘utcumque illud se habet, legibus Hogvartensibus non permit¬ 
titur pugnare, Hagrid,’ inquit Snape voce blanda, ‘quinque 
puncta Gryffindorensibus auferuntur, Visli, et debes gratiam 
habere quod non plura amisisti, nunc cedite loco, vos omnes.’ 

Malfoy, Crabbe Goyleque vi usi praeter arborem viam sibi 
fecerunt, frondes acutas ubique spargentes et maligne subri¬ 
dentes. 

‘pessum dabo eum,’ inquit Ronaldus, dentibus infrendens a 
tergo Malfonis, ‘aliquando mox pessum dabo eum —’ 

‘ambos odi,’ inquit Harrius, ‘et Malfonem et Snapem.’ 

‘agite, meliore este animo, mox erit festum Christi nativi¬ 
tatis,’ inquit Hagrid, ‘aliquid vobis propono, an vultis mecum 
venire ad Atrium Magnum videndum? re vera splendet.’ 

itaque Harrius, Ronaldus Hermioneque abierunt secuti 
Hagridum et arborem eius ad Atrium Magnum, ubi Professor 
McGonagall et Professor Flitvicus ornamentis festi Christi nativ¬ 
itatis disponendis occupati erant. 

‘ah, Hagrid, ultimam habes arborem - pone eam, quaeso, in 
angulo extremo.’ 

Atrium erat spectaculo, serta aquifoliae et visci ubique de 
muris pendebant nec minus duodecim arbores festivae instar 
turrium circum conclave stabant, aliae stiriis parvulis splen¬ 
dentes, aliae candelis centenis fulgentes. 

‘quot dies vobis relicti sunt antequam feriati eritis?’ rogavit 
Hagrid. 

‘unus modo,’ inquit Hermione, ‘quod me admonet - Harri, 
Ronalde, habemus horam dimidiam ante prandium, in biblio¬ 
theca esse debemus.’ 

‘ita est ut dicis,’ inquit Ronaldus, oculos aegre a Professore 
Flitvico avertens, cuius e baculo bullae aureae crescebant quas 
supra ramos arboris novae trahebat. 

‘num in bibliothecam ibitis?’ inquit Hagrid, ex Atrio eos 
secutus, ‘mox erunt feriae, nonne nimis studiosi estis?’ 

‘oh, non studemus,’ Harrius candide ei dixit, ‘ex quo 
mentionem fecisti Nicolas Flameli conamur cognoscere quis sit.’ 

‘quid fecistis?’ Hagrid stupere videbatur, ‘audite - vos iussi 
- rem omittite, nil vestra interest quid canis ille custodiat.’ 

‘solum scire volumus quis sit Nicolas Flamel, nihil aliud,’ 
inquit Hermione. 

‘quodsi nobis dicas, aliquid operae nobis remittas,’ Harrius 
addidit, ‘sine dubio centenos iam libros scrutati sumus neque 
eum usquam invenire possumus - da nobis signum vel 
minimum - scio me loco aliquo nomen eius legisse.’ 

‘nihil dicam,’ inquit Hagrid simpliciter. 

‘itaque nobis ipsis res est invenienda,’ inquit Ronaldus, et 
Hagridum reliquerunt morositatem praeferentem et ad biblio¬ 
thecam festinaverunt. 

re vera libros scrutati erant nomen Flameli quaerentes ex quo 


Hagrid illud prodiderat, nam non aliter poterant cognoscere 
quid Snape furari conaretur, sed difficillimum erat scire ubi 
inciperent cum nescirent quam ob rem Flamel dignus esset qui 
in libro includeretur, non erat in Magi Magni Saeculi Vicensimi 
aut Notabilia Nomina Magica Aetatis Nostrae; illo quoque care¬ 
bant Gravissima et Novissima Repertorum Magicorum et Studium 
Rerum Recentium in Arte Magica, eo accedebat quod tanta erat 
bibliotheca cum denis milibus librorum, milibus pluteorum, 
centenis ordinibus angustis. 

Hermione indicem deprompsit rerum et titulorum quos inves¬ 
tigare constituerat, Ronaldus autem fortiter incedens secundum 
ordinem librorum iit quos a pluteis temere removere coepit. 
Harrius ad Partem Restrictam aberravit, iamdudum secum 
agitabat an Flamel aliquo loco ibi inesset. infeliciter accidit ut 
libros restrictos inspicere eis tantum liceret qui tesseram a 
doctore signatam habebant, et sciebat se nunquam tesseram 
accepturum esse, hi libri potentem Magicam Nigram 
continebant nunquam in Schola Hogvartensi doctam quam 
solum discipuli seniores legebant qui ad studia superiora 
progressi discebant Quomodo Se Contra Artes Nigras 
Defenderent. 

‘quid quaeris, puer?’ 

‘nihil,’ inquit Harrius. 

Magistra Pinee, bibliotecharia, versa est ad eum, peniculum 
plumosum iactans. 

‘melius igitur erit si abibis, agedum — exi!’ 

si modo fabulam aliquam paulo celerius finxissem, Harrius 
putabat, discedens a bibliotheca, ipse cum Ronaldo et Hermione 
iam consenserat melius fore si non Magistram Pinee rogavissent 
ubi Flamel sibi inveniendus esset, non dubitabant quin illa se 
certiores facere posset, sed nolebant in periculum venire si Snape 
audiverat quid facerent. 

Harrius extra in transitu moratus est si quid alii duo forte 
invenissent, nec tamen cum bona spe. nam paene duas hebdo¬ 
madas hominem iam quaerebant, sed cum tantum intervalla 
classium brevia haberent non erat mirum eos nihil invenisse, 
opus eis erat otio longo et tranquillo ad rem investigandam illa¬ 
cessitis a Magistra Pinee. 

post quinque minuta, Ronaldus et Hermione se ei 
adiunxerunt, abnuentes, ad prandium abierunt. 

‘num desinetis rem investigare me absente?’ inquit Hermione. 

‘et strigem mihi mittite si quid inveneritis.’ 

‘et cur non parentes rogas num sciant quis sit Flamel?’ inquit 
Ronaldus. ‘tutum sit eos rogare.’ 

‘tutissimum, quod sunt ambo medici dentium,’ inquit 
Hermione. 

* 

cum feriae coepissent, Ronaldus et Harrius beatiores erant quam 
ut multum de Flamelo cogitarent, soli dormitorium occupabant, 
et cum locus communis multo inanior solito esset, bonas sedes 
reclinatorias iuxta ignem positas habere poterant, multas horas 
sedebant edentes quidquid in furcula rebus tostendis i nfig ere 
poterant - panem, lagana, bellaria dulcicula - et excogitantes 
quibus modis Malfonem expellendum curarent, quod erat collo¬ 
quium iucundum etsi inutile. 

Ronaldus quoque ludum magicum latrunculorum Harrium 
docere coepit, qui erat idem ac ludus latrunculorum apud 
Muggles nisi quod figurae erant vivae, itaque ludus erat valde 
similis militibus in proelio regendis, grex Ronaldi erat veter¬ 
rimus et deformissimus, sicut alia omnia quae habebat, 
cognatus quidam, videlicet avus, eum prius habuerat, veteres 
tamen latrunculi haudquaquam impedimento erant. Ronaldus 
eos tam bene noverat ut semper parati essent facere quidquid 
volebat. 

Harrius cum latrunculis sibi a Seamo Finnigan commodatis 
ludebat qui haudquaquam ei confidebant, nondum lusor 
admodum bonus erat et animum eius confundebant, alii alia 
clamoribus suadentes: ‘noli me illuc mittere, nonne equitem 
eius vides? mitte illum, nil intererit si illum amiserimus.’ > 

die proxima ante festum, Harrius cubitum iit dapes et iocos j 
crastinos exspectans, nec tamen dona quaecunque, sed postridie 
mane ubi primum experrectus est, in extremo lecto vidit 
acervum parvum fasciculorum. 

‘felix sis festo nativitatis Christi,’ inquit Ronaldus somno¬ 
lentus dum Harrius lecto surgit festinans et amictum cubicu- i 
larem induit. ; 

t 

‘tu quoque,’ inquit Harrius. ‘an hoc aspicies? dona aliqua 
habeo.’ 

‘num rapa exspectabas?’ inquit Ronaldus, ad acervum suum 
conversus, qui multo maior quam Harrii erat. 

Harrius fasciculum summum sustulit, charta crassa et fusca 
involutus verbis inconditis inscriptus est Harrio ab Hagrido. inerat 
tibia arte rudi e ligno sculpta, manifestum erat Hagridum ipsum 
illam sculpsisse, inflavit eam — sonus strigi non dissimilis erat, 
in altero fasciculo minimo erant litterulae. 
nuntium tuum accepimus et donum mittimus festi nativitatis 
Christi celebrandi causa, ab Avunculo Vemon et Matertera Petunia. 
litterulis taenia glutinosa ad fixus est nummus quinquaginta 
denariorum. 

‘familiariter factum,’ inquit Harrius. 

Ronaldus nummo quinquaginta denariorum captus est. 

‘rem miram!’ inquit, ‘qualem habet figuram! an haec est 
pecunia?’ 

‘licet nummum tibi habere,’ inquit Harrius, ridens quod adeo 
laetabatur Ronaldus. ‘Hagrid et avunculus et matertera - quis 
tandem haec misit?’ 

‘puto me scire a qua illud venerit,’ inquit Ronaldus, paulum 
erubescens et fasciculum glebosissimum demonstrans, ‘a mater¬ 
cula. ei dixi te nulla dona exspectare et - eheu,’ ingemuit, ‘tibi 
fecit laneam tuniculam Visliam.’ 

Harrius, velamine a fasciculo scisso, invenit crassam tunic¬ 
ulam manu textam viridis coloris atque cistam magnam bellar- 
iolorum domi coctorum e buttero, cremo saccharoque. 

‘quotannis nobis tuniculam facit,’ inquit Ronaldus, suam 
detegens, ‘et mea est semper purpurea.’ 

‘benignissime fecit,’ inquit Harrius, libans bellariola, quae 
gustum jucundissimum habebant. 

donum proximum quoque bellariola habebat — cistam 
magnam Ranarum Socolatarum ab Hermione missam. 

iam unus modo fasciculus relictus est quem Harrius sustulit 
et tractavit, levissimus erat. Harrius eum detexit. 

aliquid fluidum habens colorem argenti canitie mixtum in solum 
lapsum est ubi iacebat fulgens et sinuosum. Ronaldus anhelavit, 
‘de illis rebus audivi,’ inquit voce summissa, cistam Fabarum 

Omnium Saporum demittens quam ab Hermione acceperat, ‘si 
est quod puto id esse - re vera rara sunt, et re vera pretiosa.’ 

‘quid est?’ 

Harrius textile fulgens et argenteum a solo sustulit, mirabile 
erat tactu, simile aquae in vestimento intextae. 

‘est Amictus Invisibilitatis,’ inquit Ronaldus, reverentiam 
vultu praeferens, ‘non est in dubio - indue eum.’ 

Harrius amictum circum umeros iecit et Ronaldus clamorem 
edidit. 

‘est! despice!’ 

Harrius pedes despexit, sed evanuerant, ad speculum ruit, 
scilicet, imago eum respiciebat, capite tantum in medio aere 
pendente, corpore toto invisibili. Amictum supra caput traxit et 
imago tota evanuit. 

‘sunt litterulae!’ inquit Ronaldus subito, ‘litterulae ex illo 
ceciderunt.’ 

Harrius, Amictu detracto, epistulam arripuit, scripta litteris 
angustis et curvatis quas nunquam antea viderat erant verba 
sequentia: 

pater tuus hoc mihi possidendum reliquit priusquam mortuus 
est. nunc tibi reddi debet, bene eo utere, 
felicissimus sis festo nativitatis Christi. 

nulla erat subscriptio. Harrius litterulas intuebatur. Ronaldus 
Amictum admirabatur. 

‘pro tali amictu quidvis dare velim,’ inquit, ‘quidvis, quid est?’ i 
‘nihil,’ inquit Harrius. sensum habebat insolentissimum. quis 
Amictum miserat? an re vera olim patris fuerat? 

priusquam aliquid praeterea diceret aut putaret, ianua dormi¬ 
torii vi magna aperta est et Fredericus et Georgius Vislius 
insiluerunt. Harrius Amictum celeriter e conspectu trusit, 
nondum cum quoquam alio eum communicare volebat. 

‘felix sis festo nativitatis Christi!’ 

‘ecce — Harrius quoque tuniculam Visliam habet!’ 

Fredericus et Georgius tuniculas caeruleas gerebant, alteram 
littera magna F 11 avi coloris, alteram littera magna G flavi coloris 
intextam. 


‘sed tunicula Harrii est melior nostris,’ inquit Fredericus, illa 
sublata, manifestum est eam maiorem dare operam si non es 
familiae nostrae.’ 

‘cur tuam non geris, Ronalde?’ rogavit, ‘agedum, indue eam. 
calorem miram praebent.’ 

‘purpureum colorem odi,’ Ronaldus non admodum graviter 
ingemuit tuniculam supra caput trahens. 

‘in tua non habes litteram,’ inquit Georgius. ‘nescio an illa 
putet te non nominis oblivisci, sed nos non sumus stulti — 
scimus nos appellari Gredericum et Forgium.’ 

‘quid est tantus hic strepitus?’ 

Persius Vislius caput per ianuam inseruit, eos reprehendere 
visus, manifestum erat eum advenisse dum versatur in donis 
detegendis quod ille quoque tuniculam glebosam supra brac- 
chium ferebat, quam Fredericus arripuit. 

‘praefectum littera P significat! indue eam, Persi, agedum, 
nos omnes nostras gerimus, etiam Harrius tuniculam accepit.’ 

‘ego - non - volo -’ inquit Persius obscure, dum gemini 
tuniculam supra caput ire cogunt, perspicilla in obliquum 
pulsantes. 

‘nec hodie cum Praefectis sedebis,’ inquit Georgius. ‘festum 
nativitatis Christi est tempus familiae.’ 

Persium arreptum a conclavi abire coegerunt, lacertis cum 
lateribus tunicula vinctis. 

* 

nunquam tota vita Harrius diem natalem Christi dapibus talibus 
celebraverat, erant centum gallopavones pingues et assi, montes 
tuberorum solani elixorum et assorum, patellae botellorum 
pinguium, catini pisorum butyro oblitorum, lintres argentei 
pleni iuris crassi opimique et suci myrtorum - et acervi parvorum 
pyrobolorum chartaceorum magici generis ex intervallis 
paucorum pedum per mensam dispositi, hi mirabiles pyroboli 
chartacei haudquaquam similes erant debilibus pyrobolis 
Mugglium quos Durslei plerumque emebant, cum oblectamentis 
parvis et plasticis petasisque exilibus et chartaceis. Harrius 
pyrobolum chartaceum magicum cum Frederico distraxit nec 
solum increpuit ille, sed etiam displosus est cum sonitu simili 
fragoris tormenti bellici et eos omnes nube fumi caerulei involvit. 

ab interiore parte autem petasus imperatoris classis quarti gradus 
et complures mures vivi et candidi eiecti sunt, sursum in Mensa 
Alta, Dumbledore petasum acutum magi calvatica florida 
mutaverat et ioco sibi a Professore Flitvico modo lecto laete 
cachinnabat. 

bellaria flammantia ad festum Christi nativitatis propria 
gallopavones secuta sunt. Persius dentes paene fregit Falcem 
argenteam mordens in frusto suo celatam. Harrius spectabat 
Hagridum semper vultu rubriorem fientem dum plus vini 
poscebat et denique genam Professoris McGonagall osculantem, 
quae, quod Harrio mirabile videbatur, cacchinavit et erubuit, 
petaso cylindrato in obliquum lapso. 

Harrius, cum tandem a mensa discederet, multitudine rerum 
a pyrobolis chartaceis extractarum oneratus est, inter quas erat 
fasciculus follium imperviorum et lucidorum, apparatus verrucis 
sibi faciendis, grex proprius et novus latrunculorum magicorum, 
mures candidi evanuerant, et Harrius timebat ne aliquando 
fierent dapes festae Dominae Norris. 

postmeridiano tempore Harrius et Vislii beate vivebant inter 
se pugna furenti globorum nivalium in campo certantes, tum 
frigidi, madentes, anhelantes ad ignem loci communis 
Gryffindorensis redierunt, ubi grege novo latrunculorum 
primum usus Harrius a Ronaldo funditus victus est. suspica¬ 
batur se non tantam cladem accepturum fuisse nisi Persius 
tantopere conatus esset se adiuvare. 

post convivium theanum camis gallopavonum in quadrulas 
duplices panis insertae, laganarum, iuris anglici, placentae ad 
festum Christi nativitatis propriae, omnes sentiebant se pleniores 
et inertiores esse quam ut multum ante tempus dormiendi 
facerent nisi sedere et spectare Persium sequentem Fredericum 
et Georgium in omnes partes Turris Gryffindorensis quod 
insigne praefectorium furati erant. 

Harrius nunquam meliorem Christi diem natalem celebrav¬ 
erat. sed totum per diem aliquid nescio quo modo animum 
offenderat, non prius otium ad rem cogitandam habebat quam 
in lectum ascendit: Amictus Invisibilitatis et quisnam eum 
misisset. 

Ronaldus, confertus came gallipavonis et placenta neque re 


arcana perturbatus, paene statim obdormivit ubi primum vela 
lecti quattuor postibus instructi clausit. Harrius inclinatus supra 
latus lecti sui Amictum ab infimo subtraxit. 

patris sui ... hoc fuerat patris sui. textile permittebat super 
bracchia fluere, levius sericis, tam leve quam aer. bene eo utere, 
scriptum erat in litterulis. 

debebat eam temptare, nunc, lapsus e lecto Amictu se 
involvit, crura despiciens, lunam modo et umbras vidit, sensus 
erat novissimus. 
bene eo utere. 

subito, Harrius sentiebat se plenum vigoris esse, tota schola 
Hogvartensis ei hoc Amictu vestito patebat, animo excitato in 
tenebris et silentio stabat, sic indutus in omnes partes ire poterat, 
in omnes partes, neque Filch unquam rem cogniturus erat. 

Ronaldus dormiens grunditum edidit, an Harrius eum exper- 
gisceret? aliquid eum retinebat - patris Amictus - sentiebat se 
hoc tempore - primo tempore - solum eo velle uti. 

furtim e dormitorio exiit, scalas descendit, locum communem 
transiit, per foramen imagine celatum ascendit. 

‘quis adest?’ rogavit Femina Pinguis voce queribunda. Harrius 
nihil dixit, celeriter per transitum iit. 

quo iret? constitit, animo agitato, et rem secum cogitabat, 
mox ei succurrit ire in Partem Restrictam bibliothecae; se non 
impeditum iri quin tam diu libros legeret quam vellet, tam diu 
quam necesse esset ut cognosceret quis esset Flamel. profectus 
est, et incedens se arte Amictu Invisibilitatis involvit. 

bibliotheca erat tenebricosa et maxime terribilis. Harrius 
lucernam accendit ut sibi eunti secundum ordines librorum 
viam illuminaret, lucerna in aere medio pendere videbatur, et 
quamquam Harrius bracchium eam sustinens sentire poterat, 
tamen aspectus eum inquietabat. 

Pars Restricta erat in regione bibliothecae remotissima, magna 
cum cura funem supergressus qui hos libros a cetera biblio¬ 
theca dividebat, lucernam sustulit ut titulos legeret. 

non multum ab eis didicit, aureae litterae evanidae et 
pallentes verba fecerunt linguarum Harrio incognitarum, libri 
aliquot titulis omnino carebant, unus maculam fuscam et horri¬ 
bilem habebat similem sanguini, crines colli aversi Harrii 

inhorrescebant, sive rem imaginabatur, sive non, putabat 
susurrum levem a libris oriri quasi scirent aliquem clandestinum 
ibi adesse. 

alicubi incipere debebat, lucerna magna cum cura in solo 
deposita, pluteum infimum scrutatus est librum idoneum 
quaerens, volumen aspexit magnum, nigrum, argenteum, quod 
cum aegerrime extraxisset, quod erat gravissimum, et in genu 
libravisset, temere se aperire patiebatur. 

ululatus acutus et horridus silentium rupit - liber ululabat! 
Harrius eum vehementer clausit, nec tamen ululatus remitte¬ 
batur, sonus altus, continuus, atrocissimus. incertis pedibus 
reversus lucernam invertit quae statim exstincta est. pavidus, 
sonum pedum appropinquantium in transitu externo audivit - 
libro ululanti nullo ordine in pluteum reposito, aufugit, paene 
in limine ianitorem Filch praeteriit; oculi ianitoris pallidi et saevi 
eum permeaverunt neque tamen viderunt et Harrius sub brac- 
chia eius porrecta lapsus transitu adverso celerrime cucurrit, 
ululatibus libri adhuc auribus insonantibus. 

subito constitit ante altum tegumentum ferreum corporis, 
tam occupatus fuerat in effugiendo e bibliotheca ut non animad¬ 
vertisset quo iret, fortisan quod tenebrae erant, haudquaquam 
agnovit ubi esset, sciebat tegumentum ferreum corporis esse 
prope culinas, sed debebat esse quinque tabulatis altior illis. 

‘rogavisti ut recta ad te adirem. Professor, si quis noctu erraret, 
et aliquis in bibliotheca fuit - in Parte Restricta.’ 

Harrius sensit sanguinem e vultu exhauriri, ubicunque erat, 
Filch profecto compendiarium sciebat, quod vox eius mollis et 
blanda appropinquabat, et quod Harrium horrore perculit, 
respondit Snape. 

‘an dicis in Parte Restricta? haud procul igitur absunt, eos 
capiemus.’ 

Harrius stabat solo infixus, ianitore Filch et Snape circum 
angulum adversum venientibus, scilicet, eum non videre 
poterant, sed angustum erat transitorium, et si multo propius 
adveniant, in eum offendant - Amictus non eum prohibuit 
solidum esse. 

pedem sono quam minimo rettulit, a sinistra erat ianua semi¬ 
aperta. spes sola erat, aegre se inseruit, spiritum continens. 


conatus ianuam non movere, et quod ei magno erat levamento, 
in interiorem partem conclavis pervenit nec tamen illi quidquam 
animadverterunt, recta praeterierunt et Harrius se in parietem 
inclinavit, spiritum imo pectore ducens, sonum pedum emori- 
entem exaudiens, in discrimen venerat, in discrimen maximum, 
pauca secunda praeterierunt priusquam quidquam de conclavi 
in quo se celaverat animadvertit. 

simile erat auditorio derelicto, figurae obscursae scriniorum 
et sellarum contra parietes coacervatae sunt et erat receptac¬ 
ulum inversum purgamentorum - sed inclinatum contra pari¬ 
etem ei adversam erat aliquid quod loco alienum videbatur, 
aliquid quod videbatur ab aliquo nuper ibi positum esse ne 
obvium esset. 

speculum erat magnificum, tam altum quam tectum, cum 
forma ornata ex auro facta, duobus pedibus ungulatis insistens, 
circa summum erat inscriptio incisa: muir edised imin adesod 
netso mek afnon. 

pavore abeunte quod non iam erat sonus ianitoris et Snapis, 
Harrius speculo appropinquavit, cupidus sui aspiciendi neque 
rursus imaginis videndae, ante illud incessit. 

manus ad os movendae erant ut ululatum cohiberet, festi¬ 
nans se circumegit, cor multo magis saliebat quam ubi liber 
ululavit - nam in speculo non modo se viderat, sed etiam gregem 
magnum hominum sine intervallo post se stantium. 

sed conclave inane erat, celerrime anhelans, lente ad 
speculum reversus est. 

ibi aderat, in illo redditus, pallidus et trepidans, et ibi quoque, 
post se redditi, aderant saltem decem alii. Harrius supra umerum 
respexit - sed, etiam tunc, nemo aderat, an hi quoque omnes 
erant invisibiles? an erat ipse re vera in conclavi pleno hominum 
invisibilium qui dolo speculi reddebantur, sive invisibiles sive 
non? 

speculum rursus intuitus est. femina pone stans imagini eius 
proxima ei subridebat et manum iactabat. ipse manum porrexit 
et post se tangit aera, si illa re vera adesset, eam tangeret, tam 
propinquae erant imagines, sed nil tetigit nisi aera — illa et ceteri 
homines vivebant soli in speculo. 

femina erat pulcherrima, crines habebat rubros et oculi - oculi 

sunt simillimi meis, arbitrabatur Harrius, paulatim propius specu¬ 
lum se movens, splendentes erant et virides - eandem ipsam 
formam habebant, sed tum animadvertit eam flere; subridebat, 
sed flebat simul, vir procer et tenuis capillis nigris qui iuxta eam 
stabat bracchio eam amplexus est. perspicilla gerebat et capillos 
habebat maxime incomptos qui a tergo exstabant, sicut capilli 
Harrii. 

Harrius iam tam propinquus erat speculo ut naso imaginem 
paene tangeret. 

‘an tu es matercula?’ susurravit. ‘an tu paterculus?’ 
ei tantum eum spectabant, subridentes, et lente, Harrius 
vultus ceterorum in speculo inspexit et alia paria oculorum 
viridium similium suis vidit, nasos alios similes suis, etiam 
homunculum senem qui videbatur genua nodosa Harrii habere 
- Harrius familiam suam spectabat quam nunquam prius tota 
vita viderat. 

Potteri Harrio subridebant et manus iactabant et ille esuriens 
respiciebat, manibus planis contra vitrum pressis quasi speraret 
se recta per id lapsum ad eos perventurum esse, intus habebat 
desiderium magnum, quod erat mixtura gaudii et maestitiae 
terribilis. 

quamdiu ibi staret, nesciebat, imagines non evanuerunt et 
usque spectabat dum sonus longinquus eum in mentem 
pristinam revocavit, non poterat ibi manere, via retro ad lectum 
ferens ei invenienda erat, oculis a matris facie avulsis, susurravit, 
‘redibo,’ et e conclavi festinavit. 

* 

‘debuisti me expergiscere,’ inquit Ronaldus, voce irata. 

‘hac nocte potes venire, rediturus sum, volo speculum tibi 
ostendere.’ j 

‘materculam et paterculum tuum videre velim,’ inquit I 
Ronaldus alacriter. 

‘et ego omnem familiam tuam videre velim, Vislios omnes, 
poteris mihi ostendere fratres alios et genus omne.’ 

‘quovis tempore eos videre potes,’ inquit Ronaldus. ‘hac 
aestate modo visita domum meam, potest autem fieri ut 
speculum mortuos tantum ostendat, me tamen piget Flamelum 
non inventum esse, an vis laridum aut aliquid? cur nihil es?’ 


Harrius non poterat quidquam esse, parentes viderat et hac 
nocte rursus eos visurus erat. Flamelum paene oblitus erat, res 
non iam videbatur magni momenti esse, cuius intererat quid canis 
ille capitibus tribus custodiret? quid tandem si Snape id furetur?’ 
‘an vales?’ inquit Ronaldus. ‘non videris idem ac soles.’ 

* 

Harrius maxime timebat ne conclave speculi non rursus invenire 
posset. Ronaldo quoque amictu involuto, proxima nocte eis 
multo lentius eundum erat, iter Harrii a bibliotheca factum 
repetere conati sunt, paene horam transitus obscuros circum¬ 
errantes. 

‘frigore rigeo,’ inquit Ronaldus. ‘re omissa, redeamus.’ 

‘non ita /’ sibilavit Harrius. ‘scio id hic alicubi adesse.’ 
simulacrum magae procerae in contrarium labens prae¬ 
terierunt, nec tamen quemquam praeterea viderunt. Ronaldus 
modo coeperat queri pedes frigore enecatos esse cum Harrius 
tegumentum corporis ferreum animadvertit. 

‘adest - hoc potissimum loco - ita vero!’ 
ianuam trudendo aperuerunt. Harrius, amictu de umeris 
demisso, ad speculum cucurrit. 

illi aderant, mater paterque, Harrio viso, renidebant. 

‘an vides?’ Harrius susurravit. 

‘nihil videre possum.’ 

‘ecce! omnes illos aspice ... permulti sunt 
‘te solum videre possum.’ 

‘inspice recte, agedum, consiste ubi ego sum.’ 

Harrius loco cessit, sed Ronaldo ante speculum stante, 
familiam iam non videre poterat, tantum Ronaldum cubitoriam 
vestem paisleanam gerentem. 

Ronaldus autem defixus imaginem suam intuebatur. 

‘me aspice!’ inquit. 

‘an familiam omnem te circumstantem videre potes?’ 

‘non ita - solus sum — sed non sum idem - natu maior 
rideor esse - et sum Caput Scholae!’ 

‘quid?’ 

‘ego - ego insigne gero sicut Gulielmus solebat — et teneo 
Poculum Domesticum et Poculum ludi Quidditch - sum quoque 
Caput ludi Quidditch!’ 

Ronaldus oculos aegre avertit ab hoc spectaculo tam splen¬ 
dido ut animo commoto Harrium aspiceret. 

‘an putas hoc speculum ostendere quid futurum sit?’ 
‘quomodo potest fieri? tota mea familia mortua est - mihi 
permitte rursus inspicere —’ 

‘proxima nocte id solus habebas, da mihi paulo plus 
temporis.’ 

‘tu tantum Poculum ludi Quidditch tenes, num illud animum 
tenet? ego parentes videre volo.’ 

‘noli me trudere -’ 

sonus repente in transitu exteriore ortus disputationem termi¬ 
navit. non intellexerant quantis vocibus locuti essent. 

‘festina!’ 

Ronaldus Amictum supra eos reiecit, Domina Norre oculis 
fulgentibus circum ianuam veniente. Ronaldus et Harrius 
stabant immoti, uterque idem animo volvens - an Amictus feles 
decipere poterat? illa, visa diutissime morari, conversa discessit. 

‘hic non sumus tuti - potest fieri ut ianitorem Filch arcessat, 
sponsionem faciam illam nos audivisse, agedum!’ 
et Ronaldus Harrium e cubili extraxit. 

* 

postridie mane nix nondum delicuerat. 

‘an vis latrunculis ludere, Harri?’ inquit Ronaldus. 

‘non ita.’ 

‘cur non ad Hagridum visendum descendimus?’ 

‘ego nolo ... tu i solus ...’ 

‘scio quid cogites, Harri, est speculum illud, noli hac nocte 
redire.’ 

‘quamobrem?’ 

‘nescio, aliquid modo animum inquietat - et ut id omittam, 
totiens iam in discrimine, vix salvus, versatus es. Filch, Snape, 
Domina Norris circumerrant, quid igitur si te non videre 
possunt? quid si in te offendunt? quid si tu aliquid invertis?’ 
‘loqueris sicut Hermione.’ 

‘non iocor, Harri, noli ire.’ 

sed consilium nullum in animo Harrius habebat nisi rede¬ 
undi ad frontem speculi, nec Ronaldus eum impediturus erat. 

* 


tertia nocte illa viam celerius quam antea invenit, tam cito ibat 
ut sciret se ob nimium strepitum factum imprudentius agere, 
nec tamen cuiquam occurrit. 

et mater et pater aderant rursus ei subridentes, et unus 
avorum beate adnuens. Harrius se demisit ut in solo ante 
speculum sederet, nihil eum prohibiturum erat quin hic cum 
familia pernoctaret, omnino nihil, 
nisi — 

‘itaque - rediisti, Harri?’ 

videbantur Harrio viscera congelata esse, respexit, in scrinio 
quodam iuxta parietem posito sedebat Albus Dumbledore ipse, 
manifestum erat Harrium recta eum praeteriisse, tam cupidum 
adeundi ad speculum ut eum non animadvertisset. 

‘ego - ego te non vidi, domine.’ 

‘mirum est quam myopes fiant homines invisibiles,’ inquit 
Dumbledore, et Harrius vidit eum subridere, quod magno ei 
levamento erat. 

‘itaque,’ inquit Dumbledore, de scrinio lapsus ut cum Harrio 
in solo sederet, ‘tu, sicut centeni priorum, delectamenta Speculi 
Erisedii repperisti.’ 

‘nesciebam id sic appellari, domine.’ 

‘sed puto te iam intellegere quid faciat.’ 

‘mihi - hem - ostendit familiam.’ 

‘et amico Ronaldo ostendit eum ipsum Caput Scholae.’ 
‘quomodo id cognovisti?’ 

‘non opus est mihi Amictu ut invisibilis fiam,’ inquit 
Dumbledore leniter, ‘potesne igitur excogitare quid cuique 
nostrum Speculum Erisedii ostendat?’ 

Harrius abnuit. * 

‘permitte mihi rem explicare, homo qui est omnium in orbe 
terrarum beatissimus Speculo Erisedii uti possit sicut speculo 
ordinario, videlicet, possit inspicere et se videre haud aliter ac 
re vera est. an id prodest?’ 

Harrius rem reputabat, tum inquit lente, ‘id nobis ostendit 
quod volumus ... quodcumque volumus 

‘ita est neque ita est,’ inquit Dumbledore voce summissa. 
‘nobis nec plus nec minus ostendit quam quod toto pectore 
maxime atque cupidissime desideramus, tu, quippe qui familiam 

nunquam noveras, eos te circumstantes vides. Ronaldus Vislius, 
quippe qui semper a fratribus obumbratus est, se videt solum 
stantem, illis omnibus antecellentem, hoc speculum, tamen, 
nobis neque scientiam neque veritatem dabit, homines ante illud 
tabuerunt, imaginibus sibi redditis fascinati, aut ad insaniam 
adacti sunt quod nesciebant utrum hae imagines verae essent 
an etiam verae esse possent. 

‘cras Speculum ad domum novam movebitur, Harri, et te 
rogo ne id repetas, si quando ei occurreris, nunc eris paratus, 
non debemus somniis incumbere vivendi immemores, id 
memento, nunc igitur, cur non. Amictu illo mirabili rursus 
induto, cubitum ibis?’ 

Harrius surrexit. 

‘domine - Professor Dumbledore? an licet mihi te aliquid 
rogare?’ 

‘scilicet, id modo fecisti,’ Dumbledore subrisit, ‘tamen licet 
tibi unum plus rogare.’ 

‘quid tu vides cum in speculum inspexisti?’ 

‘quid ego? video me ipsum tenentem par tibialium crassorum 
e lana factorum.’ 

Harrius oculos in eum fixit. 

‘nunquam satis tibialium habere potes,’ inquit Dumbledore. 
‘aliud festum nativitatis Christi advenit et abiit neque par unum 
accepi, homines nil nisi libros mihi dant.’ 

Harrius in lectum redierat priusquam in animum incidit 
Dumbledorem fortasse non omnino veracem fuisse, sed tum 
intellexit, cum Scabbersum de pulvino deturbaret, se rogavisse 
aliquid admodum privatum. 


— CAPUT TERTIUM DECIMUM — 


Nicolas Flamel 


Dumbledore Harrio persuaserat ne Speculum Erisedii rursus 
repeteret et per reliquas ferias nativitatis Christi Amictus 
Invisibilitatis remansit in vidulo imo complicatus. Harrius 
volebat se tam facile posse oblivisci quid in Speculo vidisset, 
sed non poterat, suppressiones nocturnas coepit habere, iden¬ 
tidem somniabar de parentibus in fulgure luminis viridis evanes¬ 
centibus dum vox acuta cachinnum tollebat. 

‘itaque Dumbledore non errabat, speculum illud te in insa¬ 
niam adigere possit,’ inquit Ronaldus, ubi Harrius eum de his 
insomniis certiorem fecit. 

Hermione, quae pridie rediit quam schola aperta est, de rebus 
aliter sentiebat, in animo eius inter se pugnabant horror quod 
Harrius, lecto relicto, tres noctes in ordine scholam pervagatus 
erat (‘quid si Filch te cepisset?’) et frustratio quod non saltem 
cognoverat quis esset Nicholas Flamel. 

spem paene deposuerant Flameli unquam in libro biblio¬ 
thecae inveniendi, etsi Harrius adhuc non dubitabat quin alicubi 
nomen legisset, ubi primum schola aperta est, ad libros decem 
minuta in intermissione studiorum percurrendos redierunt. 
Harrius etiam minus otii quam duo alii habebat, quod ad ludum 
Quidditch iterum se exercere coeperat. 

Silvius nunquam prius turmam tam strenue exercuerat, etiam 
imber continuus nivi superveniens animum eius demittere non 
potuit. Vislii querebanmr Silvium fanaticum fieri, sed Harrius 
partibus eius favebat, si in proximo certamine Hufflepuffos 
vicerint, Slytherinos in Principatu Domestico praetereant, quod 
illis septem annis non factum erat. Harrius non solum victo¬ 
riam appetebat, sed etiam invenit se exercitatione defessum 

pauciores habere suppressiones nocturnas. 

olim, cum inter imbrem et lutum praecipuum exercerentur, 
Silvius turmae nuntios tristes edidit. Visliis modo iratissimus 
fuerat, qui descendentes ad perpendiculum alter alterum quasi 
pyrobolis petebant et simulabant se de scoparum manubriis 
delabi. 

‘nolite sic desipere!’ clamavit, ‘ineptiis talibus usi in certa¬ 
mine vincemur! Snape erit arbiter huius ludi, et causam quam¬ 
libet quaeret punctorum Gryffindorensibus adimendorum!’ 

quo audito Georgius Vislius re vera de manubrio scoparum 
cecidit. 

‘num Snape arbitrium habebit?’ per os plenum luti balbu¬ 
tiebat. ‘quando unquam arbitrium ludi Quidditch habuit? non 
ex bona fide aget si potest fieri ut Slytherinos praetereamus.’ 

ceteri lusores in terram iuxta Georgium descenderunt ut quer¬ 
erentur ipsi. 

‘non est culpa mea,’ inquit Silvius, ‘debemus tantum sine 
dolo malo ludere, ne Snapi causam praebeamus nostri defrau¬ 
dandi.’ 

ab hac sententia Harrius non dissentiebat, sed aliam habebat 
causam cur Snapem sibi in ludo Quidditch appropinquare 
nollet ... 

post finem exercitationis ceteri lusores, ut fit, cunctabantur 
ut inter se colloquerentur, sed Harrius ad locum communem 
Gryffindorensium statim rediit, ubi Ronaldum et Hermionem 
latrunculis ludentes invenit, nunquam vincebatur Hermione nisi 
in ludo latrunculorum, quod Harrius et Ronaldus ei maxime 
prodesse putabant. 

‘parumper noli mecum colloqui,’ inquit Ronaldus ubi Harrius 
iuxta eum consedit, ‘debeo animum intend-’ vultum Harrii 
conspexit, ‘quid est rei? videtur male esse tibi.’ 

voce summissa locutus ne quis alius audiret Harrius duos 
alios certiores fecit de cupidine Snapis repentina et ominosa 
arbitrii habendi in ludo Quidditch. 

‘noli ludere,’ inquit Hermione statim. 

‘dic te aegrotare,’ inquit Ronaldus. 

‘simula te crus fregisse,’ admonuit Hermione. 

‘re vera crus frange,’ inquit Ronaldus. 


‘non possum,’ inquit Harrius. ‘non est Petitor subsidiarius, 
si ego secessero, Gryffindorenses nullo modo ludere poterunt.’ 

illo puncto Neville in locum communem praeceps cecidit, 
nemo poterat dicere quo modo per foramen imaginis pictae 
ascendisset, quod crura, ut statim agnoverunt, Defixione 
Crurum conglutinata erant, profecto necesse ei fuerat salire 
usque ad Turrem Gryffindorensem more cuniculi. 

omnes risu dissolvebantur praeter Hermionem, quae exsiluit 
et defixione contraria functa est. statim dissiluerunt crura 
Nevillis et surrexit, tremebundus. 

‘quid accidit?’ Hermione rogavit, eum traducens ut cum 
Harrio et Ronaldo sederet. 

‘erat Malfoy,’ inquit Neville voce infirma, ‘obviam ei extra 
bibliothecam ii. dixit se aliquem quaerere quem sic defigere 
conaretur.’ 

‘i ad Professorem McGonagall!’ Hermione Nevilli suadebat, 
‘defer eum!’ 

Neville abnuit. 

‘nolo in mala plura incidere,’ murmuravit. 

‘resistendum est ei a te, Neville!’ inquit Ronaldus. ‘solet 
homines obterere, sed ea non est causa cur ante eum iaceas et 
rem faciliorem reddas.’ 

‘non opus est dicere me non satis fortem esse ut sim 
Giyffindorensis, Malfoy id iam mihi dixit,’ inquit Neville singul¬ 
tans. 

Harrius, manu in sinum vestium inserta, ranam socolatam 
deprompsit quae erat ultima earum quae fuerant in cista ei ab 
Hermione data nativitatis Christi celebrandae causa. Nevilli eam 
dedit qui videbatur haud procul a lacrimis abesse. 

‘tu duodecim Malfones vales,’ inquit Harrius. ‘nonne Petasus 
Distribuens te Gryffindorensem elegit? et ubi est Malfoy? inter 
Slytherinos, homines taeterrimos.’ 

Neville, labris breviter extensis iterumque contractis, imbe¬ 
cillius subrisit, ranam detegens. 

‘gratias tibi ago, Harri ... in animo habeo cubitum ire ... an 
chanam vis? nonne eas colligis?’ 

cum Neville abiret, Harrius chartam imagine Magi Celebris 
impressam inspexit. 

‘Dumbledore iterum,’ inquit, ‘ille erat quem primum ego —’ 
anhelavit, chartam inversam intuitus est. tum Ronaldum et 
Hermionem suspexit. 

‘eum inveni!’ susurravit. ‘Flamelum inveni! tibi dixi me alicubi 
antea nomen legisse, id legi in hamaxosticho huc iter faciens — 
haec verba audite: “Professor Dumbledore praecipue inclaruit 
ob magum sinistrum Grindelwald anno MCMXLV victum, ob 
duodecim modos utendi dracontis sanguine inventos, ob studia 
alchemistica cum socio Nicolas Flamelo suscepta”!’ 

Hermione saltu surrexit. nunquam tam excitata visa erat ex 
quo pensa scholastica prima a doctore examinata receperunt. 

‘manetedum!’ inquit, et celerrime scalas ad dormitoria puel¬ 
larum ascendit. Harrius et Ronaldus mirati quid faceret vix 
tempus habebant oculos alter in alterum vertendi priusquam 
rediit festinans, bracchiis librum ingentem et antiquum ferens. 

‘nunquam mihi hunc librum inspicere succurrit!’ susurravit 
animo excitato, ‘e bibliotheca abstuli complures abhinc hebdo¬ 
madas ut legerem voluptatis causa.’ 

‘voluptatis causa?’ inquit Ronaldus, sed Hermione eum tacere 
iussit dum aliquid in libro reperiret, et coepit furibunda paginas 
percurrere, sibi murmurans. 

tandem invenit quod quaerebat. 

‘id sciebam! id s ciebam!’ 

‘an nobis iam loqui licet?’ inquit Ronaldus indignatus. 
Hermione eum ignoravit. 

‘Nicolas Flamel,’ susurravit velut scenice, ‘est post hominum 
memoriam fabricator solus Philosophi Lapidis!’ 

quibus verbis haud admodum id effecit quod exspectaverat, 
‘cuius rei?’ dixerunt Harrius et Ronaldus. 

‘oh, pro pudor, nonne vos duo libros legitis? ecce - legete 
illud - ibi.’ 

librum ad eos impulit, et Harrius et Ronaldus legerunt: 

studium antiquum alchemisticae pertinet ad faciendum 
Lapidem Philosophi, rem fabulosam potentias mirabiles 
habentem. Lapis metallum quodvis in aurum purum vertet. 

Elixirium Vitae quoque efficit, quod potatorem immortalem 
reddet. 


per saecula multa fuerunt rumores Philosophi Lapidis, 
sed Lapis qui unus nunc exstat est Domino Nicolas Flamel, 
noto alchemistae et dramatum musicorum amatori. 

Dominus Flamel, qui proximo anno diem natalem sescen- 
tensimum sexagensimum quintum celebravit, vita tranquilla 
apud Dumnonios fruitur cum uxore Perenelle (sescentos 
quinquaginta octo annos nata). 

‘an videtis?’ inquit Hermione cum Harrius et Ronaldus id 
perlegissent, ‘non dubium est quin canis Lapidem Philosophi 
Flameli custodiat! sponsionem faciam eum Dumbledorem 
rogavisse ut Lapidem sibi conservaret, quod sunt amici et ille 
sciebat aliquem eum appetere, ea est causa cur vellet Lapidem 
ab argentaria Gringotts removeri!’ 

‘lapidemne aurum facere et mortem in omne tempus differre!’ 
inquit Harrius. ‘non mirum Snapem eum appetere! nonne quivis 
eum habere velit?’ 

‘nec mirum nos non potuisse reperire Flamelum in libro illo 
Studium Rerum Recentium in Arte Magica,’ inquit Ronaldus. ‘num 
admodum recens est vir sescentos sexaginta quinque annos 
natus?’ 

postridie mane hora Defensionis Contra Nigras Artes, cum 
modos varios morsuum versipellium sanandorum describerent, 
Harrius et Ronaldus etiam tum disputabant quomodo Lapide 
Philosophi usuri essent si eum haberent, nec Harrius de Snape 
et certamine futuro prius meminit quam Ronaldus dixit se 
empturum esse turmam propriam lusorum ludi Quidditch. 

‘lusurus sum,’ Ronaldo et Hermioni inquit, ‘nisi lusero, 
Slytherini omnes putabunt me timidiorem esse quam ut Snapi 
obviam eam. exemplo eis ero ... re vera depressi erunt si vicer¬ 
imus.’ 

‘dummodo tu non in campum lusorium depressus sis,’ inquit 
Hermione. 

* 

certamine appropinquante, tamen, Harrius semper magis anxius 
fiebat, ut omittatur quidquid Ronaldo et Hermioni dicebat, nec 
ceteri lusores admodum tranquilli erant, consilium Slytherinos 
in Principatu Domestico praetereundi, id quod nemo paene 

septem annis fecerat, erat mirabile, sed nesciebant an sibi lici- 
tunim esset, arbitro partium tam studioso. 

Harrius nesciebat utrum rem animo fingeret necne, sed vide¬ 
batur semper Snapi occurrere quocumque ibat, aliquando, 
secum etiam agitabat num Snape se sequeretur, conans se solum 
opprimere, crudelitatem tantam in Harrium adhibebat ut horae 
Potionum nescio quo modo fierent cruciatus hebdomadalis, an 
poterat fieri ut Snape sciret eos de Lapide Philosophi cogno¬ 
visse? Harrius non intellegebat quomodo id fieri posset — 
attamen aliquando sensit, horribile dictu, Snapem posse animos 
introspicere. 

* 

postridie post meridiem, cum extra cellas vestiarias Ronaldus et 
Hermione precarentur ut fortuna secunda uteretur, Harrius 
sciebat eos secum agitare num unquam rursus eum vivum visuri 
essent, quod haud dixeris multum solacii ei afferre. Harrius vix 
unum verbum hortationis Silvii audivit dum vestes induit quas 
in ludo Quidditch gerebat et Nimbum suum MM colligit. 

interea Ronaldus et Hermione locum in foris iuxta Nevillem 
invenerant, qui non poterat intellegere cur viderentur tam torvi 
et anxii, aut cur ambo bacula ad ludum secum attulissent. 
Harrius haudquaquam sciebat Ronaldum et Hermionem clam 
Defixionem Crurum exercuisse, quod consilium ceperant quod 
Malfoy Nevillem defixerat, et parati erant Snapem defigere si 
indicium ullum fecerat se Harrium laedere velle. 

‘noli igitur oblivisci, est L ocomotor Mortis,’ murmuravit 
Hermione, Ronaldo baculum in manicam furtim inserente. 

‘id scio,’ inquit Ronaldus acriter, ‘noli sic importuna esse.’ 
regressus in cellam vestiariam, Silvius Harrium seduxerat, 
‘nolo nimium a te flagitare, Potter, sed si quando necesse 
fuit Raptum mature capere, necesse est nunc, ludum finiamus 
antequam Snape Hufflepuffis nimis faveat.’ 

‘tota schola ibi adest!’ inquit Fredericus Vislius e ianua 
prospiciens, ‘etiam — edepol — Dumbledore spectatum venit!’ 
cor Harrii saluit et se circumegit. 

‘ Dumbledore?’ inquit, ad ianuam festinans ut rem compertam 
haberet. Fredericus non erraverat, non ambigebatur de barba 
illa argentea. 


Harrius cura levatus voce clara ridere potuit, tutus erat, nullo 
modo Snape audeat conari eum laedere coram Dumbledore. 

fortasse ea erat causa cur Snape tam iratus videretur ubi 
turmae in campum lusorium contenderunt, quod Ronaldus 
quoque animadvertit. 

‘nunquam Snapem vidi vultu tam maligno,’ inquit Hermioni. 
‘ecce - res coepta est. vae!’ 

aliquis occipitium Ronaldi fodicaverat. erat Malfoy. 

‘oh, ignosce, Visli. ego te ibi non vidi.’ 

Malfoy Crabbi et Goyli ore extenso subrisit. 

‘nescio quamdiu Potter hodie in scoparum manubrio 
mansurus sit. an aliquis sponsionem facere vult? quid tu, Visli?’ 

Ronaldus non respondit; Snape ictum poenalem Hufflepuffis 
modo dederat quod Georgius Vislius Bludgerum in eum 
impulerat. Hermione, quae digitos omnes in gremio decussatos 
habebat, oculis limis Harrium intente aspiciebat, qui ludum 
circumvolabat sicut accipiter, Raptum quaerens. 

‘an scitis quomodo sententia mea lusores Gryffindorenses 
eligant?’ inquit Malfoy magna voce paucis post minutis cum 
Snape ictum poenalem alium sine causa ulla Hufflepuffis 
dedisset, ‘homines eligunt miserandos, ecce, habent Potterum, 
cui nulli sunt parentes, habent Vislios, quibus nulla est pecunia 
- debes esse in turma, Longifunde, tibi nullum est ingenium.’ 

Neville maxime erubuit sed in sede conversus se Malfoni 
opposuit. 

‘duodeciens plus te valeo,’ inquit balbutiens. 

Malfoy cum Crabbe et Goyle risu ululabat, sed Ronaldus, 
etiam nunc non ausus oculos a certamine avertere, inquit, ‘bene 
locutus es, Neville.’ + 

‘Longifunde, si ingenia essent ex auro facta, tu pauperior 
esses Vislio, quamvis id esset difficile.’ 

Ronaldus de Harrio tam anxius erat ut iam iam in furorem 
erupturus esset. 

‘te moneo, Malfoy - ne quid amplius -’ 

‘Ronalde!’ inquit Hermione subito. ‘Harrius -!’ 

‘quid? ubi?’ 

Harrius subito se praecipitem miserat modo spectabili qui 
anhelitus et clamores spectatorum eliciebat. Hermione surrexit, 

digitis decussatis in ore, dum Harrius ad terram accelerat more 
glandis ignitae. 

‘fortunatus es, Visli. manifestum est Potterum aliquid pecu¬ 
niae in solo conspexisse!’ inquit Malfoy. 

furor Ronaldi erupit, priusquam Malfoy sciret quid fieret, 
Ronaldus eum oppresserat et more luctatoris in solum deiecerat. 
Neville paulum cunctatus, supra tergum sedis ascendit auxilium 
laturus. 

‘agedum, Harri!’ Hermione ululavit, in sedem insiliens ut 
Harrium spectaret recta ad Snapem accelerantem - ne animad¬ 
vertit quidem Malfonem et Ronaldum sub sede circumvolutantes, 
aut tumultum et clamores ortos a turbine pugnorum qui erat 
Neville et Crabbe et Goyle. 

sublimis in aere, Snape cursum scoparum manubrii eo potis¬ 
simum tempore mutavit ut aliquid coccinatum celeriter se 
praeteriens videre posset, paucorum modo unciorum intervallo 
- proximo secundo Harrius, cursu praecipiti frenato, bracchium 
sustulit triumphans, Raptum manu amplexus. 

in foris eruptio facta est; manifestum erat rem incompara¬ 
bilem gestam esse, post hominum memoriam Raptum nunquam 
tam cito captum erat. 

‘Ronalde! Ronalde! ubi es? ludus finem habet! Harrius vicit! 
nos vicimus! Gryffindorenses primum tenent locum!’ clamavit 
Hermione voce stridenti, sursum deorsum in sede saliens et 
Parvati Parilem amplectans quae erat in ordine priore. 

Harrius de scoparum manubrio desiluit, pede uno a solo 
distans, incredulus erat, rem bene gesserat - ludus terminatus 
est; vix quinque minutorum fuerat, cum Gryffindorenses in 
campum fluerent, vidit Snapem prope descendentem, pallidum 
et labris clausis — tum Harrius sensit manum in umero positam, 
et suspiciens vultum ridentem Dumbledoris vidit. 

‘gratulor tibi,’ inquit Dumbledore voce summissa, ita ut 
Harrius solus audire posset, ‘gaudeo quod de speculo illo non 
semper meditaris ... negotiosus fuisti ... optime factum ...’ 

indignatus Snape in terram inspuit. 

* 

paulo postea Harrius a cella vestiaria discessit ut Nimbum MM 
ad receptorium scoparum manubriorum referret, non potuit 

meminisse se unquam feliciorem fuisse, nunc re vera fecerat 
aliquid superbia dignum - iam nemo poterat dicere eum nil 
esse nisi nomen praeclarum, aura vespertina nunquam tam 
fragrans fuerat. Harrius per herbam madidam ibat, animo 
recreans eventus horae proximae, cuius memoriam habebat 
felicem sed incertam: Gryffindorenses currentes ut ipsum in 
umeros sublevarent; procul Ronaldum et Hermionem, sursum 
deorsum salientes, Ronaldum quamvis naso sanguinolento 
plaudentem. 

Harrius ad receptorium pervenerat, in ianuam ligneam incli¬ 
natus scholam Hogvartensem suspexit, fenestris sole cadente 
rubefactis et illuminatis, praeerat Gryffindor. ipse rem bene 
gesserat, ipse Snapi exemplum dederat ... 

et dum mentio fit Snapis ... 

figura cucullata gradus priores castelli cito descendit, nolens 
videri, ut apparebat, quam celerrime ad Silvam Interdictam ibat. 
Harrius spectans victoriam oblivisci coepit, incessum figurae 
furtivum et praedatorium agnovit. Snape clam in Silvam ibat 
dum ceteri omnes cenabant - quidnam fiebat? 

Harrius in Nimbum MM resiluit et in caelum ascendit, 
silentio supra castellum lapsus Snapem in silvam cursu 
intrantem vidit, secutus est. 

arbores erant tam densae ut videre non posset quo Snape 
iisset. circumvolabat, semper deorsum, ramos summos arborum 
praestringens dum voces audiret, quibus lapsu appropinquavit 
et tacite in fagum altissimam descendit. 

magna cum cura secundum unum ramorum movebatur, 
scoparum manubrium arte complexus, per frondes videre 
conans. 

subter, in area umbrosa, stabat Snape, neque tamen solus 
erat. Quirrell quoque aderat, qualem vultum haberet Harrius 
non poterat discernere, sed balbutiebat ut nunquam antea. 
Harrius aures arrexit ut audiret quid dicerent. 

‘... n-nescio cur mecum hoc potissimum loco c-convenire 
volueris, Severe ...’ 

‘oh, putabam melius fore si hanc rem nobis reservaremus,’ 
inquit Snape, voce frigida, ‘scilicet non est discipulorum de 
Lapide Philosophi scire.’ 


182 


i 


Harrius Potter 

Harrius procubuit. Quirrell aliquid murmurabat. Snape 
sermonem interrupit. 

‘an iam invenisti quo modo praeter bestiam illam Hagridi 
eundum sit?’ 

‘a-at Severe, ego —’ 

‘num vis me inimicum tibi fieri, Quirrell?’ inquit Snape, 
passum ad eum proferens. 

‘e-ego nesc-io quid tu —’ 

‘optime scis quid dicere velim.’ 

strix ululatum magnum edidit et Harrius paene de arbore 
cecidit, cum se stabilivisset, potuit audire Snapem dicentem, 
‘— praestigias istas parvas, exspecto.’ 

‘s-sed ego n-n-non —’ 

‘esto,’ Snape interpellavit, ‘sermunculum alium mox 
habebimus cum tibi otium fuerit rerum reputandarum et 
constituendi quibus partibus studeas.’ 

pallio supra caput iacto, passibus longis et fortibus ex area 
discessit, iam paene tenebrae erant, sed Harrius poterat videre 
Quirrellem, sine ullo corporis motu stantem quasi in saxum 
mutatum. 

* 

‘Harri, ubinam fuisti?’ inquit Hermione stridens. 

‘vicimus! vicisti! vicimus!’ clamavit Ronaldus, tergum Harrii 
pulsans, ‘et ego oculum Malfonis nigravi et Neville conatus est 
decertare cum Crabbe et Goyle solus! adhuc exanimatus est sed 
Magistra Pomfrey dicit eum salvum fore - edepol, exemplum 
Slytherinis praebuimus! omnes te in loco communi exspectant, 
convivamur, Fredericus et Georgius libos aliquos et alia a culinis 
furati sunt.’ 

‘id nunc omittamus,’ inquit Harrius anhelans, ‘conclave 
vacuum inveniamus, exspectate modo dum hoc audiatis ...’ 

cum compertum haberet Peevem non intus esse, ianuam post 
eos clausit, tum narravit quid vidisset et audivisset. 

‘itaque non errabamus, est Lapis Philosophi, et Snape 
Quirrellem cogere conatur sibi subvenire ut eum adipiscatur, 
rogavit num sciret quomodo praeter Lanigerum eundum esset - 
et dixit aliquid de “praestigiis” Quirrellis - mea sententia, alia, 
neque Laniger solus, lapidem custodiunt, multa incantamenta, 

ut veri simile est, et nescio an Quirrell defbdonem aliquam fecerit 
Artibus Nigris contrariam quae Snapi perfringenda sit - 

‘itaque vis dicere Lapidem solum tamdiu salvum esse 
quamdiu Quirrell Snapi resistat?’ inquit Hermione perturbata, 
‘die Martis proximae hebdomadis evanuerit, inquit Ronaldus. 

non tamen dubium erat quin Quirrell fortior esset quam arbi¬ 
trati essent, hebdomadibus proximis videbatur pallidior et 
macrior fieri, sed nondum, ut apparebat, animo fractus erat. 

Harrius et Ronaldus et Hermione, quotiens transitum tabu¬ 
lati tertii praeteribant, aures ad ianuam applicabant ut confir¬ 
marent Lanigerum adhuc intus fremere. Snape more suo ubique 
incedebat plenus indignationis, quod clare ostendit Lapidem 
adhuc tutum esse. Harrius, quotiens his diebus Quirrellem prae¬ 
teribat, nescio quo modo subridens eum hortabatur, et Ronaldus 
eos reprehendere coeperat qui vocem balbutientem Quirrellis 
deridebant. 

Hermione tamen plura quam Lapidem Philosophi in animo 
agitabat, horaria studiorum repetundorum instruere coeperat et 
commentarios omnes coloribus variis distinguere, quae non 
curae fuissent Harrio et Ronaldo, nisi semper eos ursisset ut 
idem facerent. 

‘Hermione, saeculis multis examina distant.’ 

‘decem hebdomadibus,’ inquit Hermione acriter, ‘id non est 
spatium saeculorum, id Nicolas Flamel pro secundo habuerit.’ 

‘nos tamen non sescentos annos nati sumus,’ Ronaldus eam 
admonuit, ‘sed ut ea omittam, quamobrem studia repetis, omnia 
iam sciens?’ 

‘quamobrem studia repeto? an deliras? nonne intellegis nobis 
haec examina superanda esse ut in annum secundum progre¬ 
diamur? sunt maximi momenti, studia unum abhinc mensem 
incipere debebam, nescio quid mihi sit 


mala fortuna accidit ut doctores viderentur eadem sentire ac 
Hermione, tot pensa domestica eis ingesserunt ut feriae 
paschales haudquaquam tam iucundae essent quam brumales, 
difficile erat animum remittere Hermione assidente et duodecim 
modos draconum sanguine utendi recitante aut motus baculi 
temptante, gementes et oscitantes, Harrius et Ronaldus 
plerumque otii cum ea in bibliotheca agitabant, conantes tot 
pensa extraordinaria perficere. 

‘hoc nunquam meminero,’ olim postmeridiano tempore 
exclamavit Ronaldus, stilum deiciens et prospectans e fenestra 
bibliothecae desiderii plenus, multos iam menses non fuerat 
dies tam pulcher, caelum colorem serenum et caeruleum 
myosotum habebat et in auris erat aliquid aestatis appropin¬ 
quantis. 

Harrius, qui ‘Dictamnus’ quaerebat in Mille Magicae Herbae 
et Fungi, non prius suspexit quam Ronaldum audivit dicentem, 
‘Hagrid! quid tu in bibliotheca facis?’ 

Hagrid dissoluto motu pedum in conspectum venit, aliquid 
post tergum celans, alienissimus videbatur in lacerna e pellibus 
talparum confecta. 

‘tantum spectatum veni,’ inquit voce furtiva quae eos statim 
attentos fecit, ‘et quid vos omnes facitis?’ subito suspiciosus 
videbatur, ‘num Nicolas Flamelum etiam nunc quaeritis?’ 

‘oh, cognovimus quis esset multa abhinc saecula,’ inquit 
Ronaldus graviter, ‘et scimus quid canis ille custodiat, est 
Philosophi Lap-’ 

‘ stttt !’ Hagrid celeriter circumspexit si quis forte audiret, 
‘nolite de re clamare, quid est vobis?’ 

‘fateor nos pauca te rogare voluisse,’ inquit Harrius, ‘de 
custodia Lapidis, quid enim eum praeter Lanigerum custodit?’ 

‘STTTT!’ inquit Hagrid iterum, ‘audite — postea ad me 
visendum venite, scilicet non promitto me quidquam vobis 
dicturum esse, sed nolite hic de re sine fine garrire, non est 
discipulorum haec scire, putabunt me vobis dixisse -’ 

‘postea igitur te visemus,’ inquit Harrius. 

Hagrid dissoluto motu pedum discessit. 

‘quid post tergum celabat?’ inquit Hermione cogitabunda, 
‘an putas id aliquo modo ad Lapidem pertinuisse?’ 

‘inspecturus sum in qua parte fuerit,’ inquit Ronaldus quem 
taedebat laborum, post minutum rediit acervum librorum brac- 
chiis tenens quos magno cum sonitu in mensam deposuit. 

‘dracones!’ susurravit. ‘Hagrid de draconibus aliqua reperire 
volebat! haec videte: Species Draconum Britanniae Magnae et 
Hiberniae; ab Ovo ad Infernum, Enchiridion Draconum Alendorum. ’ 
‘Hagrid semper draconem habere volebat, id mihi dixit ubi 
primum ei occurri,’ inquit Harrius. 

‘sed est contra leges nostras,’ inquit Ronaldus. ‘alere dracones 
Conventione Magorum anni MDCCIX vetitum est, omnes id 
sciunt, difficile est prohibere Muggles nos animadvertere si 
dracones in horto postico habemus - sed ut ea omittamus, ,J 
dracones domare non potes, periculosum est. adustiones videre j- 
debes quas Carolus a draconibus feris in Romania accepit.’ 

‘sed num in Britannia sunt dracones feri?’ inquit Harrius. 

‘scilicet sunt,’ inquit Ronaldus. ‘Vulgares Virides Vallenses et 
Dracones Nigri Epudarum Insularum, difficile est, mihi crede, 
Ministerio Magico eos occultare, nostris semper fascinandi sunt < 
Muggles qui eos viderunt, ut obliviscantur.’ 

‘quae cum ita sint, quid tandem Hagrid vult?’ inquit 
Hermione. 

* l 

cum una post hora ianuam casae saltuarii pulsarent, mirati sunt F 
quod vela omnia clausa viderunt. Hagrid prius clamavit, ‘quis 
est?’ quam eos admisit et eis ingressis ianuam celeriter clausit. 

aestuabat intus, sed quamquam sol ita ardebat, in foco 
flagrabat ignis. Hagrid potionem theanam eis fecit et eis obtulit 
quadrulas duplices panis came mustelae confertas, quas repu¬ 
diaverunt. 

‘quid? nonne volebatis me aliquid rogare?’ 

‘ita vero,’ inquit Harrius. necesse erat sine ambagibus loqui, 
‘pergratum feceris si nobis dixeris quid Lapidem Philosophi 1 
custodiat praeter Lanigerum.’ 

Hagrid fronte contracta eum contemplavit. 

‘scilicet non possum,’ inquit, ‘primum ipse nescio, deinde 
vos iam nimium scitis, itaque non vobis dicam si possim, non 
sine causa Lapis ille hic adest, ex argentaria Gringotts paene 
ereptus est - nonne vos aliquo modo id quoque computavistis? 


de Lanigero quomodo vel sciatis omnino ignarus sum.’ 

‘oh, agedum, Hagrid. potest fieri ut nolis nobis dicere, sed 
scis, scis omnia quae hoc loco fiunt,’ inquit Hermione voce 
amabili et blanda, barba Hagridi paulum se movebat et intel¬ 
legebant eum subridere, ‘re vera nil animo agitabamus nisi quis 
custodiam egisset.’ Hermione plura locutus est. ‘agitabamus 
cuius auxilio Dumbledore satis confisus esset, nisi tuo.’ 

his verbis auditis pectus Hagridi inflatum est. Harrius et 
Ronaldus Hermioni renidebant. 

‘sit ita! opinor me sine noxa id vobis dicere posse ... quid 
igitur? ... Lanigerum a me mutuavit... deinde doctores nonnulli 
incantamenta fecerunt ... Professor Caulicula - Professor 
Flitvicus - Profesor McGonagall -’ digitis eos enumeravit, 
‘Professor Quirrell - et Dumbledore ipse aliquid fecit, scilicet, 
manetedum, aliquem oblitus sum. ita vero. Professor Snape.’ 

‘Snape?’ 

‘ita vero - num id etiam nunc instas? ecce, Snape opem 
ferebat ut Lapidem defenderet, non eum furaturus est.’ 

Harrius sciebat Ronaldum et Hermionem idem putare ac se. 
si Snape consiliis Lapidis defendendi interfuisset, sine dubio 
facile fuisset cognoscere quomodo ceteri doctores eum custo¬ 
divissent. veri simile erat eum omnia scire - nisi, ut videbatur, 
incantamentum Quirrellis et quomodo Lanigerum praeteriret. 

‘nonne tu solus scis quomodo praeter Lanigerum eundum 
sit, Hagrid?’ inquit Harrius animo anxio, ‘nec cuiquam id dicas? 
ne uni quidem doctorum?’ 

‘nemo usquam gentium id scit nisi ego et Dumbledore,’ inquit 
Hagrid superbe. 

‘id certe aliquid valet,’ Harrius ceteris murmuravit. ‘Hagrid, 
licetne nobis fenestram aperire? aestuo.’ 

‘non licet, Harri, ignosce,’ inquit Hagrid. Harrius eum 
animadvertit oculos ad ignem vertentem. Harrius quoque ignem 
aspexit. 

‘Hagrid - quid est illud?’ 

sed iam sciebat quid esset, in medio igne, sub lebete, erat 
ovum ingens et nigrum. 

‘ah,’ inquit Hagrid, digitis inquietis barbam versans, ‘id est 
- hem ... ’ 

‘ubi id adeptus es, Hagrid?’ inquit Ronaldus, igni incumbens 
ut ovum propius inspiceret, ‘certe tibi maximo constitit.’ 

‘ludens id adeptus sum,’ inquit Hagrid. ‘proxima nocte, 
descenderam in vicum potandi causa et coepi cum advena 
quodam paginis ludere, sententia mea, fatebor enim, libentius 
id amisit.’ 

‘sed quid de eo facies cum exclusus erit?’ inquit Hermione, 
‘si scire vis, nonnihil legi,’ inquit Hagrid, librum magnum 
depromens pulvino celatum, ‘hoc bibliothecae abstuli -Alimenta 
Draconum Voluptatis Lucrique Causa - scilicet aliquid prisci 
moris habet, sed insunt omnia, ovum in igne retinendum est, 
quod matres eis inspirant - tenetis quid dicam? - et cum 
exclusus erit, alendus erit situla potionis coniacensis cum 
sanguine pullorum mixti intervallis dimidiae horae, nunc huc 
aspicite - quomodo ova varia agnoscenda sunt - ego habeo 
Dorsoiugiferum Norvegensem, genus rarissimum.’ 

sibi maxime placere videbatur, sed Hermione aliter se 
habebat. 

‘Hagrid, domum ligneam habitas,’ inquit, 
sed Hagrid non audiebat, laetans bombiebat dum ligna in 
ignem ingerebat. 

* 

nunc igitur res alia eos sollicitabat: quid Hagrido futurum esset 
si quis cognovisset eum draconem illicitum in casa celare. 

‘nescio quale sit tranquille vivere,’ inquit Ronaldus suspirans, 
dum cottidie vesperi cum tot pensis extraordinariis sibi impositis 
luctuantur. Hermione horaria studiorum Harrio et Ronaldo 
quoque instruere coeperat, in insaniam adigebantur. 

tum, hora quadam ientaculi, Hedvig litterulas alias ab Hagrido 
missas Harrio attulit, unum modo verbum scripserat: excluditur. 

Ronaldus Herbologiam omittere volebat et recta ad casam 
descendere. Hermione id auribus non admittebat. 

‘Hermione, quotiens tota vita exclusionem draconis vide¬ 
bimus?’ 

‘classes habemus, in mala incidemus, et Hagrid etiam peiora 
patietur cum aliquis invenerit quid faciat -’ 

‘tace!’ susurravit Harrius. 

Malfoy paucos modo pedes aberat et in vestigio ad audiendum 


constiterat, quantum audiverat? Harrius vultum Malfonis 
haudquaquam amabat. 

euntes ad Herbologiam Ronaldus et Hermione sine fine 
secum disputabant, et denique Hermione promittebat se cum 
duobus aliis in matutina intermissione studiorum ad casam 
Hagridi decursuram esse, cum tintinnabulum a castello 
sonuisset finem classis nuntians, tres illi trullis statim demissis 
per campos ad maiginem Silvae festinaverunt. Hagrid eos salu¬ 
tavit vultu rubido et permoto. 

‘paene exclusus est.’ introduxit eos. 

ovum in mensa iacebat. fissuras altas habebat, aliquid intus 
movebatur; crepitus inusitatus exibat. 

omnes sellas ad mensam traxerunt et animis suspensis specta¬ 
bant. 

subito sonitus erat rasurae et ovum diffissum est. draco infans 
graviter in mensam decidit, non erat admodum pulcher; Harrio 
videbatur similis umbellae corrugatae et nigrae, alae squamosae 
erant ingentes prae corpore macro et atro, et habebat rostrum 
longum cum naribus latis, cornicula prima, oculos prominentes 
coloris aurantii. 

stertuit. scintillae nonnullae e rostro evolaverunt. 

‘nonne pulcher est?’ murmuravit Hagrid. manum porrexit ad 
caput draconis mulcendum. is digitos mordere conatus est, 
dentes acutos ostendens. 

‘di eum ament, en, materculam novit!’ inquit Hagrid. 

‘Hagrid,’ inquit Hermione, ‘an potes accurate dicere quam 
cito crescant Dorsoiugiferi Norvegenses?’ 

Hagrid responsurus erat cum subito color vultu abiit - saliens 
surrexit et ad fenestram cucurrit. 

‘quid est rei?’ 

‘aliquis per rimam velarum spectabat - est puerculus — 
sursum ad scholam recurrit.’ 

Harrius ad ianuam ruit et prospexit, etiam cum procul abesset 
non dubium erat quis esset. 

Malfoy draconem viderat. 

* 

proxima hebdomade aspectus Malfonis furtim subridentis nescio 
quo modo Harrium et Ronaldum et Hermionem magnopere 

perturbabat, plerumque otii in casa obscurata Hagridi agebant, 
conantes eum argumentis docere. 

‘eum modo dimitte,’ Harrius urgebat, ‘libera eum.’ 

‘non possum,’ inquit Hagrid. ‘nimis parvus est. moriatur.’ 
draconem contemplati sunt, una modo hebdomade longi¬ 
tudo eius triplicata erat, fumus semper e naribus exhalabatur. 
Hagrid officia saltuarii neglexerat quod dracone adeo occupatus 
erat, passim in solo erant lagoenae inanes potionis coniacensis 
et pennae pullorum. 

‘constitui eum Norbertum appellare,’ inquit Hagrid, 
draconem oculis caliginosis aspiciens, ‘iam me re vera novit, 
aspicite. Norbert! Norbert! ubi est Matercula?’ 

‘mente est alienata,’ Ronaldus auri Harrii immurmuravit. 
‘Hagrid,’ inquit Harrius voce magna, ‘duabus hebdomadibus 
Norbert tam longus erit quam domus tua. iam, iam Malfoy 
potest ire ad Dumbledorem.’ 

Hagrid labrum momordit. 

‘e-ego scio me non posse eum in omne tempus servare, sed 
non possum eum modo extrudere, non possum.’ 

Harrius subito ad Ronaldum conversus est. 

‘Carolus,’ inquit. 

‘tu quoque es mente alienata,’ inquit Ronaldus. ‘ego sum 
Ronaldus. meministine?’ 

‘non ita - Carolus - frater tuus Carolus. in Romania, 
draconibus studet, potest fieri ut Norbertum ad eum mittamus. 
Carolus potest eum curare et tum in solitudines restituere!’ 
‘macte ingenio!’ inquit Ronaldus. ‘quid putas, Hagrid?’ 
et denique Hagrid eis permisit ut strigem ad Carolum 
rogandum mitterent. 

* 

hebdomas proxima lentissime ibat, die Mercurii vespere 
Hermione et Harrius in loco communi sedebant, longe 
postquam omnes alii cubitum ierant, horologium in pariete 
fixum modo noctem mediam sonuerat cum foramen imaginis 
pictae subito refractum est. Ronaldus e nihilo apparuit Amictum 
Invisibilitatis Harrii exuens, in casam Hagridi degressus, adiutor 
eius fuerat Norberti alendi, qui nunc corbes rattorum 
mortuorum consumebat,- 

‘me momordit!’ inquit, manum eis ostendens, quae sudario 
sanguinolento involuta est. ‘hebdomadem totam non potero 
pennam tenere, scilicet nunquam animali taetriori obviam ii 
quam draconi illi, sed Hagrid tantis laudibus eum extollit ut 
credideris cuniculum esse parvulum et lanigerum, cum me 
momordisset, me reprehendit quod ego eum terruissem, et cum 
discederem, ei lallabat.’ 

fenestra obscura leviter pulsata est. 

‘en, Hedvig!’ inquit Harrius, festinans ut eam admitteret, 
‘responsum Caroli habebit.’ 

tres illi, capitibus arte contractis, litterulas legerunt. 

Carolus Ronaldo S.RD. 

gratias ago quod me scripsisti - libenter accipiam illum 
Dorsoiugiferum Norvegensem, sed non erit facile eum huc 
transportare, sententia mea, optimum erit si transmittetur 
cum nonnullis amicorum meorum qui me proxima hebdo¬ 
made visitabunt, cavendum tamen est ne videantur 
draconem illicitum ferentes. 

an potest fieri ut Dorsoiugiferum in turrem altissimam 
media nocte die Saturni afferas? illi ibi tecum conveinre 
possunt et eum auferre dum adhuc tenebrae sunt, 
responsum quam celerrime mitte, 
te amo. 

alii in alios oculos vertebant. 

‘Amictum Invisibilitatis habemus,’ inquit Harrius. ‘non debet 
esse nimis difficile - puto Amictum tantum esse ut duos nostrum 
et Norbertum tegere possit.’ 

indicium erat atrocitatis hebdomadis prioris quod duo alii 
cum eo consentiebant, ad omnia parati erant dummodo se a 
Norberto liberarent - et a Malfone. 

* 

res tamen quaedam consilio obstabat, postridie mane manus 
Ronaldi morsu vulnerata ita tumuerat ut bis tanta esset quam 
solebat, ille nesciebat an tutum esset ire ad Magistram Pomfrey 
- morsumne draconis agnosceret? postmeridiano tempore, 

tamen, non erat ei optio, morsus nunc colorem habebat viridem 
generis foedissimi, dentes Norberti, ut videbatur, venenati erant. 

Harrius et Hermione post finem diei ad alam valetudinariam 
ruerunt et Ronaldum invenerunt in lecto iacentem et graviter 
aegrotantem. 

‘non est modo manus,’ susurravit, ‘quamquam non aliter 
sentit quam si mox de corpore casura sit. Malfoy Magistrae 
Pomfrey dixit se velle unum librorum meorum mutuari eo 
consilio ut huc veniret ad me irridendum, semper minabatur se 
ei dicturum esse quid re vera me momordisset - ego ei dixi 
canem fuisse sed non puto eam mihi credere - non debui eum 
inter certamen ludi Quidditch pulsare, ea est causa cur hoc 
faciat.’ 

Harrius et Hermione animum Ronaldi tranquillare conati sunt, 
‘media nocte die Saturni omnia finem habebunt,’ inquit 
Hermione, haudquaquam animum Ronaldi mulcens. immo, 
arrectus sedit et sudare coepit. 

‘media nocte die Saturni!’ inquit voce rauca, ‘non ita - non 
ita - modo memineram - epistula Caroli erat in illo libro quem 
Malfoy cepit, cognoscet nos Norbertum ablegaturos esse.’ 

Harrius et Hermione occasionem respondendi non 
habuerunt, illo puncto supervenit Magistra Pomfrey et coegit 
eos abire, dicens Ronaldo dormiendum esse. 

* 

‘iam serum est consilium mutare,’ Harrius Hermioni inquit, 
‘non tempus habemus strigi alii mittendae et potest fieri ut haec 
sit ultima occasio Norberti ablegandi, periclitandum erit nobis, 
et Amictum Invisibilitatis habemus, Malfoy eum nescit.’ 

Dentatum canem Molossicum cauda pannis involuta foris 
sedentem invenerunt ubi ierunt ad rem Hagrido narrandam, qui 
fenestram aperuit ut cum eis colloqueretur. 

‘vos non admittam,’ inquit anhelans. ‘Norbert ad gradum 
difficilem pervenit - nihil est quod non moderari possim.’ 

cum eum de epistula Caroli certiorem fecissent, oculi lacrimis 
impleti sunt, quamquam causa fortasse erat quod Norbert crus 
modo momorderat. 

‘eheu! non dolet, caligam modo cepit - tantum ludit - 
mementote eum infantem modo esse.’ 


Norbert Dorsoiugifer Norvegensis 


193 


infans murum cauda tam vehementer pulsavit ut fenestrae 
crepitarent. Harrius et Hermione ad castellum redierunt, rati 
diem Saturni non posse maturius advenire. 

* 

cum tempus veniret Norberto valedicendi, eos Hagridi 
miseruisset nisi tam solliciti fuissent de rebus quae ipsis facienda 
erant, nox erat obscurissima et nubilosa et paulo tardius ad 
casam Hagridi advenerunt quod necesse fuerat exspectare dum 
Peeves viam eis in Vestibulo daret, ubi reticulo manubriato pilam 
in murum impellebat. 

Hagrid Norbertum inclusum et paratum in corbe magno 
habebat. 

‘rattos multos et aliquid coniacensis potionis habet ut victus 
sit in itinere,’ inquit Hagrid voce surda, ‘et ursulum panneum 
inclusi ne solitudine laboret.’ 

ab interiore parte corbis sonitus lacerationis orti Harrio subi- 
ciebant caput ursuli deripi. 

‘vale, Norbert!’ inquit Hagrid lacrimans, dum Harrius et 
Hermione corbem Amictu Invisibilitatis tegunt et ipsi subeunt. 
‘Matercula te nunquam obliviscetur.’ 

quomodo corbem sursum ad castellum removere possent, 
nunquam sciebant, media nox iam sonitura erat eis Norbertum 
trudentibus contra scalas marmoreas Vestibuli et secundum 
transitus obscuros, scalas alias ascenderunt, deinde alias — ne 
compendiarium quidem Harrio notum laborem multum 
levabat. 

‘haud procul absumus!’ inquit Harrius anhelans ubi ad tran¬ 
situm sub turre altissima situm pervenerunt. 

tum perturbati motu subito a fronte facto corbem paene 
demiserunt, obliti se iam invisibiles esse, in umbris delituerunt, 
intuentes formas obscuras duorum hominum inter se certan¬ 
tium intervallo decem pedum, lucerna flagravit. 

Professor McGonagall, amictu cubiculari Caledonico et 
redimiculo induta, aurem Malfonis tenebat. 

‘detineberis,’ clamavit, ‘et viginti puncta Slytherini amittunt! 
tene media nocte circumerrare, quantam audaciam —’ 

‘non intellegis. Professor, Harrius Potter veniet - habet 
draconem!’ 

‘nugas meras! num mendacia talia dicere audes? verba de te 
cum Professore Snape faciam, Malfoy!’ 

post illud nil toto orbe terrarum facilius videbatur quam 
ascendere scalas involutas et arduas ad turrem summam 
ferentes, non prius Amictum exuerunt quam in aera frigidum 
noctis ingressi sunt, laeti quod iterum solito more spirare 
poterant, saltationem quandam Hermione saltavit. 

‘Malfoy detinebitur! cantare possim!’ 

‘noli cantare,’ Harrius eam admonuit, 
cachinnantes de Malfone, exspectaverunt, Norberto in corbe 
tumultuante, plus minus decem post minuta, quattuor 
scoparum manubria advenerunt e tenebris delapsa. 

amici Caroli, homines hilares, Harrio et Hermioni osten¬ 
derunt armamenta sibi parata, ut Norbertum inter se 
suspenderent, cum Norbert, omnium auxilio, fibulis ad arma¬ 
menta ita ligatus esset ut effugere non posset, Harrius et 
Hermione manus cum aliis coniunxerunt et eis gratias maximas 
egerunt. 

tandem, Norbert abibat ... abibat ... abierat. 
scalis involutis usi delapsi sunt, pectoribus aeque ac manibus 
a Norberto solutis, discesserat draco - Malfoy detentionem 
passurus erat - quid poterat felicitatem inhibere? 

responsum in scalis imis inventuri erant, cum in transitum 
ingrederentur, subito e tenebris eminebat facies ianitoris Filch. 
‘quid tandem est hoc?’ susurravit. ‘certe in mala incidimus.’ 
Amictum Invisibilitatis in turre summa reliquerant. 


— CAPUT QUINTUM DECIMUM — 

res non potuerunt deteriores esse. 

Filch eos in tablinum Professoris McGonagall in tabulato 
primo situm deduxit ubi sedebant exspectantes neque verbum 
inter se loquebantur. Hermione tremebat. Harrius animo 
volvebat defensiones, excusationes peregrinationis, fabulas 
commenticias et insanas, semper semperque minus aptas ad 
persuadendum, non poterat videre quomodo hoc tempore e 
malis evasuri essent, non erat effugium, num tam stulti fuerunt 
ut Amictum obliti essent? nullam omnino excusationem 
Professor McGonagall acceptura erat quod nocte intempesta 
lectis relictis circum scholam repserant, ne dicam quod in 
turrem altissimam astronomicam ascenderant in quam ingredi 
vetitum est nisi studentibus, si Norbertum et Amictum 
Invisibilitatis addidisti, non erat causa cur non statim sarcin¬ 
ulas alligarent. 

si Harrius putaverat res non posse deteriores esse, errabat. 
Professor McGonagall, cum appareret, Nevillem ducebat. 

‘Harri!’ vox Nevillis erupit, simul ac duos alios vidit, ‘conabar 
vos invenire ut admonerem, audivi Malfonem dicentem se vos 
capturum esse; vos habere drac-’ 

Harrius capite vehementer abnuit ut Nevillem silere cogeret, 
sed Professor McGonagall viderat, eminens supra tres illos vide¬ 
batur paratior Norberto ad ignem spirandum. 

‘nunquam credidissem quemquam vestrum rem talem 
ausurum esse. Dominus Filch dicit vos in turrem astronomicam 
ascendisse, est prima hora mane, quid hoc sibi vult?’ 

nunquam prius Hermione doctori aliquid roganti non respon¬ 
derat. crepides intuebatur, immota sicut statua. 

‘puto me satis intellegere quid factum sit,’ inquit Professor 
McGonagall. ‘non opus est ingenio magno ad id excogitandum, 
mendacium aliquid de dracone Malfoni dixisti ut e lecto surg- 
eret et in mala incideret, illum iam cepi, nonne putas id 
ridiculum esse quod Longifundus, qui hic adest, fabulam 
quoque audiverit et crediderit?’ 

Harrius oculos Nevillis in se convertit et conatus est sine 
verbis ei dicere id esse falsum, quod Neville videbatur stupere 
et dolere. Harrius sciebat quanta animi firmitate opus fuisset 
Nevilli, homini misero et mendoso, conanti eos inter tenebras 
invenire, ut eos admoneret. 

‘me valde piget,’ inquit Professor McGonagall. ‘quattuome 
discipulos eadem nocte lectos reliquisse! nunquam prius rem 
talem audivi! te, Dominula Granger, putabam plus prudentiae 
habere, te, Domine Potter, putabam te domum Gryffindorensem 
pluris aestimare, tres omnes detinebimini - ita vero, tu quoque, 
Domine Longifunde, nihil tibi permittit noctu scholam circum¬ 
ambulare, his potissimum diebus, maxime periculosum est - et 
quinquaginta puncta Gryffindorensibus adimentur.’ 

‘ quinquaginta ?’ dixit Harrius anhelans - principatum amis¬ 
suri erant, principatum quem ipse in proximo certamine ludi 
Quidditch adeptus erat. 

‘quinquagena puncta,’ inquit Professor McGonagall, graviter 
spirans per nasum longum et acutum. 

‘Professor - te obsecro -’ 

‘non potes -’ 

‘noli mihi dicere quid possim quidque non possim facere, 
Potter. nunc ad lectum redite, vos omnes, nunquam me magis 
puduit discipulorum Gryffindorensium.’ 

centum quinquaginta puncta amissa sunt, sic Giyffindorenses 
loco ultimo positi sunt, una nocte spem omnem perdiderunt 
quam Giyffindorenses habuerant Poculi Domestici reportandi. 
Harrio videbatur pars ima de stomacho cecidisse, quomodo hoc 
unquam reficere possint? 

tota nocte Harrius non dormivit, multas, ut videbatur, horas 
Nevillem lacrimas in pulvinum effundentem audire potuit nec 
verba ulla excogitare poterat quibus eum solaretur, sciebat 
Nevillem, similem sui, lucem primam formidare, quid futurum 


erat ubi ceteri Giyffindorenses cognoverunt quid fecissent? 

primum, Giyffindorenses postridie praetereuntes clepsydras 
ingentes in quas relata sunt puncta domestica putabant errorem 
factum esse, quomodo poterat fieri ut subito puncta pauciora 
centum quinquaginta quam pridie haberent? et tum fabula 
percrebrescebat: Harrius Potter, Harrius ille Potter, heros cert¬ 
aminum duorum ludi Quidditch, tot puncta perdiderat, ipse et 
duo alii primani stulti. 

Harrius qui fuerat inter gratissimos et laudatissimos discip¬ 
ulorum subito factus est invidiosissimus, etiam Ravenclavenses 
et Hufflepuffi eum adoriebantur, quod omnes speraverant se 
visuros esse Poculum Domesticum Slytherinis ablatum, 
quocumque Harrius ibat, homines eum digitis demonstrabant 
neque vituperantes curabant voces summittere. Slytherini, 
autem, eo praetereunte plaudebant, sibilantes et clamantes, 
‘gratias tibi agimus, Potter, vicem tibi debemus!’ 

solus Ronaldus ei assistebat. 

‘paucis hebdomadibus omnes hoc obliviscentur. Fredericus 
et Georgius tam diu hic versati puncta permulta amiserunt, et 
adhuc amantur.’ 

‘num tamen unquam centum quinquaginta puncta simul 
amiserunt?’ inquit Harrius miserabiliter. 

‘hem - non ita,’ fatebatur Ronaldus. 

paulo serius erat quam ut damnum repararet, sed Harrius 
sibi iuravit se in posterum rebus alienis non interventurum esse, 
taedebat eum furtim circumvagandi et speculandi, tanto pudore 
affectus est ut ad Silvium iret et diceret se velle de turma ludi 
Quidditch decedere. 

‘num vis decedereV intonuit Silvius, ‘quid proderit? quomodo 
puncta ulla recuperabimus nisi in ludo Quidditch vincere 
possumus?’ 

sed ne Quidditch quidem voluptatem solitam retinebat, ceteri 
lusores, cum exercerentur, cum Harrio colloqui nolebant, et si 
necesse erat de eo loqui eum ‘Petitorem’ appellabant. 

Hermione et Neville quoque laborabant, non tot mala 
patiebantur quot Harrius, quod non ita celebres erant, nec tamen 
quisquam cum eis colloqui volebat, nec iam in classe Hermione 
se ostentabat, sed capite demisso silentio studebat. 

Harrius paene gaudebat quod examina haud procul aberant, 
tot rebus repetundis se a miseriis avocabat, ille et Ronaldus et 
Hermione se ab aliis segregabant, in multam noctem studentes, 
conantes meminisse quae in potionibus multiplicibus inessent, 
incantamenta defixionesque ediscere, memoriae mandare 
tempus inventionum magicarum et rebellionum daemonum ... 

deinde, circiter hebdomade ante diem primum examinum, 
consilium novum Harrii sui non rebus alienis immiscendi ex 
improviso probatum est. olim postmeridiano tempore solus e 
bibliotheca rediens aliquem ex auditorio quod a fronte erat 
vagientem audivit, cum appropinquaret, vocem Quirrellis 
audivit. 

‘non ita - non ita - non iterum, te obsecro —’ 
videbatur audire aliquem ei minantem. Harrius propius iit. 
‘esto - esto audivit Quirrellem cum lacrimis dicentem, 
post secundum, ex auditorio exiit Quirrell, festinans et 
mitram ordinans, pallidus erat et videbatur lacrimas effusurus 
esse, abiit passibus longis et fortibus; Harrius putabat Quirrellem 
se ne animadvertisse quidem, exspectavit dum sonus pedum 
Quirrellis evanesceret, tum caput in auditorium inseruit, quod 
vacuum erat, sed in ulteriore parte erat ianua semiaperta, quo 
progrediens Harrius viam dimidiam emensus erat priusquam 
meminit quid sibi promisisset de non se rebus alienis immis¬ 
cendo. 

nihilominus, sponsionem duodecim Philosophi Lapidum 
fecisset Snapem modo a conclavi discessisse, et iudicabat e verbis 
quae modo audiverat illum nunc passibus alacrioribus incedere 
- Quirrell videbatur tandem cessisse. 

Harrius ad bibliothecam rediit ubi Hermione experiebatur 
quantam scientiam astronomiae Ronaldus haberet. Harrius eis 
dixit quid audivisset. 

‘Snape igitur rem bene gessit!’ inquit Ronaldus. ‘si Quirrell 
ei dixit quomodo defixio sua Potestati Nigrae Contraria 
frangenda sit 

‘manet tamen Laniger,’ inquit Hermione. 

‘potest fieri ut Snape cognoverit quomodo eum praetereat 
neque Hagridum rogaverit,’ inquit Ronaldus, milia librorum 
suspiciens qui circum eos erant, ‘sponsionem faciam hic alicubi 


latere librum in quo scriptum sit quomodo praeter canem 
ingentem tribus capitibus eundum sit. quid igitur faciamus, 
Harri?’ 

oculi Ronaldi studio audendi rursus ardebant, sed Hermione 
respondit, Harrium praeveniens. 

‘eamus ad Dumbledorem. id multa abhinc saecula nobis 
faciendum erat, si quid ipsi temptaverimus, expellemur certe.’ 

‘sed nullum habemus argumentumV inquit Harrius. ‘timidior 
est Quirrell quam ut nobis subveniat, si Snape tantum dixerit 
se nescire quomodo Vespere Sancto intraverit trollum, procul 
autem se a tabulato tertio afuisse - cui putatis eos credituros 
esse, utrum ei an nobis? non admodum occultavimus odium 
nostrum in eum, Dumbledore putabit nos id finxisse eo consilio 
ut Snape ablegetur. Filch nobis non subveniat si vita eius peri- 
clitetur, nimis familiariter agit cum Snape, et putabit quo plures 
expellantur discipuli, eo rem meliorem fore, et mementote nos 
non oportere scire de Lapide aut Lanigero, opus erit explica¬ 
tione longa.’ 

videbatur Hermioni persuasisse, nec tamen Ronaldo. 

‘si modo paulum circumspectamus quaerentes -’ 

‘non ita,’ inquit Harrius plane, ‘satis iam circumspectavimus 
quaerentes.’ 

charta planetae Iupiter ad se tracta nomina lunarum eius 
discere coepit. 

* 

postridie mane epistulae Harrio et Hermioni et Nevilli mensae 
ientacuh assidentibus redditae sunt, non inter se differebant: 

detentio tua fiet hac nocte undecima hora, conveni cum 
Domino Filch in Vestibulo. 

Prof. M. McGonagall 

Harrius oblitus erat inter furorem punctorum amissorum ipsis 
adhuc detentiones suscipiendas esse, suspicabatur Hermionem 
questuram esse sic noctem totam studiorum repetundorum 
amissam esse, sed ne verbum quidem locuta est. sicut Harrius, 
sentiebat ipsos poenam meritam dare. 

illa nocte undecima hora in loco communi Ronaldo 

valedixerunt et in Vestibulum cum Neville descenderunt. Filch 
iam aderat - et Malfoy quoque. Harrius etiam oblitus erat 
Malfonem quoque detentionem habere. 

‘me sequimini,’ inquit Filch, lucernam accendens et eos foras 
ducens, ‘sponsionem faciam vos rem melius reputaturos esse 
priusquam regulam scholae iterum violetis, nonne?’ plura 
locutus est, eis maligne subridens, ‘ita vero ... labor durus et 
dolor sunt doctores optimi sententia mea ... me paenitet solum 
quod permiserunt poenas veteres exolescere ... carpis alligatis 
te a tecto paucos dies suspendebant, vincula in sede officii adhuc 
habeo, semper bene uncta si quando opus eis erit ... igitur 
abeamus, et cavete ne fugam contemplemini, peiora patiemini 
si eam temptaveritis.’ 

abierunt contendentes trans campos obscuros. Neville 
semper de naribus sonitum edebat. Harrius animo volvebat 
quale supplicium passuri essent, nisi re vera horribile esset, vox 
ianitoris Filch non tam laeta esset. 

luna fulgebat, sed nubes illam transcurrentes semper eos 
obscurabant, a fronte, Harrius fenestras illuminatas casae 
Hagridi videre poterat, tum procul clamorem audiverunt. 

‘tune ades, Filch? festina, proficisci volo.’ 

Harrio augebatur animus; si cum Hagrido laborent, res non 
ita mala sit. remissionem animi, ut videbatur, vultu ostendebat, 
quod Filch dixit, ‘num putas te cum caudice isto voluptatibus 
fruiturum esse? si ita est, necesse est rem rursus reputare, puer 

— ibis in Silvam et, ni fallor, non omnes vestrum illinc integri 
redibitis.’ 

quo audito, Neville gemitum parvum edidit et Malfoy in 
vestigio constitit. 

‘in Silvam?’ iteravit, paulo minus urbane quam solebat, ‘noctu 
in illum locum inire non possumus - res omnis generis ibi latent 

- versipelles, ut audivi.’ 

Neville manicam vestis Harrii amplexus vocem strangulatam 
edidit. 

‘nonne id tibi curae est?’ inquit Filch, voce prae laetitia crepi¬ 
tante. ‘nonne debebas prius versipelles illos reputare quam in 
mala incidisti?’ 

Hagrid eis a tenebris appropinquavit longis et fortibus 

passibus incedens, Dentato ad calcem sequente, manuballistam 
magnam ferebat, et pharetra sagittarum plena umero suspensa 
est. 

‘sero venistis,’ inquit, dimidiam horam iam exspecto, an bene 
habetis, Harri et Hermione?’ 

‘te admoneo ne cum eis nimium familiariter agas,’ inquit 
Filch frigide, ‘memento eos hic adesse ut poenas dent.’ 

‘an ea est causa cur sero adveneris?’ inquit Hagrid, ianitorem 
fronte contracta contemplans, ‘num eos reprehendebas? non est 
officium tuum id facere, parte tua functus es, nunc ego rem 
suscipiam.’ 

‘prima luce redibo,’ inquit Filch, ‘ad reliquias colligendas,’ 
maligne addidit, et conversus ad castellum redire coepit, lucerna 
se sursum deorsum movente et in tenebras evanescente. 
Malfoy nunc ad Hagridum conversus est. 

‘nolo in Silvam illam inire,’ inquit, nec sine gaudio Harrius 
audiebat aliquid pavoris in voce inesse. 

‘inibis si vis in schola Hogvartensi manere,’ inquit Hagrid 
ferociter, ‘peccavisti et nunc poena tibi danda est.’ 

‘sed hoc est officium servorum, nec discipulis faciendum, 
putabam nos versus transcripturos esse aut aliquid, si pater 
sciret me hoc facere, ille -’ 

‘— tibi diceret sic fieri apud Hogvartenses,’ fremebat Hagrid. 
‘versusne transcribere! quid illud cuiquam prodest? aut aliquid 
utile facies aut abibis, si putas fore ut pater malit te expelli, redi 
ad castellum et sarcinulas alliga, agedum!’ 

Malfoy non se movebat, iracundus Hagridum contemplatus, 
mox oculos demisit. 

‘esto,’ inquit Hagrid, ‘nunc magna cum cura audite, quia 
periculosum est quod hac nocte faciemus nec volo quemquam 
in lubrico versari, me parumper huc sequimini.’ 

ad marginem ipsum Silvae eos duxit, lucerna alte sublata, 
semitam terrae angustam et sinuosam demonstravit quae decli¬ 
navit in arbores densas nigrasque et evanuit, aura tenuis crines 
eorum in Silvam spectantium levavit. 

‘illuc aspicite,’ inquit Hagrid, ‘an videtis materiam illam humi 
fulgentem? materiam argenteam? eruor est monocerotis, ibi latet 
monoceros quem aliquid graviter vulneravit, bis una hebdomade 

factum est. proxima die Mercurii monocerotem mortuum inveni, 
nos rem miseram invenire conabimur, potest fieri ut necesse sit 
eam a miseriis liberare.’ 

‘et quid si quodcumque monocerotem vulneravit nos prius 
invenerit?’ inquit Malfoy, nequiens timorem celare dum loque¬ 
batur. 

‘nihil quod Silvam incolit tibi nocebit si mecum eris aut cum 
Dentato,’ inquit Hagrid, ‘neque a semita erraveris, divisi autem 
in duas catervas vestigia huc illuc sequemur, ubique est eruor, 
nocte proxima, nisi prius, ut videbatur, coepit corpore debili 
circumerrare.’ 

‘volo Dentatum mecum venire,’ inquit Malfoy celeriter, dentes 
longos Dentati inspiciens. 

‘esto, sed te admoneo eum esse ignavum,’ inquit Hagrid. 
‘itaque ego et Harrius et Hermione una via ibimus, Draco autem 
et Neville et Dentatus altera via ibunt, si quis nostrum mono¬ 
cerotem invenerit, scintillas virides in caelum mittemus, an id 
intellegitis? nunc bacula depromite et temptate - sic bene habet 
- et si quis in mala inciderit, scintillas rubras in caelum mittat, 
et omnes veniemus ad te reperiendum - cavete igitur - eamus.’ 

Silva erat nigra et silens, paulum in eam progressi ad furcam 
semitae terrenae pervenerunt unde Harrius et Hermione et 
Hagrid laeva semita, Malfoy autem et Neville et Dentatus dextra 
ibant. 

silentio incedebant, oculis demissis, interdum lux lunae per 
ramos penetrans guttam cruoris argentei et caerulei fusam inter 
folia lapsa illuminavit. 

Harrius vidit Hagridum maxime perturbatum videri. 

‘possitne versipellis monocerotas occidere?’ rogavit Harrius. 

‘non satis velox est,’ inquit Hagrid. ‘difficile est capere mono¬ 
cerotem, sunt animalia fortia et magica, nunquam prius noveram 
monocerotem vulneratum. ’ 

praeterierunt caudicem musco obsitum. Harrius aquam 
currentem audire poterat; fluvius haud procul abesse debebat, 
per semitam flexuosam etiam nunc erant guttae rarae cruoris 
monocerotis. 

‘an bene habes, Hermione?’ Hagrid susurravit. ‘noli te sollic¬ 
itare, non poterat procul abire si tam grave vulnus accepit et 


tum poterimus-VOS POST ARBOREM ILLAM CELATE!’ 

Hagrid Harrium et Hermionem arripuit et a semita post 
quercum excelsam portavit, sagittam depromptam manubal¬ 
listae aptavit quam sustulit paratus ad telum emittendum, tres 
illi audiebant, aliquid supra folia mortua prope iacentia 
labebatur; haud aliter sonabat ac pallium per humum tractum. 
Hagrid oculis limis semitam obscuram lustrabat, sed paucis post 
secundis sonitus evanuit. 

‘id sciebam,’ murmuravit, ‘aliquid nefastum hoc loco inest.’ 
‘an est versipellis?’ subiecit Harrius. 

‘nec versipellis erat nec monoceras,’ inquit Hagrid voce torva, 
‘nunc me sequimini, cavete tamen.’ 

lentius ibant, auribus ad sonitum tenuissimum arrectis, 
subito, in area aperta a fronte, aliquid, neque dubium erat, 
motum est. 

‘quis adest?’ Hagrid clamavit, ‘te ostende - armatus sum.’ 
et in aream apertam venit - utrum vir erat an equus? usque 
ad medium erat vir rubris capillis et barba, subter tamen erat 
corpus nitidum equi castanei cauda longa et rubicunda. Harrius 
et Hermione rictu toto hiabant. 

‘oh, tu ades, Ronan,’ inquit Hagrid cura solutus.- ‘quid agis?’ 
progressus manum centauri amplexus est. 

‘salvus sis, Hagrid,’ inquit Ronan. vocem habebat altam et 
tristem, ‘an telum in me emissurus eras?’ 

‘non potest nimis cavere, Ronan,’ inquit Hagrid, manubal¬ 
listam leviter pulsans, ‘nefandum aliquid in hac Silva errat, hic 
tibi adsunt Harrius Potter et Hermione Granger. sursum 
discipuli sunt, et hic est Ronan, vos ambo. Centaurus est.’ 

‘id animadvertimus,’ inquit Hermione imbecillius. 

‘salvete,’ inquit Ronan, ‘an estis discipuli? multumne discitis 
in schola ista?’ 

‘hem —’ 

‘paulum,’ inquit Hermione timide. 

‘paulum, est tamen aliquid.’ Ronan suspiravit, capite 
resupinato caelum intuitus est. ‘hac nocte fulget Mars.’ 

‘ita vero,’ inquit Hagrid, suspiciens quoque, ‘audi mea verba, 
gaudeo nos tibi occurrisse, Ronan, quod monoceras vulneratus 
est - an tu aliquid vidisti?’ 

Ronan non statim respondit, sursum oculis defixis spectavit, 
tum suspiravit iterum. 

‘semper innocentes sunt victimae primae,’ inquit, ‘sic fuit 
per saecula praeterita, sic nunc est.’ 

‘ita vero,’ inquit Hagrid, ‘sed tune aliquid vidisti, Ronan? 
aliquid insolitum?’ 

hac nocte fulget Mars,’ iteravit Ronan dum Hagrid eum impa¬ 
tienter spectat, ‘praeter solitum fulget.’ 

‘ita vero, sed te rogavi de rebus insolitis nobis paulo propi¬ 
oribus,’ inquit Hagrid. ‘tune igitur nihil novi animadvertisti?’ 

iterum, longo post intervallo respondit Ronan. denique, 
inquit, ‘Silva arcana multa celat.’ 

motu inter arbores audito, Hagrid iterum manuballistam 
sustulit, sed nil erat nisi Centaurus alter crine et corpore nigro 
et vultu ferocior Ronano. 

‘salve, Bane,’ inquit Hagrid. ‘quid agis?’ 

‘salvus sis, Hagrid, spero te recte valere.’ 

‘sic satis, en, id modo Ronanum rogabam, tune aliquid novi 
hoc loco nuper vidisti? monoceras enim vulneratus est - tune 
aliquid de hac re scis?’ 

Bane transiit ut iuxta Ronanum staret, spectavit ad caelum, 
‘hac nocte fulget Mars,’ tantummodo inquit. 

‘id audivimus,’ inquit Hagrid querens. ‘sin quid alteruter 
vestrum audiverit, obsecro ut mihi dicatis, nunc tamen 
abibimus.’ 

Harrius et Hermione eum ex area aperta secuti sunt, supra 
umeros Ronanum et Banem respicientes dum arbores 
conspectum obstruxerunt. 

‘nolite unquam,’ inquit Hagrid stomachose, ‘conari 
responsum certum e centauro elicere, sunt spectatores inutiles 
astrorum, nil enim luna propius eorum interest.’ 

‘an multi eorum hoc loco insunt?’ rogavit Hermione, 
oh, satis multi ... plerumque inter se versantur, nec tamen 
recusant venire si quando cum eis colloqui volo, scilicet indolem 
altam habent centauri ... plusscii sunt ... etsi non multa 
fatentur.’ 

‘an putas nos prius audivisse centaurum?’ inquit Harrius. 

‘an tibi sonitus ungularum videbatur esse? non ita; sententia 


mea, illud monocerotas interfecit - nunquam prius quidquam 
eius generis audivi.’ 

longius ibant per arbores densas et obscuras. Harrius animo 
anxio semper supra umerum respiciebat, sensu iniucundo affi¬ 
ciebatur ipsos spectari, maxime gaudebat quod Hagridum et 
manuballistam eius secum habebant, flexum semitae modo prae¬ 
terierant cum Hermione bracchium Hagridi amplexa est. 
‘Hagrid! ecce! rubrae scintillae, alteri laborant!’ 

‘vos duo, hic exspectate!’ clamavit Hagrid. ‘manete in semita, 
vos arcessitum redibo!’ 

eum audiverunt magno cum fragore per virgulta abeuntem 
et steterunt oculos alter in alteram vertentes, perterriti, dum 
nihil poterant audire nisi frondes circum se susurrantes. 

‘num putas eos vulneratos esse?’ susurravit Hermione. 

‘non est mihi curae si Malfoy vulneratus est, sed si quid 
Nevillem laesit ... omnino nostra est culpa quod hic adest.’ 

minuta lentissime ibant, aures eorum videbantur praeter 
solitum acuti. Harrius, ut videbatur, suspirium omne venti, 
crepitum omnem virgarum exaudiebat, quid fiebat? ubi erant 
alteri? 

tandem, sonus magnus proculcationis reditum Hagridi 
nuntiavit, cum eo erant Malfoy et Neville et Dentatus. Hagrid 
furebat. Malfoy, ut videbatur, Nevilli a tergo obrepserat et 
eum per iocum arripuerat. Neville plenus timoris scintillas 
emiserat. 

‘felices erimus si quid nunc capiemus, duobus vestrum sic 
tumultuatis, nunc catervas mutabimus - Neville, tu manebis 
mecum et cum Hermione, Harri, tu ibis cum Dentato et hoc 
fatuo, ignosce,’ Hagrid addidit Harrio susurrans, ‘sed difficilius 
ei erit te terrere, et hoc nobis perficiendum est.’ 

itaque Harrius in mediam Silvam cum Malfone et Dentato 
profectus est. paene horam dimidiam pedibus ierunt, semper 
altius in Silvam penetrantes dum semitam vix sequi poterant 
quod arbores erant tam densae. Harrius putabat cruorem videri 
crebrescere, radices arboris aspersae sunt quasi animal illud 
miserum dolore cruciatum haud procul circumvolutum esset. 
Harrius aream apertam a fronte videre poterat, per ramos impli¬ 
catos quercus veteris. 

‘ecce -’ murmuravit, bracchium porrigens ut Malfonem 
coerceret. 

candidum aliquid humi fulgebat, unciatim appropinqua¬ 
verunt. 

non dubium erat quin monoceras esset, et mortuus erat. 
Harrius nunquam aliquid tam pulchrum et triste viderat, crura 
longa et gracilia ex obliquo proiciebantur ubi ceciderat et iuba 
margaritacandicans in foliis nigrantibus extendebatur. 

Harrius gradum unum ad illum processerat cum sonus rei 
lubricae eum in vestigio consistere iussit. in margine areae 
apertae intremuit dumus ... tum, ex umbris, appropinquavit 
figura cucullata repens trans humum similis bestiae praedanti. 
Harrius et Malfoy et Dentatus defixi steterunt, figura involuta 
ad monocerotem pervenit, et capite supra latus vulneratum 
animalis demisso, cruorem coepit potare. 

‘ AAAAAAAAAAA RG H! ’ 

Malfoy clamore terribili edito aufugit - Dentatus quoque, 
figura cucullata capite sublato oculis rectis Harrium spectavit - 
eruor monocerotis per pectus fluebat, surrexit et celeriter ad 
eum appropinquavit - ille prae timore non potuit se movere. 

deinde dolor tantus caput transfixit quantum nunquam antea 
senserat, quasi cicatrix arderet - paene caecatus, pedem titubans 
rettulit, sonum quadrupedantem post se audivit, et aliquid eum 
totum transiluit, in figuram impetum faciens. 

dolor capitis Harrii tam acer erat ut in genua ceciderit, aliquot 
minuta non abiit, cum Harrius suspiceret, figura discesserat, 
supra eum stabat centaurus, neque Ronan erat neque Bane; hic 
videbatur natu minor, crinem habebat candidum flaventemque 
et corpus palumbinum. 

‘an bene habes?’ inquit centaurus, Harrium sublevans. 

‘ita vero - gratias tibi ago - quid erat illud?’ 

centaurus non respondit, oculos caeruleos habebat miri 
generis, similes sappiris pallentibus. Harrium magna cum cura 
inspexit, oculis in cicatrice morantibus quae prominebat, livida, 
e fronte Harrii. 

‘es iuvenis Potter,’ inquit, ‘melius sit si ad Hagridum redeas, 
hoc tempore non tuta est Silva - praesertim tibi, an equo vehi 
potes? sic erit celerius. 


‘nomen meum est Firenze,’ addidit, in crura priora se demit¬ 
tens ut Harrius in tergum ascenderet. 

subito sonus novus quadrupedans ab altera parte areae 
apertae auditus est. Ronan et Bane per arbores perruperunt, 
lateribus cito se moventibus et sudantibus. 

‘Firenze!’ intonuit Bane. ‘quid facis? hominem in tergo habes! 
nonne te pudet? num mulus es vulgaris?’ 

‘an scis quis sit iste?’ inquit Firenze. ‘iste est iuvenis Potter. 
quo celerius ab hac Silva abibit, eo melius erit.’ 

‘quid ei dixisti?’ infremuit Bane. ‘memento, Firenze, nos 
iuravisse nos non caelo oppositum iri. nonne legimus quid 
futurum sit in motibus planetarum?’ 

Ronan humum pede pressit anxio. 

‘non dubito quin Firenze putaverit se sic optima facere,’ 
inquit, voce illa tristi. 

Bane crura posteriora reiecit iratus. 

‘optima facere! quid id nostra interest? Centaurorum interest 
quid praedictum sit! non est nostrum Silvam nostram circum¬ 
errare homines vagos quaerentes more asinorum!’ 

Firenze subito surrexit iratus et in crura posteriora institit ut 
necesse esset Harrio umeros amplecti ne abiceretur. 

‘nonne monocerotem illum vides?’ Firenze Bani clamavit, 
‘nonne intellegis cur necatus sit? an planetae te ad arcanum 
illud non admiserunt? me rei illi opposui quae in hac Silva latet, 
Bane, ita vero, cum humanis sociis si necesse est.’ 

et Firenze celeriter conversus est; cum Harrio quantum 
poterat eum retinente, in arbores medias profecti sunt, Ronano 
et Bane post se relictis. 

Harrius omnino nesciebat quid fieret. 

‘cur Bane tam iratus est?’ rogavit, ‘et, ut id omittam, quid 
erat illud a quo me servavisti?’ 

Firenze cursum ita retardavit ut ambularet modo et Harrium 
admonuit ut capite demisso ramos humiles caveret, nil tamen 
ei respondit, inter ramos tam diu silentio incesserunt ut Harrius 
putaret Firenzem iam secum nolle colloqui, ibant, tamen, per 
arbores admodum densas cum Firenze subito constitit. 

‘Harri Potter, an scis ad quid eruor monocerotis sit utilis?’ 
‘nescio,’ inquit Harrius, miratus interrogationem novam. 

‘Potionibus studentes solum comu et crinibus caudae usi sumus.’ 

‘id est quod nefas est interficere monocerotem,’ inquit 
Firenze. ‘nemo tantum scelus admittat nisi is qui ad extrema 
perductus tamen speret se rerum omnium potiturum, eruor 
monocerotis vitam tuam conservabit, etsi minimum a morte 
aberis, sed pretium dabis horrendum, quod aliquid purum et 
inerme tui conservandi causa occidisti semivivus tantum eris et 
exsecrabilis, ex quo eruor labra tetigerit.’ 

Harrius occipitium Firenzis intuitus est, quod ad lunam 
maculis argenteis distinctum est. 

‘sed quis ad tantam desperationem perveniat?’ secum voce 
clara agitabat, ‘si tempus in omne exsecratus eris, nonne mors 
praeferenda est?’ 

'ita vero,’ Firenze consentiebat, ‘nisi nil opus est tibi nisi satis 
diu vivere ut aliquid aliud bibas — aliquid quod vires potes¬ 
tatemque tuam in integrum restituet - aliquid quod te immor¬ 
talem reddet. Domine Potter, scisne quid hoc ipso tempore in 
schola celatum est?’ 

‘Philosophi Lapis! scilicet - Elixirium Vitae! sed non intel¬ 
lego quis -’ 

‘an neminem potes meminisse qui multos annos exspectavit 
ut potestatem recuperet, qui vitae adhaesit, occasionem oppe- 
riens?’ 

non aliter erat ac si pugnus ferreus subito Harrii cordi circum¬ 
datus esset, obstrepentia arboribus crepitantibus, videbatur 
rursus audire verba Hagridi quae illa nocte dixerat qua conven¬ 
erant: ‘alii dicunt eum mortuum esse, quod, ut mihi quidem 
videtur, sane ineptum est. nescio an satis mortalitatis in eo 
relictum sit ut morte periret.’ 

‘an vis dicere,’ inquit Harrius voce rauca, ‘eum fuisse Vol- 
‘Harri! Harri, valesne?’ 

Hermione ad eos currebat semitam descendens, Hagrido 
multo cum anhelitu pone sequente. 

‘bene valeo,’ inquit Harrius, vix sciens quid diceret, ‘mono- 
ceras mortuus est, Hagrid, est in area illa aperta a tergo.’ 

‘hic te relinquam,’ Firenze murmuravit, Hagrido celeriter 
abeunte ut monocerotem inspiceret, ‘nunc tutus es.’ 
de tergo Harrius lapsus est. 

‘fortunatus sis, Harri Potter,’ inquit Firenze. ‘etiam centauri 
antehac planetas male interpretati sunt, spero hanc esse talem 
interpretationem. ’ 

conversus est et leniter ac quiete currens in mediam Silvam 
rediit, post se relinquens Harrium trementem. 

* 

Ronaldus in tenebroso loco communi obdormiverat, reditum 
eorum exspectans, aliquid clamavit de iniuriis fraude factis in 
ludo Quidditch ubi Harrius vi usus eum somno excussit, paucis 
tamen secundis totus evigilaverat, Harrio ei et Hermioni incip¬ 
iente dicere quid in Silva factum esset. 

Harrius non poterat sedere, huc illuc ante ignem ibat, adhuc 
tremebat. 

‘Snape lapidem Voldemorti quaerit ... et Voldemort in Silva 
exspectat ... et omne hoc tempus putabamus Snapem tantum 
velle se locupletare ... ’ 

‘ne dixeris illud nomen!’ inquit Ronaldus susurrans et plenus 
timoris, quasi putaret Voldemortem ipsos audire posse. 

Harrius non audiebat. 

‘Firenze me servavit, quod non debuit facere ... Bane maxime 
irascebatur ... loquebatur de praedictis planetarum impediendis 
... scilicet ostendunt Voldemortem rediturum esse ... Bane 
putat Firenzem debuisse permittere Voldemorti me occidere ... 
opinor id quoque in stellis scriptum esse.’ 

‘utinam nomen illud ne dicas!’ sibilavit Ronaldus. 

‘itaque nunc tantum mihi exspectandum est dum Snape 
Lapidem furetur,’ Harrius plura dicebat incitate trepideque, ‘tum 
Voldemort ad me conficiendum venire poterit ... quo facto, 
opinor Banem gavisurum esse.’ 

Hermione maxime timere videbatur, sed verba solantia dixit. 

‘Harri, omnes negant Quendam unquam quemquam timuisse 
nisi Dumbledorem. coram Dumbledore, Quidam te non tanget, 
sed, ut ea omittam, potest fieri ut errent centauri. nescio an sit 
hariolatio, pars artis magicae minime accurata, ut dicit Professor 
McGonagall.’ 

prius illuxerat quam finem loquendi fecerunt, cubitum ierunt 
maxime fessi, faucibus aegris, sed rebus improvisis noctis illius 
nondum finis aderat. 

annis futuris, Harrius nunquam admodum commemoraturus 
erat quomodo examina superavisset suspicatus Voldemortem 
iam iam per ianuam perrupturum esse, dies tamen lentissime 
praeteribant neque dubitari poterat quin post ianuam obser¬ 
atam Laniger adhuc viveret et floreret. 

ingens erat aestus, praesertim in auditorio magno ubi quaes¬ 
tionibus responsa scribebant, pennas novas et extraordinarias 
acceperant ad responsa scribenda, quae fascinatae erant defix- 
ione Fraudibus Contraria. 

examina activa quoque subierunt. Professor Flitvicus singulos 
in classem vocavit-si forte efficere possent ut ananas trans 
scrinium pedibus pulsantibus saltaret. Professor McGonagall eos 
spectavit murem in pyxidiculam sternutamenti mutantes — quo 
pulchrior erat pyxidicula, eo plura acceperunt puncta, sed 
puncta adempta sunt si mystacas habebat. Snape omnes inqui¬ 
etavit, colla afflans conantium meminisse quomodo Potio 
Lethaea facienda esset. 

Harrius operam quam maximam dedit, conatus dolores 
acutos frontis ignorare qui eum vexabant ex quo iter in Silvam 
fecerat. Neville putabat Harrium nimio terrore examinum labo¬ 
rare quod Harrius non poterat dormire, sed re vera Harrius 
semper insomnio vetere excitabatur, quod animum nunc magis 
quam prius excitabat quippe qui inerat figura cucullata cruore 
madens. 

fortasse quod non viderant ipsi quod Harrius in Silva viderat, 
fortasse quod non habebant in frontibus cicatrices ardentes, sed 
Ronaldus et Hermione videbantur minus solliciti de Lapide 
quam Harrius. notio Voldemortis certe eos terrebat, sed eis 

somniantibus ipse non apparuit, et rebus repetundis tam occu¬ 
pati erant ut parum otii haberent quam ut curarent quid Snape 
aut quilibet alius ageret. 

examen omnium ultimum erat Historia Magicae Artis, super¬ 
erat una hora respondendi de magis veteribus et insanis qui 
lebetes rebus sponte sua permiscendis invenerant, tum liberi 
futuri erant, liberi tota hebdomade mirabili usque ad tempus 
eventus examinum pronuntiandi, cum phantasma Professoris 
Binns eos pennas deponere et membranas convolvere iussisset, 
Harrius non potuit facere quin cum ceteris plauderet. 

‘id multo facilius erat quam exspectabam,’ inquit Hermione, 
dum sese adiungunt turbis in campos apricos effusis, ‘non opus 
erat mihi discere Codicem Moris Versipellium anni 
MDCXXXVI1 aut rebellionem Elfrici illius Alacris.’ 

Hermioni semper placebat postea quaestiones percurrere, sed 
Ronaldus dixit se, si hoc faceret, nauseare, itaque ad lacum 
deambulaverunt et sub arbore procubuerunt, gemini Vislii et 
Lee Jordan bracchia loliginis ingentis titillabant, qui in vadis 
tepidis apricabatur. 

‘finis rerum repetundarum,’ Ronaldus laete suspiravit, in 
herba se extendens, ‘potes hilarior videri, Harri, hebdomadem 
habemus priusquam cognoscimus quam male rem gesserimus, 
nondum opus est nos sollicitare.’ 

Harrius frontem terebat. 

‘utinam scirem quid hoc significaret !’ erupit iratus, ‘cicatrix 
semper dolet - quod antea accidit, sed nunquam totiens ac 
nunc.’ 

‘i ad Magistram Pomfrey,’ subiecit Hermione. 

‘non aegroto,’ inquit Harrius. ‘puto id esse praemonitum ... 
periculi venturi.’ 

Ronaldus se excitare non poterat, nimius erat aestus. 

utinam animo sis tranquilliore, Harri, non errat Hermione, 
Lapis tamdiu tutus est quamdiu adest Dumbledore. sed, ut ea 
omittam, nunquam nobis probatum est Snapem cognovisse 
quomodo Lanigerum praeteriret, crus semel paene abreptum est, 
non cito rem iterum temptabit, et Neville prius lusor fiet turmae 
Anglicae in ludo Quidditch quam Hagrid Dumbledori deerit.’ 

Harrius adnuit, sed non poterat nescioquid in animo latens 


excutere; sentiebat enim se oblitum esse aliquid facere, aliquid 
magni momenti, quod cum explicare conaretur, Hermione 
inquit, ‘culpanda sunt tantum examina, ipsa proxima nocte 
experrecta dimidiam partem annotationum mearum de trans¬ 
figuratione scriptarum prius perlegi quam memineram nos iam 
examen illud subiisse.’ 

Harrius tamen non dubitabat quin sensus ille ambiguus 
haudquaquam ad studia pertineret, strigem spectavit trans 
caelum clarum et caeruleum volitantem, litterulis ori infixis, 
nemo nisi Hagrid unquam ei epistulas misit. Hagrid nunquam 
Dumbledorem prodiderit. Hagrid nunquam cuiquam dixerit 
quomodo praeter Lanigerum eundum sit ... nunquam ... sed - 
subito Harrius saliens surrexit. 

‘quo vadis?’ inquit Ronaldus somnolentus. 

‘aliquid modo mihi succurrit,’ inquit Harrius. palluerat. 
‘Hagrid nobis visendus est, nunc.’ 

‘quamobrem?’ anhelavit Hermione, festinans ut gradus 
aequaret. 

‘nonne id admodum mirum putatis,’ inquit Harrius, clivum 
herbosum celeriter ascendens, ‘Hagridum draconem potis¬ 
simum desiderare, advenam autem apparere qui casu quodam 
ovum in sinu habeat? quot homines circumerrant cum ovis 
draconum si id legibus magorum vetitum est? num putatis eos 
casu Hagridum invenisse? quare id non prius vidi?’ 

‘quid vis dicere?’ inquit Ronaldus, sed Harrius, celeriter trans 
campos ad Silvam currens, non respondit. 

Hagrid in sella reclinatoria foris sedebat; bracis et manicis 
revolutis pisas siliquis exclusas in vas magnum iaciebat. 

‘salvete,’ inquit, subridens, ‘confecistisne examina? an 
bibendo vacatis?’ 

‘benigne,’ inquit Ronaldus, sed Harrius ei intervenit. 

‘non ita, properamus. Hagrid, necesse est ut te aliquid rogem, 
illamne noctem meministi qua Norbertum reportavisti? qualem 
faciem habebat advena quocum paginis ludebas?’ 

‘nescio,’ inquit Hagrid incuriose, ‘pallium exuere nolebat.’ 
tres illos stupere videbat et supercilia altius sustulit. 

‘non est ita insolens, homines multi miri generis in Capite 
Porci inveniuntur - ea est taberna in vico propinquo, potest 

fieri ut fuerit draconum negotiator, nonne? faciem nunquam 
vidi, semper erat cucullatus.’ 

Harrius iuxta vas pisarum se demisit. 

‘quibus de rebus cum eo collocutus es, Hagrid? an mentionem 
ullam Scholae Hogvartensis fecisti?’ 

‘fortasse huc incidimus,’ inquit Hagrid fronte contracta, 
meminisse conatus, ‘ita vero ... rogavit quid agerem, et ei dixi 
me hic saltuarium esse ... paulum rogavit quales essent bestiae 
a me curatae ... id igitur ei dixi ... et dixi me re vera semper 
draconem desideravisse ... et deinde ... non bene memini quod 
semper potus mihi emebat ... quid igitur? ... ita vero, tum dixit 
se habere ovum draconis et, si vellem, eum praemium ludi pagi¬ 
narum positurum esse ... sed sibi opus esse pro certo habere 
me illi moderari posse, se nolle eum ad domum quamlibet ire 
... itaque ei dixi, post Lanigerum, draconem facilem futurum 
esse ...’ 

‘an - an videbatur velle plus de Lanigero scire?’ rogavit 
Harrius, conatus voce placida loqui. 

‘hem - ita vero - quot canibus tribus capitibus occurris etiam 
circa scholam Hogvartensem? itaque ei dixi Lanigerum 
admodum tractabilem esse dummodo scires eum tranquillare; 
si modo aliquid ei cecinisses, eum statim dormiturum esse ...’ 
Hagrid subito inhorruit. 

‘non debui illud vobis dicere!’ exclamavit, ‘obliviscimini me 
id dixisse! heus - quo vaditis?’ 

Harrius et Ronaldus et Hermione non inter se collocuti sunt 
priusquam in Vestibulo constiterunt, quod, campis relictis, 
frigidissimum et tristissimum eis videbatur. 

‘nobis eundum est ad Dumbledorem,’ inquit Harrius. ‘Hagrid 
advenae illi dixit quomodo Lanigerum praeteriret, et sub pallio 
illo erat aut Snape aut Voldemort — scilicet non difficile erat, 
Hagrido inebriato, spero modo Dumbledorem nobis crediturum 
esse, fortasse Firenze nobis aderit nisi Bane eum prohibuerit, 
ubi est officii sedes Dumbledoris?’ 

circumspexerunt quasi sperarent se signum visuros esse quod 
indicaret quo sibi eundum esset, nunquam eis dictum erat ubi 
Dumbledore habitaret, neque quemquam noverant qui missus 
erat ad eum videndum. 


‘nobis igitur necesse erit -’ Harrius coepit cum vox subito 
trans atrium insonuit. 

‘quid vos tres intus facitis?’ 

erat Professor McGonagall, acervum magnum librorum 
ferens. 

‘Professorem Dumbledore videre volumus,’ inquit Hermione, 
non sine fortitudine, ut videbatur Harrio et Ronaldo. 

‘vultis videre Professorem Dumbledore?’ iteravit Professor 
McGonagall quasi rem suspiciosissimam facere vellent, ‘quamo- 
brem?’ 

Harrius gluttum fecit - quid nunc? 

‘est res nescio quo modo arcana,’ inquit, sed statim eum 
verborum paenituit quod nares Professoris McGonagall se exten¬ 
debant. 

‘Professor Dumbledore decem abhinc minuta discessit,’ 
inquit frigide, ‘strige necessaria a Ministerio Magico accepta, 
statim Londinium avolavit.’ 

‘an abiit ?’ inquit Harrius furibundus, ‘nunc?’ 

‘Professor Dumbledore est magus maximus, Potter. permulta 
ei facienda sunt -’ 

‘sed hoc est magni momenti.’ 

‘an aliquid quod tu vis dicere est maioris momenti quam 
Ministerium Magicum, Potter?’ 

‘vide,’ inquit Harrius, cautione omni omissa, ‘Professor - ad 
Philosophi Lapidem pertinet.’ 

quidquid Professor McGonagall exspectaverat, non erat illud, 
libri quos ferebat e bracchiis lapsi sunt nec tamen eos sustulit, 
‘quomodo scis -?’ inquit balbutiens. 

‘Professor, puto — scio — Sn — aliquem conaturum esse Lapidem 
furari, necesse est ut cum Professore Dumbledore loquar.’ 
animo perturbato et suspicioso eum contemplata est. 
‘Professor Dumbledore cras redibit,’ denique inquit, ‘nescio 
quomodo de Lapide cognoveris, sed licet confidas eum muni¬ 
tiorem esse quam ut quisquam furetur.’ 

‘at Professor -’ 

‘Potter, non loquor de re incognita,’ inquit breviter, inclinata 
libros iacentes collexit. ‘vos omnes moneo ut foras regressi sole 
fruamini.’ 

quod non fecerunt. 

‘hac nocte fiet,’ inquit Harrius, cum sciret Professorem 
McGonagall iam non posse vocem suam audire, ‘hac nocte 
Snape per ianuam caducam ibit, omnia cognovit quae requirit 
et nunc Dumbledorem removit, litterulas illas misit, sponsionem 
faciam Ministerium Magicum maxime miraturum esse cum 
Dumbledore advenerit.’ 

‘sed quid possumus -’ 

Hermione anhelavit. Harrius et Hermione celeriter conversi 
sunt. 

Snape ibi stabat. 

‘salvete,’ inquit blande, 
eum oculis fixis intuiti sunt. 

non debetis die tali intus manere,’ inquit, facie mire contorta 
subridens. 

‘eramus -’ Harrius coepit, omnino nescius quid dicturus esset, 
‘necesse est vobis magis cavere,’ inquit Snape. ‘si sic cessatis, 
homines putabunt vos dolum aliquem parare, nonne magno 
detrimento erit Gryffindorensibus si plura puncta amiserint?’ 

Harrius erubuit, conversi sunt foras redituri, sed Snape eos 
revocavit, ‘cave, Potter - si rursus noctu erraveris, ego ipse te 
expellendum curabo, salvus sis.’ 

passibus longis et fortibus ad conclave magistrorum abiit, 
cum egressi essent in gradus lapideos, Harrius ad ceteros 
conversus est. ‘nunc audite quid nobis faciendum sit,’ susurravit 
intente, ‘unus nostrum Snapem observare debet — exspectare 
extra conclave magistrorum et eum sequi si abibit. Hermione, 
melius sit si tu id facias.’ 

‘cur me eligis?’ 

manifestum est, inquit Ronaldus. ‘potes enim simulare te 
Professorem Flitvicum exspectare.’ vocem altam finxit, ‘“oh. 
Professor Flitvice, adeo sollicita sum, puto me in secunda parte 
quaestionis quartae decimae erravisse ...’” 

‘oh, tace,’ inquit Hermione, sed non recusavit ire ad Snapem 
observandum. 

‘et melius sit si maneamus extra transitum tertii tabulati,’ 
Harrius Ronaldo dixit, ‘agedum.’ 

sed illa pars consilii in irritum cecidit, non prius ad ianuam 


pervenerant quae Lanigerum a schola reliqua dividebat quam 
Professor McGonagall rursus apparuit, et hoc tempore, ira 
inflammata est. 

‘num putatis difficilius esse vos praeterire quam incantamen¬ 
torum acervum?’ clamavit furibunda, ‘satis harum ineptiarum! 
si audivero vos usquam huic loco rursus appropinquavisse, 
Gryffindorensibus alia puncta quinquaginta auferam! ita vero, 
Visli, a domo mea!’ 

Harrius et Ronaldus ad locum communem redierunt. Harrius 
modo dixerat, ‘saltem Hermione Snapem consequitur,’ cum, 
imagine picta Feminae Obesae prolapsa, ingressa est Hermione. 

‘ignosce, Harri!’ vagita est. ‘Snape egressus me rogavit quid 
facerem, itaque dixi me Flitvicum exspectare, et Snape iit ad 
eum arcessendum, et ego nunc tantum aufugi, nescio quo Snape 
ierit.’ 

‘actum est igitur, nonne?’ Harrius inquit. 

duo alii eum intuiti sunt, pallidus erat et oculi fulgebant. 

‘hac nocte hinc exibo et conabor ad Lapidem pervenire 
primus.’ 

‘deliras!’ inquit Ronaldus. 

‘non potes!’ inquit Hermione, ‘memento quid McGonagall 
et Snape dixerint, expelleris!’ 

‘QUID IGITUR?’ clamavit Harrius. ‘nonne intelligitis? si 
Snape Lapidem adeptus erit, redibit Voldemort! nonne audi¬ 
vistis qualis esset vita cum rerum potiri conaretur? non erit 
schola Hogvartensis a qua expellamur, funditus eam delebit, aut 
mutabit in scholam Nigris Artibus docendis! nihil iam refert si 
puncta amittuntur, nonne id videtis? an putatis eum vos et 
familias vestras incolumes relicturum esse si Gryffindorenses 
Poculum Domesticum reportaverint? si captus ero priusquam 
ad Lapidem pervenire possum, mihi redeundum erit ad 
Dursleos, ut videtur, et exspectandum dum Voldemort me ibi 
inveniat, sic tantum paulo serius moriar quam mihi fatum erat, 
quod nunquam ad Partes Nigras transibo! hac nocte per illam 
ianuam caducam ibo neque vos duo quicquam dicere possunt 
quod me prohibebit! nonne meministis Voldemortem parentes 
meos occidisse?’ 

oculis torvis eos aspexit. 

‘ita est ut dicis, Harri,’ inquit Hermione voce parva. 

‘Amictu Invisibilitatis utar,’ inquit Harrius. ‘feliciter tantum 
cessit quod eum recepi.’ 

‘sed nescio an tres omnes nostrum tecturus sit,’ inquit 
Ronaldus. 

‘omnes — omnes tres nostrum?’ 

‘pro pudor, num putas nos tibi permissuros esse ut solus eas?’ 
‘scilicet id non permittemus,’ inquit Hermione alacriter, 
‘quomodo putas te sine nobis ad Lapidem perventurum esse? 
melius sit si libros meos inspiciam, potest fieri ut insit aliquid 
utile ...’ 

‘sed si capti erimus, vos duo quoque expellimini.’ 

‘non si id prohibere possum,’ inquit Hermione voce torva. 
‘Flitvicus mihi clam dixit me centensimam duodecimam partem 
ex centum adeptam esse in examine suo. quo facto non me 
eicient.’ 

* 

post cenam tres illi animis anxiis separatim in loco communi 
sedebant, nemo eos vexabat; nemo enim Gryffindorensium iam 
quidquam cum Harrio communicabat, quod hac nocte primum 
eum non perturbabat, annotationes suas omnes Hermione 
percurrebat, sperans se inventuram esse unum incantamen¬ 
torum quod solvere conaturi erant. Harrius et Ronaldus non 
multum colloquebantur, ambo reputabant quid facturi essent. 

lente, conclave vacuum fiebat, hominibus paulatim cubitum 
abeuntibus. 

‘melius sit si Amictum petas,’ mussavit Ronaldus, ubi Lee 
Jordan tandem discessit, se extendens et oscitans. Harrius 
sursum ad dormitorium obscurum cucurrit, amictu deprompto 
tibiam conspexit sibi ab Hagrido datam nativitatis Christi cele¬ 
brandae causa, quam in sinu posuit Lanigerum deleniturus - 
non multum ei cordi erat voce canere, 
deorsum ad locum communem recurrit. 

‘melius sit si hic Amictum induamus et curemus ut omnes 
tres nostrum tegat - si Filch conspexerit pedem singulum 
nostrum solum ambulare -’ 

‘quid facitis?’ inquit vox ab angulo conclavis. 

Neville a tergo sellae reclinatoriae apparuit, Trevorem 


bufonem amplexus, qui videbatur rursus conatus esse libertatem 
recuperare. 

‘nihil, Neville, nihil,’ inquit Harrus, celeriter Amictum post 
tergum celans. 

vultus nocentes Neville intuitus est. 

‘rursus exitis,’ inquit. 

‘haud ita, haud ita, haud ita,’ inquit Hermione, ‘non eximus, 
cur non cubitum is, Neville?’ 

Harrius horologium grande perpendiculo actum iuxta ianuam 
positum aspexit, plus temporis eis non terendum erat, poterat 
fieri ut etiam tunc Snape Lanigerum canendo sopiret. 

‘vobis non licet exire,’ inquit Neville, ‘iterum capiemini. 
Gryffindorenses etiam graviora patientur.’ 

‘non intellegis,’ inquit Harrius, ‘hoc est magni momenti.’ 
sed manifestum erat Nevillem animum ad rem desperatam 
offirmare. 

‘per me non vobis licebit id facere,’ inquit, properans ut ante 
foramen imaginis pictae staret, ‘ego - ego vobiscum pugnabo!’ 

‘Neville,’ erupit Ronaldus, ‘a foramine illo abi neque stultus 
fueris -’ 

‘noli me stultum appellare,’ inquit Neville. ‘sententia mea, 
non debes regulas plures violare! et tu me iussisti adversariis 
resistere.’ 

‘ita vero, sed non nobis,’ inquit Ronaldus animo irato. ‘Neville, 
nescis quid facias.’ 

gradum unum processit et Neville Trevorem bufonem 
demisit, qui e conspectu saliit. 

‘agedum, conare me pulsare!’ inquit Neville, pugnis sublatis, 
‘paratus sum!’ 

Harrius ad Hermionem versus est. 

'fac aliquid,’ inquit desperans. 

Hermione progressa est. 

‘Neville,’ inquit, ‘mihi crede, me huius rei maxime paenitet.’ 
baculum sustulit. 

‘P etrificus Totalus !’ exclamavit, Nevillem eo demonstrans, 
bracchia Nevillis ad latera volaverunt, crura saltu se con- 
iunxerunt. toto corpore rigente, huc illuc in vestigio iactatus est, 
tum pronus cecidit, tam rigidus quam tabella. 

Hermione ad eum invertendum cucurrit, fauces Nevillis ita 
coniunctae sunt ut loqui non posset, solum oculi movebantur, 
eos contemplantes pleni horroris. 

‘quid ei fecisti?’ Harrius susurravit. 

est tota Corporis Religatio,’ inquit Hermione miserabiliter, 
‘oh, Neville, obsecro mihi ignoscas.’ 

‘necesse erat nobis id facere, neque tempus habemus causae 
proferendae,’ inquit Harrius. 

‘postea rem intelleges, Neville,’ inquit Ronaldus, dum eum 
transgrediuntur et Amictum Invisibilitatis induunt. 

sed relinquere Nevillem immotum in solo iacentem non vide¬ 
batur omen admodum faustum, tam anxii erant ut umbtae stat¬ 
uarum omnium ianitorem Filch, aurae autem omnes longinquae 
Peevem in eos devolantem referrent. 

cum ad gradum imum scalarum primarum pervenissent, 
Dominam Norrem prope summum latentem conspexerunt. 

‘oh, calce eam petamus, semel modo,’ Ronaldus in aure Hami 
susurravit, sed Hatrius abnuit, in eos magna cum cura circum 
se ascendentes Domina Norris oculos luminosos convertit, nec 
tamen quidquam fecit. 

nec cuiquam alii occurrerunt dum ad scalas ad tertium tabu¬ 
latum ferentes pervenerunt, in medio versabatur Peeves, tapete 
relaxans homines supplanturus. 

‘quis adest?’ inquit subito eis ad se ascendentibus, oculos 
nigros et malos contraxit, ‘scio te adesse etsi te non videre 
possum, esne larvula an umbrula an parvula bestia discipularia?’ 
in aera surrexit et ibi pendebat, oculis limis eos contemplans. 
‘Filch est mihi vocandus, ut videtur, si quid invisum circum- 
repit.’ 

Harrius subito aliquid animo concepit. 

‘Peeves,’ inquit, voce rauca susurrans, ‘Baro Cruentus causas 
proprias habet cur sit invisibilis.’ 

Peeves paene ex aere cecidit obstupefactus, casum opportune 
cohibuit et circa pedem a scalis pependit. 

‘obsecro mihi ignoscas, cruentas tua, domine Baro, vir 
egregius,’ inquit adulans, ‘erravi, erravi - te non vidi - scilicet 
te non vidi, invisibilis enim es - iocusculum Peevesulo tuo 
ignosce, domine.’ 


‘hic negotior, Peeves,’ inquit Harrius voce rauca, ‘hac nocte 
hinc procul abesto.’ 

‘abero, domine, promitto me afore,’ inquit Peeves iterum in 
aera surgens, ‘spero negotium tuum bene cessurum esse. Baro, 
non te vexabo.’ 

et celeriter aufugit. 

‘optime factum, Harri!’ susurravit Ronaldus. 

paucis post secundis, aderant, extra transitum tabulati tertii 

- et ianua iam semiaperta erat. 

‘sic vobis est,’ inquit Harrius voce summissa. ‘Snape iam 
Lanigerum praeteriit.’ 

cum ianuam apertam viderent, tres omnes nescio quo modo 
intellegere videbantur quid sibi oppositum esset, sub Amictu, 
Harrius ad duos alios conversus est. 

‘si redire vultis, vos non culpabo,’ inquit, ‘licet vobis Amictum 
capere, nunc eo non opus est mihi.’ 

‘noli stultus esse,’ inquit Ronaldus. 

‘nos venimus,’ inquit Hermione. 

Harrius ianuam trudendo aperuit. 

ianua crepitante, graves fremitus tonitrus similes aures offend¬ 
erunt. de omnibus tribus nasis canis adversus eos sonitum 
insanum edebat, etsi ipse eos non poterat videre. 

‘quid iacet iuxta pedes eius?’ susurravit Hermione. 

‘lyra esse videtur,’ inquit Ronaldus. ‘sine dubio Snape eam 
ibi reliquit.’ 

‘evigilare debet simulae cantum omittis,’ inquit Harrius. 
‘incipiamus igitur ...’ 

tibia Hagridi labris admota, insonuit, non erat carmen verum, 
sed primo sonitu audito oculi bestiae languere coeperunt. 
Harrius vix animam duxit, paulatim, fremitus canis silescebant 

- pedibus incertis titubavit et in genua cecidit, tum humum 
collapsus est, sopitus. 

‘ne cantum omiseris,’ Ronaldus Harrium admonuit dum Amictu 
exuto ad ianuam caducam repunt, capitibus giganteis appropin¬ 
quantes spiritum canis calidum et male olentem sentire poterant. 

‘sententia mea, ianuam trahendo aperire poterimus,’ inquit 
Ronaldus, supra tergum canis spectans, ‘an vis antecedere, 
Hermione?’ 

‘id minime volo!’ 

‘sit ita.’ Ronaldus, animo offirmato, magna cum cura crura 
canis transgressus est. inclinatus anulum ianuae caducae traxit, 
quae prolapsa se aperuit. 

‘quid videre potes?’ inquit Hermione anxio animo. 

‘nihil - sunt tantum tenebrae — neque via est descendendi, 
necesse est igitur ut nos demittamus.’ 

Harrius, qui tibia adhuc canebat, manibus iactatis ut 
Ronaldum attentum faceret se ipsum digito ostendit. 

‘an vis antecedere? an certum est tibi?’ inquit Ronaldus. 
‘nescio quam alte haec res descendat, da tibiam Hermioni ut 
illa eum sopitum servet.’ 

Harrius tibiam tradidit, silentio paucorum secundorum, canis 
fremebat et paulum se movebat, sed simulae Hermione canere 
incepit, in soporem altum recidit. 

Harrius eum transcendit et per ianuam caducam despexit, 
fundum haudquaquam videre poterat. 

per foramen usque se demittebat dum digitis extremis 
retinebatur, tum Ronaldum suspexit et inquit, ‘si quid mihi 
acciderit, noli sequi, i statim ad strigarium et Hedvigam ad 
Dumbledorem mitte, tenesne?’ 

‘ita vero,’ inquit Ronaldus. 

‘spero me te uno minuto visurum ...’ 

et digitos laxat Harrius. aer frigidum et madidum praeter eum 
ruit cadentem deorsum, deorsum, deorsum et - 

FLUMP. cum sonitu colaphi miri et surdi in aliquid molle 
descendit, se sublevavit et circumiacentia tractavit, oculis tene¬ 
brarum insuetis, in herba nescio cuius generis sedere videbatur. 

‘bene habet!’ ad lucem superiorem instar pittacii cursualis 
vocavit quae erat aperta ianua caduca, ‘descensus ad terram est 
mollis, licet vobis desilire!’ 

statim secutus est Ronaldus. terram attigit et iuxta Harrium 
prostratus est. 

‘qualis est haec materia?’ prima verba locutus est. 

‘nescio, videtur esse herba aliqua, sententia mea, adest ut 
descensum molliat, agedum, Hermione!’ 

cantus longinquus conticuit, canis latratum magnum edidit, 
sed Hermione iam desiluerat, terram attigit in altera parte Harrii. 


‘non dubium est quin multa milia passuum sub schola 
simus,’ inquit. 

‘nonne fortuna secunda usi sumus quod haec herba qualis- 
cumque adest?’ inquit Ronaldus. 

‘fortunam secundam dicis!’ ululavit Hermione, ‘vos ambos 
aspicite!’ 

saltu surrexit et ad murum madidum pervenire luctata est. 
necesse erat luctari quod simulae tetram attigit, herba clavic¬ 
ulas more serpentis circum talos torquere coeperat, crura autem 
Harrii et Ronaldi iam arte alligata erant pampinis longis et repen¬ 
tibus quos illi non senserant. 

Hermione se prius ab herba liberaverat quam vinculis firmis 
necteretur, nunc horrore perculsa pueros duos spectabat 
nitentes ut sibi herbam detraherent, sed quo vehementius 
contra tendebant, eo artius et celerius herba corpora ad- 
stringebat. 

‘nolite iam moveri!’ Hermione eis praecepit, ‘scio qualis sit 
herba - est Laqueus Diaboli!’ 

‘oh, maxime gaudeo nos scire quid sit nomen, id est auxilio 
magno,’ infremuit Ronaldus, reclinatus, conans herbam 
prohibere quominus collo cicumvolveretur. 

‘tace, conor meminisse quomodo sit interficienda!’ inquit 
Hermione. 

‘festina igitur, non possum spirare!’ anhelavit Harrius, cum 
herba luctuans circum pectus se circumvolvente. 

‘de Laqueo Diaboli, Laqueo Diaboli ... quid dixit Professor 
Caulicula? tenebras amat et umorem —’ 

‘itaque ignem accende!’ inquit Harrius voce strangulata. 

‘ita vero — scilicet — sed nullum habemus lignum!’ clamavit 
Hermione, manibus contortis. 

‘AN DELIRAS?’ Ronaldus mugivit. ‘UTRUM ES MAGA 
ANNON?’ 

‘sit ita!’ inquit Hermione, et cum baculum celeriter 
depromptum iactavisset et aliquid mussavisset, flammas easdem 
hyacinthinas in herbam eiecit quas in Snapem direxerat, paucis 
secundis, pueri duo eam amplexum laxare senserunt lucem et 
calorem timentem et effugientem, sinuata et agitata, vincula 
corporum resolvit, et illi se extricare poterant. 

‘fortuna secunda tu attente Herbologiae studes, Hermione,’ 
inquit Harrius se ei prope murum adiungens et sudorem ab ore 
detergens. 

‘ita vero,’ inquit Ronaldus, ‘et fortuna secunda Harrius non 
solet in discrimine rerum a se exire - “nullum habemus lignum,” 
pro pudor!’ 

‘hac via eamus,’ inquit Harrius, transitum lapideum demon¬ 
strans quae erat via sola progrediendi. 

praeter sonum pedum nil audire poterant nisi stillicidium 
lene aquae per muros manantis, transitus erat declivis et in 
memoriam Harrii argentariam Gringotts redegit, animo ictu 
subito et acerbo concusso, meminerat dracones custodientes, 
ut fama ferebat, cameras argentariae magorum, si draconi occur¬ 
rant, draconi adulto - Norbert satis malus fuerat ... 

‘an aliquid audire potes?’ susutravit Ronaldus. 

Harrius audiebat, susurrus levis et tinnitus videbantur a fronte 
venire. 

‘an putas simulacrum adesse?’ 

‘nescio ... videor audire sonum alarum.’ 

‘lucet a fronte - aliquid se movens videre possum.’ 
ad finem transitus pervenerunt et ante se viderunt conclave 
splendide illuminatum, tecto arcuato supra sese surgente. 
plenum erat avium parvarum et gemmantium, passim toto 
conclavi volitantium et salientium, in opposita parte conclavis 
erat ianua gravis et lignea. 

an putas eas nos adorturas esse si conclave transeamus?’ 
inquit Ronaldus. 

‘veri simile est,’ inquit Harrius. ‘non videntur admodum 
feroces, sed opinor si omnes simul devolent ... itaque non 
possum facere quin ... currem.’ 

spiritu imo de pectore ducto et ore bracchiis obtecto celeriter 
trans conclave cucurrit, exspectavit se iam iam sensurum esse 
rostra et ungues acutos corpus vellicantes, nec tamen quidquam 
passus est. incolumis ad ianuam pervenit, capulam ad se 
trahebat, sed ianua occlusa est. 

duo alii eum secuti sunt, viribus summis admotis ianuam 
traxerunt et impulerunt, sed illa ne minime quidem mota est, 
etiam ubi Hermione incantamento Alohomora usa est. 


‘quid nunc?’ inquit Ronaldus. 

‘hae aves ... num adsunt solum ornamenti causa?’ inquit 
Hermione. 

aves spectaverunt supra capita in altum sublatas, splendentes 
- splendentes? 

‘non sunt aves!’ inquit Harrius subito, ‘sunt claves ! claves 
aligerae - accurate aspicite, itaque necesse est ...’ conclave 
circumspexit, aliis duobus gregem clavium oculis limis suspici¬ 
entibus. ‘... ita vero - ecce! scoparum manubria! clavis ianuae 
nobis capienda est!’ 

‘sed sunt centenae earum!’ 

Ronaldus clausuram ianuae inspexit. 

‘elavem magnam et antiquam quaerimus - verisimiliter ex 
argento factam, sicut capulum.’ 

scoparum manubriis singulis raptis se in aera extruserunt, 
surgentes in mediam nubem clavium, claves fascinatos arrip¬ 
iebant et apprehendebant, sed illae tam celeriter se huc illuc 
iaciebant et praecipitabant ut vix capi possent. 

nec tamen frustra Harrius erat Petitor natu minimus totius 
saeculi, natus erat ad res inveniendas ab aliis praetermissas, 
cum minutum inter turbinem pennarum multicolorum circum¬ 
volavisset, animadvertit elavem magnam et argenteam ala 
recurva, quasi iam capta et vi in foramen inserta esset. 

‘eccillam!’ aliis clamavit, ‘eccillam magnam - ibi - non ita, 
ibi - habet alas fulgentes et caeruleas - cum pennis omnibus 
unius lateris corrugatis.’ 

Ronaldus in partem ab Harrio demonstratam properavit, in 
tectum se impegit, paene de scoparum manubrio decidit. 

‘necesse est nobis eam undique opprimere!’ clamavit Harrius, 
oculis a clave ala vulnerata non aversis. ‘Ronalde, tu desuper 
eam adorire - Hermione, m deorsum mane et eam descendere 
prohibe - et ego eam capere conabor, esto, NUNC!’ 

Ronaldus se praecipitavit, Hermione se sursum vi maxima 
propulit, clavis ambos elusit, Harrius eam celerrime subsecutus 
est; procubuit et ad murum properantem cum sono aspero et 
inamoeno lapidibus manu una affixit, clamoribus laetis Ronaldi 
et Hermionis conclave altum resonuit. 

celeriter descenderunt et Harrius ad ianuam cucurrit, clave 

in manu luctante, quam vi in clausuram insertam vertit - res 
bene cessit, simul ac clausura cum crepitu se aperuit, clavis 
rursus avolavit, deformissima visu quod iam bis capta erat. 

‘an parati estis?’ Harrius duos alios rogavit, manu capulum 
ianuae amplexus, adnuerunt, ianuam trahendo aperuit. 

conclave proximum erat tam obscurum ut omnino nihil 
videre possent, sed cum ingrederentur, conclavi subito illumi¬ 
nato, spectaculum mirum patefactum est. 

stabant in margine ingentis latruncularii, post latrunculos 
nigros, qui omnes ipsis altiores erant et sculpti, ut videbatur, e 
lapide nigro, adversi eis, procul in altera parte conclavis, erant 
latrunculi candidi. Harrius et Ronaldus et Hermione paulum 
tremebant - ingentes latrunculi candidi vultus nullos habebant, 
‘quid nunc faciamus?’ susurravit Harrius. 

‘nonne liquet?’ inquit Ronaldus. ‘debemus conclave transire 
latrunculis ludentes.’ 

post figuras candidas ianuam aliam videre poterant, 
‘quomodo?’ inquit Hermione trepidans. 

‘sententia mea,’ inquit Ronaldus, ‘nos debebimus esse latrun¬ 
culi.’ 

equiti nigro appropinquavit et manu porrecta caballum 
equitis tetigit, statim lapis vivus vidensque factus est. caballus 
humum pede pressit et eques caput galeatum vertit Ronaldum 
despecturus. 

‘an nos - hem - debemus vobis adiungi ut transeamus?’ 
eques niger capite adnuit. Ronaldus ad duos alios versus est. 
‘necesse est rem reputare ...’ inquit, ‘opinor necesse esse 
nobis locum occupare trium latrunculorum nigrorum ...’ 

Harrius et Hermione silentio spectaverunt Ronaldum cogi¬ 
tantem. denique inquit, ‘nolite animo offenso esse aut aliquid, 
sed neuter vestrum est admodum peritus ludi latrunculorum -’ 
‘non sumus animo offenso,’ inquit Harrius celeriter, ‘tantum 
dic nobis quid faciamus.’ 

‘tu, Harri, locum occupa episcopi illius, et tu, Hermione, i 
in locum ei proximum illi castello succedens.’ 

‘quid tu?’ 

‘fiam eques,’ inquit Ronaldus. 

latrunculi audivisse videbantur, quod his verbis dictis eques, 

episcopus castellumque, tergis a figuris candidis aversis, a latrun¬ 
culario abierunt, quadra tria inania relinquentes quae Harrius, 
Ronaldus, Hermioneque occupaverunt. 

‘in ludo latrunculorum turma candida motum primum 
semper facit,’ inquit Ronaldus, oculis latruncularium lustrans, 
‘ita vero ... aspicite ...’ 

miles gregarius turmae candidae quadra duo progressus erat. 
Ronaldus figuras nigras dirigere coepit, silentio movebantur 
quocunque eas miserat, genua Harrii tremebant, quid si 
vincantur? 

‘Harri - movere in transversum quattuor quadra ad dextram.’ 
primum re vera concussi sunt cum eques alter captus est. 
quem pulsatum et abiectum regina candida a latrunculario traxit, 
ubi iacebat sine motu ullo, pronus, ‘necesse erat id permittere,’ 
inquit Ronaldus, visus stupere, ‘nunc tibi licet episcopum illum 
capere, Hermione, agedum.’ 

quotiens latrunculus amissus erat, figurae candidae se inex¬ 
orabiles praestabant, mox acervus lusorum nigrorum languen¬ 
tium secundum murum collapsus erat, bis, Ronaldus periculum 
Harrio et Hermioni imminens opportune praevertit. ipse circum 
latruncularium festinans paene tot figuras candidas cepit quot 
nigras amiserant. 

‘coeptum nostrum paene successit,’ subito murmuravit, 
‘necesse est rem reputare - necesse est rem reputare 
regina candida vultum vacuum ad eum vertit. 

‘ita vero ...’ inquit Ronaldus leniter, ‘haud aliter fiet ... 
necesse est ut capiar.’ 

‘NON ITA!’ Harrius et Hermione clamaverunt. 

‘talis est ludus latrunculorum!’ inquit Ronaldus acriter, 
‘necesse est aliqua sacrificare! gradum unum progressum illa 
me capiet — sic tibi licebit regem ad incitas redigere, Harri!’ 
‘sed-’ 

‘utrum Snapem vis prohibere annon?’ 

‘Ronalde —’ 

‘ecce, nisi tu festinaveris, ille Lapidem iam habebit!’ 
non poterat aliter fieri. 

‘an paratus es?’ Ronaldus clamavit, facie pallida sed obsti¬ 
nata. ‘en nunc eo — nolite autem cessare cum viceritis.’ 

progressus est et regina candida insiluit. Ronaldum vi magna 
circum caput bracchio lapideo percussit et ille cum fragore ad 
solum cecidit - Hermione ululavit sed in quadro remansit - 
regina candida Ronaldum e medio traxit, exanimatus videbatur, 
tremebundus, Harrius se spatia tria ad sinistram movit, 
rex candidus coronam exutam ad pedes Harrii iecit. vicerant, 
latrunculi separati capita inclinaverunt, viam patefacientes ad 
ianuam a fronte sitam, cum Ronaldum animis desperatis novis¬ 
sime respexissent, Harrius et Hermione per ianuam ruerunt et 
transitum proximum celeriter ascenderunt. 

‘quid si ille -?’ 

‘bene valebit,’ inquit Harrius, sibi persuadere conatus, ‘quid 
putas proximum fore?’ 

‘incantamentum Cauliculae habuimus, id erat Laqueus 
Diaboli - scilicet Flitvicus claves fascinavit - McGonagall latrun¬ 
culos transfiguravit ut vivescerent - supersunt defixiones 
Quirrellis, et Snapis ...’ 

ad aliam ianuam pervenerant. 

‘an bene habet?’ susurravit Harrius. 

‘age modo.’ 

Harrius trudendo eam aperuit. 

odor tam taeter nares implevit ut ambo nasos vestibus sursum 
tractis tegerent, oculis madentibus, pronum in solo ante se, 
trollum viderunt etiam maius illo quod prius adorti erant, exan¬ 
imatum capite tumore cruento deformato. 

‘gaudeo nobis cum illo non pugnandum fuisse,’ Harrius 
susurravit, dum magna cum cura unum crurum ingentium trans¬ 
grediuntur. ‘agedum, non possum spirare.’ 

ianuam proximam trahendo aperuit, ambobus vix audentibus 
spectare quid proximum esset - sed nihil admodum terribile 
inerat, modo mensa cum septem ampullis variae figurae ordine 
instructis. 

‘Snapis,’ inquit Harrius. ‘quid nobis faciendum est?’ 
limen transierunt et statim post eos ignis in ianua ortus est. 
neque erat ignis ordinarius; erat purpureus, simul flammae 
nigrae in ianua adversa sursum surrexerunt. circumdati sunt. 

‘en!’ Hermione volumen iuxta ampullas iacens arripuit. 
Harrius supra umerum eius spectans legit: 


post eris incolumis, lector, iacet ante periclum, 
est opus ampullas hic reperire duas, 
ecce, tibi e septem prodire licebit ab una, 
altera potori dat remeare domum, 
noxa duabus abest, urticas vina reducunt, 
in tribus instructis funeris hora latet, 
eligito, nisi vis hic tempus in omne manere, 
optanti auxilium bis duo signa damus, 
quamvis se celet magna cum fraude venenum, 
vasa urticarum laeva tenent aliquid, 
sunt quoque dissimiles utraque in fine locatae, 
pergere sed si vis neutra lagoena iuvat. 
ponderis, en, varii potes hic spectare lagoenas, 
parvula nec mortem magna nec intus habet, 
altera quae laeva, quae ponitur altera dextra 
nec visu similes nec varie sapiunt. 

Hermione suspirium magnum duxit et Harrius, miratus, vidit 
eam subridere, quod ipsi absurdissimum cadebatur. 

‘optime,' inquit Hermione, ‘haec non est magia - est logica 
- aenigma, multi magorum maximorum non unciam logicae 
habent, hic tempus in omne haereant.’ 

‘nonne nos quoque hic haerebimus?’ 

‘minime,’ inquit Hermione, ‘omnia quibus nobis opus est 
scripta sunt in hoc volumine, septem ampullae: tres venenum, 
duae vinum habent; unius auxilio poterimus incolumes ire per 
ignem nigrum, alterius auxilio redire per purpureum.’ 

‘sed quomodo cognoverimus quae bibendae sint?’ 

‘da mihi minutum.’ 

Hermione volumen compluriens perlegit, tum huc illuc 
secundum ordinem ampullarum iit, secum murmurans et eas 
digitis demonstrans, denique, manibus plausit. 

‘rem habeo,’ inquit, ‘ampulla minima usi ignem nigrum tran¬ 
sire poterimus — ad Lapidem.’ 

Harrius ampullam exiguam spectavit. 

‘uni tantum nostrum haec sufficiet,’ inquit, ‘vix buccam unam 
capit.’ 

oculos alter in alteram verterunt. 

‘cuius auxilio per flammas purpureas redire poteris?’ 
Hermione ampullam rotundatam in extremo ordine dextera 
instructam ostendit. 

‘tu illam bibe,’ inquit Harrius. ‘immo, animum intende - redi 
Ronaldum arcessitum — manubria scoparum a conclavi clavium 
volantium capite, usi eis e ianua caduca exire et Lanigerum prae¬ 
terire poteritis - ite statim ad strigarium et Hedvigam ad 
Dumbledorem mittite, opus est nobis illo, potest fieri ut par¬ 
umper Snapi resistam, sed re vera non par illi sum.’ 

‘sed, Harri - quid si Quidam cum eo est?’ 

‘hem - nonne semel fortuna secunda usus sum?’ inquit 
Harrius, cicatricem ostendens, ‘potest fieri ut iterum fortuna 
secunda utar.’ 

Hermione labro tremente subito in Hamum ruit et bracchiis 
eum amplexa est. 

‘Hermione!’ 

‘Harri - tu es magus magnus, mihi crede.’ 

‘non sum tam bonus quam tu,’ inquit Harrius, animo 
admodum perturbato, ubi illa eum liberavit. 

‘quid ego?’ inquit Hermione, ‘quid libri et calliditas? alia 
pluris valent - amicitia et fortitudo et - oh Harri - sis cautus!’ 

‘tibi primum bibendum est,’ inquit Harrius. ‘nonne certo scis 
qualis sit ampulla quaeque?’ 

‘non sum in dubio,’ inquit Hermione, haustum longum ab 
ampulla rotundata in extremo ordine posita sumpsit et inhor¬ 
ruit. 

‘num est venenum?’ inquit Harrius anxie. 

‘non ita - sed est simile glaciei.’ 

‘i festinans, antequam potentiam amittat.’ 

‘sis felix — cave —’ 

‘ 1 !’ 

Hermione versa per ignem purpureum recta iit. 

Harrius, suspirio ab imo pectore ducto, ampullam minimam 
sustulit, conversus est ut flammis nigris adversus staret, 
‘advenio,’ inquit, ampullam parvam haustu uno epotans, 
re vera glacies per coipus fluitare ridebatur, ampulla deposita 
progressus est; animo offirmato flammas nigras corpus lambere 
vidit nec tamen sensit - punctum temporis nil nisi ignem 

obscurum ridere potuit — tum aderat in altera parte, in conclavi 
ultimo. 

aliquis iam aderat - nec tamen Snape erat, ne Voldemort 
quidem erat. 

— CAPUT SEPTIMUM DECIMUM — 


Vir Duobus Vultibus 


erat Quirrell. 

‘num te video?’ inquit Harrius anhelans. 

Quirell subrisit, nulla erat vultus agitatio. 

‘me vides,’ inquit voce placida, ‘nesciebam an tibi hic obviam 
iturus essem, Potter.’ 

‘sed putabam - Snapem -’ 

‘Severum?’ Quirrell risit neque voce solita tremebunda et alti¬ 
sona, sed frigida et acuta, ‘ita vero, Snape videtur idoneus, 
nonne? admodum utile erat eum habere circumvolantem sicut 
vespertilionem nimis auctum, quis prae illo P-Professorem 
Quirrell, hominem m-m-miserum et b-balbutientem, sus¬ 
picetur?’ 

Harrius non poterat id animo capere, non poterat esse verum, 
non poterat. 

‘at Snape me occidere conatus est!’ 

‘non ita, non ita, non ita. ego te occidere conatus sum. amica 1 

tua Dominula Granger me casu prostravit ruens ut Snapem in 
illo certamine ludi Quidditch accenderet, aciem oculorum 
meorum in te directam interrupit, paucis secundis te de 
scoparum manubriis illis deiecissem. quod prius fecissem nisi 
Snape defixionem contrariam murmuravisset, te servare conatus.’ 

‘num Snape conabatur me servare?’ 1 

‘scilicet id conabatur,’ inquit Quirrell intrepide, ‘cur putas 
eum voluisse arbitrium habere certaminis proximi? conabatur 
curare ne id rursus facerem, mirum, re vera ... non necesse erat 
ei se inquietare, nil poteram facere Dumbledore spectante, ceteri 
doctores omnes putabant Snapem conari Gryffindorenses 
prohibere quominus vincerent, certe invidiam magnam sibi 


conflabat ... et quantum temporis terebat cum post tot labores 
te hac nocte interfecturus sum.’ 

Quirrell digitis concrepuit, funes e tenui aere salierunt et 
Harrium arte circumligaverunt. 

‘curiosior es quam ut vivas, Potter. Vespere Sancto circum 
scholam sic cursabas ut nescirem an me vidisses advenientem 
ut inspicerem quid Lapidem custodiret.’ 

‘an tu trollum admisisti?’ 

‘nempe id admisi, praecipue natus sum ad trolla curanda - 
nonne vidisti quomodo trollo isto in conclavi posteriore uterer? 
fortuna adversa, a liis omnibus circumcurrentibus et id ubique 
quaerentibus, Snape iam me suspicatus statim ad tabulatum 
tertium iit ad me devertendum - et non solum trollum meum 
te plagis non interfecit, sed etiam canis ille tribus capitibus crus 
totum Snapis morsu non abstulit. 

‘nunc tibi silentio manendum est, Potter. opus est mihi 
inspicere hoc iucundum speculum.’ 

non prius Harrius intellexerat quid post Quirrellem staret, 
erat speculum Erisedii. 

‘sine hoc speculo Lapis non est inveniendus,’ Quirrell 
murmuravit, leviter exteriorem formam circumpulsans, ‘est 
Dumbledoris aliquid huius generis reperire ... sed abest Londinii 
... ego procul abero cum redierit 

Harrius nil poterat excogitare nisi colloquium cum Quirrelle 
producere et animum eius a speculo avertere. 

‘te et Snapem in Silva vidi —’ subito exclamavit. 

‘ita vero,’ inquit Quirrell ignave, speculum circumiens ut 
tergum inspiceret, ‘illo tempore iam animum in me intendebat, 
conans cognoscere quem ad locum progressus essem, semper 
me suspectum habebat, conatus est me terrere - quod certe 
non poterat, Duce Voldemorte mihi favente ...’ 

Quirrell a tergo speculi foras regressus esuriens in id intuitus 
est. 

‘Lapidem video ... eum domino dono ... sed ubi est?’ 
Harrius funibus se vincientibus luctabatur, sed illi non laxa¬ 
bantur. necesse erat Quirrellem prohibere quominus animum 
totum in speculum intenderet. 

‘at Snape semper videbatur me tantum odisse.’ 

‘oh, certe te odit,’ inquit Quirrell incuriose, ‘edepol, ita est. 
an nesciebas eum cum patre tuo condiscipulum fuisse in schola 
Hogvartensi? inter se maxime oderant, sed nunquam te mortuum 
volebat.’ 

‘sed paucos abhinc dies audivi te lacrimantem - putabam 
Snapem tibi minari 

primum, aliquid timoris faciem Quirrellis transiit, 
‘aliquando,’ inquit, ‘difficile est domini praeceptis obtem¬ 
perare — ille est magus magnus et ego sum imbecillis —’ 

‘num dicis eum ibi tecum in auditorio fuisse?’ inquit Harrius 
anhelans. 

‘mecum est quocunque eo,’ inquit Quirrell tranquille, 
‘obviam ei ii cum circa orbem terrarum iter facerem, tum eram 
iuvenis stultus, animo pleno notionum ridicularum boni 
malique. Dux Voldemort mihi demonstravit quantum errarem, 
neque bonum est neque malum, est solum potentia, eique qui 
imbecilliores sunt quam ut illam petant... ex illo tempore fidus 
fui servus eius, quamquam saepe eum fefelli, ille debuit in me 
durissimus esse.’ subito Quirrell inhorruit, ‘aegre peccata 
ignoscit, cum Lapidem ab argentaria Gringotts furari non 
possem, iratissimus erat, poenam de me sumpsit ... constituit 
me sibi diligentius observandum fore 

vox Quirrellis obmutescebat. Harrius meminerat iter ad 
Angiportum Diagonion factum - num poterat tam stultus esse? 
Quirrellem illo ipso die ibi viderat, manus cum eo in Lebete 
Rimoso coniunxerat. 

Quirrell summissa voce imprecabatur. 

‘non intellego ... an lapis est in speculo? idne frangam?’ 
Harrius rem animo celerrime agitabat, 
iam maxime rerum omnium in orbe terrarum desidero, sic 
secum volvebat, Lapidem invenire, Quirrellem praeverteris, 
itaque si speculum inspiciam, debeo me videre id invenientem 
- igitur videbo ubi celatum sit! sed quomodo sic inspiciam ut 
Quirrell non sentiat quid agam? 

ad sinistram sensim se movere conatus est, ut Quirrelle 
necopinante ante vitrum staret, sed funes talis circumdati nimis 
arti erant, pede offenso cecidit. Quirrell eum ignoravit, secum 
adhuc loquebatur. 

‘quid facit speculum? quomodo officiis fungitur? fer mihi 
auxilium. Domine!’ 

et Harrio inhorrescente, vox respondit, et vox illa videbatur 
oriri a Quirrelle ipso. 

‘utere puero ... utere puero 


Quirrell celeriter ad Harrium versus est. 


‘ita vero — Potter - huc veni.’ 

manibus semel plausit, et funes Harrio circumdati deciderunt. 
Harrius lente surrexit. 


‘huc veni,’ Quirrell iteravit, ‘speculum inspice et dic mihi 
quid videas.’ 

Harrius ad eum iit. 


‘debeo mentiri,’ putabat desperans, ‘debeo tantum spectare 
et id quod video mentiri.’ 

Quirrell eum subsecutus est. Harrius odorem mirum spiritu 
duxit qui a mitra Quirrellis venire videbatur, oculos clausit, ante 
speculum iit, eos iterum aperuit. 

imaginem suam vidit, pallidam primum et trepidam, sed post 
punctum temporis, imago ei subrisit, manu in sinum inserta 
lapidem sanguinolentum extraxit, nictata Lapidem in sinum 
reposuit - et simul Harrius aliquid grave in sinum verum 
descendere sensit, nescio quo modo - incredibile dictu - 
j Lapidem adeptus erat. 

‘agedum,’ inquit Quirrell impatiens, ‘quid vides?’ 

Harrius animum offirmavit. 

‘me video manus cum Dumbledore coniungentem,’ finxit, 
‘ego - ego Gryffindorensibus Poculum Domesticum reportavi.’ 
Quirrell iterum imprecatus est. 

‘de via secede,’ inquit. Harrius secedens Philosophi Lapidem 
crus tangentem sensit, an ausus est aufugere? 

nec tamen quinque passus prius ierat quam vox acuta locuta 
est, quamquam Quirrell labra non movebat. 

‘mentitur ... mentitur ...’ 


‘Potter, huc redi!’ Quirrell clamavit, ‘dic mihi verum! quid 
modo vidisti?’ 

vox acuta iterum locuta est. 

‘liceat mihi cum eo colloqui ... coram ...’ 

‘Domine, vires tibi non sufficiunt!’ 

‘vires sufficiunt ... ad hoc 

Harrius sibi videbatur solo infixus esse velut Diaboli Laqueo, 
non poterat nervum movere, obstupefactus, Quirrellem spec¬ 
tavit incipientem manu porrecta mitram evolvere, quid fiebat? 
mitra decidit, qua carens caput Quirrellis admodum parvum 
videbatur, tum lente in vestigio se convertit. 

Harrius ululavisset, sed sonitum non poterat edere, ubi occip¬ 
itium Quirrellis debebat esse, erat facies qua horribiliorem 
Harrius nunquam viderat, alba erat sicut cretata cum oculis rubris 
et flagrantibus et pro naribus scissuras habebat, sicut anguis. 

‘Harrius Potter ...’ susurravit. 

Harrius pedem referre conatus est sed crura moveri nolebant. 

‘an vides quid factus sim?’ inquit facies, ‘umbra tantum et 
vapor ... formam non habeo nisi possum corporis alterius parti¬ 
ceps esse ... sed semper fuere qui velint me in pectora et animos 
admittere ... his proximis hebdomadibus eruor monocerotum 
me corroboravit ... vidisti Quirrellem, hominem fidelem, cum 
mihi in Silva potantem ... et simulae Elixiriuin Vitae habuero, 
corpus proprium mihi creare porero ... nunc ... cur non das 
mihi Lapidem ilium quem in sinu habes?’ 

itaque sciebat, subito in crura Harrii sensus rediit, titubans 
pedem rettulit. 

‘noli stultus esse,’ hirriebat facies, ‘melius sit vitam tuam 
conservare et te mihi adiungere ... nisi fato eidem occurrere vis 
ac parentes ... mortui sunt misericordiam a me orantes.’ 

‘MENTIRIS!’ clamavit Harrius subito. 

Quirrell retro ad eum ibat, ut Voldemort eum adhuc videre 
posset, facies maligna iam subridebat. 

‘scilicet animum meum tangis ...’ sibilavit. ‘fortitudinem 
semper magni aestimo ... ita vero, puer, parentes fortes erant 
... patrem primum occidi et ille fortiter restitit ... sed non 
necesse erat matri mori ... te tueri conabatur ... nunc da mihi 
Lapidem, nisi vis eam frustra mortuam esse.’ 

‘NUNQUAM!’ 

Hamus ad ianuam flammeam saliit, sed Voldemort clamavit, 
‘ARRIPE EUM!’ et, post secundum, Harrius sensit manum 
Quirrellis carpum prehendentem, statim, dolor acutus sicut ignis 
cicatricem Hami transcurrit; sensit caput iam iam in duas partes 

discussum iri; ululavit, viribus summis luctans, et mirabile dictu, 
Quirrell amplexum laxavit, dolor capitis remittebat - amens 
circumspexit quaerens quo Quirrell abiisset et eum vidit dolore 
inclinatum, digitos inspicientem - ante oculos pusolosi fiebant. 

‘arripe eum! ARRIPE EUM!’ iterum ululavit Voldemort et 
Quirrell prosiluit, Harrium totum praecipitans et insuper eum 
descendens, manibus ambabus collum prehendentibus - 
cruciatu cicatricis Harrius paene occaecabatur, sed poterat videre 
Quirrellem prae dolore frementem. 

‘Domine, non possum eum tenere - manus meas — manus 
meas!’ 

et Quirrell, quamquam Harrium solo genibus infixerat, 
collum laxavit et palmas, obstupefactus, intuitus est - Harrius 
videre poterat eas ustas, crudas, rubras, lucidas videri. 

‘itaque occide eum, stulte, et finis esto!’ clamavit Voldemort 
voce acuta. 

Quirrell manum sustulit imprecationem diram facturus, sed 
Llarrius, natura sua ductus, manu porrecta faciem Quirrellis 
arripuit - 

‘AAAARGH!’ 

Quirrell volvendo se ab eo amovit, facie quoque pusolosa, et 
tum Harrius rem intellexit: sine dolore terribili Quirrellem cutem 
nudam suam tangere non posse - spem solam salutis positam 
esse in Quirrelle retinendo et tanto dolore ei infligendo ut impre¬ 
cationem non facere posset. 

Harrius saliens surrexit, et bracchium Quirrellis arreptum 
quam artissime amplexus est. Quirrell ululavit et Harrium 
excutere conatus est - dolor capitis Harrio increscebat — non 
poterat videre - tantum ululatus horrendos Quirrellis audire 
poterat et Voldemortem clamantem ‘OCCIDE EUM! 
OCCIDE EUM!’ et voces alias, forsan in capite suo ortas, 
clamantes, ‘Harri! Harri!’ 

sensit bracchium Quirrellis ab amplexu suo abreptum, sciebat 
actum esse de se, in tenebras decidit, deorsum ... deorsum ... 
deorsum .. 

* 

aliquid aureum fulgebat paulo altius eo. Raptum erat! conatus 
est id capere, sed bracchia graviora erant. 

oculos connivuit. haudquaquam erat Raptum, erat par 
perspicillorum. quam mirum. 

oculos iterum connivuit. facies subridens Albi Dumbledoris 
paulatim in conspectum supra eum venit. 

‘salve, Harri,’ inquit Dumbledore. 

Harrius eum intuitus est. tum meminerat, ‘domine! de Lapide 
dico! erat Quirrell! habet Lapidem! festina, domine 

‘tranquillo sis animo, puer care, recentia quaedam nescis,’ 
inquit Dumbledore. ‘Quirrell Lapidem non habet.’ 

‘quis igitur habet? domine, ego —’ 

‘Harri, te obsecro, laxa animum, aut Magistra Pomfrey me 
eiciendum curabit.’ 

Harrius gluttum fecit et circumspexit, pro certo habuit se 
esse in ala valetudinaria, in lecto iacebat cum linteis candidis 
et iuxta eum erat mensa onerata, ut videbatur, dimidio tabernae 
cuppedinariae. 

‘monimenta amicorum et admiratorum,’ inquit Dumbledore 
renidens, ‘quod accidit deorsum in carceribus inter te et 
Professorem Quirrell est secretum ab omnibus celandum, itaque, 
scilicet, per scholam totam notum est. credo amicos tuos 
Dominos Fredericum et Georgium Vislios auctores fuisse 
conandi tibi mittere sedem latrinae, sine dubio putabant eam 
te delectaturam esse. Magistra Pomfrey, tamen, cum sentiret 
eam fortasse non admodum salubrem esse, ademit.’ 

‘quamdiu hic adsum?’ 

‘tres dies. Domino Ronaldo Vislio et Dominulae Granger 
magno erit levamento te sensum recepisse, maxime perturbati 
sunt.’ 

‘sed, domine. Lapis -’ 

‘video te non esse avocandum. Lapis igitur esto. Professor 
Quirrell eum tibi auferre non poterat, in ipso tempore adveni 
id prohibiturus, quamquam fatendum est te sponte tua rem 
optime gesisse.’ 

‘tune illuc advenisti? tune strigem Hermionis accepisti?’ 

‘nos alter alteram, ut videtur, in medio caelo praetervolav- 
irnus. non prius Londinium perveneram quam mihi liquebat me 
oportere illo loco adesse quem modo reliquissem, in ipso 
tempore adveni ut Quirrellem de te detraherem —’ 


‘erat igitur tu.’ 

‘timebam ne sero adessem.’ 

‘paene sero aderas, non multo diutius poteram eum a Lapide 
arcere 

‘non de Lapide timebam, puer, sed de te — tanta enim erat 
corporis contentio ut paene interfectus sis. puncto quodam, 
horribile dictu, timebam ne re vera mortuus esses, quod ad 
Lapidem attinet, deletus est.’ 

‘num deletus est?’ inquit Harrius attonitus, ‘sed amicus tuus 
- Nicolas Flamel -’ 

‘oh, scis de Nicolao?’ inquit Dumbledore, voce admodum 
laeta, ‘nempe rem penitus exploravisti, re vera ego et Nicolas 
sermunculam habuimus et inter nos consensimus sic rem totam 
quam optime evenisse.’ 

‘sed re sic se habente ille et uxor morientur, nonne?’ 

‘satis Elixirii conditum habent ut res suas ordinent, quo facto, 
ita vero, morientur.’ 

Dumbledore subrisit vultu Harrii attonito viso. 

‘tibi quippe qui admodum iuvenis es non dubito quin incred¬ 
ibile videatur, sed Nicolao et Perenelli non aliter est ac cubitum 
ire post diem vere longissimum, animo enim ordinato nihil est 
mors nisi res magna proxime audenda. Lapis autem re vera non 
erat res admodum admirabilis, tantumne habere pecuniae et 
vitae quantum cordi est! quae sunt res duae quas plerique 
praeter omnia eligant - mala foituna accidit ut homines nati 
sint ad ea potissimum eligenda quae eis minime prosunt.’ 

Harrius ibi iacebat, nescius quid diceret. Dumbledore 
bombum parvum fecit et tectum subridens contemplatus est. 

‘domine?’ inquit Harrius. ‘rem mecum reputavi ... domine 
... etiam si Lapis periit, Vol- ... dicere volui. Quidam 

‘Voldemortem eum appella, Harri. semper nominibus propriis 
rerum utere, Harri. timor nominis rei ipsius timorem auget.’ 

‘ita vero, domine, ut mihi videtur, Voldemort modos alios 
redeundi quaeret, nonne? num enim periit?’ 

‘non periit, Harri. adhuc est alicubi foris, fortasse corpus 
aliud petens cuius partem habeat ... quod non vere vivit, non 
interfici potest. Quirrellem morientem reliquit; non magis 
misericors est in discipulos quam in hostes, nihilominus, Harri, 

etsi tu fortasse eum modo impedivisti quominus potestatem 
resumat, alio tantum opus erit parato cum eo pugnare et, ut 
videtur, vinci proximo tempore - et si iterum atque iterum 
impeditus erit potest fieri ut nunquam potestatem resumat.’ 

Harrius adnuit, sed celeriter destitit quod motus dolorem 
capiti afferebat, tum inquit, ‘domine, nonnulla scire velim si 
mihi dicere potes ... de quibus veritatem scire volo 

‘veritas,’ suspiravit Dumbledore, ‘est res pulchra et terrib i l is , 
et igitur magna cum cautione tractanda, nihilominus tibi roganti 
respondebo nisi causam optimam habeo tacendi, quod si fiet 
obsecro ut mihi ignoscas, scilicet, non mentiar.’ 

‘hem ... Voldemoit dixit se matrem interfecisse solum quod 
illa conaretur se prohibere quominus me interficeret, sed cur 
tandem me interficere velit?’ 

Dumbledore iam suspirium ab imo pectore duxit. 

‘eheu, id quod me primum rogas non tibi dicere possum, 
non hodie, non nunc, scies, aliquando ... interim excidat ex 
animo, Harri. cum natu maior eris ... scio te odisse hoc audire 
... cum paratus eris, scies.’ 

et Harrius sensit non profuturum esse rem disputare. 

‘sed cur Quirrell non poterat me tangere?’ 

‘mater mortua est ut te conservet, si quid Voldemon non 
intellegit, amor est. non sensit amorem tantum quantus esset 
amor matris erga te notam suam relinquere, non cicatricem, 
nullum signum oculis videndum ... amor tam profundus, etsi 
abiit amator noster, aliquo modo nos semper defendet, inest in 
cute ipsa. Quirrell, plenus odii, avaritiae, ambitionis, animum 
suum cum Voldemorte communicans, ob hanc causam te non 
tangere poterat, cum acerbissimo dolore hominem re tam bona 
signatum tangebat.’ 

Dumbledore animum iam avi foris proiecturae fenestrae insi¬ 
denti intendit, ut Harrius tempus haberet oculorum in linteo 
siccandorum, cum vocem recepisset, Harrius inquit, ‘et 
Invisibilitatis Amictum - scisne quis mihi miserit?’ 

‘ah - accidit ut eum pater tuus mihi reliquit habendum et 
putabam fortasse tibi cordi fore.’ oculi Dumbledoris micabant. i 

‘utilitatem habent illi - pater plerumque eo utebatur ut ad 
culinas furtim iret ad cibum furandum cum hic adesset.’ 


‘et manet aliquid ...’ 

‘dic.’ 

‘Quirrell dixit Snapem -’ 

‘Professorem Snapem, Harri.’ 

‘ita vero, de illo dico — Quirrell dixit eum me odisse quod 
patrem odisset, an id verum est?’ 

‘fatendum est inter eos odium aliquod fuisse, simile est odium 
inter te atque Dominum Malfonem. et tum, pater tuus aliquid 
admisit quod Snape nunquam ignoscere poterat.’ 

‘quid?’ 

‘vitam eius servavit.’ 

‘quid?’ 

‘ita vero ...’ inquit Dumbledore velut somnians, ‘mirum, 
quomodo hominum cogitationes formantur, nonne? Professor 
Snape non poterat ferre se aliquid patri tuo debere ... sententia 
mea, hoc anno operam tantam dedit ut te defenderet quod 
putabat sic se patremque tuum aequatum iri. quo facto animo 
tranquillo redire poterat in odium memoriae patris tui ...’ 

quod Harrius conatus est intellegere, sed cum dolore magno 
capitis afficeretur, rem omisit. 

‘et domine, superest quaestio una 
‘una modo?’ 

‘quomodo Lapidem e speculo extraxi?’ 

‘admodum gaudeo quod tu me hoc rogavisti, erat inter 
notiones quas optimas in animo concepi, quae, cave tamen ne 
hoc cuiquam dicas, laus aliqua est. scilicet solus is qui Lapidem 
invenire velit - de Lapide inveniendo dico, non de usu eius — 
eum adipisci possit, ceteri tantum sese videant aurum facientes 
aut Elixirium Vitae bibentes, etiam ego ingenium meum 
nonnunquam admiror ... nunc satis rogavisti, te suadeo ut haec 
bellariola adoriaris, en Fabas Albeni Botti Omnium Saporum! 
fortuna adversa usus, iuvenis fabae vomitum sapienti occurri, 
ex quo subvereor ne amorem earum paulum amiserim - sed 
puto me tutum fore cum faba iucunda bellariolum saccharo et 
butyro coctum sapiente, nonne?’ 

subrisit et fabam fulvam in os inseruit, tum strangulatus 
inquit, ‘eheu! ceram auriculariam!’ 

Magistra Pomfrey, matrona, erat femina amabilis, sed severis¬ 
sima. 

‘da quinque tantum minuta,’ Harrius oravit. 

‘minime.’ 

‘Professorem Dumbledore admisisti ...’ 

‘scilicet, ille est Praeses, causa erat dissimillima, opus est tibi 
quiete.’ 

‘quiesco, en, recubans et cetera, oh, agedum. Magistra 
Pomfrey ...’ 

‘oh, sit ita,’ inquit, ‘sed quinque minuta tantum.' 
et Ronaldum et Hermionem admisit. 

‘Harri!’ 

Hermione videbatur parata eum rursus bracchiis amplecti, 
sed Harrius gaudebat eam se cohibere quod caput adhuc 
maxime dolebat. 

‘oh, Harri, non dubitabamus quin tu futurus esses - 
Dumbledore erat tam sollicitus -’ 

‘discipuli omnes de re loquuntur,’ inquit Ronaldus. ‘quid re 
vera accidit?’ 

fabula vera, quod perraro fit, etiam admirabilior et iucundior 
erat quam rumores inanes. Harrius omnia eis dixit: de Quirrelle; 
de Speculo; de Lapide et Voldemorte. Ronaldus et Hermione 
erant auditores optimi; loco quoque opportunissimo singul¬ 
taverunt et, cum Harrius eis dixisset quid esset sub mitra 
Quirrellis, Hermione voce magna ululavit. 

‘itaque Lapis periit?’ Ronaldus denique inquit. ‘Flamelne 
igitur moriturus est?’ 

‘id dixi, sed Dumbledore putat - quid erat? - “animo ordi¬ 
nato nihil est mors nisi res magna proxime audenda”.’ 

‘semper dicebam eum delirare,’ inquit Ronaldus, visus admi¬ 
rari quanta esset insania heroos sui. 

‘quid igitur vobis duobus accidit?’ inquit Harrius. 

‘equidem redii incolumis,’ inquit Hermione. ‘Ronaldum 
recreavi — opus erat longius — et sursum ad strigarium curre¬ 
bamus ut rem cum Dumbledore communicaremus cum obviam 
ei in Vestibulo iimus, iam sciebat - tantum dixit, “nonne Harrius 
eum consecutus est?” et abiit celerrime ad tertium tabulatum.’ 
‘an putas eum voluisse te id facere?’ inquit Ronaldus. 


‘Amictum enim patris tibi misit et cetera.’ 

‘quid?’ vox Hermionis erupit, ‘si id fecit - pro pudor - id est 
terribile - occidi potuisti.’ 

‘non ita,’ inquit Harrius rem sibi deliberans. ‘Dumbledore 
est vir insoliti generis, puto eum nescio quo modo voluisse occa¬ 
sionem mihi dare, puto enim eum plus minus scire omnia quae 
hic fiant, sententia mea, satis sciebat nos rem temptaturos esse 
neque nos prohibuit, sed potius tantum modo docuit quantum 
nobis auxilio esse poterat, neque casu, ut videtur, mihi permisit 
cognoscere quid esset officium Speculi - verisimile est eum 
putavisse fas esse me obviam ire Voldemorti si possem 

‘ita vero, non dubium est quin Dumbledore insaniat,’ inquit 
Ronaldus superbiens, ‘audi, surgendum est tibi ut cras adsis ad 
dapes ultimas anni, puncta omnia collecta sunt, et Slytherini 
vicerunt, scilicet - aberas ab ultimo certamine ludi Quidditch, 
sine te a Ravenclavensibus evicti sumus - sed cibus erit bonus.’ 
illo puncto, Magistra Pomfrey appropinquavit properans, 
‘paene quindecim minuta adfuistis, nunc ite FORAS,’ inquit 
voce firma. 

* 

cum tota nocte ane dormivisset, Harrius sensit se paene resti¬ 
tutum esse. 

‘volo ire ad dapes,’ inquit Magistrae Pomfrey ordinanti cistas 
bellariolorum quas plurimas habebat, ‘nonne mihi licet?’ 

‘Professor Dumbledore dicit tibi permittendum esse ire,’ 
inquit improbans, quasi sententia eius Professor Dumbledore 
nesciebat quam periculosae dapes esse possent, ‘et habes 
hospitem alium.’ 

‘oh, bene habet,’ inquit Harrius. ‘quis est?’ 
dum loquitur, Hagrid motu obliquo furtim per ianuam iit. 
ut solebat, domum ingressus Hagrid maior videbatur quam fas 
erat, iuxta Harrium consedit, eum semel aspexit, lacrimas effun¬ 
dere coepit. 

‘edepol — culpa - est - tota - mea!’ inquit lacrimans, vultu 
manibus obtecto. 

‘homini illi pessimo dixi quomodo Lanigerum praeteriret! ego 
ei dixi! ei id solum ignoranti dixi! potuit fieri ut mortuus esses! 
mene hoc omne fecisse pro ovo draconis! nunquam iterum 

potum sumam! expellendus sum et inter Muggles vivere 
cogendus!’ 

‘Hagrid!’ inquit Harrius, perturbatus quod Hagridum dolore 
et paenitentia concussum videbat, lacrimis magnis in baibam 
defluentibus. ‘Hagrid, aliquo modo id cognovisset, de Voldemorte 
loquimur, cognovisset etsi tu non eum certiorem fecisses.’ 

‘potuit fieri ut mortuus esses!’ inquit Hagrid lacrimans, 
‘neque nomen dixeris!’ 

‘VOLDEMORT!’ Harrius infremuit, Hagridum tanto horrore 
afficiens ut finem faceret lacrimandi, ‘obviam ei ii et eum nomine 
appello, bono es animo, quaeso, Hagrid, Lapidem conservav¬ 
imus, periit, ille eo non uti potest, sume Ranam Socolatam, 
habeo permultas ...’ 

Hagrid nasum manu aversa detersit et inquit, ‘id me admonet, 
tibi donum attuli.’ 

‘num est quadrula duplex panis came mustelae conferta?’ 
inquit Harrius animo anxio et tandem Hagrid imbecillius 
cacchinnavit. 

‘non ita. heri Dumbledore mihi ferias dedit ut rem ordinarem, 
scilicet, potius debuit me expellere - sed ut ea omittam, hoc 
tibi attuli ...’ 

videbatur esse liber pulcher, pelle obtectus. Hamus eum 
aperuit curiose. 

plenus erat imaginum photographicarum magorum, e paginis 
omnibus ei subridebant et manus iactabant mater et pater. 

‘striges emisi ad omnes qui quondam fuerunt amici et condis¬ 
cipuli parentum tuorum, imagines photographicas rogatum ... 
sciebam enim te nullas habere ... an tibi placet?’ 

Harrius loqui non poterat, sed Hagrid rem intellexit. 

* 

illa nocte Harrius solus ad dapes ultimas anni descendit, seduli¬ 
tate nimia Magistrae Pomfrey retentus erat, quippe qui poposcit 
ut ille inspectionem ultimam subiret, itaque Atrium Magnum 
iam plenum erat, ornatum est coloribus Slytherinis viridibus et 
argentariis victoriae celebrandae causa quod iam septem in 
ordine annos Poculum Domesticum reportaverant, vexillum 
ingens serpentem Slytherinum ostendens murum post Mensam 
Altam tegebat. 


Harrio ineunte subito silentium factum est et tum omnes 
simul vocibus magnis loqui coeperunt, lapsus in sedem inter 
Ronaldum et Hermionem ad mensam Gryffindorensium positam 
conatus est ignorare quod homines stabant ut eum spectarent. 

fortunate accidit ut paucis post momentis advenerit 
Dumbledore. conticuere omnes. 

‘annus alius abiit!’ inquit Dumbledore hilariter, ‘et necesse 
est ut negotium dem vobis verboso anhelitu senis priusquam 
dentes in dapes exquisitas inseramus, qualis fuit annus! spero 
mentes vestras paulo pleniores esse quam fuerunt ... ante vos 
iacet tota aestas eis pulchre vacuefaciendis priusquam proximus 
incipit annus ... 

‘nunc, ut mihi videtur, necesse est ut hoc Poculum 
Domesticum donetur, et sic stat summa punctorum: quartum 
locum capiunt Gryffindorenses cum trecentis duodecim punctis; 
tertium capiunt Hufflepuffi cum trecentis quinquaginta duobus; 
Ravenclavenses habent quadringenta viginti sex et Slytherini, 
quadringenta septuaginta duo.’ 

tempestas clamandi et supplodendi a mensa Slytherinorum 
erupit. Harrius Draconem Malfonem videre poterat mensam 
poculo pulsantem, spectaculum erat nauseosum. 

‘ita vero, ita vero, bene factum, Slytherini,’ inquit Dumbledore. 
‘necesse est tamen res recentiores expendere.’ 

toto conclavi silentium factum est. paulo minus subridebant 
Slytherini. 

‘ahem,’ inquit Dumbledore. ‘pauca puncta ultimi minuti sunt 
mihi distribuenda, quid? ita vero ... 

‘primum - Domino Ronaldo Vislio ...’ 
facies Ronaldi purpura facta est; similis erat raphani sole 
admodum adusti. 

‘... pro ludo latrunculorum quem optimum multis annis 
Hogvartenses viderunt dono quinquaginta puncta Gryffindor- 
ensibus.’ 

clamores Gryffindorensium tectum fascinatum paene sustu¬ 
lerunt; stellae imminentes tremescere videbantur. Persius audiri 
poterat Praefectis ceteris dicens, ‘scilicet est frater meus! frater 
natu minimus! gregem ingentem latrunculorum McGonagallis 
praeteriit!’ 

tandem erat silentium rursus. 

‘deinde — Dominulae Hermioni Granger ... quod coram 
ignibus logica considerata usa est, Gryffindorensibus quin¬ 
quaginta puncta dono.’ 

Hermione vultum bracchiis obtexit; Harrius valde suspica¬ 
batur eam lacrimis effundere. Gryffindorenses ubicunque sede¬ 
bant animo impotenti erant — puncta centum adepti erant. 

‘tertio - Domino Harrio Pottero ...’ inquit Dumbledore. totius 
conclavis summum factum est silentium. ‘... pro mera audacia 
et virtute praestantissima Gryffindorensibus sexaginta puncta 
dono.’ 

strepitus aures omnium obtundebat, ei qui simul calculos 
ponere et clamando raucitatem vocis inducere poterant sciebant 
Gryffindorenses iam quadringenta septuaginta duo puncta 
habere - eadem ipsa ac Slytherinos. de Poculo Domestico aequo 
Marte certatum erat - utinam Dumbledore unum tantum 
punctum insuper Harrio dedisset. 

Dumbledore manum sustulit, paulatim in conclavi fiebat 
silentium. 

‘multa sunt genera virtutis,’ inquit Dumbledore, subridens, 
‘opus est multa virtute ad hostibus resistendum, nec minore ad 
amicis resistendum, itaque puncta decem dono Domino Ne villi 
Longifundo.’ 

si quis extra Atrium Magnum stetisset, non sine causa 
putavisset diruptionem alicuius generis factam esse, tantus enim 
strepitus a mensa Gryffindorensium erupit. Harrius, Ronaldus 
Hermioneque ad clamandum plaudendumque surrexerunt, 
Neville autem, prae stupore pallidus, sub acervo hominum se 
amplectantium evanuit, nunquam antea vel unum punctum 
Gryffindorensibus reportaverat. Harrius, adhuc plaudens, costas 
Ronaldi fodicavit et digito Malfonem demonstravit qui non 
potuit videri magis obstupefactus et horrore perculsus si modo 
defbdonem Corporis Religati passus esset. 

‘itaque,’ clamavit Dumbledore plausui tonanti obstrepens, 
nam etiam Ravenclavenses et Hufflepuffi casum Slytherinorum 
celebrabant, ‘opus est ornamentum nostrum paulum mutare.’ 

manibus plausit, puncto temporis, velamina viridia facta sunt 
coccina, argentea facta sunt aurea; serpens ingens Slytherinus 


evanuit et in locum eius substitutus est leo excelsus 
Gryffindorensis. Snape, subridere coactus, spectaculum horri¬ 
bile, manus cum Professore McGonagall coniungebat. oculos 
Harrii in se convertit, et Harrius statim sciebat Snapem 
haudquaquam aliter de se sentire, quod Harrium non pertur¬ 
bavit. verisimile erat vitam ad statum ordinarium anno proximo 
redituram esse, si quid quando in schola Hogvartensi ordinarium 
esset. 

Harrio hic erat vesper optimus totius vitae, melior quam 
vincere in ludo Quidditch, quam celebrare diem natalem Christi, 
quam trolla montana exanimare ... nunquam in omne tempus 
huius noctis obliturus erat. 

* 

Harrius paene oblitus erat eventus examinum nondum 
nuntiatos esse, sed nihilominus nuntiati sunt, magnopere mirati 
sunt quod responsa et ipsius et Ronaldi doctoribus placuerant; 
Hermione, scilicet, facta est princeps discipulorum illius anni, 
etiam Neville aliquo modo doctoribus satisfecit, compensans 
damna ingentia Potionum cum commodis Herbologiae. sper¬ 
averant Goylem, qui paene tam stolidus erat quam malignus, 
fortasse expulsum iri, sed ille quoque doctoribus satisfecerat, 
cuius rei illos pigebat, sed, ut Ronaldus dixit, non potes in vita 
omnia habere. 

et subito, arcae vestiariae erant vacuae, viduli erant alligati, 
bufo Nevillis inventus est in angulo latrinarum latens; litterulae 
discipulis omnibus traditae sunt, eos admonentes ne artibus 
magicis diebus feriatis uterentur (‘semper spero eos oblituros 
esse has nobis dare,’ inquit Fredericus Vislius tristis); Hagrid 
aderat eos deducturus ad classem lintrium quae nans lacum 
navigavit; Hamaxostichum Rapidum Hogvartensem conscende¬ 
bant; loquebantur et ridebant dum rus viridius et mundius 
fiebat; Fabas Alberti Botti Omnium Saporum edebant dum 
praeter oppida Mugglium vehebantur festinantes; vestes 
magorum exuebant, induebant tuniculas manicatas et 
superindumenta; ad crepidinem novem cum tribus partibus 
Stationis Regis Crucis appellebantur. 

opus erat satis longo tempore ut omnes a crepidine disced¬ 
erent. custos vetus et rugosus ad claustrum tesseris inspiciendis 

aderat, per portam binos trinosque emittens ne omnes simul 
erumpendo e muro solido conspicui fierent et Muggles pertur¬ 
barent. 

‘oro ut apud nos hac aestate commoremini,’ inquit Ronaldus, 
‘vos ambos dico — vobis strigem mittam.’ 

‘gratias tibi ago,’ inquit Harrius. ‘necesse erit mihi habere 
aliquid quod exspectem.’ 

homines eos trudebant progredientes ad portam ubi erat 
reditus in mundum Mugglium. nonnulli eorum clamaverunt: 
‘vale, Harri!’ 

‘te saluto, Potter!’ 

‘adhuc celeber es,’ inquit Ronaldus, ei subridens. 

‘non ero quo iturus sum, id tibi promitto,’ inquit Harrius. 
ille, Ronaldus Hermioneque simul per ponam ierunt. 

‘adest, Matercula, adest, ecce!’ 

erat Ginny Vislia, Ronaldi soror natu minor, sed non 
Ronaldum digito demonstrabat. 

‘est Harrius Potter!’ stridebat, ‘en, Matercula, possum videre -’ 
‘tace, Ginny, neque decet aliquem digito demonstrare.’ 
Domina Vislia eos despexit subridens. 

‘an hoc anno negotiosi fuistis?’ inquit. 

‘maxime,’ inquit Harrius. ‘gratias tibi ago quod mihi misisti 
bellariola e buttero, cremo saccharoque cocta et tuniculam 
laneam, Domina Vislia.’ 

‘oh, nihil erat, carissime.’ 

‘an paratus es?’ 

aderat Avunculus Vemon, adhuc vultu purpureo, adhuc 
mystacem gerens, adhuc furibundus visu ob audaciam Harrii, 
quippe qui strigem in cavea inclusam ferebat in statione 
hominum ordinariorum plena, post eum stabant Matertera 
Petunia et Dudley, visus conspectum modo Harrii formidare, 
‘debetis esse familia Harrii!’ inquit Domina Vislia. 

‘ita dicere potes,’ inquit Avunculus Vemon. ‘festina, puer, 
non toto die otiosi sumus.’ pedibus abiit. 

Harrius cunctatus est verba novissima cum Ronaldo et 
Hermione locuturus. 

‘vos igitur hac aestate videbo.’ 

‘spero te - hem - diebus feriatis fruiturum esse,’ inquit 


Hermione, Avunculum Vemon abeuntem incerte spectans, 
perturbata quod aliquis poterat tam iniucundus esse. 

‘nempe illis fruar,’ inquit Harrius, et illi eum mirabantur iam 
toto vultu subridentem, 'illi enim nesciunt nobis non licere domi 
artibus magicis uti. hac aestate e Dudleo voluptatem multam 
( capiam 

i 

